
POVESTEA CU SULTANUL OMAR AL-NEMAN ŞI CU CEI DOI 
FII AI SĂI, MINUNAŢII ŞARKAN ŞI DAUL:MAKAN 


Atunci Şeherezada îi spuse sultanului Şahriar: 


Mi s-a izvodit, o, norocitule sultan, că în cetatea Bagdadului, după domnia 
multor califi şi înainte de cea a multor altora, a fost un sultan pe care îl 
chema Omar Al-Neman . Era de o putere năprasnică şi îi biruise pe toţi 
hosroii cu putinţă şi îi îngenunchease pe toţi chezarii. câţi vor fi fost. Şi-aşa 
era de pojarnic, încât focul care dă căldură îi era de prisos! Cât nimenea nu 
putuse să-i fie pe potrivă în luptele de întrecere de pe meidanele de călărie 
şi aprig cât, dacă îl cuprindea mânia, nările lui vărsau pară de scântei. 
Cucerise toate daturile şi îşi întinsese stăpânirea peste toate cetăţile de 
scaun. Supusese, cu ajutorul lui Allah, toată omenirea şi îşi împinsese 
armiile-i biruitoare până pe pământurile cele mai îndepărtate. Ţinea sub 
domnia lui şi Răsăritul şi Apusul şi, printre alte multe ţări, Indul, Sindul, 
Chitaiul, lemenul, Hedjazul, Habişul, Pământurile Negre, Siria, Rumul, 
meleagurile de la Diarbekar, precum şi toate ostroavele de pe mări şi toate 


râurile cele vestite câte se află pe pământ, precum Seihunul şi Djeihunul , 
Nilul şi Eufratul. Trimisese olăcari până la marginile pământului spre a-i 
aduce ştiri apriate despre faptele şi despre şireteniile din împărăţia sa; şi toţi 
olăcarii s-au întors să-i aducă vestea că lumea întreagă îi este supusă şi că 
toţi craii primesc cu cinstire să i se închine. La rându-i, şi el îşi deşternu 
asupra lor a tuturora milele dărniciei şi îi scaldă în valurile mărinimiei sale; 
şi făcu să se înstăpânească între ei înţelegerea cea dulce şi încrederea; 
întrucât mărinimos era, şi cu suflet mare, într-adevăr. 

Încât din toate părţile curgeau spre scaunul lui de domnie darurile şi 
peşcheşurile, precum şi haraciurile pământului în larg şi în lung. Întrucât 
stăpân drept era, şi iubit foarte, într-adevăr. 

Or, sultanul Omar Al-Neman avea un fiu pe care îl chema Sarkan“. Şi pe 
Şarkan îl chema aşa întrucât se răzvădise ca o minune dintre minunile de pe 
acele vremi, şi îi întrecuse cu voinicie până şi pe vitejii cei mai cutezători, 


doborâţi de el în luptele de întreceri, şi mânuia de-a mirărilea şi lancea, şi 
paloşul, şi săgeata, încât părintele lui îl iubea cu o dragoste până peste poate 
şi fără de pereche, şi îl socotea urmaşul său în scaunul de domnie al 
împărăției. Era lucru neîndoielnic, într-adevăr, că acel uluitor Şarkan, de- 
abia ajuns la vârsta de bărbat de douăzeci de ani, cu ajutorul lui Allah, 
văzuse cum se închină toate capetele dinaintea faimei lui, într-atâta de 
împodobit era cu vitejie şi cutezanţă, şi într-atâta strălucea de slava 
isprăvilor lui. Că şi spărsese multe bastii, şi supusese multe olaturi, şi îşi 
deşternuse faima pe tot întinsul lumii; şi sporea fără de contenire în mândră 
fală şi în puternicie. Ci sultanul Omar Al-Neman nu mai avea niciun alt 
copil decât pe Şarkan. Dreptu-i că, precum îngăduiesc Cartea şi Sunnaua 
avea patru neveste legiuite; dar numai una dintre ele fusese rodnică, pe când 
celelalte trei erau sterpe. Şi-apoi, în afară de cele patru soţii legiuite, care 
sălăşluiau chiar în sarai, sultanul Omar mai avea trei sute şaizeci de cadâne, 


tot atâtea câte zile are anul copft; şi fiecare dintre acele femei era de alt 
neam. Şi dăruise fiecăreia câte un iatac anume şi aparte; iar acele iatacuri 
aparte erau rânduite în douăsprezece clădiri, precum lunile anului, şi toate 
erau zidite în chiar curtea saraiului; şi fiecare dintre cele douăsprezece 
clădiri adăpostea câte treizeci de cadâne, fiecare în iatacul ei; astfel că erau 
trei sute şaizeci de iatacuri osebite. Or, sultanul Omar hărăzise, în toată 
dreptatea, câte o noapte din an fiecăreia dintre cadânele sale, pe rând; şi se 
desfăta astfel numai o noapte pe an cu fiecare cadână, pe care nu o mai 
vedea decât în anul următor. Şi sultanul Omar nu conteni să se poarte aşa 
de-a lungul unui lung răspăs de vreme; şi, de altminteri, de-a lungul vieţii 
lui toate. Drept aceea ajunsese vestit pentru înţelepciunea sa minunată şi 
pentru bărbăţia sa. 

Or, într-o zi, cu îngăduinţa Atoatechiverisitorului, una dintre cadânele 
sultanului Omar rămase grea; iar plodirea ei fu numaidecât aflată de tot 
saraiul; şi ajunse vorbă şi la sultan, care se voioşi până peste marginile 
voioşiei şi strigă: 

— Vrear-ar Allah ca toată seminţia şi toată plodirea mea să fie întocmite 
numai din copii de parte bărbătească! 

Pe urmă porunci să se scrie într-un catastif ziua plodirii, şi începu s-o 
potopească pe cadâna aceea cu toate felurile de cinstiri şi de daruri. Într- 
acestea, Şarkan, fiul sultanului... 


În clipita aceasta a istorisirii sale, Şeherezada văzu că se apropie dimineaţa şi, sfioasă, îşi amână 
povestitul pe a doua zi. 


Dar când fu cea de a patruzeci şi cincea noapte 


Spuse: 


Într-acestea, Şarkan, fiul sultanului, află şi el vestea despre plodirea 
cadânei şi căzu într-o mâhnire mare, mai cu seamă gândind că noul venit ar 
putea să-i primejduiască moştenirea la scaunul de domnie; şi hotărî în sineşi 
să-l sugrume fără de şovăire pe copilul cadânei, dacă va fi un copil de parte 
bărbătească. lac-aşa cu Şarkan! 

Ci cât despre cadână, aceasta era o tânără roabă grecoaică pe care o chema 
Safia. Fusese trimisă peşcheş sultanului Omar de către domnul grecilor de 


la Chezareea', cu o sumedenie de alte lucruri falnice. Dintre toate roabele 
tinere din sarai, ea era de departe cea mai frumoasă, de bună seamă, şi cea 
mai nurlie la chip, şi cea mai gingaşă la boiu, şi cea mai blagoslovită în 
şolduri şi în umeri. Pe lângă astea, era dăruită şi cu o deşteptăciune rară, şi 
cu haruri nu prea de obşte; şi ştia, de-a lungul nopţilor pe care sultanul 
Omar le petrecea acum cu ea, să-i spună nişte vorbe tare dulci, ce-i zădărau 
simţurile şi îl desfatau până în mădularele toate, vorbe pârdalnice şi 
afumate, tare pojarnice şi deşucheate. Şi nu mai conteni până ce veni 
sorocul de a plodi. Se sui atunci în scaunul de rodire, pradă durerilor de 
plodire, şi începu să se roage la Allah cu scrâşnire, şi Allah o ascultă, fără 
şovăire şi cu grăbire.. 

La rându-i, sultanul Omar poruncise unui hadâmb să vină să-i vestească 
numaidecât naşterea pruncului, precum şi dacă era băiat ori fată; iar Şarkan, 
la rându-i, nu pregetă să-i poruncească unui alt hadâmb tot asemenea. Aşa 
că, de cum Safia născu, moaşele şi luară copilul şi îl cercetară şi, văzând că 
era fată, se grăbiră să dea de ştire tuturor celor de faţă, precum şi 
hadâmbilor, spunând: 

— E fată! Şi chipu-i e mai strălucit ca luna! 

Atunci hadâmbul sultanului zori să ducă vorbă stăpânului său; iar 
hadâmbul lui Şarkan alergă şi el să vestească ştirea; şi Şarkan se bucură 
până peste poate. 

Dar de-abia plecară hadâmbii, că Safia le şi spuse moaşelor: 

— Uf! aşteptaţi! simt că lăuntrurile mele mai cuprind încă ceva. 

Pe urmă fu iarăşi apucată de „ah”-uri şi de „uf”-uri şi de durerile facerii; 
apoi, cu ajutorul lui Allah, născu într-un sfârşit un al doilea prunc. Şi 
moaşele se aplecară iute şi cercetară plodul, iar acesta era un plod de parte 


bărbătească, asemănător cu luna plină, cu o frunte strălucind de albă şi cu 
nişte obraji trandafiri înfloriţi, încât se bucurară foarte roabele, însoţitoarele 
şi toate cele poftite acolo; şi, îndată după uşurarea Safiei, toate muierile într- 
un glas umplură saraiul cu ţipete lungi de bucurie pe glasul cel mai ascuţit, 
şi în asemenea chip, încât toate celelalte cadâne auziră, şi pricepură, şi se 
ugiliră de zavistie şi de ciudă. 

Cât despre sultanul Omar Al-Neman, de cum află ştirea, îi mulţumi lui 
Allah, în bucuria lui, şi se sculă şi alergă la iatacul Safiei, şi se duse lângă 
ea şi îi luă capu-ntre mâinile lui şi o sărută pe frunte. Pe urmă se plecă peste 
noul născut şi îl sărută; şi pe dată roabele toate bătură voioase din dairale, 
iar lăutăresele ciupiră strunele cele dulci sunătoare, şi cântăreţele cântară 
cântecele precumu-i datina. 

După care sultanul porunci ca nou-născutul să se numească Daul'makan, 


iar fata Nozhatu'zaman . Şi toţi se temeniră şi răspunseră cu ascultare şi cu 
supunere. 

Pe urmă sultanul alese doicile şi slujnicele pentru cei doi sugari, precum şi 
roabele şi însoţitoarele; pe urmă porunci să se aducă la toată lumea din sarai 
vinuri, băuturi, şi parfumuri, şi multe alte lucruri pe care limba ar fi 
neînstare să le pomenească. 

Când aflară ştirea despre naşterea aceea îngemănată, locuitorii Bagdadului 
împodobiră şi luminară cetatea şi dădură dovezi mari de mulţumire. Pe 
urmă veniră emirii, vizirii şi mai-marii împărăției şi îşi deşternură 
închinăciunile şi firitiselile dinaintea sultanului Omar Al-Neman, pentru 
naşterea fiului său Daul'makan şi a fiicei sale Nozhatu. lar sultanul le 
mulţumi şi îi dărui cu haine de fală, şi îi potopi cu hatâruri şi cu mile, şi le 
făcu tuturor celor de faţă peşcheşuri mari, atât celor de vază cât şi celor de 
rând din gloată. Şi nu conteni astfel până ce se scurseră patru ani. Şi în toată 
vremea aceasta nu lăsa să treacă măcar o zi fără a trimite să i se aducă ştiri 
despre Safia şi despre copii; şi nu lipsi a-i trimite Safiei o grămadă de 
giuvaieruri, de odoare, de haine, de mătăsuri, şi de aur, şi de argint, şi de 
minunăţii; şi avu grijă mai ales să încredinţeze creşterea copiilor şi vegherea 
lor celor mai credincioşi şi celor mai pricepuţi dintre slujitorii săi. 

Şi-aşa! lar Şarkan, care se afla departe să se războiască şi să se înfrunte, să 
cuprindă cetăţi şi să strălucească în bătălii, să lupte şi să biruie pe voinicii 
cei mai viteji, nu aflase din gura hadâmbului său decât despre naşterea soră- 
sii Nozhatu! lar despre naşterea fratelui său Daul'makan, întâmplată după 
plecarea hadâmbului, nimeni nu se gândise să-l vestească. 


Într-o bună zi, pe când sultanul Omar Al-Neman şedea pe scaunul său de 
domnie, cămăraşii de la sarai intrară şi sărutară pământul dintre mâinile lui 
şi spuseră: 

— O, Măria Ta, iacătă că ne vin nişte trimişi de la riga Afridun, domnul 
rumilor şi al Constantiniei celei Mari . Şi năzuiesc a fi primiţi de tine ca să-i 
asculti şi să-şi aştearnă plecăciunile între mâinile tale. Aşa că, dacă vrei să 
le dai îngăduinţa, avem să-i poftim a intra; de nu, nevoinţa ta faţă de ei va fi 
fără de crâcnire! 

Iar sultanul dădu îngăduinţa. 

După ce trimişii intrară, sultanul îi întâmpină cu bunăvoință, îi pofti să se 
apropie, le ceru ştiri despre sănătatea lor şi îi întrebă despre temeiul venirii 
lor. Ei atunci sărutară pământul dintre mâinile sale şi spuseră: 

— O, preamărite şi preaslăvite doamne, cu suflet preaînălţat şi mărinimos 
fără de margini, află că acela care ne-a trimis către tine este domnul nostru 
Afridun”, stăpânul ţării Greciei, şi al Ioniei, şi al tuturor armiilor din părţile 
creştineşti, şi a cărui cetate de scaun este cetatea de la Constantinia. El ne-a 
dat sarcina să te prevestim că are să purceadă un război amarnic asupra unui 
asupritor crunt, domnul Hardobiu, stăpânul Chezareei. Pricina războiului 
este următoarea: o căpetenie de triburi arăbeşti a găsit, într-o ţară de curând 
cucerită, o comoară din leaturile duse, de pe vremea lui El-Iskandar Cel-Cu- 


Două-Coarne' ; comoara aceea cuprindea odoare fără de socoată şi a căror 
preţuire nici baremi nu ar fi cu putinţă; printre multe alte minunăţii, 
cuprindea şi trei geme rotunde, mari cât ouăle de struţ, frumoase şi albe, 
nestemate fără de meteahnă şi fără de cusur, şi care întreceau ca frumuseţe 
şi ca preţ toate nestematele de pe pământ şi din ape. Acele trei geme 
scumpe erau străpunse prin mijlocul lor, spre a fi înşiruite pe un şiret şi a 


sluji de gherdan. Aveau cioplite pe ele, în slove ioneşti nişte însemne 
tainice; da se ştia că purtau în ele virtuţi multe, dintre care unul dintre cele 
mai mărunte rosturi era de a feri pe oricine le-ar fi purtat de toate bolile şi 
mai cu seamă de friguri şi de fierbinţeli. Mai ales nou-născuţii erau ocrotiţi 
de acele puteri. Încât căpetenia arăbească, dacă oblici atari minunate rosturi, 
şi dacă se ispiti de toate celelalte însuşiri tainice, gândi că acela era pentru 
el prilejul cel mai bun de a dobândi hatârurile domnului nostru, şi se socoti 
numaidecât să-i trimită în dar cele trei geme scumpe, precum şi o mare 
parte din comoara vrăjită. Aşa că porunci să se pregătească două corăbii, 
una încărcată cu odoare şi cu cele trei geme scumpe, menite ca peşcheş 


domnului nostru Afridun, iar alta încărcată cu inşi meniţi să însoţească acea 
comoară de preţ şi s-o apere de lovirile hoţilor sau ale vrăjmaşilor. Dar 
căpetenia de arabi era încredinţată că nimeni nu va cuteza să lovească, fie în 
el de-a dreptul, fie în lucrurile trimise de el şi menite preaputernicului domn 
al nostru Afridun, mai cu seamă că drumul ce aveau să-l urmeze corăbiile 
era pe mare, la capătul căreia se afla Constantinia. Încât, de cum fură gata 
de plecare, cele două corăbii puseră pânzele spre ţărmul nostru. Dar într-o zi 
în care poposiseră la un chei, nu departe de ţara noastră, deodată nişte oşteni 
greci de-ai supusului nostru Hardobiu, domnul din Chezareea, îi potopiră şi 
îi jăpciuiră de toate bogăţiile câte le aveau, comorile adunate şi lucrurile 
minunate şi, printre altele, şi cele trei geme scumpe; pe urmă îi omorâră pe 
toţi şi puseră stăpânire pe corăbii. Când faptul ajunse la ştirea domnului 
nostru, acesta trimise pe dată asupra lui Hardobiu un trup de oaste care fu 
nimicit; trimise atunci al doilea trup, care fu aşijderea nimicit. Atunci 
domnul nostru Afridun fu cuprins de o mânie mare şi jură că are să se aşeze 
el însuşi în fruntea tuturor armiilor sale strânse la un loc şi că nu are să se 
întoarcă până ce nu va spulbera cetatea Chezareea, nu va vântui toată 
împărăţia lui Hardobiu şi nu va nărui din temelii până în creştet toate 
târgurile de sub oblăduirea lui. Or, acuma, o, sultane plin de slavă, venim să 
căutăm ajutorinţă de la tine şi să cerşim prielnica şi puternica ta sprijuinţă. 
Şi, ajutându-ne cu silele şi cu oştenii tăi, nu ai decât a-ţi spori slava şi a te 
fălnici în vitejii. Şi iată că domnul nostru ne-a încărcat cu grele daruri de 
toate felurile, spre cinstirea mărinimiei tale, şi te roagă neabătut să-i faci 
hatârul de a le privi cu ochi buni şi de a le primi cu inimă largă! 

Cu vorbele acestea, solii tăcură, şi se temeniră, şi sărutară pământul dintre 
mâinile sultanului Omar Al-Neman. 

Şi iacătă din ce erau alcătuite acele daruri ale domnului Afridun, stăpânul 
Constantiniei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patruzeci şi şasea noapte 


Spuse: 


Şi iacătă din ce erau alcătuite acele daruri ale domnului Afridun, stăpânul 
Constantiniei: 

Erau cincizeci de fete fecioare, mândreţele cele mai mândre dintre fetele 
din Grecia. Erau apoi cincizeci de băieţi, aleşi dintre cei mai chipeşi din ţara 


rumilor; şi fiecare dintre acei băieţi minunati era îmbrăcat cu un caftan 
bogat, cu mâneci largi, numai din mătase în băteli de zarafir cu închipuiri 
zugrăvite, şi cu brâu de aur cu înflorituri de argint, sub care se îmbina o 
fustanea din două foi nepotrivă, tot numai din zarafir şi din catifea; şi 
fiecare dintre ei avea la urechi câte un cercel de aur în care spânzura câte un 


mărgăritar alb şi rotund, preţuind mai bine de o mie de miscali ” de aur. Iar 
fetele, de altminteri, purtau şi ele asupra lor odoare fără de socoată. 

Aşa cu cele două peşcheşuri de frunte. Da erau şi alte daruri, de o bogăţie 
mare, care întru nimic nu făceau de ocară darurile înşiruite. 

Încât sultanul Omar Al-Neman le primi nu fără desfăt, şi porunci să li se 
dea solilor toate cinstirile cuvenite. Pe urmă hotărî să se adune toţi vizirii 
săi spre a avea părerea lor despre cererea de ajutorare a domnului Afridun al 
Constantiniei. Atunci se ridică dintre ei un bătrân falnic, preacinstit de toţi 


şi iubit aşijderea; era vizirul cel mare, şi îl chema Dandan“. Aşadar vizirul 
cel mare Dandan spuse: 

— Dreptu-i, o, sultane al slavei, că acel rigă Afridun, stăpânul 
Constantiniei celei Mari, este un creştin, ghiaur şi necredincios legii lui 
Allah şi a Prorocului său (asupra-i fie rugăciunea şi pacea!) şi neamul lui 
este neam de ghiaur. lar acela asupra căruia ne cere ajutorinţă este aşijderea 
un necredincios şi un ghiaur. Încât daravelile lor nu îi privesc decât numai 
pe ei şi nu ar avea de ce să-i tulbure şi să-i atingă pe drept-credincioşi. Dar 
eu, oricum, te îndemn să dăruieşti ajutorinţa ta domnului Afridun şi să-i 
trimiţi o oaste mare, în fruntea căreia să-l pui pe fiul tău Şarkan, care tocmai 
s-a întors din războielile lui falnice. Şi chibzuinţa aceasta pe care ţi-o 
înfăţişez este bună pe două temeiuri: cel dintâi este că domnul rumilor 
iacătă că ţi-a trimis solii săi încărcaţi cu darurile pe care le-ai primit, iar el 
îţi cere sprijin şi ocrotinţă; cel de al doilea este că, întrucât nu avem a ne 
teme cu nimic de riga acela mărunt de la Chezareea, ajutorându-l pe 
Afridun să-şi biruiască vrăjmaşul, vei trage din fapta aceasta nişte dobânzi 
strălucite şi vei fi socotit ca adevăratul biruitor. lar asemenea ispravă se va 


afla în toate ţările şi va răzbate până la Magreb”. Şi atunci craii Apusului au 
să caute prietenia ta şi au să-ţi trimită sodom de peşcheşuri de toate soiurile, 
şi daruri fără de asemuire. 

După ce ascultă vorbele vizirului său cel mare Dandan, sultanul Omar Al- 
Neman arătă o mulţumire mare, le găsi mult vrednice de încuviinţare şi îl 
cinsti cu un caftan de fală, spunându-i: 


— Eşti cu adevărat bine rostuit spre a fi chibzul şi sfatul sultanilor! Încât 
este de toată nevoia ca tu să te afli în fruntea oastei, în rândul dintâi; iar cât 
despre fiul meu Şarkan, el are să căpitănească numai oastea de acoperire. 

Apoi sultanul Omar porunci să vină fiul său Şarkan, îi spuse toată 
povestea, îi istorisi ce spuseseră trimişii şi ce sfat dase vizirul cel mare 
Dandan, şi îl îndemnă să-şi facă rostuirile de plecare şi să nu uite a le 
împărţi oştenilor milele obişnuite şi darurile, după ce îşi va fi ales acei 
oşteni unul şi unul dintre cei mai buni din toată oastea, şi îşi va fi întocmit 
astfel un pâlc de zece mii de călăreţi, cu tot tacâmul, şi tari la necazuri şi la 
osteneli. Iar Şarkan se supuse cuviincios vorbelor părintelui său Omar Al- 
Neman, şi se sculă pe dată şi alese dintre oştenii săi zece mii de călăreţi 
plini de fălnicie, cărora le împărţi din belşug aur şi bogății, şi le spuse: 

— Vă dau acum trei zile întregi de odihnă şi de slobozenie! 

lar cei zece mii de viteji sărutară pământul dintre mâinile lui, şi ieşiră, 
potopiţi de daruri, să se întremeze şi totodată să se întocmească de plecare. 

Şarkan intră atunci în chelarul în care se aflau haznalele vistieriei, 


mormanele de arme şi de zephanele *, şi alese armele cele mai frumoase, cu 
încrustături de aur şi cu scrisuri pe fildeş şi pe abanos, şi luă tot ce cheful şi 
pofta îl ispitiră. Pe urmă se duse la grajdurile saraiului, în care se aflau 
laolaltă caii cei mai frumoşi din Nedjed şi din Arabia, care fiecare îşi purta 
agăţată la gât înscrisa spiţei neamului, într-o pungă de piele înhorboţită cu 
mătase şi cu zarafir şi împodobită cu nestemate de peruzea. Acolo alese caii 
din neamurile cele mai vestite, iar pentru sine luă un cal cu părul luciu, cu 
ochii bulbucaţi, cu copitele tari, cu coada groasă şi falnică, şi cu urechile 
gingaşe ca ale gazelelor. Şi calul acela era un peşcheş făcut lui Omar Al- 
Neman de către un şeic al unei preaputernice semintii de arabi; şi era un cal 


din soiul seglaui-jedran. 

lar când cele trei zile se scurseră, oştenii se strânseră, în bună rânduială, 
afară din cetate; şi ieşi de asemenea şi sultanul Omar Al-Neman spre a-şi 
lua rămas-bun de la fiul său Şarkan şi de la vizirul cel mare Dandan. Şi se 


duse la Şarkan, care sărută pământul dinainte-i, şi îi dărui şapte haznale'” 
pline ochi cu galbeni, şi îl povăţui să ceară totdeauna sfatul înţeleptului vizir 
Dandan. lar Şarkan ascultă cuviincios şi făgădui părintelui său întocmai. 
Atunci sultanul se întoarse către vizirul Dandan şi i-l dădu în seamă pe fiul 
său Şarkan şi pe oştenii lui Şarkan. lar vizirul sărută pământul dintre 
mâinile sultanului şi răspunse: 


— Ascult şi mă supun. 

Pe urmă Şarkan, sub ochii sultanului şi ai vizirului, sări pe calul său 
seglaui-iedran, şi porunci să treacă pe dinainte-i capii cei mai de seamă ai 
oştii sale, precum şi cei zece mii de călăreţi. Pe urmă sărută mâna sultanului 
Omar Al-Neman şi, însoţit de vizirul Dandan, dădu pinteni calului. Şi 
purceseră înainte, şi plecară în duruitul tamburelor de război şi în viforul de 
tilinci şi de trâmbiţe. lar deasupra lor se învâlvorau steagurile şi bairacurile 
şi se zbăteau în vânt prapurii şi flamurile. 

Iar solii slujeau de călăuze. Şi plecară la drum şi merseră astfel cât tinu 
ziua aceea, apoi toată ziua următoare, şi celelalte zile, şi aşa vreme de 
douăzeci de zile. Şi nu se opreau decât noaptea, pentru odihnă. Şi, într-un 
sfârşit, ajunseră într-o vale largă, acoperită de păduri şi plină de ape 
susurânde. Şi, întrucât era pe înnoptate, Şarkan porunci popas, şi vesti că 
masul are să fie de trei zile. Şi călăreţii descălecară şi ridicară corturile şi se 
revărsară în toate părţile, şi în dreapta şi în stânga. lar vizirul Dandan puse 
să i se aşeze cortul chiar la mijlocul văii, şi lângă el alături corturile 
trimişilor domnului Afridun de la Constantinia. 

Estimp, Şarkan aşteptă ca toţi oştenii să se împrăştie şi le porunci 
străjerilor lui să-l lase singur şi să se ducă la vizirul Dandan. Pe urmă dădu 
frâu slobod bidiviului şi purcese să cerceteze valea toată, şi astfel să pună în 
fapt sfaturile tătâne-său, care îl povăţuise vajnic să-şi ia toate scutelile când 
se vor apropia de ţara rumilor, neprieteni ori prieteni. Şi nu conteni, mereu 
călare în şaua calului, să bată valea de jur împrejur, până ce se scurse sfertul 
dintâi al nopţii. Atunci somnul i se pogorî greu peste pleoape, şi Şarkan nu 
mai fu în stare să meargă în goană. Şi, cum avea deprinderea să doarmă de- 
a călare, îşi lăsă calul la pas şi adormi. 

Calul urmă să meargă aşa până pe la nămiez de noapte şi, deodată, în 
mijlocul unei sihăstrii împădurite, se opri şi bătu cu copita în pământ. lar 
Şarkan se trezi şi se pomeni între copacii pădurii, care la ceasul acela erau 
învăluiţi de lumina lunii. Şi Şarkan se tulbură până peste poate, văzându-se 
în inima acelui loc pustiu; şi rosti cu glas tare vorba care îmbărbătează: „Nu 
este putere şi tărie decât întru Allah Preaînaltul!” Şi pe dată îşi simţi sufletul 
uşurat şi nemaiînfricoşat de fiarele codrului, pe când dinainte-i luna vrăjită 
lumina poiana; şi aşa de frumoasă se făcea poiana, încât părea una dintre 
poienile raiului. Şi Şarkan auzi, parcă pe undeva pe aproape, nişte vorbe 
dulci până peste fire, şi un glas desăvârşit de frumos, şi nişte râsete. Şi ce 


râsete! Muritorii, de le-ar fi auzit, şi-ar fi pierdut minţile de dorul de a le 
sorbi de pe chiar gura aceea, şi apoi să moară. 

Atunci Şarkan sări jos de pe cal şi se strecură printre copaci, în căutarea 
glasurilor; şi merse până ce ajunse pe malul unui râu argintiu, cu apa 
jucăuşă, şi curgătoare, şi susurândă; şi la cântecul acela al apei răspundeau 
glasul limpede al păsărilor, şi bocetele ameţite ale gazelelor, şi îngânatul 
rostit de toate jivinele; şi toate laolaltă alcătuiau un cântec lin şi plin de 
vrajă. Şi locul însuşi era înborboţit şi presărat cu flori şi cu ierburi, precum 
spune poetul: 


Nu e frumos pământul, o, bucuria mea, 
Decât sub mândrul florilor covor! 

Şi nici izvorul nu-i frumos decât 

Când este logodit cu flori. 


Mărire celui care-a izvodit 

Pământ şi flori, şi apă de izvoare, 
Şi care, dragostea mea, te-a sădit 
Între izvoare şi-n potop de floare. 


Şi Şarkan se uită şi văzu pe malul dimpotrivă înălțându-se luminată de 
lună faţa unei mănăstiri albe, străjuită de un turn măreț ce spinteca 
văzduhurile. Şi mănăstirea aceea îşi scălda piciorul în apele vii ale 
izvorului; şi, dinaintea ei, se întindea o pajişte pe care şedeau zece fecioare 
ce o înconjurau pe cea de a unsprezecea. Cât despre cele zece fete, erau ca 
nişte lune, înveşmântate în nişte haine uşoare, şi largi, şi dulci, şi toate erau 
fecioare şi răpitoare, precum de altminteri spun şi stihurile poetului: 


Neprihănite trupuri de fecioare 
Revarsă-n toată pajiştea lumini, 
Iar pajiştea de-un freamăt lung tresare. 


Cu mijloc şui, cu paşi mărunți şi lini, 
O, fete sfinte, treceţi vrăjitoare 
Pe sub copacii de visare plini; 
Iar pajiştea-i o lungă-nfiorare. 


Cad peste umeri despletite plete 
Cum cad ciorchinii de pe viţa bună. 


Bălaie, negre — valuri deşuchete 
Pe umeri de zăpadă se adună. 


Ah, fermecate, vrăjitoare fete, 

Cu ochi adânci, ca de-o ispită grea, 
Zvârlind asupra-mi cu amară sete 
Săgeţile de foc — pieirea mea! 


Cât despre cea pe care o înconjurau cele zece tinere roabe albe, aceea era 
ca luna plină, aidoma. Sprâncenele-i erau meşteşugit arcuite, fruntea-i 
precum lucirea dintâi a dimineţii, pleoapele-i înhorboţite cu nişte gene 
catifelate şi întoarse, iar zulufii-i de la tâmple erau răsuciţi în cârlionţi 
vrăjitori; şi în totului tot era atâta de desăvârşită în haruri precum o 
zugrăveşte poetul în stihurile acestea: 


Semeaţă mă priveşte, dar cu ce ochi sumeţi! 
Ce dreaptă-i e privirea şi grea de frumuseți! 
Ah, drepte lăncii crunte, ah, grele, voi, săgeți! 


Şi iată! Se iveşte uimitelor priviri! 
Obrajii ei sunt floare de nea şi trandafiri! 
Le ştiu şi frăgezimea şi dulcile sclipiri! 


Şi iată-i cârlionţul cel negru, răsucit 
Pe albul frunţii: noapte ce-nvăluie tihnit 
Seninul dimineţii pe cerul năzărit. 


Şi ea era aceea al cărei glas îl auzise Şarkan. Şi ea vorbea acuma şi le 
spunea pe arăbeşte, râzând întruna, roabelor celor tinere ce se aflau 
dinainte-i: 

— Pe Mesia! ceea ce faceţi voi, pezevenchelor, e o treabă nu tocmai 
desfătătoare, ba chiar siloasă. Dacă vreuna dintre voi se mai înhăitează la 
ea, am s-o leg cu chiar cingătoarea sa şi am s-o bat la poponeţ! 

Pe urmă râse şi grăi: 

— la să vedem, copilelor, care dintre voi ar putea să mă biruiască în luptă! 
Cele care se îmbie nu au decât să se scoale şi să vină, până a nu asfinţi luna 
şi a nu se ivi dimineaţa! 

Atunci una dintre fete se ridică şi vru să încerce a lupta cu stăpână-sa; dar 
fu doborâtă repede; pe urmă o a doua, şi o a treia, şi toate aşijderea. Şi, cum 


puiandra birui şi, drept preţ al biruinţei, urma să facă cu fetişcanele ceea ce 
avea să facă, deodată, din pădure, se ivi o femeie bătrână care veni la ceata 
muchelefă a tinerelor luptătoare şi, vorbindu-i tinerei biruitoare, îi spuse: 

— Ce vrei să faci, o, păcătoaso şi deşucheato, cu fetele astea? Şi cugeţi 
oare că ai dobândit vreo biruinţă grozavă doborând nişte copile nevolnice? 
Dacă chiar ştii să lupţi, iacătă-mă dinainte-ţi! Sunt bătrână, da tot mai pot 
să-ţi vin de hac! Haide, dară! La luptă! 

Atunci tânăra cea biruitoare, măcar că se umpluse de mânie, se stăpâni şi 
zâmbi şi îi spuse babei: 

— O, stăpână a mea, Mumă-a-Prăpădurilor pe Mesia! Chiar vrei să lupţi 
cu mine, ori numai ai vrut să şuguieşti? 

Bătrâna răspunse: 

— Ba deloc! e de adevărat! 


În clipita aceasta a istorisirii sale, Şeherezada văzu că se luminează de ziuă, şi tăcu sfioasă. 
Dar când fu cea de a patruzeci şi şaptea noapte 


Spuse: 


Mi s-a izvodit, o, norocitule sultan, că bătrâna Mumă-a-Prăpădurilor zise: 

— Ba deloc! e de adevărat! 

Atunci frumoasa biruitoare zise: 

— O, stăpână a mea, Mumă-a-Prăpădurilor, dacă chiar eşti în putere să 
lupti, braţul meu are să ţi-o dovedească! 

Zise, şi sări la baba pe care mânia o sugrumase la atari vorbe şi căreia toate 
firele de păr de pe trup i se zbârliseră ca ghimpii de arici. Şi bătrâna zise: 

— Pe Mesia! Nu avem să luptăm amândouă decât goale goluţe! 

Şi bătrâna zbrehuie se dezbrăcă grabnic de toate hainele şi îşi scoase 
nădragii pe care îi zvârli hăt încolo, şi numai se încinse peste mijloc cu o 
năframă, deasupra de buric; şi se arătă astfel în toată scârbavnica ei urâţie, 
şi semăna cu un şarpe tărcat cu negru şi cu alb. Pe urmă se întumă către 
copilandră şi îi spuse: 

— Ce mai aştepţi de nu faci ca mine? 

Atunci fetişcana îşi întinse mâinile şi, una câte una, îşi scoase cu gingăşie 
hainele, iar la urmă de tot şalvarii de mătase neprihănită. Şi-atunci, de 
dedesubt, cioplite din marmură, coapsele i se iviră în slava lor, deasupră-le 
cu muncelul cel dulce, şi strălucitor, şi rotunjit, şi falnic, şi cu pintenul cel 
înmiresmat de gropiţe trandafirii, revărsând o miroznă de musc, ca un strat 


de dediţei; şi cu pieptul împodobit cu două rodii gemene, rotunjite 
împărăteşte şi încununate cu bumbii lor. 

Şi deodată cele două luptătoare se înlănţuiră îndoindu-se. 

lac-aşa! Şi Şarkan privea de-o parte urâţenia bătrânei, şi râdea; şi, de 
cealaltă, desăvârşirile copilei luptătoare cea cu mădulare ispitite. Şi îşi 
ridică fruntea spre cer şi ceru fierbinte de la Allah biruinţa tinerei asupra 
bătrânei. 

Şi iacătă că, de la cea dintâi înlănţuire, tânăra luptaşă se desfăcu lesne şi, 
cu mâna stângă, o apucă pe bătrână pe după gât şi îşi înfipse mâna dreaptă 
în despicătura dintre coapsele ei, şi o săltă în sus şi o zvârli la picioarele 
sale pe pământ, unde baba căzu amarnic pe spate, zvârcolindu-se. Şi, din 
căzătură, picioarele i se răscrăciră în sus şi dezvăluiră în toată hâzenia 
amănuntele împăroşate ale pielii ei bătucite. Atunci baba trase două 
răsuflături năprasnice, una ridicând un nor de pulbere, iar cealaltă suind ca 
un stâlp de fumegai către cer. Iar luna din slavă lumina priveliştea toată! 

Atunci Şarkan fu cuprins de un râs năvalnic şi înfundat, de se prăvăli pe 
spate. Dar se sculă la loc şi îşi zise: „Chiar că babei i se cuvine numele de 
Muma-Prăpădurilor! Este, precum văd, o creştină, de altminteri, ca şi tânăra 
biruitoare şi ca şi celelalte zece fetişcane.” Pe urmă veni ceva mai aproape 
de locul luptei şi văzu pe luptătoarea cea tânără cum aruncă un zaimf de 
mătase subţire peste golătatea bătrânei şi cum o ajută să-şi pună iarăşi 
hainele pe ea şi cum îi zice: 

— O, stăpână a mea, iartă-mă, căci dacă m-am luptat cu tine am făcut-o 
spre a-ţi cinsti voia; dar tot ce a mai urmat nu a fost din vina mea; şi, dacă ai 
căzut, asta-i întrucât mi-ai alunecat din mâini. Şi, mulţumită lui Allah, nu ai 
nicio vătămătură. 

Da bătrâna nu răspunse nimic şi, plină de buimăcie, se depărtă iute şi pieri 
în mănăstire. Şi pe pajişte nu se mai afla decât pâlcul celor zece copile care 
o înconjurau pe stăpâna lor cea tânără. 

Iar Şarkan îşi zise în cugetul său: „Oricum ar fi ursita, ea slujeşte pururea 
la ceva! A fost scris ca eu să adorm pe cal şi să mă trezesc tocmai aici, şi 
anume spre norocul meu. Întrucât nădăjduiesc că luptaşa cea nurlie şi cu 
vine desăvârşite, precum şi aceste zece soaţe ale ei, nu mai puţin 
îmbătătoare, au să slujească de păşune pojarului din jindul meu!” Şi 
încalecă pe calul său seglaui-jedran şi îl îndemnă către pajişte; şi îşi ţinea 
ridicată sabia trasă din teacă; şi calul ţâşni sprinten ca săgeata slobozită 


dintr-un arc strunit de o mână voinică. Şi iacătă-l pe Şarkan strigând pe 
pajişie: 

— Allahu akbar!” 

La vederea lui, fetişcana se ridică iute, o luă la fugă către malul apei, care 
era lată de şase coți şi, dintr-o săritură sprintenă, fu pe malul celălalt, 
dreaptă pe cele două picioare ale ei. Şi, cu glas dulce, ţipă: 

— Da cine eşti tu de cutezi să vii aşa să ne tulburi joaca tainică, şi care nu 
te sfieşti să-ți repezi asupră-ne spada ridicată, ca un ostăşoi din ostăşime? 
Spune-ne numaidecât de unde vii şi unde te duci; şi să fii cinstit în vorbele 
tale, întrucât minciuna ti-ar fi păgubelnică; şi să ştii limpede că eşti într-un 
loc de unde a mai ieşi teafăr este un lucru tare îndoielnic, întrucât este 
destul să dau numai un strigăt pentru ca numaidecât să sară în ajutorul 
nostru patru mii de oşteni creştini, însoţiţi de căpeteniile lor! Aşa că spune- 
ne ce vrei. lar dacă doar te-ai rătăcit prin pădure, avem să te ajutăm să-ţi 
găseşti iarăşi drumul. Grăieşte! 

Când auzi vorbele mândrei luptaşe, Şarkan îi spuse: 

— Sunt un străin, un musulman dintre musulmani. Nu m-am rătăcit 
nicidecum, ba dimpotrivă! Sunt chiar pe urmele unei prăzi de carne tânără, 
vrednică a răcori pojarul dorului meu, în noaptea aceasta, la lumina lunii! Şi 
tocmai iacătă zece roabe tinere care, pe Allah! tare îmi sunt pe chef, şi pe 
care am să le îndestulez straşnic întru totul. Şi, dacă vor fi mulţumite, le voi 
lua cu mine la ortacii mei. 

Atunci fetişcana spuse: 

— Ostăşoi neruşinat! află că păşunea de care vorbeşti nu este încă gata să 
cadă în mâinile tale! Şi, de altminteri, nu asta-i ţinta ta şi, în pofida sfatului 
meu, iacătă că minţi! 

El răspunse: 

— O, hanâmă, atunci fericit cel care poate să se mulţumească, drept orice 
bucurie, numai cu Allah, şi care nu mai are în el nicio altă râvnă! 

Ea spuse: 

— Pe Mesia! ar trebui să chem încoace oştenii şi să-i pun să te prindă! Da 
mă ţine inima să fiu miloasă cu soarta celor străini, mai cu seamă când sunt, 
ca tine, tineri şi ispititori. Vorbeşti de o păşune pentru dorurile tale — bine! 
mă învoiesc! da numai dacă te dai jos de pe cal şi dacă te juri, pe credinţa 
ta, că nu ai să te slujeşti de armele tale împotriva noastră, şi că te învoieşti 
să te prinzi într-o luptă dreaptă cu mine. Dacă ai să mă pui la pământ, eu şi 
toate aceste copile vom fi ale tale, şi vei putea chiar să mă şi duci pe calul 


tău. Dar dacă tu vei fi cel biruit, vei fi tu rob la poruncile mele. Jură-te 
aşadar pe credinţa ta! 

Şi Şarkan gândi în sineşi: „Copila asta habar n-are de tăria voiniciei mele 
şi că lupta ei cu mine este anapoda!” Pe urmă îi spuse: 

— Îţi făgăduiesc, copilo, că nu am să mă ating de armele mele, şi că nu am 
să lupt cu tine decât în chipul în care vei vroi tu să lupti. Dacă voi fi biruit, 
am galbeni destui spre a-mi plăti răscumpărarea; dar dacă eu voi fi 
biruitorul, atunci a te avea pe tine va fi o pradă vrednică de un împărat! Aşa 
că mă jur ţie pe volniciile Prorocului! — asupra-i fie rugăciunea şi pacea lui 
Allah! 

Iar copila spuse: 

— Jură-te şi pe Acela care a pus sufletele în trupuri şi a dat oamenilor 
pravilele sale. 

Şi Şarkan făcu jurământul. 

Atunci copila îşi luă iarăşi avânt şi, cu o săritură sprintenă, sări peste apă şi 
se întoarse pe mal, în pajişte. Şi, râzând, îi spuse lui Şarkan: 

— Chiar că mi-ar părea rău să te văd că pleci, o, stăpâne; da este spre 
binele tău: pleacă, dar! Întrucât iată că zorii şi oştenii vor veni, şi ai să cazi 
în mâinile lor. Căci cum ai să poţi să ţii piept oştenilor mei, tu, cel pe care 
numai una dintre roabele mele te-ar încovoia şi te-ar pune jos? Şi, cu 
vorbele acestea, tânăra luptaşă vru să plece spre mănăstire, fără a înnădi 
lupta de care vorbise. 

Atunci Şarkan rămase nedumerit până peste fire şi, ca s-o oprească pe 
copilă, îi zise: 

— O, stăpână a mea, dacă vrei, dă păcatelor lupta cu mine; da fie-ţi milă, 
nu pleca şi nu mă lăsa aici singur-singurel, pe mine, străinul cel plin de 
inimă! 

Atunci ea zâmbi şi îi spuse: 

— Şi ce vrei, o, tinere străin? Grăieşte, şi dorinţa ţi se va împlini! 

El răspunse: 

— Oare, după ce am călcat pe pământul tău, o, stăpână a mea, şi m-am 
îndulcit de dulceaţa gingăşiei tale, cum să plec fără a-ţi fi gustat bucatele 
ospeţiei? Şi iacătă-mă ajuns un rob dintre robii tăi! 

Ea răspunse, stăruind în zâmbire: 

— Drept spui, tinere străin, numai o inimă crudă şi lipsită de mărinimie se 
leapădă de oaspeţi. Aşa că fă-mi cinstea, doamne, de a primi găzduirea mea, 
iar locul tău va fi pe capul şi în ochii mei! Încalecă deci pe calul tău şi 


mergi alături de mine urmând malul apei: din ceasul de-acum eşti oaspetele 
meu! 

Atunci Şarkan se umplu de bucurie şi încălecă pe calul său şi păşi la drum 
alături de fetişcană, urmat de toate celelalte, până ce ajunseră împreună la 
un pod durat din lemn de plop şi care se ridica şi se cobora cu ajutorul unor 
lanţuri şi al unor scripeţi, şi se aşternea peste apă dinaintea porţii celei mari 
a mănăstirii. Atunci Şarkan descălecă de pe cal, iar copila o chemă pe una 
dintre însoţitoarele sale şi îi spuse în graiul grecesc: 

— la calul şi du-l la grajduri, şi dă poruncă să nu-l lase să ducă lipsă de 
nimic. 

Atunci Şarkan îi spuse copilei: 

— O, sultană a frumuseţii, iată că ai ajuns să-mi fii un lucru sfânt, şi de 
două ori sfânt, datorită frumuseţii tale şi datorită găzduirii tale. Nu vrei, fără 
a mai face un pas înainte, să te întorci din cale şi să mergi cu mine în ţara 
musulmanilor, în cetatea mea, Bagdadul, unde ai să vezi destule lucruri 
minunate şi atâţia viteji fermecaţi? Şi atunci vei şti cine sunt eu. Hai, copilă 
creştină, vino la Bagdad! 

La vorbele acestea ale lui Şarkan, frumoasa îi spuse: 

— Pe Mesia! Te credeam cu mintea întreagă, o, flăcăule. Aşadar, răpirea 
mea o râvneşti? Şi anume la Bagdad vrei să mă duci, în cetatea aceea unde 
să cad în mâinile sultanului cumplit Omar Al-Neman, care are la aşternutul 
său trei sute şaizeci de cadâne ce sălăşluiesc în douăsprezece saraiuri, 
întocmai după numărul de zile şi de luni ale anului? Şi să-i slujesc o noapte 
poftele, ca apoi să fiu dată uitării? Şi astfel să se bucure el sălbăticeşte de 
tinereţea mea? Că sunt îngăduite la voi asemenea năravuri, o, musulmanule! 
Aşa că să nu mai vorbeşti în felul acesta şi să nu nădăjduieşti cumva că ai să 
mă îndupleci. De-ai fi tu însuşi Şarkan, fiul sultanului Omar Al-Neman, ale 
cărui oști ştiu că se află pe pământul nostru, şi tot nu ţi-aş da ascultare! Ştiu, 
într-adevăr, că zece mii de viteji de la Bagdad, în frunte cu Şarkan şi cu 
vizirul Dandan, încalcă la ceasul acesta fruntariile ţării noastre mergând să 
se împreune cu oastea lui Afridun de la Constantinia. Şi, dacă aş vrea, m-aş 
duce numai eu singură în inima taberei lor şi cu chiar mâna mea i-aş ucide 
şi pe Şarkan şi pe vizirul Dandan: întrucât sunt vrăjmaşi nouă. lar acum hai 
cu mine, o, străinule! 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 


Dar când fu cea de a patruzeci şi opta noapte 


Spuse: 


Mi s-a izvodit, o, norocitule sultan, că fetişcana îi spuse lui Şarkan, pe care 
ea nici gând să-l ştie ca atare: 

— Şi acum hai cu mine, o, străinule! 

lar Şarkan, dacă auzi cele spuse, se mohorî până peste poate aflând de 
vrăjmăşia mărturisită de copilă împotriva lui, a vizirului Dandan şi a tuturor 
alor săi. Şi hotărât că, dacă nu ar fi ascultat decât de pornirea lui cea cruntă, 
s-ar fi dat în vileag şi ar fi înşfăcat-o pe puicană; dar fu oprit de datorinţele 
ospeţiei şi mai cu seamă de fermecătoria frumuseţii fetei şi prociti stihurile: 


Chiar dacă frumuseţea te-mpinge în păcat, 
O mie de temeiuri te scot nevinovat. 


Atunci fata străbătu agale puntea şi se îndreptă către mănăstire. Iar Şarkan 
păşea pe urma ei, şi se uita la spatele ei, şi îi vedea şoldurile falnice cum 
suie şi coboară ca valurile mării. Şi îi părea rău că nu era acolo şi vizirul 
Dandan, ca să se minuneze împreună cu el de fălnicia aceea. Şi cugetă la 
stihurile acestea pe care şi le prociti: 


Priveşte-i coapsa de argint, senină, 
Şi-n ochii tăi uimiţi va să se-arate 
Ca răsărind pe zare luna plină. 
Priveşte-i şoldurile legănate, 

Şi ochii tăi vedea-vor cum se-mbină 
Rotundurile falnice-mpreună, 


NNE e NI d 
Ca-n slavă două jumătăţi de lună. 


Şi ajunseră la o intrare mare, cu arcuituri subţiri din marmură străvezie. Şi 
intrară şi ajunseră într-o sală lungă ce se întindea pe sub zece bolți sprijinite 
pe pilaştri de alabastră. Şi în mijlocul fiecărei bolți atârna o lampă făcută 
din piatră de cleştar, strălucitoare ca soarele. Acolo ieşiră dinaintea stăpânei 
lor zece slujnice tinere aducând făclii aprinse, din care se revărsau miresme 
îmbălsămate. Şi slujnicele aveau frunţile încinse cu panglici înghirlăndate 
cu năstrăpate de toate culorile. Şi deschiseră calea şi îi însoţiră pe cei doi 
tineri până în sala cea mare a mănăstirii. lar Şarkan văzu nişte perne 
strălucite orânduite frumos pe lângă pereţi, de jur împrejurul sălii; iar la uşi 
şi pe pereţi nişte perdele mari, având deasupră-le fiecare câte o cunună de 


aur; şi pe jos peste tot era pardosit cu marmuri de preţ, în culori gingaş 
potrivite; iar în mijlocul sălii se afla un havuz în care apa curgea prin 
douăzeci şi patru de guri de aur; şi apa cădea susurând cu scânteieri de 
marmuri şi de argint. În fundul sălii era un pat aşternut cu mătase cum nu se 
află decât în saraiurile domneşti. 

Atunci copila îi spuse lui Şarkan: 

— Suie-te, doamne, în patul acesta, şi dedă-te tihnei. 

Iar Şarkan se sui în pat, hotărât să se dedea întru totul. 

lar ea ieşi din sală şi îl lăsă pe Şarkan singur cu tinerele roabe cele cu 
frunţile înghirlăndate cu năstrăpate. 

Şi, întrucât ea zăbovea a se întoarce, Şarkan le întrebă pe fete unde 
plecase. Ele răspunseră: 

— Păi s-a dus să se culce. Şi iacătă-ne dinaintea ta spre a te sluji, după 
poruncile ei. 

Iar Şarkan nu ştiu ce să mai creadă. Atunci fetele îi aduseră, pe nişte tăvi 
mari chindisite, toate soiurile de bunătăţi de toate felurile; iar el mâncă bine, 
până ce se sătură. Pe urmă i se aduse un ibric de aur şi un lighean de aur 
înrâurat cu argint; şi lăsă să-i curgă pe mâini apa înmiresmată cu trandafiri 
şi cu flori de portocal. Şi totodată începu a se îngrijora pentru oştenii săi, pe 
care îi lăsase singuri în vale, şi a se dojeni amarnic că uitase de sfaturile 
părintelui său; iar grija lui sporea încă şi din pricină că nu mai ştia nimic 
despre gazda cea tânără din sarai şi despre locul unde se afla. Şi îşi prociti 
atunci stihurile poetului: 


De toată mintea am rămas sărac. 
Năuc, mă-ntreb: „Ce vreau? Şi ce să fac?” 
Zac în iubire ca într-un blestem. 


Rob şi nevolnic am ajuns, şi gem. 
Durerea toată cum s-o spun, şi cui? 
Allah mă aibă întru mila lui! 


După ce isprăvi de procitit stihurile, Şarkan adormi şi nu se mai trezi decât 
dimineaţa. Şi văzu că intră în sală o liotă de frumuseți, alcătuită din 
douăzeci de copile ca nişte lune, care o înconjurau pe stăpâna lor; iar ea se 
afla în mijlocul lor precum luna între stele. Era îmbrăcată în haine de 
mătase împodobite cu înflorituri şi cu chipuri, împărăteşte; mijlocul ei părea 
încă şi mai suleget, iar şoldurile-i şi mai falnice sub cingătoarea ce le ţinea 


ferecate; şi era o cingătoare de aur bătut, giuvaiergit numai în nestemate; şi 
astfel, cu acele şolduri şi cu acel mijlocel, copila era ca un potop de cleştar 
străveziu în care se revărsa, prin inima lui, o ramură subţire de argint. Sânii- 
i erau încă şi mai vrăjitori şi îmbolditori. Cât despre părul ei, şedea strâns 
într-o înfirătură de mărgăritare gingaşe împletite cu toate neamurile de 
pietre scumpe. Şi ea însăşi, înconjurată de cele douăzeci de copile de-a 
dreapta şi de-a stânga, care duceau poalele rochiei sale, păşea, minunată 
toată, legănându-se. 

La priveliştea aceea, Şarkan îşi simţi minţile cum îşi iau zborul de 
tulburare; şi uită şi de oştenii săi, şi de vizir, şi de poveţele tătâne-său, şi se 
ridică drept pe cele două picioare ale lui, străfulgerat de atâtea vrăji, şi 
prociti stihurile: 


Mlădie ca un ram, cu şolduri pline 

Şi sâni făloşi, stă gata să se-ncline; 
Toţi nurii-ar vrea să şi-i închidă-n sine, 
Dar inima-mi ca-ntr-un pojar o ţine. 

În juru-i ceata ei de-nsoţitoare 

E un gherdan de dulci mărgăritare. 


Atunci fetişcana veni lângă el aproape şi îl privi lung, lung. Pe urmă 
deodată îi spuse: 

— Eşti Şarkan! Nu mai am nicio îndoială. O, Şarkane, fiu al lui Omar Al- 
Neman, o, viteazule, o, falnicule, iacătă că străluminezi acest lăcaş şi îl 
preacinsteşti! Spune, o, Şarkane, ţi-a fost noaptea tihnită şi bună? Vorbeşte- 
mi! Şi mai cu seamă nu te mai preface, că minciunile nu sunt harurile 
crăimilor şi mai cu seamă ale celui mai mare dintre crăimi! 

Când auzi vorbele acestea, Şarkan pricepu că nu i-ar sluji întru nimic să 
tăgăduiască, şi răspunse: 

— O, tu, cea mai dulce, sunt Şarkan ibn-Omar Al-Neman. Sunt cel ce 
îndură ursita care l-a aruncat fară de apărare şi l-a ucis cu totul în mâinile 
tale! Fă din mine cum ţi-e placul şi cheful, o, necunoscut-o cu ochi negri! 

Atunci necunoscuta îşi plecă o clipă ochii în pământ şi cugetă; pe urmă, 
uitându-se la Şarkan, îi spuse: 

— Alină-ţi sufletul şi îndulceşte-ţi privirile! Oare uiţi că eşti oaspetele meu 
şi că între noi s-a gustat pâinea şi sarea? Şi uiţi, pe deasupra, că între noi s-a 
şi petrecut o temeinică înțelegere prietenească? Aşa că de-acum înainte eşti 
sub ocrotirea mea şi te bucuri de credincioşia mea. Aşa că fii fără de teamă, 


întrucât, pe Mesia! Dacă tot pământul s-ar repezi asupra ta, nu vei fi atins 
până ce sufletul meu nu va fi ieşit din trup, în apărarea ta! 

Zise, şi veni să şadă cu duioşie lângă el şi începu să tăifăsuiască, cu un 
zâmbet tare dulce. Pe urmă o chemă pe una dintre roabele ei şi îi vorbi în 
limba grecească; şi roaba ieşi, spre a se întoarce însoţită de nişte slujnice 
care aduceau pe capul lor nişte tablale mari pline cu bucate de toate felurile, 
şi de alte slujnice care aduceau tot soiul de şipuri şi de oluri cu băuturi. Ci 
Şarkan şovăi a se atinge de bucate; iar copila luă seama şi îi spuse: 

— Şovăieşti, o, Şarkane, şi cugeţi că e vreo hainie. Au tu nu ştii că aş fi 
putut, încă de ieri, să-ţi răpesc viaţa? 

Pe urmă, ea cea dintâi îşi întinse mâna şi luă câte o înghiţitură de pe 
fiecare tavă. lar Şarkan se ruşină de prepunerile sale, şi, începu să mănânce, 
şi ea laolaltă cu el, şi aşa până se săturară. Pe urmă, după ce se spălară pe 
mâini, cerură să fie aduse florile şi băuturile, în vase mari de aur, de argint 
şi de cleştar; şi erau de toate culorile şi de cele mai bune soiuri. Atunci 
copila umplu un pocal de aur şi îl bău, ea mai întâi; pe urmă îl umplu iarăşi 
şi i-l întinse; şi el îl bău. Ea îi spuse: 

— O, musulmanule, iacătă cum astfel viaţa este uşoară şi plină de 
desfătare! 


În clipita aceea a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a patruzeci şi noua noapte 


Spuse: 


Mi s-a izvodit, o, norocitule sultan, că frumoasa necunoscută i-a spus lui 
Şarkan: 

— O, musulmanule, iacătă cum astfel viaţa este uşoară şi plină de 
desfătare! 

Pe urmă amândoi băură mai departe, până ce aburul băuturii începu să 
zburde în mintea lor, şi până ce dragostea se înţepeni bine în inima lui 
Şarkan. Atunci fata îi spuse uneia dintre însoţitoarele ei dragi, pe nume 
Boabă-de-Mărgean: 

— O, Boabă-de-Mărgean, fugi şi adu-ne lăutele bucuriei! 

Şi Boabă-de-Mărgean răspunse: 

— Ascult şi mă supun! 

Lipsi o clipită, şi se întoarse însoţită de nişte copile care aduceau o lăută 
dşilicănească ,, o harfa persienească, un nai tătăresc, şi un canun” egipțian. 


Şi fetişcana luă lăuta, îi înstrună cu pricepere căluşul şi, îngânată de cele trei 
copile care şezură jos pe chilimuri, ciupi o clipită strunele tremurătoare şi, 
cu un glas plin de desfătări, şi mai dulce ca adierea, şi mai ispitit, şi mai 
curat ca apa de izvor, cântă: 


Ştii tu câţi sunt 

Cei care poartă în inimile-nsângerate 
Săgeţile privirii tale-nfipte-adânc, 

Ştii tu câţi sunt? 

O, fericite sunt 

Acele inimi fermecate, 

Robite ţie prin iubirea-n care plâng — 
Ştii câte sunt?” 


Şi, când sfârşi cântecul, copila tăcu. Atunci, cu un glas şi mai lin, una 
dintre fetele care cântau din lăută urmă în limba grecească un cântec pe care 
Şarkan nu îl pricepu. Iar tânăra ei stăpână răspundea, când şi când, la fel de 
lin. Şi ce duios era cântecul acela pe două glasuri, şi tânguios, de părea că 
iese din chiar inimile lăutelor! Iar copila îi spuse lui Şarkan: 

— O, musulmanule, ai priceput cântecul nostru? 

El răspunse: 

— Chiar că nu am priceput nimic; da şi numai sunetul şi duioşia lui m-au 
tulburat până peste poate, şi sclipirea dinţilor voştri zâmbitori, şi 
mângâierea degetelor voastre pe alăute m-au vrăjit peste măsură! 

Ea zâmbi şi spuse: 

— Dar, o, Şarkane, dacă ţi-aş zice un cântec arăbesc, ce-ai mai face atunci, 
ce-ai mai face? 

El răspunse: 

— Aş pierde, de bună seamă, şi ce mi-a mai rămas din judecată! 

Ea atunci schimbă glasul şi bătaia lăutei, o ciupi uşor şi cântă stihurile 
poetului: 


Amar e-al despărțirii negru ceas! 

Oare mai pot eu să-l îndur cumva ?... 
Trei căi se-arată înaintea mea: 

Să pier, să plec, sau pradă să mă las — 
Şi toate trei sunt chin şi spaimă grea. 


Cum să aleg, ce drum să mai aleg, 
Eu, cea topită toată de iubire 
Pentru-o făptură mai presus de fire 
Care-mi supune sufletul întreg 

Şi mă târăşte-n neagră înrobire? 


După ce ascultă cântecul, şi cum mai şi băuse straşnic, Şarkan se ameţi de- 
a binelea şi se pierdu cu totul. Când îşi veni în fire, copila nu mai era acolo. 
Atunci le iscodi pe roabe, care îi răspunseră: 

— S-a suit în iatacul ei să se culce, întrucât iacătă că s-a făcut noapte. 

Iar Şarkan, măcar că tare nedumerit, spuse: 

— Allah s-o aibă în paza lui! 

A doua zi dimineaţa, tânăra roabă de taină, Boabă-de-Mărgean, veni să-l 
ia, de cum se trezi, spre a-l duce chiar la iatacul stăpânei sale. Şi, de cum 
trecu pragul, Şarkan fu primit în sunete de lăute şi în cântecele cântăreţelor 
care îi urau bun venit. lar el intră pe uşa grea de fildeş învrâstat cu 
mărgăritare şi cu nestemate; şi văzu o sală mare, aşternută toată numai cu 
mătăsuri şi cu chilimuri de Khorassan, şi luminată de ferestre înalte ce 
cădeau spre nişte grădini umbroase şi spre nişte ape curgătoare; iar pe lângă 
pereţi se afla un şir de făpturi dăltuite în piatră, îmbrăcate ca oamenii vii, şi 
care mişcau din mâini şi din picioare într-un chip de-a mirărilea, şi ale căror 
Lăuntruri erau meşteşugite cu atâta iscusinţă, încât cântau şi vorbeau ca nişte 
adevăraţi fii de-ai lui Adam. 

Când îl văzu pe Şarkan, stăpâna casei se sculă, şi veni la el, şi îl luă de 
mână, şi îl pofti să şadă jos lângă ea, şi îl întrebă grijulie cum îşi petrecuse 
noaptea, şi îi mai puse şi alte întrebări tot aşa, la care el răspunse precum se 
cuvenea. Pe urmă se apucară să tăifăsuiască, iar ea îl întrebă: 

— Ştii spuse de-ale poeţilor despre îndrăgostiţi şi despre robii iubirii? 

El zise: 

— Da, o, stăpâna mea, ştiu câteva. 

Ea spuse: 

— Aş vrea să le aud. 

El îi spuse: 

— lată ceea ce înzestratul şi agerul Kusair spunea în privinţa desăvârşit 
de frumoasei Izzat, de care se îndrăgostise: 


O, niciodată nu voi spune ce farmece are Izzat, 


Nici dragostea cu care-o-nconjur eu niciodată n-am s-o spun, 
De-atătea ori ea mi-a cerut-o, de-atâtea ori eu i-am jurat, 

Că niciodată nu voi spune ceea ce-n sufletu-mi adun, 

De-aţi şti, ah, ce comori ascunde fermecătoarea mea Izzat!... 
Sihastrul care plânge-n ţărnă, fugind de-al dragostei simun, 
De-ar auzi cum gungureşte frumoasa ce m-a fermecat, 

S-ar lepăda de sihăstrie şi-ar alerga ca un nebun, 

Ah, dacă-ar şti el ce comoară ascunde dulcea mea Izzat, 
Şi-ar frânge-n faţa ei genunchii uitând de post şi rugăciuni! 


Şi copila spuse: 
— Chiar că harul grăirii era un har al acelui neprihănit Kusair, care adăuga 


> 


ca: 


Dacă Izzat ar sta vreodată cu soarele la judecată — 

În faţa unui drept şi vrednic judecător — de bună seamă 
Că ea ar fi, ca frumuseţe şi strălucire, lăudată! 

Ci nişte răutăţi cu fustă iată că fără pic de teamă 

Au cutezat să-i ponegrească neîntinata frumusețe. 
Allah, usucă-le tu limba, de răutăţi să se dezveţe, 

Şi fă un preş sărman din ele sub tălpile iubitei mele! 


Şi tânăra stăpână a casei spuse iarăşi: 
— Cât de iubită a fost acea Izzat! Iar tu, beizadea Şarkan, dacă ţii minte 

vorbele pe care frumosul Djamil le spunea tot acelei Izzat, ce bun ai fi de 
ni le-ai prociti! 

Iar Şarkan zise: 

— Chiar că din vorbele lui Djamil către Izzat nu mai ţin minte decât 
stihurile acestea: 


Ispită mândră, tu doar moartea-mi vrei, 
Ci dintre toate fetele din trib 
Eu nu visez decât frumosu-ţi chip 


i a v : Re, 
Şi numai dorul tău mi-l fac temei . 


Şi Şarkan adăugă: 
— Şi dacă nu le-ai înţeles, o, stăpâna mea, să ştii că eu sunt chiar aidoma 
lui Djamil, iar tu ca Izzat faţă de Djamil, vrei să mă vezi cum mor sub ochii 


tăi! 

La vorbele acestea, copila zâmbi a râde, dar nu spuse nimic. Şi băură mai 
departe până la răsărit de zori. Ea atunci se ridică şi pieri. lar Şarkan urmă 
a-şi petrece şi somnul acela singur-singurel în culcuşul său. Şi când se făcu 
ziuă, slujnicile veniră să-l ia în zvon de lăute şi în sunete de dufufuri şi, 
după ce sărutară pământul dinaintea lui, îi spuseră: 

— Fă-ne hatârul de a veni cu noi la stăpâna noastră, care te aşteaptă! 

Atunci Şarkan se ridică şi ieşi cu slujnicele care cântau din lăute şi 
dărăbăneau din dufufuri, şi ajunse într-o altă încăpere, încă şi mai minunată 
decât cea dintâi, şi în care se aflau chipuri cioplite şi zugrăveli închipuind 
jivine şi păsări, şi multe alte lucruri ce întreceau orice poveste. Şi Şarkan fu 
fermecat până peste poate de toate câte vedea, şi stihurile acestea cântară pe 
buzele lui: 


Deci voi culege steaua ce se iveşte — între 
Străluminoase fructe de aur mari şi coapte — 
Acolo-n slavă unde destinde braţe mândre 
Săgetătorul peste vrăjite Stele şapte. 


Ea e mărgăritarul străluminând pe zare 
Cărarea argintie a zorilor de zi; 

Ea-i lacrima de aur în slava rotitoare 

Când pajiştea ei largă de sori aprinşi spuzi. 


Ea-i ochiul sfânt de apă în care se topeşte 
Argintul firii - floarea-i de foc de pe obraz. 
Ca trandafiru-n care minunea poposeşte — 
E al desăvârşirii nemaivăzut topaz. 


Iar ochii ei, ah, ochii ei vineţi, sunt asemeni 
Sfioasei albăstrele de pe-un tărâm sihastru, 

Şi însăşi fericirii par a-i fi fraţii gemeni, 

Cu pleoape adumbrite sub văl de kohl albastru. 


Atunci copila se ridică şi veni să-l ia pe Şarkan de mână şi îl pofti să şadă 
jos lângă ea şi îi spuse: 

— Beizade Şarkan, fără de îndoială că ştii să joci şah. 

El spuse: 


— De bună seamă, o, stăpână a mea! Ci fie-ţi milă, nu te dovedi ca aceea 
de care se plânge poetul: 


Vorbesc în van! lubirea mă răpuse! 

De ce nu pot, de pe vrăjita-i gură, 
Să-mi stâmpăr setea, şi-ntr-o-nghiţitură 
Să sorb iar viaţă de pe-aceste buze? 


O, da, pricep: ca să-mi facă plăcere, 
Mă-mpresură cu multa-i gingăşie. 

Ci de-astfel de plăceri îmi arde mie? 
Un joc de şah biet sufletul meu cere? 


Şi cum să-i stau potrivnic eu cel care, 
Robit de jocul ochilor ei mari, 

Şi ars de nevăzutul meu pojar, 

Îi simt privirea până-n mădulare? 


Ci fetişcana, zâmbind, orândui şatrangele şi începu jocul. lar Şarkan, de 
fiecare dată când îi venea rândul, în loc să ia aminte la mutarea ei, o privea 
în ochi şi juca anapoda, mutând calul în locul elefantului şi elefantul în 
locul calului. Ea atunci începu să râdă şi îi spuse: 

— Pe Mesia! tare iscusit mai joci! 

El răspunse: 

— A, păi acesta-i jocul dintâi. De obicei, acesta nu se ia în seamă! 

Şi orânduiră iarăşi şatrangele. Dar ea îl bătu şi a doua oară, şi a treia, şi a 
patra, şi a cincea oară. Pe urmă îi zise: 

— lacătă că eşti biruit întru toate! 

El răspunse: 

— O, sultană a mea, se cuvine să fiu biruit de o potrivnică precum eşti tu! 

Atunci ea porunci să se întindă masa, şi mâncară, şi se spălară pe mâini; pe 
urmă nu pregetară să bea din toate băuturile. Atunci fata luă harfa; şi, cum 
era tare dibace la harfă, începu cu un pestref de sunete domoale şi frânte, şi 
cântă stihurile: 


Nu poţi să scapi de soartă-n niciun chip, 
Şi de-şi ascunde-ntunecatul chip, 
Şi de şi-l scoate în vileag — senin, 


Ori ars de suferinţe şi suspin. 

Aşa că dă-l, iubitule, uitării! 

Şi-atunci când poţi, bea cupa desfătării 
Şi-a vieţii. Eu sunt via frumuseţe 
Menită să aline şi răsfeţe. 

Şi nu e om pe lume când mă vede 

Să mă mai uite, ars de dor şi sete. 


Tăcu apoi; şi numai harfa mai răsuna sub gingaşele degete de cleştar. Iar 
Şarkan, răpit, se simţea pierdut în doruri nemărginite. Atunci, după un alt 
pestref, fata spuse iarăşi: 


Doar o iubire prea măruntă poate 
Să-ndure-al despărțirii greu cuvânt. 
Până şi soarele din cer păleşte 
Atunci când se desparte de pământ. 


Dar nici nu apucase să sfârşească bine cântecul, că amândoi auziră o larmă 
cumplită şi strigăte; şi văzură cum venea o oaste mare de oşteni creştini 
înarmaţi cu spade trase din teacă şi care strigau: 

— Iacătă-te picat în mâinile noastre, o, Şarkane! Şi iacătă ziua ta de 
pierzanie! 

Când auzi vorbele acestea, Şarkan prepuse dintru-întâi o vânzare, şi 
bănuielile lui se îndreptară asupra copilandrei; şi pe când tocmai se întorcea 
către ea ca s-o învinuiască, o văzu, galbenă toată, cum se repede afară şi, 
ajungând dinaintea oştenilor, cum le spune: 

— Ce vroiţi? 

Atunci căpetenia lor ieşi înainte şi îi spuse, după ce sărută pământul dintre 
mâinile ei: 

— O, domniţă plină de faimă, o, stăpână a noastră Abriza, mărgăritarul cel 
mai ales dintre mărgăritarele apelor, păi tu nu ştii nimic despre acela care se 
află în mănăstire? 

Atunci Abriza le spuse: 

— Despre cine vorbiţi? 

Ei râseră: 

— Vorbim despre acela căruia i se spune viteazul vitejilor, dărâmătorul 
serhaturilor, năprasnicul Şarkan ibn-Omar Al-Neman, cel care nu a lăsat 
niciun turn nedoborât şi nicio baştie nespartă. Or, o, domniţă Abriza, Măria 


Sa Hardobiu, părintele tău şi stăpânul nostru, a aflat la Chezareea, cetatea 
sa, din chiar gura bătrânei Muma-Prăpădurilor, că beizadea Şarkan se află 
aici. Că Muma-Prăpădurilor i-a spus Măriei Sale că l-a văzut pe Şarkan în 
pădure, îndreptându-se către mănăstire. Încât, o, domniţă a noastră, ce fală 
pe tine că ai prins în mrejele tale leul şi că astfel eşti temeiul biruinţei ce 
avem s-o dobândim asupra oştii musulmanilor! 

La vorbele acestea, tânăra domniţă Abriza, fiica lui Hardobiu, stăpânul 
Chezareei, se uită cu mânie la căpetenia oştenilor şi îi zise: 

— Da pe tine cum te cheamă? 

El răspunse: 

— Robul tău, patriciul Massura ibn-Mausuri ibn-Kaşarda! 

Ea îi spuse: 

— Cum se face că ai îndrăznit, neobrăzatule Massura, să intri în 
mănăstirea aceasta fără a mă prevesti şi a căpăta învoire? 

El spuse: 

— O, domniţă a mea, niciun paznic nu mi-a tăiat drumul; dimpotrivă, toţi 
s-au ridicat şi ne-au călăuzit până la uşa iatacului tău. lar acuma, urmând 
poruncile părintelui tău, aşteptăm să ni-l dai pe Şarkan, oşteanul cel mai 
aprig dintre musulmani! 

Atunci domniţa Abriza spuse: 

— Ce tot îndrugi tu? Tu nu ştii că bătrâna Muma-Prăpădurilor este o 
mincinoasă plină de vicleşug? Pe Mesia! Am într-adevăr aici un bărbat, da-i 
departe de a fi Şarkanul de care vorbeşti; este un străin care a venit să ne 
ceară adăpost, iar noi numaidecât i l-am dat cu mărinimie. Şi-apoi, chiar şi 
dacă străinul ar fi Şarkan, datorinţele faţă de oaspeţi nu îmi poruncesc să-l 
ocrotesc împotriva întregului pământ? Nu se va spune vreodată că Abriza 
şi-a vândut oaspetele, după ce între ea şi el s-au împărtăşit pâinea şi sarea! 
Aşa că nu îţi mai rămâne, o, patriciule Massura, decât să te întorci la Măria 
Sa, părintele meu; vei săruta pământul dintre mâinile lui şi îi vei spune că 
bătrâna Mumă-a-Prăpădurilor a minţit şi l-a amăgit! 

Patriciul Massura spuse: 

— Domniţă Abriza, nu pot să mă întorc la domnul nostru Hardobiu, 
părintele tău, decât cu acela pe care ne-a poruncit să-l prindem. 

Ea spuse, plină de mânie: 

— În ce te bagi tu, ostăşoiule? Tu nu ai decât să lupti, când poti şi întrucât 
eşti năimit să lupţi; dar ia seama să nu te bagi în treburi care nu te privesc! 
De altminteri, dacă ai cuteza să-l înfrunţi pe Şarkan, dacă străinul acesta ar 


fi Şarkan, ai plăti cu viaţa ta şi cu viaţa tuturor oştenilor care se află cu tine! 
Şi iată că am să-l poftesc să vină aici, cu paloşul şi cu pavăza lui! 

Patriciul Massura spuse: 

— Vai de păcatele mele! dacă voi scăpa de mânia ta, nu voi avea cum să 
scap de ciuda Măriei Sale. Încât, dacă acest Şarkan se va înfăţişă aici, voi 
pune numaidecât să fie zeberit de către oştenii mei, care îl vor duce, ca pe 
un prins amărât, între mâinile domnului de la Chezareea, părintele tău! 

Atunci Abriza spuse: 

— Vorbeşti mai mult decât se cade unui ostaş, o, patriciule Massura! lar 
vorbele tale sunt pline de închipuire şi de neobrăzare! Tu uiţi că vă aflaţi 
aici o sută de oşteni împotriva unuia singur? Aşa că, dacă patricia nu ţi-a 
vântuit orice urmă de vitejie, nu ai decât să lupţi numai tu cu el, piept la 
piept. lar dacă vei fi biruit, un altul îţi va lua locul şi îl va înfrunta, şi tot aşa 
până ce Şarkan va cădea în mâinile voastre! Şi astfel se va dovedi care 
dintre voi este cel mai viteaz! 


Ci în clipita aceasta a istorisirii sale, Şeherezada văzu că se luminează de ziuă, şi tăcu sfioasă. 
Dar când fu cea de a cincizecea noapte 


Spuse: 


Mi s-a izvodit, o, norocitule sultan, că tânăra crăiţă Abriza spuse: 

— Şi vom vedea care din voi este cel mai viteaz! 

Iar patriciul Massura zise: 

— Pe Mesia! Drept spui! Încât am să mă înfăţişez eu mai întâi pe câmpul 
de luptă! 

Ea zise: 

— Atunci aşteaptă să-i dau de ştire şi să iau răspuns de la el. Dacă se 
învoieşte, treaba s-a făcut; dacă nu vrea, va fi oricum un oaspete cinstit şi 
ocrotit! 

Şi Abriza zori a se duce la Şarkan şi a-i da de ştire, ci fără a-i spune cine 
este ea. Atunci Şarkan pricepu cât de rău gândise despre cinstea copilandrei, 
şi tare se mai căi, şi pentru două pricini: că gândise urât despre copilă şi că 
se aruncase nechibzuit în inima ţării rumilor. Pe urmă spuse: 

— O, stăpână a mea, nu prea sunt deprins să mă bat aşa, numai împotriva 
unui războinic, ci împotriva a câte zece războinici deodată; încât eu în felul 
acesta înţeleg să încing lupta! 


Zise, şi sări drept pe cele două picioare ale lui şi se repezi dinaintea 
oştenilor creştini. Şi ţinea în mână paloşul şi pavăza. 

Când îl văzu pe Şarkan că vine, patriciul Massura sări asupra lui dintr-o 
săritură şi îl încolţi cu străşnicie. Ci Şarkan abătu lovitura icnită şi se 
năpusti ca un leu asupra potrivnicului său şi îi repezi în umăr o izbitură 
atâta de amarnică, încât paloşul ieşi scânteind prin şold, după ce spintecase 
pântecele şi măruntaiele. 

La priveliştea aceea, prețuirea lui Şarkan crescu şi mai mult în ochii tinerei 
domniţe, care îşi zise: „lată într-adevăr viteazul cu care aş fi putut să mă 
lupt în pădure!” Pe urmă se întoarse către oşteni şi strigă la ei: 

— Ce aşteptaţi de nu luptaţi mai departe? Nu aveţi de gând să răzbunaţi 
moartea patriciului? 

Atunci păşi înainte cu paşi mari un uriaş înfricoşător la înfăţişare şi cu 
chipul clocotind de năprăsnicie; şi era chiar fratele patriciului Massura; dar 
Şarkan nu-i lăsă răgaz să-şi arate tăria şi îi arse la umăr o lovitură de-i ieşi 
paloşul scânteind prin şold, după ce îi spintecase pântecele şi măruntaiele. 
Atunci, unul câte unul, alţi oşteni păşiră înainte; dar Şarkan îi făcea să 
îndure aceeaşi soartă, iar paloşul lui se juca de-a zburătăceala cu capetele 
lor. Şi-aşa tăie el cincizeci. Când cei cincizeci care mai rămăseseră văzură 
dobânda căpătată de tovarăşii lor, se strânseră grămadă şi se năpustiră toţi 
laolaltă asupra lui Şarkan; da îşi găsiră beleaua! Că îi întâmpină Şarkan cu o 
inimă mai tare ca piatra, şi îi bătu cum se bate grâul pe arie, şi îi nimici, şi 
pe ei şi sufletele lor, pe vecie! 


Atunci domniţa Abriza strigă la slujnice: 

— Se mai află alţi bărbaţi în mănăstire? 

Ele răspunseră: 

— Nu se mai află alţi bărbaţi decât numai străjerii de la porţi! 

Atunci domniţa Abriza veni dinaintea lui Şarkan şi îl luă în braţe şi îl 
sărută cu patimă; pe urmă socoti numărul morţilor şi găsi că sunt optzeci; 
iar ceilalţi douăzeci de oşteni izbutiseră, în pofida stării lor, să scape şi să se 
facă nevăzuţi. Şi Şarkan socoti atunci să-şi şteargă paloşul cel însângerat şi, 


călăuzit de Abriza, se întoarse în mănăstire procitind stihurile acestea de 
vitejie: 


Într-o zi, turbati, tâlharii m-au împresurat cu zvoană. 
Murgii lor cu coamă lungă i-am zvârlit atunci drept hrană 
Leilor pustiei, fraţii mei, cumpliţii lei. 

„ Uşuraţi-mă de greul hainelor, flăcăi mişei!” 

Ci în ziua-aceea numai m-am rotit aşa, oleacă, 

Iar flăcăii-aceia straşnici au rămas pe jos să zacă 

Toţi, de-a lungul şi de-a latul, doborâţi prin praf polog, 

În pustiul fără margini şi sub soarele de foc. 


Şi, cum ajunseseră în sala cea mare a mănăstirii, tânăra Abriza, zâmbind 
de bucurie, luă mâna lui Şarkan şi şi-o duse la buze; pe urmă îşi scoase 
haina şi, de dedesubt, se iviră o cămaşă de sârmă cu zalele bătute strâns şi 
un paloş de oţel subţire de la ţara Indului; şi Şarkan, uluit, o întrebă: 

— Ce este, o, stăpână a mea, cu cămaşa aceasta de sârmă şi cu paloşul 
acesta? 

Ea spuse: 

— O, Şarkane, în dârdora luptei tale m-am îmbrăcat degrabă cu ele ca să 
alerg în ajutorul tău; dar braţul meu nu ţi-a fost de nicio trebuinţă! 

Pe urmă domniţa Abriza porunci să vină străjerii de la porţile mănăstirii şi 
le zise: 

— Cum de aţi lăsat să răzbată aici oamenii domneşti, fără îngăduinţa mea? 

Ei spuseră: 

— Încă nu este datina de a se cere o învoire de intrare pentru oamenii 
domniei, şi mai cu seamă pentru patriciul lor cel mare! 

Abriza spuse: 

— Eu tare vă cam presupun că aţi vrut să mă daţi pierzării şi să fie ucis 
oaspetele meu! 

Şi îl rugă pe Şarkan să le taie capul; şi Şarkan le tăie capul. Ea atunci le 
spuse celorlalţi robi ai săi: 

— Li s-ar fi cuvenit şi mai rău decât aşa! 

Pe urmă se întoarse spre Şarkan şi îi spuse: 

— lacătă, o, Şarkane, că am să-ţi dezvăluiesc ceea ce ţi-a fost ascuns până 
la ceasul de acum! 

Apoi spuse: 


— Află, o, Şarkane, că eu sunt singurul copil al domnului Hardobiu, 
stăpânul Chezareei, şi mă cheamă Abriza. Şi o am de duşmană 
neînduplecată pe bătrâna Mumă-a-Prăpădurilor, care a fost doica tatălui 
meu şi este tare ascultată şi temută la domnie. lar pricina neprieteniei dintre 
mine şi ea este o pricină pe care îmi vei îngădui să nu ţi-o povestesc, 
întrucât sunt băgate nişte fete în povestea aceasta, ale cărei amănunte 
hotărât că ai să le afli cu vremea. Încât nu mă îndoiesc că Muma- 
Prăpădurilor are să facă totul spre a mă pierde, acuma mai cu seamă, când 
am fost pricina morţii căpeteniei de patrici şi de oşteni. Şi are să-i spună 
părintelui meu că m-am dat de partea musulmanilor. Încât pentru mine 
singura hotărâre de luat, atâta vreme cât Muma-Prăpădurilor mă 
năpăstuieşte, este de a pleca departe de ţara mea şi de părinţii mei. Şi mă 
rog ţie a mă ajuta să plec; şi să te porţi cu mine cum m-am purtat şi eu cu 
tine; că tu eşti întrucâtva pricina celor ce s-au întâmplat. 

La vorbele acestea, Şarkan simţi că-i zboară minţile de bucurie, iar pieptul 
i se umplu şi toată fiinţa lui îmboboci, şi spuse: 

— Pe Allah! şi cine este cel ce va cuteza să se atingă de tine, atâta vreme 
cât sufletul mi se mai află în trup? Dar chiar vei putea tu să înduri a trăi 
departe de tatăl tău şi de ai tăi? 

Ea răspunse: 

— De bună seamă! 

Atunci Şarkan o puse să se jure că va putea, iar ea făcu legământul, apoi 
adăugă: 

— Acum inima mea s-a liniştit. Da mai am să-ţi cer ceva. 

El spuse: 

— Şi ce îmi ceri? 

Ea spuse: 

— Să te întorci la Bagdad, în ţara ta, cu toţi oştenii tăi! 

El spuse: 

— O, stăpână a mea, tatăl meu Omar Al-Neman nu m-a trimis în ţara 
rumilor decât ca să-l înfrunt şi să-l biruiesc pe tatăl tău, împotriva căruia 
domnul Afridun al Constantiniei ne-a cerut ajutor. Întrucât tatăl tău a pus să 
fie răpită o corabie de bogății, de robi tineri şi de trei geme scumpe de care 
sunt legate nişte puteri vrăjite! 

Atunci Abriza răspunse: 

— Linişteşte-ţi sufletul şi luminează-ţi ochii! Întrucât iacătă că am să-ţi 
spun eu povestea adevărată a vrăjmăşiei dintre noi şi Afridun. Află că noi, 


grecii, ţinem în fiecare an un praznic, care-i hramul mănăstirii de aici. Şi în 
fiecare an, de ziua hramului, toţi craii creştini se strâng aici de pe toate 
meleagurile, precum şi toţi cei de viţă aleasă şi toţi neguţătorii cei mari; şi 
de asemeni nu pregetă să vină şi nevestele şi fetele domnilor şi ale 
celorlalţi; iar praznicul ţine şapte zile în şir. Or, într-un an, am venit şi eu în 
liota de oaspeţi, şi de asemeni era şi fata domnului Afridun al Constantiniei, 
pe care o cheamă Safia, şi care acuma este cadâna părintelui tău Omar Al- 
Neman, şi mama copiilor lui. Da la vremea aceea ea încă era copilă. Când, 
la isprăvitul praznicului, în ziua a şaptea, care era ziua de plecare, Safia 
zise: „Nu vreau să mă întorc la Constantinia pe drumul de uscat, ci pe apă”. 
Atunci i s-a rânduit o corabie, şi Safia a coborât pe corabie, împreună cu 
soaţele sale, şi a pus să se încarce pe corabie toate lucrurile pe care le avea; 
şi au desfăşurat pânzele şi au plecat. Dar de-abia se depărtase corabia, că 
vântul potrivnic s-a şi ridicat şi a făcut corabia să se abată de la drumul ei. 
Şi a vrut ursita ca taman pe acele locuri să se afle o corabie mare, plină cu 


oşteni creştini de pe insula Kafur, în număr de cinci sute de afrangi ; şi erau 
toţi înarmaţi şi îmbrăcaţi în fier; şi nu aşteptau decât un prilej ca acela spre 
a-şi dobândi prada, încă de pe vremea de pe când porniseră a bate marea. 
Încât, de cum văzură corabia pe care se afla Safia, o încolţiră şi îşi azvârliră 
căngile asupra ei şi puseră gabja pe ea; pe urmă o târâră legată în urma lor 
şi ridicară iarăşi pânzele. Ci se stârni o furtună mânioasă care îi aruncă pe 
toţi la țărmurile noastre, hârşiţi. Atunci oamenii noştri se aruncară pe ei, îi 
uciseră pe tâlharii de mare şi puseră gabja la rândul lor pe şaizeci de 
fetişcane, printre care se afla şi Safia, şi pe toate bogăţiile grămădite pe 
corabie. Pe urmă veniră să le aducă pe cele şaizeci de copilandre în dar 
domnului de la Chezareea, părintele meu, şi păstrară bogăţiile pentru ei. 
Atunci tatăl meu alese pentru el pe cele mai frumoase zece fete, iar pe cele 
rămase le împărţi celor din alaiul său. Pe urmă, dintre cele zece, alese cinci, 
cele mai frumoase, şi le trimise ca peşcheş sultanului Omar Al-Neman, 
părintele tău, şi printre acelea cinci se afla şi Safia, fiica domnului Afridun; 
da noi nici habar nu aveam, întrucât nici ea, nici nimeni nu ne dezvăluise 
niciunul, nici numele ei. Şi astfel, o, Şarkane, Safia ajunse cadâna sultanului 
Omar Al-Neman, părintele tău; şi de altminteri ea i-a fost trimisă împreună 
cu multe alte lucruri, precum mătăsării, lânării şi horbote greceşti. Ci iacătă 
că la începutul acestui an tatăl meu primi o scrisoare de la tatăl Safiei, 
domnul Afridun. Şi în scrisoare erau lucruri pe care chiar că nu pot să ţi le 
rostesc, dar erau spuse şi acestea, pe deasupra: „Acum doi ani, ai luat de la 


nişte tâlhari de mare şaizeci de copile, între care şi fata mea Safia; şi numai 
acum aflu, căci tu nu mi-ai dat nimic de ştire, o, rigă Hardobiu! Şi aceasta-i 
cea mai mare ocară şi cea mai mare ruşine pentru mine, asupra mea şi 
împrejurul meu. Dacă dar nu vrei să te socot vrăjmaş al meu, eşti dator, de 
îndată ce vei primi scrisoarea mea, să mi-o trimiţi îndărăt pe fiica mea 
Safia, neatinsă şi nevătămată. De nu, şi dacă vei zăbovi trimiterea ei, vei fi 
socotit precum ţi se cuvine, şi pedepse amarnice împotriva ta vor fi luate de 
mânia şi de duşmănia mea.” Încât, după ce tatăl meu citi scrisoarea, fu 
cuprins de o mare nedumerire şi de o mare tulburare, dat fiind că tânăra 
Safia fusese trimisă peşcheş părintelui tău Omar Al-Neman şi nu mai era 
nicio nădejde ca ea să mai fie cumva neatinsă şi nevătămată, dat fiind că şi 
fusese făcută mamă de către sultanul Omar Al-Neman, într-o clipită de 
altminteri, şi fără nazuri dintr-una ori din cealaltă parte. Iar noi pricepurăm 
atunci că aceasta era o mare năpastă. lar tatăl meu nu avu altă cale de 
scăpare decât o scrisoare către domnul Afridun, în care îi înfăţişa 
împrejurarea, cerându-şi multă iertăciune pentru neştiinţa în care fusese în 
ce o privea pe Safia, şi făcându-i totodată un potop de jurăminte. La 
primirea scrisorii de la părintele meu, domnul Afridun fu năpădit de o 
turbare amarmică; se sculă, şi iar şezu jos, şi se frământă, şi spumegă, şi 
spuse: „Este oare cu putinţă ca fiica mea, cea căreia toţi domnii creştini îi 
râvnesc cumetria şi mâna, să fi ajuns roabă printre roabele unui musulman, 
şi ea să se fi plecat poftelor lui, şi să-i fi slujit la aşternut, fără de senet 
legiuit? Ci, pe Mesia! am să revărs asupra acelui musulman, hăndrălăul cel 
nesăţios la femei, o plată de care au să vorbească multă vreme şi Răsăritul şi 
Apusul!” Şi atunci riga Afridun, o, Şarkane, chibzui să trimită soli la 
părintele tău, cu peşcheşuri bogate, şi să-l facă a crede că ar fi în război cu 
noi, şi să-i ceară ajutor. Dar în fapt era numai spre a te face să cazi tu, o, 
Şarkane, şi cei zece mii de călăreţi ai tăi, într-o capcană cu care să-şi 
mulţumească răzbunarea precugetată. Acuma, în ceea ce priveşte cele trei 
geme fermecate care sunt înzestrate cu atâtea puteri, ele nu s-au pierdut. Se 
aflau în stăpânirea Safiei, şi au căzut în mâinile tâlharilor de mare şi apoi în 
mâinile tatălui meu, care mi le-a dat în dar. lar eu le am; şi am să ţi le arăt. 
Dar deocamdată tu trebuie, înainte de orice, să te întorci la călăreţii tăi şi să 
iei cu ei calea Bagdadului îndărăt, mai degrabă decât să cazi în laţurile 
domnului de la Constantinia şi înainte ca toate drumurile să vă fie tăiate! 

După ce auzi vorbele acestea, Şarkan luă mâna Abrizei şi-o duse la buze şi 
zise: 


— Mărire lui Allah întru făpturile sale! El te-a scos în calea mea, ca să fii 
temeiul mântuirii mele şi al mântuirii tovarăşilor mei. Ci, o, preadulce şi 
îndatoritoare domniţă, eu nu mai pot să mă despart de tine şi, mai cu seamă 
după toate câte s-au petrecut, nu aş mai putea să îndur ca tu să rămâi 
singură-singurică aici, întrucât habar nu am ce ar putea să ţi se întâmple. 
Hai, Abriza, să mergem la Bagdad! 

Ci Abriza, care avusese răgazul să chibzuiască, îi spuse: 

— O, Şarkane, dă zor să pleci tu mai întâi şi să pui mâna pe solii lui 
Afridun, care se află în inima corturilor tale, şi să-i sileşti a mărturisi 
adevărul; şi, în felul acesta, ţi se vor adeveri şi spusele mele. Iar eu, până a 
nu se scurge trei zile, am să vin după tine şi laolaltă avem să intrăm în 
Bagdad. 

Pe urmă se ridică şi se duse lângă el şi îi luă între palme capul şi îl sărută; 
şi Şarkan aşijderea. Şi ea plânse lacrimi puhoi, plânsete de să topească 
pietrele. Iar Şarkan, văzând acei ochi care plângeau, fu încă şi mai înduioşat 
şi mai îndurerat, şi plânse asemeni îmbelşugat, şi prociti stihurile: 


Îmi tot ştergeam cu dreapta mohorât, 
La despărţire, ochii; iar cu stânga 

O cuprinsesem strâns pe după gât. 

Şi ea-mi şopti sfios, curmându-şi tânga: 
„Au nu te temi că mă dai de ocară 
Femeilor din trib? — Ca despărţirea 
Nu poate fi ocară mai amară, 

Când taie-n două despărţind iubirea!” 


Şi Şarkan se despărţi de Abriza şi ieşi din mănăstire şi încălecă iarăşi pe 
bidiviul său pe care două fetişcane îl ţineau de frâu, şi plecă. Trecu podul cu 
lanţuri de oţel şi se afundă printre copacii pădurii şi, într-un sfârşit, ajunse la 
luminişul din inima codrului. Şi nici nu apucase el să ajungă bine acolo că 
şi văzu trei călăreţi dinaintea lui, opriţi dintr-odată din goana cailor. Şi îşi 
trase paloşul cel fulgerător şi înşfacă pavăza, gata de izbire. Dar deodată îi 
cunoscu, şi îl cunoscură şi ei, întrucât cei trei călăreţi erau vizirul Dandan şi 
cei doi emiri de seamă din alaiul său. Atunci cei trei călăreţi puseră 
sprinteni piciorul la pământ şi veniră cuviincioşi să-i ureze bună pace lui 
Şarkan, feciorul sultanului, şi îi mărturisiră toată grija în care lipsa lui 
aruncase oastea. lar Şarkan le istorisi întâmplarea, cu toate amănuntele ei, 


de la început până la sfârşit, precum şi apropiata venire a domniţei Abriza, 
şi vânzarea măsluită de trimişii lui Afridun; şi le spuse: 

— S-ar prea putea ca ei să se fi prilejuit de lipsa voastră a tustreiora ca să 
fugă şi să se ducă să-l vestească pe domnul lor de venirea noastră pe 
pământurile sale. Şi acum cine ştie dacă oastea lor nu o va fi nimicit pe a 
noastră! Cât mai iute, să dăm fuga în mijlocul luptătorilor noştri! 

Şi pe dată, în goana cailor, ajunseră în valea unde erau aşezate corturile; 
iar acolo stăpânea rânduiala, dar trimişii pieriseră, într-adevăr. Atunci, 
degrabă, ridicară tabăra şi purceseră către Bagdad. Şi peste câteva zile 
ajunseră la cele dintâi fruntării cunoscute; şi-aşa că se văzură la scuteală. Şi 
toţi mărginenii din partea locului zoriră a veni să aducă merinde pentru ei şi 
nutreţ pentru cai. Şi se odihniră în locul acela o toană de vreme, şi plecară 
iarăşi. Şarkan încredinţă vizirului Dandan căpitănia peste toată oastea de 
dinainte, şi nu opri cu el, ca oaste de încheiere, decât o sută de călăreţi pe 
care îi alesese tot unul şi unul din lamura tuturor călăreţilor. Şi lăsă oastea 
să i-o ia înainte cu o zi întreagă; după care purcese şi el la drum, cu cei o 
sută de viteji ai săi. 

Şi, după ce străbătură ca la vreo doi parasanji ajunseră la o posadă 
îngustă, aşezată între nişte munţi înalţi. Şi de-abia ajunseră acolo că şi 
văzură la celălalt capăt al posadei o pulbere deasă, ce se apropia iute şi apoi 
se risipi spre a lăsa să se ivească o sută de călăreţi, năprasnici precum leii şi 
ascunşi vederii sub platoşele de zale şi sub obrăzarele de oţel. Iar când 
călăreţii ajunseră atâta de aproape cât să li se audă glasul, strigară: 

— Descălecaţi de pe cai, musulmanilor, şi daţi-vă în mâinile noastre, 
lepădându-vă de arme şi de cai, că altminteri, pe Mariam şi pe Yuhanna”, 
sufletele voastre nu au a zăbovi să-şi ia zborul din trupurile voastre! 

La vorbele acestea, Şarkan văzu lumea cum se înnegurează dinainte-i, şi 
ochii lui zvârliră fulgere de mânie, şi obrajii i se aprinseră, şi strigă: 

— O, câini de creştini, cum de vă ademeniţi a ne ameninţa, după ce aţi 
avut cutezanţa să păşiţi peste fruntariile noastre şi să ne încălcaţi 
pământurile! Şi nu numai atâta, dar mai veniţi să ne aruncaţi şi asemenea 
vorbe! Şi cugetaţi voi acuma că puteţi să scăpaţi teferi din mâinile noastre şi 
să vă mai vedeţi ţara? 

Zise! Şi le strigă vitejilor săi: 

— O, drept-credincioşilor, repeziţi-vă pe câinii aceştia! 

Şi el cel dintâi, Şarkan, năvăli asupra duşmanului. 


Atunci cei o sută de călăreţi ai lui Şarkan, în goana mare a cailor, năvăliră 
asupra celor o sută de călăreţi afranji, şi cele două trâmbe de oameni se 
încleştară, cu inimile mai tari decât stânca; şi oţelele se izbiră cu oţelele, şi 
paloşele cu paloşele, şi loviturile începură să curgă dărăbănind ca ploaia, şi 
trupurile se înlănţuiră cu trupurile, şi caii se ridicară în două picioare şi se 
prăvăliră greunatic peste cai, şi nu se mai auzi niciun alt vuiet decât 
zăngănitul armelor şi izbitura năprasnică a fierului cu fierul. Şi lupta tinu 
aşa până la apropierea serii şi a negurilor nopţii. Numai atunci cele două 
tabere se despărţiră şi se putu face socoata. Şi Şarkan nu găsi printre 
oamenii săi pe niciunul care să fi dobândit vreo rană grea. Atunci zise: 

— O, tovarăşilor, ştiţi că eu toată viaţa mea am năierit pe marea bătăliilor 
vuitoare în care se întreizbesc valurile de paloşe şi de darde; şi am înfruntat 
destui viteji; da eu încă nu am dat vreodată peste nişte voinici atâta de 
destoinici, peste nişte oşteni atâta de vajnici şi peste nişte viteji atât de 
bărbaţi ca potrivnicii de-acum! 

Ei atunci îi răspunseră: 

— Şah Şarkane, vorba ta adevăr grăieşte. Dar, pe deasupra, să ştii că, 
printre aceşti oşteni creştini, se află căpetenia lor, care este cel mai minunat 
dintre toţi, şi cel mai viteaz. Şi apoi, ori de câte ori vreunul dintre noi 
nimerea dinaintea lui, el se abătea ca să nu-l ucidă şi îl lăsa să scape de la 
moarte! 

La vorbele acestea, Şarkan fu cuprins de mare mirare; pe urmă zise: 

— Mâine avem să ne rânduim şi să-i încolţim, întrucât suntem o sută 
împotriva a o sută. Şi avem să cerem de la Stăpânul cerului biruinţa! 

Şi, cu hotărârea aceasta, se culcară toţi în noaptea aceea. 

La rându-le, creştinii se strânseră împrejurul căpeteniei lor şi ziseră: 

— Chiar că nu am putut, astăzi, să le venim de hac! 

lar căpetenia le spuse: 

— Da mâine avem să ne rânduim şi să-i doborâm unul câte unul! 

Şi, cu hotărârea aceasta, se culcară aşijderea. 

Încât, de cum sclipiră zorii şi luminară lumea cu lumina lor şi se ridică 
soarele deopotrivă peste chipul celor paşnici şi al celor războinici, şi îi dete 
bineţe lui Mahomed, giuvaierul tuturor nestematelor — craiul Şarkan 
încălecă pe calul său, păşi între cele două şiruri ale călăreţilor săi rânduiţi şi 
le grăi: 

— lacătă că duşmanii noştri stau în rânduri de bătaie. Să pornim asupra 
lor, da câte unul împotriva câte unuia singur. Şi, dintru-ntâi, unul dintre voi 


să iasă din rânduri şi, cu glas mare, să-l cheme pe unul dintre oştenii creştini 
la luptă piept la piept. Pe urmă fiecare la rându-i să purceadă la luptă 
asemenea. 

Atunci unul dintre călăreţii lui Şarkan ieşi din rânduri şi îşi îndemnă calul 
către vrăjmaş şi strigă: 

— O, voi toţi! se află printre voi vreun luptător, se află vreun voinic 
îndeajuns de voinic cât să se învoiască astăzi să se lupte cu mine? 

Abia ce rosti el vorbele acestea că şi ieşi dintre creştini un călăreț îmbrăcat 
numai în arme şi în fier, în mătase şi în aur; şi era călare pe un cal sur, şi 
avea o faţă bujorie, cu obrajii neadumbriţi de barbă. Şi îşi îndemnă calul 
până în mijlocul câmpul de luptă şi, cu spada ridicată, se năpusti asupra 
voinicului musulman şi, dintr-o lovitură de lancie, îl şi tăbărt din şa, şi îl sili 
să se dea prins, şi îl luă rob supus, în vuietul ţipetelor de izbândă şi de 
bucurie ale oştenilor creştini. Şi pe dată un alt creştin ieşi din rânduri şi păşi 
până la mijlocul meidanului în întâmpinarea altui musulman care se afla 
acolo şi care era frate cu cel înrobit. Şi cei doi viteji purceseră la luptă; iar 
lupta nu zăbovi a se încheia cu biruinţa creştinului; întrucât, prilejuindu-se 
de o greşeală a musulmanului, care nu ştiuse să se ferească, îi alduise o 
lovitură cu mânerul lăncii, care îl doborâse din şa; şi îl luă prins. Şi urmară 
tot astfel să se măsoare, şi de fiecare dată lupta se isprăvea cu înrobirea câte 
unui musulman biruit de către creştin, şi-aşa până la căderea nopţii şi la 
înrobirea a douăzeci de oşteni dintre musulmani. 

Când văzu atare urmare, Şarkan rămase tare mohorât; şi îşi strânse 
tovarăşii şi le zise: 

— Cele ce ni s-au întâmplat nu vi se par până peste poate de 
nemaipomenite? Încât, chiar mâine, vroi să purced eu însumi dinaintea 
vrăjmaşului şi s-o chem la luptă pe căpetenia creştinilor. Şi am să văd apoi 
pricina care l-a împins să ne calce moşia şi să ne înfrunte. Şi, dacă nu va 
vroi să ne lămurească, avem să-l omoram; iar dacă va primi învoielile 
noastre, avem să facem pace cu el. 

Şi, cu această hotărâre, se culcară toţi, până dimineaţa. 

Atunci Şarkan, de mult călare, purcese singur către rândurile vrăjmaşilor; 
şi văzu cum vine din mijlocul celor cincizeci de oşteni coborâţi de pe caii 
lor un voinic care nu era altul decât chiar căpetenia creştinilor. Purta, 
îmbolduită la umeri, o mantie de atlaz albastru care flutura pe deasupra unei 
cămăşi de sârmă cu zalele dese; şi rotea în mână o spadă ca din oţel 
indienesc; şi călărea pe un cal negru ce avea fruntea înstelată de o pată albă, 


mare cât o drahmă de argint. Şi voinicul acela avea un chip fraged de copil, 
cu obrajii rumeni şi neprihăniţi de vreun fir de păr; şi era frumos cum e luna 
când se ridică mândră sub geana răsăritului. 

Când ajunse în mijlocul meidanului, călăreţul cel tânăr îi strigă lui Şarkan 
în limba arăbească, cu grăirea cea mai curată, şi îi spuse: 

— O, Şarkane, o, fiu al lui Omar Al-Neman cel care domneşte peste 
târguri şi cetăţi, peste bastii şi turnuri, găteşte-te de luptă, întrucât are să fie 
aprigă! Şi, devreme ce tu eşti căpetenia alor tăi, iar eu sunt căpetenia alor 
mei, de acum rămâne înţeles că acela care va fi biruitor în această luptă îi va 
lua ca plean pe ostaşii biruitului, şi le va fi stăpân netăgăduit! 

Dar Şarkan, cu inima doldora de mânie, îşi şi repezise bidiviul asupra 
creştinului, asemenea leului întărâtat. Şi se izbiră unul de altul cu o izbitură 
vajnică, şi loviturile trosniră; şi ai fi gândit că vezi cum se întrelovesc doi 
munţi, ori că se întrepătrund cu vuiet două mări care s-au întâlnit deodată. 
Şi nu conteniră să se înfrunte de cu dimineaţă până în negura nopţii. Şi- 
atunci se descleştară şi fiecare se întoarse în mijlocul alor săi. 

Atunci Şarkan le spuse soţilor lui: 

— În viaţa mea nu am întâlnit asemenea luptător! Da ceea ce am găsit la el 
mai uluitor este obiceiul pe care îl are, ori de câte ori potrivnicul său rămâne 
descoperit, de a nu-l răni, ci numai de a-l atinge uşor, în locul descoperit, cu 
sâmceaua lăncii; şi nu mai pricep nimic din toată năzdrăvănia aceasta. Dar 
ar fi de râvnit să fie mulţi războinici de-ai noştri dăruiţi cu atare vitejie! 

Şi a doua zi se purcese iarăşi o luptă la fel, ci fără mai multă dobândă. Ci, 
într-a treia zi, iacătă ce se întâmplă: în dricul luptei, creştinul cel tânăr şi 
frumos îşi slobozi pe neaşteptate calul în goana mare şi îl opri deodată şi îl 
smuci nedibaci din hăţuri; atunci calul se ridică în două picioare, iar tânărul 
se descumpăni din şa şi se prăbuşi la pământ. Atunci Şarkan sări jos de pe 
calul său şi, cu paloşul ridicat, se năpusti asupra potrivnicului, şi vru să-l 
spintece. Dar creştinul cel frumos strigă: 

— Oare aşa se poartă vitejii? Sau în acest fel porunceşte galanteria să te 
porţi cu femeile? 

La vorbele acestea, Şarkan, uluit, se uită cu luare-aminte la oşteanul cei 
tânăr şi, cercetându-l bine, cunoscu că e domniţa Abriza. Întrucât era chiar 
domniţa Abriza, cea cu care i se întâmplase, la mănăstire, ceea ce i se 
întâmplase! 

Atunci Şarkan îşi aruncă paloşul cât colo, şi se temeni dinaintea fetei şi 
sărută pământul dintre mâinile ei şi îi spuse: 


— Da pentru ce oare, o, domniţă, toate astea? 

Ea îi spuse: 

— Am vrut să te încerc eu însămi pe un câmp de bătălie, şi să văd măsura 
dârziei şi a vredniciei tale! Şi află că toţi oştenii mei, cei o sută care i-au 
înfruntat pe ai tăi, sunt fete, şi fecioare, şi ale mele. Iar cât despre mine, de 
n-ar fi fost calul, care s-a ridicat în două picioare, ai cam fi văzut tu şi alte 
lucruri, o, Şarkane! 

Iar Şarkan zâmbi a râde şi răspunse: 

— Slavă lui Allah, cel carele ne-a adunat iarăşi la un loc, o, domniţă 
Abriza, o, domniţă a vremurilor! 

Iar domniţa numaidecât le dădu soaţelor ei porunca de plecare şi îi înturnă 
lui Şarkan cei douăzeci de prinşi, unul câte unul. Şi toţi veniră să 
îngenuncheze dinaintea ei şi sărutară pământul dintre mâinile sale. Iar 
Şarkan se întoarse spre copilele cele mândre şi le spuse: 

— Sultanii s-ar socoti norociţi de-ar putea să se sprijine pe o ceată de 
voinici precum sunteţi voi! 

Pe urmă se ridicară taberele, şi cei două sute de călăreţi luară laolaltă 
drumul Bagdadului şi merseră astfel şase zile întregi, la capătul cărora 
văzură strălucind în depărtare slăvitele minarete din cetatea Păcii. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cincizeci şi una noapte 


Spuse: 


Văzură strălucind în depărtare slăvitele minarete din Cetatea Păcii. Atunci 
Şarkan o rugă pe domniţa Abriza şi pe tovarăşele sale să-şi scoată armurile 
de luptă şi să le schimbe cu haine adevărate de femei grecoaice. Iar ele aşa 
făcură. Pe urmă Şarkan trimise la Bagdad câţiva dintre tovarăşii lui să i-o ia 
înainte şi să-l vestească pe părintele său Omar Al-Neman despre el şi despre 
domniţa Abriza, ca să se trimită în întâmpinarea lor un alai falnic. Pe urmă, 
în seara aceea, descălecară şi întinseră corturile şi dormiră până dimineaţa. 

Şi-apoi, de cum se lumină de ziuă, emirul Şarkan şi călăraşii lui, domniţa 
Abriza şi oştencele ei încălecară iarăşi pe bidiviii lor şi luară calea spre 
cetate. Şi iacătă că ieşi din cetate, venindu-le în întâmpinare, vizirul cel 
mare Dandan cu o ceată de o mie de călăreţi; şi se duse la fetişcană şi la 
Şarkan şi sărută pământul dintre mâinile lor; pe urmă toţi laolaltă păşiră în 
cetate. 


Şi Şarkan mai întâi sui la sarai ca să-l vadă pe părintele său sultanul Omar 
Al-Neman. Şi sultanul se ridică în cinstea lui şi îl sărută şi îi ceru veşti. Şi 
Şarkan îi istorisi toată povestea cu tânăra Abriza, fiica domnului Hardobiu 
de la Chezareea, şi viclenia domnului de la Constantinia, şi ciuda lui din 
pricina Safiei cadâna, care nu era alta decât chiar fiica lui Afridun; şi îi 
istorisi despre găzduirea şi despre sfaturile cele bune ale Abrizei, şi despre 
toate harurile ei de vitejie şi de frumuseţe. 

Când auzi vorbele acestea de la urmă, sultanul Omar Al-Neman fu cuprins 
de un gând mare de-a o vedea pe copila cea minunată, şi toată făptura i se 
aprinse de amănuntele auzite. Şi cugetă în sineşi la desfătările de-a simţi în 
culcuşul său vânjoşia şi mlădioşia fără de cusur ale unui trup de fată călit 
astfel, şi neprihănită de vreun bărbat, şi atâta de iubită de tovarăşele ei 
oştence. Şi nu-i părură de rând nici chiar soaţele ei, a căror înfăţişare, sub 
hainele de luptă, era ca de băieţi cu obraji fragezi şi neprihăniţi de păr şi de 
barbă. Că sultanul Omar Al-Neman era un ghiuj straşnic, cu vinele mai 
oţelite decât ale flăcăilor. Şi n-avea pic de spaimă de luptele bărbăţeniei, şi 
ieşea pururea biruitor din braţele femeilor celor mai pojarnice. 

Iar cum Şarkan nici cu gândul nu gândea că tătâne-său ar avea vreun dor 
asupra tinerei domniţe, zori să se ducă după ea şi veni să i-o înfăţişeze. Iar 
sultanul şedea în jetul său şi se descotorosise de toţi musaipii şi de toate 
roabele lui, afară numai de hadâmbi. Iar tânăra Abriza ajunse până la el şi 
sărută pământul dintre mâinile lui, şi îi ţinu o rostire de o curăţie şi de o 
eleganţă desfătătoare. Încât sultanul Omar Al-Neman fu până peste măsură 
de minunat şi îi mulţumi şi o proslăvi pentru tot ceea ce făcuse cu fiul său, 
beizade Şarkan, şi o pofti să şadă. Iar Abriza, atunci, şezu jos şi îşi scoase 
vălul cel mic care îi acoperea chipul, şi fu ca o luare a vederilor! Şi sultanul 
Omar Al-Neman era mai să-şi piardă minţile! Şi pe dată porunci să se dea, 
chiar în sarai, pentru ea şi pentru soaţele ei, cele mai bogate dintre iatacurile 
de fală, şi îi hotărî o simbrie vrednică de cinul ei. Şi numai atunci o întrebă 
în privinţa celor trei geme scumpe pline de puteri. 

Atunci Abriza îi spuse: 

— Acele trei geme albe, o, doamne al vremurilor, le am la mine şi nu mă 
despart de ele niciodată. Şi am să ţi le arăt! 

Şi porunci să i se aducă o lădiţă, şi o deschise, şi scoase din ea o cutie 
căreia îi săltă capacul, şi scoase din cutie un sipeţel de aur bătut, pe care îl 
deschise. Şi atunci se iviră, sclipitoare, cele trei geme năstrăpate, luminoase, 
şi dalbe, şi rotunde. Şi Abriza le luă şi le duse la buze una câte una, şi le 


întinse sultanului Omar Al-Neman ca peşcheş pentru găzduirea ce i-o 
dăruia. Şi ieşi. 

Iar sultanul Omar Al-Neman îşi simţi inima că se duce cu ea; şi, întrucât 
gemele se aflau acolo strălucind, porunci să vină fiul său Şarkan şi îi dădu 
una dintre ele în dar; iar Şarkan îl întrebă ce avea să facă cu celelalte două 
geme. Şi sultanul îi spuse: 

— Păi vreau să le dăruiesc, pe una surioarei tale, micuța Nozhatu, iar pe 
cealaltă frăţiorului tău, Daul'makan. 

La vorbele acestea despre fratele său Daul'makan, de a cărui venire pe 
lume habar n-avea, Şarkan fu cuprins de o mohorală grea, întrucât el nu ştia 
decât de naşterea micuţei Nozhatu. Încât se întoarse către sultanul Omar Al- 
Neman, spunându-i: 

— O, tată, aşadar mai ai un fecior în afară de mine? 

El spuse: 

— Păi de bună seamă, în vârstă de şase ani, frate geamăn cu Nozhatu, şi 
amândoi născuţi de roaba mea Safia, fiica domnului de la Constantinia! 

Atunci Şarkan, buimăcit de atare ştire, nu se putu opri să nu-şi scuture 
hainele de ciudă şi de mânie, dar se înfrână numaidecât şi zise: 

— Fie ei amândoi sub binecuvântarea lui Allah Preaînaltul! 

Da tătâne-său băgase de seamă frământul lui şi ciuda, şi zise: 

— O, fiul meu, pentru ce te-a cuprins o stare ca aceasta? Au nu ştii că 
numai ţie ţi se cade moştenirea scaunului de domnie, la moartea mea? Şi nu 
ţi-am dăruit, ţie mai întâi, cea mai frumoasă dintre cele trei geme pline de 
minuni? 

Ci Şarkan nu se simţi în stare să răspundă şi, nevroind să-i întoarcă vorba 
ori să-l supere pe părintele său, ieşi, cu capul plecat, din sala domnească. Şi 
se îndreptă spre iatacul menit Abrizei; şi Abriza pe dată se ridică spre a-l 
primi, îi mulţumi dulce de ceea ce făcuse pentru ea şi îl rugă să şadă lângă 
ea. Pe urmă, cum îl vedea cu chipul mohorât şi mâhnit, îl iscodi cu duioşie; 
iar Şarkan îi istorisi pricina supărării lui şi adăugă: 

— Da ceea ce mă apasă mai tare, o, Abriza, este că, până la urmă, am 
băgat de seamă la părintele meu nişte gânduri neîndoielnice în privinţa ta, şi 
i-am văzut ochii străfulgeraţi de jindul de a te avea. Tu ce zici de asta? 

Ea răspunse: 

— Poţi să-ţi linişteşti sufletul, o, Şarkane, întrucât tatăl tău nu are să mă 
aibă decât moartă! Oare cele trei sute şaizeci de neveste şi celelalte încă nu 


mai pot să-i ajungă, de râvneşte la fecioria mea, care hotărât că nu este 
făcută pentru colții lui? Aşa că fii pe pace, o, Şarkane, şi alungă-ţi grijile! 

Pe urmă porunci să se aducă de mâncat şi de băut; şi amândoi mâncară şi 
băură, iar Şarkan, tot cu sufletul pierit, se întoarse în iatacul lui să se culce, 
în noaptea aceea. Aşa cu Şarkan! 

Dar cât despre sultanul Omar Al-Neman, odată Şarkan ieşit, se duse s-o 
caute pe cadâna Safia, în iatacul ei; şi ţinea în mână cele două geme 
nestemate, atârnate fiecare de câte un lanţ de aur Şi, când îl văzu că intră, 
Safia se ridică pe cele două picioare ale ei şi nu şezu jos decât după ce 
sultanul şezu el mai întâi. Şi atunci veniră la el cei doi copii, fetiţa Nozhatu 
şi micuțul Daul'makan Şi sultanul îi sărută şi le atârnă de gât, la fiecare, 
câte una dintre gemele nestemate. Şi cei doi copii fură bucuroşi foarte; iar 
mama lor îi ură sultanului belşug şi fericire. 

Atunci sultanul îi spuse: 

— O, Safia, tu eşti fiica domnului Afridun de la Constantinia şi nu mi-ai 
spus niciodată nimic! Pentru ce mi-ai tăinuit faptul şi m-ai împiedicat, 
astfel, să am faţă de tine cinstirile datorate stepenei tale şi să te ridic în 
preţuire şi în bunăstare? 

lar Safia îi spuse: 

— O, mărinimoase sultane, dar ce aş putea să-mi doresc mai mult? Tu m- 
ai şi copleşit cu darurile şi cu hatârurile tale, şi m-ai făcut mamă a doi copii 
frumoşi ca nişte lune! 

Atunci sultanul Omar Al-Neman fu fermecat foarte de răspunsul acesta pe 
care îl găsi desfătător şi plin de pricepere şi de isteciune, de curtoazie şi de 
gingăşie. Şi porunci să i se dea Safiei un sarai şi mai frumos decât cel 
dintâi, şi îi spori straşnic simbria casei şi cheltuielile de trai. Pe urmă se 
întoarse în saraiul său spre a judeca, şi a căftăni, şi a mazili, cumu-i datina. 

Dar rămânea tot cu mintea şi cu inima zbuciumate rău din pricina tinerei 
domniţe Abriza. Încât îşi petrecea la ea toate nopţile, tăifăsuind cu fata şi 
strecurându-i tâlcuri. Dar Abriza, de fiecare dată, drept orice răspuns îi 
spunea: 

— O, doamne al emilor, chiar că nu mă încearcă niciun pic de dorinţă faţă 
de bărbaţi! 

Dar asta nu făcea decât să-l zădărască şi să-l zbuciume mai tare, şi, până la 
urmă, ajunse zaif. Şi iacătă că atunci porunci să vină vizirul său Dandan şi îi 
dezvălui toată patima pe care o avea în inimă pentru minunata Abriza, 


precum şi nimicul de dobândă căpătată şi deznădejdea lui de a ajunge 
vreodată să se bucure de ea. 

După ce ascultă vorbele acestea, vizirul îi spuse sultanului: 

— lacătă. La căderea nopţii, să ai grijă să iei cu tine o bucată de banj şi să 
te duci la Abriza şi să te apuci să bei cu ea oleacă, şi, în cupa de la urmă, să 
strecori bucata de banj; şi ea nici nu are să apuce să mai ajungă la pat când 
tu ai să fii stăpânul ei; şi vei putea atunci să faci cu ea tot ce ţi s-o părea 
potrivit spre a-ţi mulţumi dorul şi a-ţi potoli pojarul. Şi-aceasta-i socoata 
mea. 

Iar sultanul răspunse: 

— Chiar că sfatul tău este minunat şi numai el este de înfăptuit. 

Atunci se sculă şi se duse la unul din sipetele sale, pe care îl descuie, şi luă 
o bucată de banj safi, şi atâta de tare cât numai odoarea lui ar fi prăvălit în 
somn, de la un cap de an până la anul următor, chiar şi un elefant. Şi îşi 
puse la brâu bucata de banj şi aşteptă să vină noaptea. Atunci se duse la 
domniţa Abriza, care se ridică spre a-l primi, şi nu şezu jos decât odată ce se 
aşeză sultanul şi-i dădu îngăduinţa. Şi începu să tăifăsuiască şi îşi mărturisi 
pofta de a bea ceva; şi numaidecât domniţa porunci să se aducă băuturile şi 
toate cele de cuviinţă, precum: poame, migdale, alune, fistic şi celelalte; şi 
totul în cupe mari de aur şi de cleştar. Şi amândoi se apucară să bea şi să se 
îmbie, până ce beţia începu să se învârtoşească în capul domniţei. Ceea ce 
văzând, sultanul scoase din buzunar bucata de banj şi o ascunse între 
degete; pe urmă umplu un pocal şi îl bău până la jumătate şi, pe furiş, 
strecură în el bucata de banj, şi i-l întinse copilei şi îi zise: 

— O, mlădiţă de domn, ia pocalul şi bea licoarea aceasta a darului meu! 

Iar domniţa Abriza, neştiutoare, luă pocalul şi, râzând, îl bău. Îl bău, şi pe 
dată lumea se învârti dinaintea ochilor ei; şi nu mai avu decât răgazul de a 
se târî până la culcuşul ei, unde căzu pe spate, greu, cu mâinile întinse şi cu 
picioarele desfăcute. Şi două făclii mari erau aşezate una la căpătâiul iar 
cealaltă la picioarele patului. 

Atunci sultanul Omar Al-Neman veni la Abriza şi începu să-i deznoade 
băierile de mătase de la şalvarii cei largi, şi nu-i lăsă pe trup decât cămăşuţa 
cea subţire şi uşoară. Şi ridică poala cămăşii şi, dedesubt, se ivi, dintre 
coapse, luminată cu de-amănuntul de strălucirea făcliilor, o ispravă care îi 
răpi minţile şi judecata. Dar avu tărie să se stăpânească spre a-şi face vreme 
să-şi scoată şi el haina şi şalvarii. Şi atunci putu, slobod, să se lase dus până 
la capătul pojarului care îl ardea; şi se aruncă peste trupul de copilă, şi îl 


acoperi. Şi cine ar şti măsura a tot ceea ce se petrecu? Şi iacă-aşa pieri şi se 
şterse fecioria tinerei domniţe Abriza. 

Odată treaba isprăvită, sultanul Omar Al-Neman se ridică şi se duse în 
odaia de alături, s-o caute pe roaba cea mai dragă a Abrizei, credincioasa 
Boabă-de-Mărgean, şi să-i spună: 

— Dă fuga la stăpâna ta, care are trebuinţă de tine! 

Şi Boabă-de-Mărgean zori să intre la stăpână-sa şi o găsi întinsă pe spate şi 
răvăşită, şi cu cămaşa săltată, şi cu coapsele mânjite de sânge, şi cu chipul 
pălit de tot. Şi Boabă-de-Mărgean pricepu că avea trebuinţă grabnică de 
îngrijiri; şi numaidecât luă un peşchir cu care şterse cu gingăşie preacinstita 
poveste a stăpâne-sii; pe urmă luă alt peşchir cu care îi şterse încetişor 
pântecele şi coapsele; apoi o spălă pe ochi, pe mâini şi pe picioare; şi o 
stropi cu apă de trandafiri, şi o spălă pe buze şi pe gură cu apă de flori de 
portocal. 

Atunci domniţa Abriza strănută; pe urmă deschise ochii şi se săltă în capul 
oaselor. Şi o zări pe mult iubita ei Boabă-de-Mărgean şi îi zise: 

— O, Boabă-de-Mărgean, ce-am păţit? Spune-mi! la uite că mă simt ca 
leşinată. 

Şi Boabă-de-Mărgean nu putu decât să-i povestească starea în care o 
găsise, întinsă pe spate şi cu sângele curgându-i pe coapse. Şi Abriza 
înţelese atunci că sultanul Omar Al-Neman îşi potolise asupra-i poftele şi că 
mistuise în ea lucrul cel fără putinţă de îndreptat. Şi durerea şi mâhnirea ei 
fură atâta de amarnice, încât îi porunci Boabei-de-Mărgean să nu îngăduie 
nimănuia să intre în iatacul ei, şi o învăţă să-i spună sultanului Omar Al- 
Neman, când are să vină să ceară veşti despre ea: „Stăpâna mea este 
bolnavă şi nu poate să primească pe nimeni”. 

Încât, după ce află cum stă treaba, sultanul Omar Al-Neman începu să 
trimită în fiecare zi la Abriza robi încărcaţi cu tablale mari ticsite cu bucate 
de toate felurile, şi cu băuturi, şi cu oluri pline de poame şi de prăjituri, 
precum şi cu găvane de farfurii ticsite cu sorbeturi şi cu dulciuri. Dar ea 
rămase mai departe închisă în iatacul ei, până ce într-o zi băgă de seamă că 
pântecele-i creştea, că mijlocul i se îngroşa, şi că era neîndoielnic 
însărcinată. Atunci mâhnirea ei spori nemăsurat şi lumea se scoroji 
dinainte-i; şi nu mai vroi să audă nici vorbele de alinare ale Boabei-de- 
Mărgean; pe urmă îi spuse: 

— O, Boabă-de-Mărgean, eu singură m-am adus în starea aceasta, 
purtându-mă urât fată de mine însămi, părăsindu-mi tatăl, şi mama, şi 


împărăţia mea! Şi iacătă că acuma mi-e scârbă şi de mine şi de viaţă, iar 
cutezanţa mi s-a topit şi puterea mi s-a dus! Odată cu fecioria, mi-am 
pierdut tăria toată, iar sarcina mă face neînstare să înfrunt până şi brânciul 
unui copil. Şi n-aş putea nici măcar să ţin frâiele calului, eu, Abriza, tânăra 
Abriza, plină cândva de pară şi de vânjoşie! Ce să fac de-acum înainte? 
Dacă am să nasc în saraiul acesta, am să ajung un lucru de râs pentru toate 
musulmanele care locuiesc aici şi care au să afle chipul cum mi-am pierdut 
fecioria. lar dacă am să mă întorc la tatăl meu, cu ce ochi am să cutez să mă 
uit la el? Oh, cât de adevărate sunt vorbele poetului: 


Prietene, ia pururi bine-aminte: 

În vremurile de necaz, amare, 

N-ai să-ţi mai poţi afla niciun părinte, 
Nici ţară nu, nici casă primitoare! 


Atunci Boabă-de-Mărgean îi zise: 

— O, stăpâna mea, eu una sunt roaba ta şi stau întru totul la poruncile tale! 
Porunceşte! 

Ea răspunse: 

— Atunci, o, Boabă-de-Mărgean, ia bine aminte! Trebuie neabătut să fug 
din saraiul acesta, fără ca nimeni să bage de seamă, şi să mă întorc la tatăl 
meu şi la mama mea, orice-o fi: că, vezi tu, o, Boabă-de-Mărgean, când 
hoitul începe să duhnească, el cade în seama alor săi! lar eu nu mai sunt 
decât un trup fără de viaţă. Apoi, împlinească-şi voia Allah! 

Şi Boabă-de-Mărgean răspunse: 

— O, domniţă, ceea ce vrei să faci este cel mai bine! 

Pe urmă se apucă pe dată în taină de pregătirile de plecare. Ci trebuiră să 
gaseasca vreo împrejurare prielnică, da care se ivi în curând, şi aceasta fu 
plecarea sultanului la vânătoare şi plecarea lui Şarkan la hotarele împărăției 
unde avea de cercetat locurile întărite. Dar pe când ele îndurau zăboveala 
aceea, sorocul naşterii ajunse mai apropiat şi Abriza îi spuse Boabei-de- 
Mărgean: 

— Trebuie să plecăm chiar la noapte! Da ce să fac împotriva ursitei care 
m-a însemnat în frunte şi a scris că, în două sau trei zile, naşterea urmează 
să se petreacă! Ci plecăm oricum, întrucât orice este mai bine decât să nasc 
în saraiul acesta. Ți se cere aşadar să găseşti un ins care să vrea să ne 
însoţească pe drumul nostru, că eu nu mai am putere să ridic nici arma cea 
mai uşoară. 


Şi Boabă-de-Mărgean răspunse: 

— Pe Allah, o, stăpâna mea, nu ştiu decât numai un ins în stare să ne 
însoţească şi să ne apere, este arapul cel mare Moroz, unul dintre arapii 
sultanului Omar Al-Neman; căci deseori l-am îndatorat şi deseori i-am 
dăruit răsplăţi; şi, pe deasupra, mi-a spus că odinioară a fost tâlhar şi hoţ de 
drumul mare. Şi, întrucât chiar el este străjer la poarta de la saraiul nostru, 
am să mă duc să-l caut şi am să-i dau aur şi am să-i spun că, atunci când 
vom ajunge în ţara noastră, avem să-i rostuim o nuntă frumoasă cu cea mai 
mândră grecoaică din Chezareea! 

Atunci Abriza spuse: 

— O, Boabă-de-Mărgean, tu să nu-i spui nimic, da să-l aduci aici la mine 
să vorbesc chiar eu cu el. 

Atunci Boabă-de-Mărgean ieşi şi se duse să-l caute pe arap şi îi spuse: 

— O, Moroz, iacătă că ziua norocului tău s-a ivit. Dar pentru aceasta nu 
vei avea să faci decât ceea ce are să-ţi spună stăpâna mea. Haide, dar! 

Şi îl luă de mână şi îl duse la domniţa Abriza. 

Când o văzu pe copilă, arapul Moroz veni dinaintea ei şi îi sărută mâinile. 
Dar domniţa simţi că inima ei îl izgonea, iar înfăţişarea lui îi făcea silă 
mare; şi gândi în sineşi: „Nevoia te duce unde nu ţi-e voia!” şi, în ciuda 
scârbei care o muncea, îi zise: 

— O, Moroz, te simţi tu în stare să ne vii în ajutor şi să ne ocroteşti de 
loviturile vremilor şi ale nenorocirilor noastre? Şi, dacă ţi-aş dezvălui taina 
mea, vei fi tu atâta de vrednic ca să n-o dai în vileag? 

Atunci arapul Moroz, care numai ce-o văzuse pe Abriza că şi simţise 
patima cum îi umple inima cu jar, spuse: 

— O, stăpână a mea, fac tot ce îmi vei porunci! 

lar Abriza spuse: 

— Îţi cer, dacă-i aşa, să ne pregăteşti pe dată doi catâri pentru calabalâcuri, 
şi doi cai pentru noi, şi să ne ajuţi să ieşim de aici, pe mine şi pe această 
roabă a mea, Boabă-de-Mărgean. Şi îţi făgăduiesc că, de cum vom fi ajuns 
tustrei în ţara noastră, am să te însor cu cea mai frumoasă dintre grecoaice, 
cu aceea pe care ai s-o alegi tu. Şi avem să te încărcăm cu aur şi cu bogății. 
Şi, dacă vei vrea apoi să pleci din ţara noastră, te vom trimite în ţara ta 
încărcat de daruri şi de mile. 

La vorbele acestea, arapul Moroz se umflă până peste poate şi strigă: 

— O, stăpână a mea, am să vă slujesc pe amândouă cu amândoi ochii mei. 
Şi am să plec cu voi, hotărât! Şi mă duc îndată să vă pregătesc vitele şi tot 


ce trebuie! 

Pe urmă ieşi, gândind în sineşi: „Ce plean şi ce chilipir! Hotărât, am să mă 
bucur şi am să mă desfăt de nurii acestor două lune! Şi, dacă vreuna dintre 
ele nu are să mă vrea, am s-o omor! Şi am să le fur toate bunurile!” Şi, bine 
hotărât pentru făptuire, facu toate pregătirile de trebuinţă; şi tustrei putură 
să iasă fără a fi băgaţi de seamă, şi în pofida stării domniţei Abriza. 

Şi domniţa Abriza, care era muncită de durerile facerii, fu nevoită, din cea 
de a patra zi, să se oprească din drum. Neputând să îndure mai mult, îi 
spuse arapului: 

— O, Moroz, ajută-mă să cobor de pe cal, căci durerile au ajuns de 
neîndurat, şi acesta-i sfârşitul! 

Şi îi spuse Boabei-de-Mărgean: 

— O, Boabă-de-Mărgean, coboară şi tu de pe cal, şi vino să te aşezi 
deasupra mea spre a mă ajuta să nasc! 

Da, odată tustrei coborâţi de pe cal, arapul Moroz, la vederea nurilor 
domniţei, fu cuprins de o stare de jinduri până peste măsură, şi mohorala-i 
se cumpli amarnic săltându-i rantia. Atunci nu se mai putu stăpâni şi, 
fâlfâindu-şi obrăznicia, se duse lângă domniţa care era să leşine de mânie şi 
de scârbă, şi îi spuse: 

— O, stăpână a mea, lasă-mă, rogu-te, să te iau! 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, 
amână urmarea povestirii pe a doua zi. 


Dar când fu cea de a cincizeci şi doua noapte 


Spuse: 


Mi s-a izvodit, o, norocitule sultan, că hâdul de arap Moroz i-a spus 
domniţei: 

— O, stăpână a mea, rogu-te, lasă-mă să te iau! 

Atunci domniţa Abriza spuse: 

— O, arapule, plod de arăpoaică, o, fecior de robi! cutezi tu să te despoi 
aşa dinaintea ochilor mei? Ce ocară mi-e dată, să mă aflu acuma fără de 
apărare în mâinile celui mai de pe urmă dintre robii arapi! Mişelule! numai 
să-mi ajute Allah să mă izbăvesc de starea în care sunt şi să mă vindec de 
ceea ce mă face nevolnică, şi am să-ţi pedepsesc eu obrăznicia, cu chiar 
mâna mea! Decât să mă văd atinsă de tine, mai bine mă omor singură şi 
isprăvesc cu chinurile şi cu necazurile vieţii mele! 


Şi rosti stihurile acestea: 


O, lasă-mă, mişelule, mă lasă! 
M-am săturat de soarta-mi ticăloasă. 


Mai bine mor şi mă despart de toate, 
Decât să mă atingă mâini spurcate. 


De ce tot stărui? Nu ţi-am spus, tâlhare, 
Că-mi face silă neagra dezmăţare? 


Degeaba stai ca fiara, crunt la pândă, 
Holbându-ţi lăcomia prea flămândă. 


Să nu socoti c-ai să te-nfrupţi vreodată 
Din ce râvneşte mintea-ţi tulburată, 


Poate doar după ce m-ai căsăpi 
Cu paloş iemenit, felii-felii. 


Ia seama cine sunt, şi de ce preț! 
Că nici măcar cei de vreun neam măreț 


N-ar cuteza vreodată să mă-nfrunte! 
Dar tu, un rob plodit pe fieunde, 


Cum de cutezi, răsad de spurcăciuni, 
Să-nalţi spre mine ochii tăi nebuni? 


Când auzi stihurile, arapul Moroz fu cuprins de o furie mare, şi ochii i se 
înroşiră de mânie, şi chipu-i se schimonosi de ciudă, şi nările i se umflară, şi 
buzele-i groase i se pungiră, şi toată făptura-i se încrâncenă; şi prociti 
stihurile acestea: 


O, nu mă alunga, tu, ismenită 
Privire ce ucizi întru ispită. 


De cruntu-ţi suflet — căsăpit sunt, bietul! 
Mi-e trupul frânt, şi ard încet cu-ncetul. 


De ochii tăi mi-e inima ca-n vrajă, 
Stâlpar mi-e chinul, iar tristeţea strajă! 


Ci de-ai acoperi întreg pământul 
Cu străji ca să te apere de-a rândul, 


Tot aş răzbi să-mi tai printr-înşii cale 
Până la apa strălucirii tale, 


Până la apa ta ca un izvor, 
Să-mi stâmpăr setea crâncenului dor. 


Auzind stihurile acestea, Abriza începu să plângă de mânie şi strigă: 

— Rob fără ruşine, o, târâtură de arap, tu socoti că toate femeile sunt la 
fel? Şi cutezi încă să-mi vorbeşti aşa? 

Atunci arapul Moroz, văzând că Abriza îl alungă cu hotărâre, nu mai putu 
să-şi înfrâne furia; şi se repezi la ea cu paloşul în mână; şi o înşfăcă de păr 
şi îşi petrecu paloşul prin trupul fetei. Şi de mâna acelui arap muri astfel 
domnita Abriza. 

Atunci arapul Moroz zori să pună gabja pe măgarii încărcaţi cu bogăţiile şi 
cu bunurile Abrizei şi, îndemnându-i din urmă, se topi cu toată graba în 
munţi. 

Şi domniţa Abriza, dându-şi sufletul, născu un fiu în mâinile credincioasei 
Boabă-de-Mărgean care, în durerea ei, îşi punea ţărână pe cap şi îşi sfâşia 
hainele şi se zgâria pe obraji de ţâşnea sângele; şi ţipa: 

— O, stăpâna mea cea fără de noroc! tu, cea luptaşă, cea volnică, cum te 
sfârşeşti tu aşa, sub loviturile unui mişel de rob arap! 

Dar de-abia contenise Boabă-de-Mărgean să se jeluie, că şi văzu un nour 
de praf umplând văzduhul şi apropiindu-se iute; şi deodată se risipi, iar 
dedesubt se iviră nişte oşteni călăreţi, şi toţi îmbrăcaţi în felul ostaşilor de la 
Chezareea. Or, într-adevăr, era oastea domnului Hardobiu de la Chezareea, 
părintele Abrizei. Întrucât nişte zvonuri ajunseseră la domnul Hardobiu 
dându-i de ştire cum că Abriza fugise de la mănăstire, iar el îşi strânsese pe 
dată oştile, trecuse însuşi în fruntea lor şi pornise la drum asupra 
Bagdadului; şi într-astfel sosise la locul unde tocmai se săvârşise fiică-sa 
Abriza. 

La vederea trupului însângerat al copilei sale, Măria Sa sări jos de pe cal şi 
căzu fără de simţire, sărutând leşul întins; şi Boabă-de-Mărgean începu să 


plângă iarăşi, mai fierbinte, şi să se vaicăre. Pe urmă, când Măria Sa îşi veni 
în fire, îi istorisi toată povestea şi îi spuse: 

— Cel care a ucis-o pe copila ta este un arap dintre arapii sultanului Omar 
Al-Neman, sultanul acela plin de desfrânare, care a făcut ce-a făcut cu 
copila ta! 

Iar Hardobiu, la vorbele acestea, văzu lumea întreagă cum se înnegurează, 
şi hotărî o răzbunare amarmică. Da grăbi a porunci să fie adusă o năsălie pe 
care puse trupul fiică-sii, şi fu nevoit să facă mai întâi cale întoarsă la 
Chezareea pentru datorinţele îngropăciunii şi ale morţii. 

Când ajunse la Chezareea, domnul Hardobiu intră în palatul lui şi porunci 
să vină doică-sa, Muma-Prăpădurilor, şi îi spuse: 

— Doică, iacătă ce-au făcut musulmanii din copila mea! Sultanul i-a răpit 
fecioria, iar robul a vrut s-o pângărească şi a omorât-o! Şi din ea s-a născut 
pruncul pe care îl îngrijeşte Boabă-de-Mărgean. Or, mă jur pe Mesia să-mi 
răzbun copila şi să spăl ocara cu care m-a acoperit. Altminteri, mai bine mă 
omor cu chiar mâna mea! 

Şi începu să plângă cu lacrimi fierbinţi. Atunci Muma-Prăpădurilor îi 
spuse: 

— În ce priveşte răzbunarea, nu te îngriji, o, Măria Ta, de ea! că eu însămi 
am să-l fac pe musulman să-şi ispăşească fărădelegile. Întrucât am să-l ucid, 
şi pe el şi pe copiii lui, într-un chip încât să fac să dăinuiască pomenirea lui 
multă vreme, ca prilej de povestiri ce au să se istorisească în leaturile ce vor 
veni, în toate colţurile pământului. Dar trebuie să asculţi cu luare-aminte 
ceea ce am a-ţi spune şi ceea ce tu să îndeplineşti neabătut. lacătă. Trebuie 
să porunceşti a se aduce în palatul tău cinci fete, cele mai frumoase din 
Chezareea, cu sânii cei mai frumoşi şi cu fecioria neatinsă. Şi trebuie să 
porunceşti a fi aduşi, totodată, învățații cei mai mari şi cărturarii cei mai 
iscusiţi din părţile musulmane megieşe cu împărăţia ta. Şi să le dai poruncă 
acelor învăţaţi musulmani să le crească pe fete după tipicul lor musulman. 
Şi să le înveţe credinţa musulmană, istoria arăbească, hronicele califilor şi 
toate faptele sultanilor; pe deasupra, să le înveţe iscusinţa de a se purta în 
lume, bunele maniere, felul cum se vorbeşte cu sultanii, felul cum li se ţine 
tovărăşie şi cum li se dă să bea, stihurile cele mai frumoase şi chipul cel mai 
iscusit de a le povesti, chipul cum se ticluiesc poeziile şi taifasurile, precum 
şi meşteria cântecelor. Şi trebuie învăţătura să fie deplină, chiar şi cu 
primejdia de a zăbovi zece ani; întrucât ni se cade să avem răbdare şi să 
luăm seama că arabii din pustie spun: „Răzbunarea încă se mai poate 


înfăptui chiar şi după patruzeci de ani”. Că răzbunarea pe care o precuget 
nu se poate făptui decât cu această învăţătură desăvârşită a fetişcanelor; şi, 
ca să te dumiresc, am să-ţi spun că sultanul acela are o slăbiciune mare faţă 
de împreunarea cu toate roabele şi are trei sute şaizeci de asemenea roabe, 
afară de cele o sută de însoţitoare lăsate de răposata noastră domniţă şi afară 
de peşcheşurile de femei care îi vin ca haraci din toate părţile. Aşa că am 
să-l fac să piară de chiar meteahna lui. 

La vorbele acestea, Hardobiu se învoioşi de o voioşie mare, şi o sărută pe 
frunte pe Muma-Prăpădurilor, şi trimise îndată să fie căutaţi învățații 
musulmani şi fetişcanele cu sâni rotunzi şi cu fecioria nevătămată. 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a cincizeci şi treia noapte 


Spuse: 


Mi s-a izvodit, o, norocitule sultan, că Hardobiu trimise îndată după 
învățații musulmani şi după fetişcanele cu sâni rotunzi şi cu fecioria 
nevătămată. Şi îi copleşi pe învăţaţi cu filotimiile şi cu darurile, şi îi primi 
cu milosârdie mare; pe urmă le încredinţă fetişcanele cele frumoase, alese 
tot una şi una, şi îi îndemnă să le dea acelor fetişcane dăscălirea musulmană 
cea mai îngrijită. Şi învățații cărturari se supuseră şi făcură întocmai precum 
le poruncise Măria Sa. Şi-aşa cu Măria Sa domnul Hardobiu. 

Da cât despre sultanul Omar Al-Neman, după ce se întoarse de la 
vânătoare şi intră în saraiul său şi află de fuga Abrizei şi de pierderea ei, se 
mohori cu totul şi răcni: 

— Cum se face că o femeie poate să iasă din saraiul meu fără ca nimenea 
să ştie? Dacă împărăţia mea o fi păzită tot atâta de bine ca şi saraiul meu, 
asta chiar că ar fi pieirea noastră neabătută a tuturor! Da altă dată când m-oi 
mai duce la vânătoare am să ştiu eu prea bine cum pun să mi se păzească 
uşile! 

Pe când el glăsuia astfel, iacătă şi Şarkan se întorcea din războielile lui şi 
se înfăţişă dinaintea tătâne-său care îi dădu ştire de fuga Abrizei. 

Încât Şarkan, din ziua aceea, nu mai putu să îndure vederea saraiului 
părintelui său, mai cu seamă că micuța Nozhatu şi micuțul Daul'makan erau 
prilejul grijilor celor mai alese ale sultanului. Şi se mohorî tot mai mult din 
zi în zi şi până într-atâta încât sultanul îi spuse: 

— Ce ai tu, o, fiul meu, de te-ai gălbejit la chip şi te-ai sfârşit la trup? 


Şi Şarkan îi spuse: 

— O, părinte al meu, iacătă că, din mai multe pricini, zăbovirea mea în 
saraiul acesta mi-a ajuns de neîndurat. Aşa că ţi-aş cere, ca pe un hatâr, să 
mă căftăneşti cârmuitor peste vreun serhat dintre cele serhaturi, unde să mă 
duc să mă îngrop pentru câte zile mi-au mai rămas! 

Pe urmă prociti aceste stihuri ale meşterului zicalelor: 


Acum, când port în suflet noian de vise moarte 
Mi-ar fi cu mult mai bine să pot pleca departe, — 
Ca ochiu-mi să nu vadă, urechea-mi să n-audă 
Nimic din ce-aminteşte iubirea mea pierdută. 


Atunci sultanul Omar Al-Neman pricepu temeiurile mâhnirii fiului său 
Şarkan şi începu să-l aline şi îi zise: 

— O, copilul meu, împlinească-ţi-se voia! Şi, întrucât locul cel mai de 
seamă în toată împărăţia mea este cetatea Damascului, iată că te căftănesc 
cârmuitor al Damascului, începând din ceasul de acum! 

Şi numaidecât porunci să vină calemgiii de la sarai şi toţi mai-marii 
împărăției şi îl căftăni pe Şarkan, de faţă cu ei, cârmuitor al olaturilor 
Damascului. lar hârtia cu căftănirea lui fu scrisă şi prăvilnicită atunci pe 
loc; şi pe dată se pregăti tot ce se cuvenea pentru plecare; iar Şarkan îşi luă 
rămas-bun de la tatăl său, şi de la mama sa, şi de la vizirul Dandan căruia îi 
lăsă cele mai de pe urmă îndemnuri ale sale. Apoi, după ce primi 
închinăciunile emirilor, şi ale vizirilor, şi ale navabilor, trecu în fruntea 
străjerilor săi şi nu conteni din drumeţit decât când ajunse la Damasc. Şi 
locuitorii îl primiră în zvon de tilinci şi de ţimbale, de trâmbiţe şi de goarne; 
şi împodobiră pentru el cetatea şi o luminară; şi ieşiră cu toţi în mare alai 
înaintea lui, rânduiţi în două şiruri bine vădite, unii ţinând scurt dreapta, iar 
ceilalţi ţinând scurt stânga. Şi iac-aşa cu Şarkan! 

Da cât despre sultanul Omar Al-Neman, la un răstimp după plecarea lui 
Şarkan ca ocârmuitor al Damascului, fu căutat de învățații pe care îi 
însărcinase cu grija şi cu dăscălirea celor doi copii ai săi, Nozhatu şi 
Daul'makan. Şi învățații îi spuseră sultanului: 

— O, stăpâne al nostru, venim să te vestim că mlădiţele tale au isprăvit 
întru totul de învăţat şi de cercetat, şi ştiu pe deplin pravilele înţelepciunii, 
şi bunele maniere, şi poezia, şi chipul de a se purta în lume. 

La vestea aceasta, sultanul Omar Al-Neman se umflă de mulţumire şi de 
drag, şi le făcu nişte daruri împărăteşti cărturarilor. Şi văzu bine, într- 


adevăr, că mai cu seamă fiul său Daul'makan, ajuns acum la vârsta de 
paisprezece ani, se făcea din ce în ce mai cilibiu şi mai zarif şi se 
preschimba într-un flăcău voinic şi minunat, fiind totodată tare legat de 
datinele dreptei-credinţe şi de cucernicie, avea milă de cei săraci şi îi era 
mai dragă decât toate lucrurile de pe lume tovărăşia învăţaţilor şi a poeţilor, 
şi de asemenea, tovărăşia oamenilor meşteri la datine şi la Coran. Şi toţi 
locuitorii Bagdadului, bărbaţi şi femei, îl iubeau şi chemau asupra-i milele 
lui Allah. 

Or, veni o zi care era ziua de trecere prin Bagdad a hagiilor ce drumeţeau 
dinspre Irak spre a se duce la Mecca, să-şi împlinească datorinţele 
hagialâcului, ca în fiece an, şi apoi a merge la Medina să vadă mormântul 
Prorocului (asupra-i fie ruga şi pacea lui Allah!). 

Încât atunci când Daul'makan văzu sfântul alai, cucernicia lui se zădără, şi 
flăcăul alergă să-l caute pe tătâne-său sultanul şi spuse: 

— Am venit la tine, o, părinte al meu, spre a-ţi cere îngăduinţa să mă duc 
şi eu în sfântul hagialâc. 

Dar sultanul Omar Al-Neman se strădui să-l dezmânte şi nu-i dădu 
îngăduinţă şi îi zise: 

— Eşti încă prea tânăr, fiul meu. Da la anul, de-o vrea Allah, am să mă duc 
eu însumi în hagialâc şi am să te iau cu mine, negreşit! 

Ci Daul'makan, care socotea acea făgăduinţă viitoare prea depărtată, 
alergă la soră-sa geamănă Nozhatu şi o găsi rânduindu-se să-şi facă 
rugăciunea. O lăsă aşadar să-şi isprăvească rugăciunea, pe urmă îi spuse: 

— O, Nozhatu, sunt mort de dorul de a mă duce în hagialâc şi de a vedea 
mormântul Profetului (asupra-i fie rugăciunea şi pacea!) şi am cerut 
învoirea de la tatăl nostru, care nu mi-a dat-o. Or, gândul meu acuma este să 
iau ceva bani şi să plec pe ascuns în hagialâc, şi mai cu seamă fără a-l 
înştiinţa pe părintele nostru! 

Atunci Nozhatu, stârnită şi ea, strigă: 

— Pe Allah! te juruiesc să mă iei şi pe mine şi să nu mă laşi aici şi să nu 
mă lipseşti de a vedea mormântul Prorocului (asupra-i fie rugăciunea şi 
pacea!) o, fratele meu! 

El îi spuse: 

— Bine! la căderea nopţii, să vii la mine. Şi mai ales ia seama să nu care 
cumva să vorbeşti ceva cu fie cine-o fi! 

Încât, la miezul nopţii, Nozhatu se sculă, se îmbrăcă în haine bărbătești, 
spre a se străvesti, haine pe care i le dăduse fratele ei, care era de statura şi 


de seama ei, luă cu ea bani şi ieşi, apucând-o drept spre poarta saraiului. 
Acolo îl găsi pe frate-său Daul'makan, care o aştepta cu două cămile. 
Atunci Daul'makan o ajută pe soră-sa să se suie pe una din cămilele 
îngenuncheate, şi încălecă şi el pe cea de a doua cămilă; şi vitele sculându- 
se şi pornind la drum, ajunseră, sub oblăduirea nopţii, în mijlocul hagiilor, 
şi se vârâră printre ei, fără ca să bage cineva de seamă venirea lor. Şi toată 
caravana de la Irak luă calea spre Mecca şi ieşi din Bagdad. 

Şi Allah le meni călătorie tihnită, încât în scurtă vreme ajunseră toţi în 
bună pace la sfânta Mecca. 

Acolo, Daul'makan şi Nozhatu fură până peste poate de bucuroşi când 


f FE ae e arata ivi SE si iata ai 
ajunseră pe muntele Arafat şi când îşi îndepliniră, după datină, sfintele 


datorinţe; şi mare le fu bucuria când făcură ocolul Kaabei. - 

Şi nu vroiră să se mulţumească numai cu Mecca, şi împinseră evlavia până 
a se duce şi la Medina să se închine şi la mormântul Prorocului (asupra-i fie 
rugăciunea şi pacea!). 

Atunci, întrucât întoarcerea hagiilor în ţara lor urma să se săvârşească, 
Daul”makan îi spuse soră-sii Nozhatu: 


— O, sora mea, tare aş vrea să văd şi cetatea cea sfântă a lui Abraham”, 
prietenul lui Allah, cea căreia evreii şi creştinii îi spun Ierusalim. 

Şi Nozhatu zise: 

— Şi eu tot aşa! 

Atunci, după ce se înţeleseră bine între ei în această privinţă, se prilejuiră 
de plecarea unei caravane mici spre a lua drumul către cetatea cea sfântă a 
lui Abraham. 

După o călătorie anevoioasă, ajunseră într-un sfârşit la Ierusalim; dar, pe 
drum, Daul'makan şi Nozhatu avură nişte scuturături de friguri; tânăra 
Nozhatu, după câteva zile, răzbi de se vindecă; ci Daul'makan rămase 
bolnav mai departe şi starea lui nu făcu decât să se înrăutăţească. Aşa că la 
Ierusalim luară cu chirie o odăiţă la un han, şi Daul'makan se întinse într-un 
colţ, pradă bolii; şi boala aceea se încâini într-un chip atâta de amarnic, 
încât Daul'makan ajunse de-şi pierdu cu totul simţirea şi intră în dârdorile 
aiurării. lar Nozhatu cea bună nu-l lăsa singur o clipită, şi era tare 
îngrijorată şi tare necăjită, singură aşa într-o ţară străină, fără nimenea care 
s-o aline şi s-o ajute. 

Şi cum boala nu se risipea, şi dăinuia de o vreme destul de lungă, Nozhatu 
ajunse de isprăvi şi cei mai de pe urmă bănuţi şi nu mai avu nici barem o 


drahmă în mâinile ei. Atunci îl trimise la sukul de samsarlâcuri pe băiatul 
care îi slujea pe călătorii de la han, după ce îi înmânase chiar una dintre 
hainele ei ca s-o vândă şi să-i aducă ceva bănuţi. Şi băiatul de la han aşa 
făcu. 

lar Nozhatu urmă mai departe în felul acesta şi vându în fiecare zi câte 
unul dintre lucrurile ei, spre a-şi îngriji fratele, până ce isprăvi pe deplin tot 
ce avea. Şi nu-i mai rămaseră, drept toată averea, decât hainele cele vechi 
cu care era îmbrăcată şi preşul cel vechi şi ferfeniţit ce le slujea de culcuş ei 
şi fratelui ei. Atunci, dacă se văzu în goliciunea aceea, biata Nozhatu se 
puse pe plânsete în tăcere. 

Dar chiar în seara aceea, Daul'makan, din voia lui Allah, îşi veni în cuget 
şi se simţi oleacă mai bine şi, înturnându-se spre soră-sa, îi zise: 

— O, Nozhatu, iacătă că simt puterile că mi se întorc, şi am o poftă 
straşnică să mănânc nişte frigărui de carne de berbec. 

Şi Nozhatu îi spuse: 

— Pe Allah, o, fratele meu, cum să fac să cumpăr carnea? Nu pot a mă 
hotărî să mă duc să cer de pomană pe la oamenii miloşi! Da fii liniştit, de 
mâine am să mă duc la vreun bogătan de vază şi am să mă năimesc la el ca 
slujnică. Şi, în felul acesta, am să pot să câştig cele de trebuinţă. Şi în toate 
astea nu este decât numai un lucru care mă apasă, anume de a fi nevoită să 
te las singur peste zi. Da ce să fac? Nu este tărie şi putere decât întru Allah 
Preaînaltul, o, fratele meu! şi numai el poate să ne facă a ne întoarce în ţara 
noastră! 

Şi Nozhatu, cu vorbele acestea, nu se putu opri să nu izbucnească în 
suspine. 

Aşa că a doua zi, de cu zori, Nozhatu se sculă şi îşi acoperi capul cu o 
bucată veche din mantia de păr de cămilă pe care le-o dăruise un cămilar de 
treabă, vecinul lor de la han, şi îl sărută pe frate-său pe creştet, şi îşi aruncă 
mâinile în jurul gâtului lui, plângând, şi ieşi scăldată în lacrimi din han, fără 
a şti anume încotro să se îndrepte. 

Şi ziua toată Daul'makan aşteptă întoarcerea soră-sii; şi noaptea veni, şi 
Nozhatu nu se întoarse. Şi o aşteptă noaptea toată, fără a închide un ochi, şi 
Nozhatu nu mai veni; pe urmă, a doua zi, şi noaptea următoare, tot aşa. 
Atunci Daul'makan fu cuprins de o spaimă mare pentru soră-sa, şi inima-i 
începu să tremure; şi pe deasupra mai şezuse şi două zile fără să fi luat 
nimic în gură. Se târî atunci anevoie până la uşa odăiţei şi de acolo începu 
să-l cheme pe băiatul de la han, care într-un sfârşit îl auzi, şi Daul'makan îl 


rugă să-l ajute să ajungă până în suk. Atunci băiatul îl luă pe umerii săi şi îl 
cără la suk şi îl rezemă de uşa închisă a unei prăvălii părăginite, şi plecă. 

Atunci toţi trecătorii şi negustorii din suk se grămădiră împrejurul lui şi, 
văzându-l în starea aceea de slăbiciune şi de sfârşeală, începură să se 
jeluiască asupra lui şi să-l căineze. Şi Daul'makan, neavând putere să 
vorbească, le făcu semn că-i este foame. Atunci grăbiră să strângă ceva bani 
pentru el, într-un blid de aramă, de pe la negustorii din suk, şi îi cumpărară 
pe dată de mâncare. Şi, întrucât se strânseseră ca la vreo treizeci de drahme, 
chibzuiră ce ar fi mai bine de făcut, în folosul bolnavului. Atunci un bătrân 
cumsecade din suk spuse: 

— Cel mai bine este să luăm cu chirie o cămilă pentru acest tânăr amărât 
şi să-l mânăm la Damasc, spre a fi dus la bolnita hărăzită bolnavilor, din 
mila califului. Că aici de bună seamă că are să moară lăsat aşa, singur, în 
drum. 

Atunci toată lumea fu într-un glas; da, întrucât se şi făcuse noapte, 
amânară treaba pe a doua zi, şi puseră lângă Daul'makan, la îndemâna lui, 
un ulcior cu apă şi nişte bucate; şi, când porţile sukului fură închise, plecară 
fiecare pe la casele lor, căinând întruna soarta tânărului bolnav. Daul'makan 
îşi petrecu noaptea toată fără a putea închide un ochi, atâta era de îngrijorat 
de soarta suroră-sii Nozhatu; şi de-abia putu să mănânce şi să bea, atâta era 
de istovit şi de topit. 

Aşa că a doua zi oamenii cei cumsecade din suk luară cu chirie o cămilă şi 
îi spuseră cămilarului: 

— O, cămilarule, ia-l pe bolnavul acesta pe cămila ta şi cară-l la Damasc 
spre a-l duce la bolniţă, unde s-ar putea vindeca. 

Şi cămilarul răspunse: 

— Pe capul meu, o, domniile voastre! 

Ci, în sineşi, mişelul îşi zise: „Cum să car de la Ierusalim la Damasc un 
om care stă să moară?” Pe urmă îşi îndemnă cămila să îngenuncheze, aşeză 
bolnavul pe ea şi, acoperit de binecuvântările oamenilor din suk, îi grăi 
cămilei trăgând-o de căpăstru, iar cămila se ridică şi porni la drum. Dar de- 
abia străbătuse câteva uliţe că se şi opri; şi, cum ajunse dinaintea porţii unui 
hammam, îl luă pe Daul'makan, care nu mai ştia de sine, îl aşternu pe 
grămada de lemne ce slujea la încălzirea hammamului, şi plecă în grabă 
mare. 

Încât atunci când slujitorul care făcea focul la hammam veni în zori spre a 
se apuca de munca sa, găsi dinaintea porţii acel trup întins pe spate, ca şi 


neînsufleţit, şi îşi zise în sineşi: „Cine o fi putut să arunce aşa mortul acesta 
dinaintea hammamului, în loc să-l îngroape?” Şi, cum se pregătea să târască 
hoitul departe de poartă, Daul'makan făcu o mişcare. Atunci hammamgiul 
strigă: 

— Acolea nu e un mort, ci-i neîndoielnic vreun mâncător de haşiş, care a 
venit să se prăbuşească azi-noapte pe grămada mea de lemne. Huo, 
beţivule, mâncătorule de haşiş! 

Pe urmă, întrucât se aplecase să-i strige ocăreala în ochi, văzu că era un 
tinerel care nu avea încă nici păr pe obraji şi care din toată înfăţişarea lui 
vădea o mare evghenie şi o frumuseţe mare, în ciuda pricăjelii sale şi a 
prăpădelilor boalei. Atunci, o milă mare i se făcu hammamgiului, care 
strigă: 

— Nu este tărie şi putere decât întru Allah! lacătă că îl osândeam fără de 
temei pe un biet tinerel, străin şi bolnav, pe când Profetul nostru (asupra-i 
fie rugăciunea şi pacea lui Allah!) atâta ne-a povăţuit a ne păzi de osândirea 
pripită şi a fi miloşi şi bine-primitori faţă de străini, mai cu seamă faţă de 
străinii bolnavi! 

Şi hammamgiul, fără a şovăi o clipită, îl luă pe tânăr în spinare şi se 
întoarse acasă şi intră la soţia sa şi i-l puse în braţe, dându-i-l în seamă să-l 
îngrijească. Atunci nevasta hammamgiului aşternu pe jos o pătură, puse 
peste pătură o pernă nouă-nouţă şi curată, şi îl culcă uşurel pe oaspetele 
bolnav. Pe urmă fugi să aprindă focul la bucătărie, încălzi apă, şi se întoarse 
să spele mâinile, picioarele şi faţa tânărului. La rându-i, hammamgiul se 
duse la suk să cumpere apă de trandafiri şi zahăr; şi se întoarse iute să-i 
stropească, cu apa de trandafiri, obrajii tânărului, şi îi aduse să bea nişte 
sorbet de zahăr cu apă de trandafiri. 

Pe urmă scoase din lada cea mare o cămaşă curată, înmiresmată cu flori de 
iasomie, şi i-o trase chiar el pe trup. Îngrijirile acestea abia se isprăviră, că 
Daul'makan şi simţi numaidecât o prospeţeală cum intră în el şi cum îl 
înviorează ca o adiere desfătată... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a cincizeci şi patra noapte 


Spuse: 


Mi s-a izvodit, o, norocitule sultan, că Daul'makan simţi numaidecât o 
prospeţeală cum intră în el şi cum îl înviorează ca o adiere desfătătoare, şi 

licori răcoritoare şi apă de trandafiri, şi să-l înconjure cu îngrijirile cele mai 
alese. Atunci puterile începură să curgă încetul cu încetul prin trupul său; şi 
putu într-un sfârşit să deschidă ochii la lumină şi să înceapă a răsufla în 
voie. Şi taman la ceasul când se simţea mai bine, hammamgiul intră şi îl 
găsi şezând în tihnă, cu un chip înviorat; şi îi zise: 

— Cum îţi mai este acuma, fiul meu? 

Şi Daul'makan răspunse: 

— Mă simt bine sănătos şi înzdrăvenit. 

Atunci hammamgiul mulţumi lui Allah şi alergă în suk să cumpere zece 
pui, cei mai frumoşi din suk, şi se întoarse şi-i dădu neveste-sii şi-i spuse: 


~ — 


— O, fiică a moşului meu, iacătă zece pui pe care ţi-i aduc. Să tai câte doi 
în fiecare zi, unul dimineaţa şi unul seara, şi să îi dai. 

Şi numaidecât nevasta hammamgiului se duse să taie un pui şi îl puse la 
fiert; pe urmă i-l aduse şi i-l dădu să-l mănânce şi îl îndemnă să bea zeama. 
Pe urmă, după ce el sfârşi, femeia îi aduse apă caldă ca să se spele pe mâini. 
Atunci el se tolăni în tihnă, sprijinindu-se pe perne, şi îndată nevasta 
hammamgiului îl acoperi bine ca să nu răcească. Şi dormi aşa până pe la 
chindie. Atunci nevasta hammamgiului se duse şi puse la fiert cel de al 
doilea pui, şi i-l aduse, după ce îl îmbucătăţise frumos, şi îi zise: 

— Mănâncă, o, copilul meu! Şi să-ţi fie de bine şi să-ţi dea sănătate! 

Şi, pe când el mânca, hammamgiul intră şi văzu că nevastă-sa îi urma 
întocmai vorbele; şi şezu jos la căpătâiul băiatului şi îl întrebă: 

— Cum îţi mai este, o, copilul meu? 

El răspunse: 

— Mulțumită lui Allah, sunt în putere şi bine sănătos. Şi Allah să te 
răsplătească din milele sale! 

lar hammamgiul, la vorbele acestea, fu cuprins de o mare bucurie; şi se 
duse la suk şi aduse de acolo sorbet de micşunele şi apă de trandafiri; şi îi 
dădu să bea. 

Or, hammamgiul nu câştiga în totului tot decât cinci drahme pe zi la 
hammam; iar din acele cinci drahme cheltuia două cu Daul'makan pentru 
cumpărat de pui, de zahăr, de apă de trandafiri şi de sorbet de micşunele. Şi 
urmă a cheltui aşa mai departe vreme de încă o lună, după care puterile se 
întoarseră pe deplin în Daul'makan şi orice urmă de boală pieri. Atunci 
hammamgiul şi nevastă-sa tare se mai bucurară, iar hammamgiul îi spuse 
lui Daul'makan: 

— Fiul meu, vrei acuma să vii cu mine la hammam ca să faci o scaldă care 
îţi va fi izbăvitoare, după atâta vreme? 

Şi Daul'makan spuse: 

— Păi de bună seamă! 

Atunci hammamgiul se duse la suk şi se întoarse cu un asinar şi cu un asin, 
şi îl sui pe Daul'makan pe măgar şi, tot lungul drumului până la hammam, 
merse pe lângă el sprijinindu-l cu multă grijă şi luare-aminte. Şi îl pofti să 
intre la hammam şi, în vreme ce Daul'makan se dezbrăca, hammamgiul se 
duse la suk să cumpere toate lucrurile trebuitoare scăldatului şi se întoarse 
la hammam şi spuse: 

— În numele lui Allah! am să încep. 


Şi se apucă să frământe trupul lui Daul'makan, începând de la picioare. Şi, 
pe când îl spăla astfel, băieşul de la hammam intră şi rămase năuc cu totul 
când văzu pe hammamgiul de la cazane că îndeplineşte slujba de băieş; şi 
îşi cerea întruna iertăciune faţă de cazangiu pentru zăbava cu care venise în 
odaia de îmbăiere; dar hammamgiul cel de treabă spuse: 

— Chiar că sunt bucuros, prietene, să te îndatorez şi totodată să-l slujesc 
pe acest tânăr care este oaspetele casei mele. 

Atunci băieşul trimise după bărbier şi după despărător, care se apucară să-l 
bărbierească şi să-l despăreze pe Daul'makan; şi apoi îl spălară cu apă 
multă. Atunci hammamgiul îl pofti să se suie pe podină şi îl îmbrăcă cu o 
cămaşă subţire şi cu o mantie de-a lui şi-i puse un turban tare drăgălaş; şi îl 
strânse peste mijloc cu un brâu frumos de lână colorată, şi îl aduse îndărăt 
acasă călare pe măgarul de mai înainte. Şi nevasta cazangiului taman 
pregătise totul spre a-i primi: casa fusese spălată de la un cap la altul, şi 
preşurile bine scuturate, şi păturile, şi pernele. Atunci hammamgiul îl pofti 
pe Daul'makan să se culce în voie şi îi aduse să bea un sorbet proaspăt de 
zahăr şi de apă de trandafiri, şi apoi îi dete să mănânce unul din puii 
pomeniti, mărunţind chiar el bucăţile cele bune şi îndemnându-l să soarbă 
zeama, şi aşa până pe săturate. Atunci Daul'makan mulţumi lui Allah 
pentru milele lui şi pentru întoarcerea sănătăţii, şi îi spuse hammamgiului: 

— Oh, câte mulţumiri îţi datorez pentru tot ce ai făcut pentru mine! 

Şi hammamgiul spuse: 

— Lasă astea, fiul meu! Şi, dacă am un lucru acuma să-ţi cer, este să-mi 
spui într-un sfârşit de unde vii şi care îţi este numele. Întrucât nu mă mai 
îndoiesc, văzându-ţi chipul şi purtările, că eşti de viţă şi de stepenă înaltă. 

Atunci Daul'makan îi zise: 

— Spune-mi mai întâi cum şi unde m-ai găsit, şi apoi am să-ţi povestesc şi 
eu păţania mea. 

Atunci hammamgiul îi spuse lui Daul'makan: 

— Cât despre mine, te-am găsit părăsit pe grămada de lemne de dinaintea 
porţii de la hammam, într-o dimineaţă când mă duceam la munca mea. Şi 
habar n-am cine te-a aruncat acolo; şi te-am strâns iac-aşa în casa mea, şi- 
asta e tot. 

La vorbele acestea, Daul'makan strigă: 

— Slavă Aceluia carele dă viaţa îndărăt până şi osemintelor celor fără de 
viaţă! lar tu, taică, să ştii acuma că nu l-ai îndatorat pe un nerecunoscător; şi 


în curând, nădăjduiesc eu, ai să capeti dovedirile. Dar ia spune-mi, în ce ţară 
mă aflu? 

Hammamgiul îi spuse: 

— Te afli în cetatea cea sfântă a Ierusalimului! 

Atunci Daul'makan simţi cu amar depărtarea în care se găsea şi cât era de 
despărţit de soră-sa Nozhatu; şi nu putu a se opri să nu plângă şi îi istorisi 
păţania sa hammamgiului, dar fără a-i dezvălui mărirea obârşiei sale; pe 
urmă prociti aceste stihuri: 


Pe umeri duc o mult prea grea povară, 
Şi nu mai pot s-o duc, şi mă sfârşesc. 
Mă rog de cea pe care — chin şi pară — 
O port în piept şi căreia-i slujesc, 

Mă rog cu glasul stins: „Stăpână, tu, 
Aşteaptă-o clipă doar, nu da plecarea!” 
Ci ea-mi răspunde: „Să aştept? Vai, nu! 
Eu nu cunosc ce-nseamnă aşteptarea.” 


Atunci hammamgiul îi spuse: 

— Nu mai plânge, copilul meu, ci dimpotrivă, mulţumeşte-i lui Allah 
pentru mântuirea şi vindecarea ta. 

Şi Daul'makan îl întrebă: 

— Câtă depărtare ne desparte de Damasc? 

Hammamgiul spuse: 

— Trebuie, de-aici, şase zile de drum. 

Daul"'makan spuse: 

— Tare aş vrea să merg acolo! 

Ci hammamgiul răspunse: 

— O, tinere stăpâne al meu, cum aş putea să te las să pleci singur la 
Damasc, pe tine, un băiat atâta de tânăr? Mult mă tem pentru tine! Dacă, 
dar, stăruieşti a dori călătoria aceasta, am să te însoțesc chiar eu, şi am s-o 
înduplec şi pe soţia mea să meargă cu noi. Şi astfel avem să trăim toţi la 
Damasc, în ţara Şamului, cea cu ape şi cu poame atâta de slăvite de călători. 

Şi, întorcându-se către soţia sa, hammamgiul îi spuse: 

— O, fiică a moşului meu, vrei să ne însoţeşti în cetatea cea desfătată a 
Damascului, în ţara Şamului, ori mai degrabă vrei să rămâi aici şi să aştepţi 
întoarcerea mea? Că trebuie numaidecât să-l însoțesc pe oaspetele nostru 
până acolo, întrucât, pe Allah! mi-e tare anevoie să mă despart de el aici şi 


să-l las, atâta de copil, să se ducă singur pe drumuri străine într-o cetate cu 
nişte oameni, cică, tare plecaţi spre desfrâu şi zamparalâcuri. 

Atunci soţia hammamgiului strigă: 

— Păi de bună seamă că am să vă însoțesc. 

Şi hammamgiul fu ca vrăjit şi spuse: 

— Slavă lui Allah carele ne potriveşte aşa, o, fiică a moşului meu! 

Şi, pe clipă pe dată, hammamgiul se ridică şi strânse lucrurile şi bunurile 
din casă, şi preşuri, şi perne, şi cratiţe, şi căldări, şi piuliţe, şi tăvi, şi saltele, 
şi le duse la sukul de crainici de la mezat şi le vându la mezat. Şi dobândi 
pe toate cincizeci de drahme, pe care începu a le folosi, rostuind dintru-ntâi 
un măgar pentru călătorie... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a cincizeci şi cincea noapte 


Spuse: 


Mi s-a izvodit, o, norocitule sultan, că hammamgiul, rostuind un măgar, îl 
sui pe Daul'makan pe măgar, iar el şi soţia sa purceseră în urma măgarului, 
şi plecară din cetatea cea sfântă spre Damasc, şi nu se opriră din drumeţit 
până ce nu ajunseră în cetatea aceea. Şi sosiră acolo la căderea nopţii şi 
traseră să poposească la un han; iar hammamgiul zori să se ducă la suk să 
cumpere pentru tustrei de mâncat şi de băut. 

Şi starea aceasta necontenind, rămaseră aşa la han vreme de încă cinci zile, 
după care nevasta hammamgiului, vlăguită de ostenelile drumului, fu 
cuprinsă de nişte friguri de care în puţine zile muri. Şi nevasta 
hammamgiului se săvârşi întru îndurarea şi mila lui Allah. 

Încât Daul'makan se mâhni tare de moartea ei, că se deprinsese cu femeia 
aceea miloasă care îl slujea cu atâta dăruire; şi îşi puse straie de moarte în 
sufletul său; şi se înturnă spre bietul hammamgiu care era cufundat în 
durerea lui şi îi spuse: 

— Taică, nu te mai zbuciuma, că toţi urmăm acelaşi drum şi vom bate la 
aceeaşi poartă. 

Iar hammamgiul se înturnă spre Daul'makan şi îi spuse: 

— Allah să te răsplăteasă pentru mila ta, o, copilul meu! Şi deie el ca într-o 
zi să ni se schimbe necazurile în bucurii şi să alunge de la noi mâhnirea! 
Încât la ce slujeşte să ne mohorâm mai mult, când totul este scris! Să ne 
ridicăm dară şi să străbatem oleacă această cetate a Damascului, pe care nu 


am avut încă răgazul s-o vedem, că vreau să te ştiu cu pieptul uşurat şi cu 
sufletul voios. 

Şi Daul'makan spuse: 

— Gândul tău îmi este poruncă! 

Atunci hammamgiul se ridică şi, mână în mână, ieşi cu Daul'makan; şi 
porniră să străbată agale sukurile şi ulițele Damascului. Şi ajunseră 
dinaintea unei clădiri mari, unde erau pesemne grajdurile valiului 
Damascului, că la poartă văzură sumedenie de cai şi de catâri şi o mulţime 
de cămile îngenuncheate, pe care cămilarii încărcau saltele, perne, legături, 
lăzi şi tot soiul de poveri; se mai afla acolo şi o liotă de robi, şi de slujitori 
tineri, şi bătrâni, şi toată lumea aceea striga şi vorbea şi era numai o zarvă şi 
un huiet. Şi Daul'makan îşi zise în sine: „Cine ştie ai cui or fi toţi aceşti 
robi, şi aceste cămile, şi aceste lăzi?” Apoi întrebă pe unul dintre slujitori, 
care îi răspunse: 

— Este un peşcheş al valiului Damascului şi este trimis sultanului Omar 
Al-Neman. lar toate celelalte sunt haraciul de un an al cetăţii Damascului 
pentru sultanul Omar Al-Neman. 

Când Daul'makan auzi vorbele acestea, ochii i se umplură de lacrimi, şi 
prociti încetişor stihurile: 


Dacă prietenii, departe, 
Învinuiesc tăcerea mea 

Şi rătăcirile-mi deşarte, — 

Să le răspund, cum voi putea? 


Dacă plecarea mea ucise 

Şi gândul că m-avură drag 

Şi dorurile-n lacrimi scrise — 
Ce pot eu, un sărman pribeag? 


Iar dacă-ndur şi chin, şi jale, 
Eu, care totul am pierdut, 
Cum să mai aflu oare cale 
Spre anii stinsului trecut? 


Apoi tăcu o clipită, şi alte stihuri îi cântară în minte: 


El îşi strânse cortul şi plecă departe, 


Şi-mi lăsă în suflet dorul care arde, 


A plecat! Şi viața-mi curge fără tel, 
Inima-mi străbate zarea după el. 


Ah, dacă vreodată îl voi mai găsi, 
Cât noian de vorbe dulci îi voi şopti! 


După ce isprăvi aceste stihuri, Daul'makan începu să plângă. Atunci 
hammamgiul cel milos îi spuse: 

— O, copilul meu, fii cu judecată! Cu mare caznă am ajuns să te facem a- 
ţi dobândi sănătatea, şi ai să cazi acum iar bolnav de atâtea lacrimi câte le 
verşi! Îndură-te de te potoleşte, că tare mi-e teamă şi mult mi-e frică să nu ţi 
se întoarcă boala! 

Ci Daul'makan nu se mai putu stăpâni şi, plângând întruna de dorul 
suroră-sii Nozhatu şi al tătâne-său, prociti aceste stihuri minunate: 


Copile, petrece şi râzi pe pământ, 
Că, iată, pământul durează mereu. 
Ci viaţa se duce ca fulgul în vânt. 
Iubeşte deci viaţa, cu bine, cu greu, 
Şi adu-ţi aminte, copile al meu, 

Că moartea ne-adună pe rând. 

Te bucură, dară, de fiece clipă! 

O vezi? Fericirea se duce uşor, 
Grăbită e foarte bătaia de-aripă, 
Nimic nu ne lasă din spornicu-i zbor. 


Nimic nu ne lasă! Din viaţa întreagă 
Nu-i dat nimănuia, aici, să culeagă 
Alt bun — doar tristeţe şi zădărnicie. 
Deci lumea şi viaţa, copile, să-ţi fie 
Ca hanul în care un biet călător 
Opreşte o clipă la dulce popas; 
Deci fă ca pământul cu soare şi flori 
Să-ţi fie un rateş la care ai mas. 


După ce sfârşi de procitit stihurile, pe care hammamgiul le ascultase pierit 
şi încerca să le înveţe pe dinafară spunându-şi-le în mai multe rânduri, 


Daul'makan căzu pe gânduri o bucată de vreme. Atunci hammamgiul, care 
nu vroia să-l tulbure, îi spuse într-un sfârşit: 

— O, tinere stăpâne al meu, te gândeşti mereu la ţara ta şi la părinţii tăi, 
socot! 

Daul"'makan spuse: 

— Da, taică! Încât simt că nu mai pot să zăbovesc o clipită în ţara aceasta 
şi am să-mi iau bun-rămas de la tine şi să plec cu această caravană, haida- 
hai, haida-hai, fără a mă osteni prea tare, şi am să ajung astfel cu ea la 
Bagdad, cetatea mea. 

Atunci hammamgiul îi spuse: 

— Şi eu cu tine! Că nu pot să te las singur, şi nici să mă despărţesc de tine 
şi, întrucât am şi început să-ţi fiu oblăduitor, nu vreau să mă opresc din 
drum acuma. 

Şi Daul'makan spuse: 

— Allah să-ţi întoarcă credincioşia, cu milele şi cu toate soiurile de 
dărnicii! 

Şi fu bucuros până peste poate de atare noroc. 

Atunci hammamgiul îl rugă pe Daul'makan să încalece pe măgar şi îi 
spuse: 

— Ai să stai pe măgar, de-a lungul călătoriei, atâta cât ai să vrei; iar când 
ai să fii ostenit de călărie, vei putea, dacă vei vrea, să descaleci şi să mergi 
şi pe jos oleacă. 

Şi Daul'makan îi mulţumi cu căldură şi îi spuse: 

— Chiar că ceea ce faci tu pentru mine niciun frate nu ar face pentru 
fratele său! 

Pe urmă amândoi aşteptară asfinţitul soarelui şi răcoarea nopţii spre a 
porni la drum cu caravana şi a ieşi din Damasc către Bagdad. Şi iac-aşa cu 
Daul”makan şi cu hammamgiul. 


Cât despre tânăra Nozhatu, sora geamănă a lui Daul'makan, ea plecase de 
la hanul de la Ierusalim spre a încerca să găsească loc de slujnică pe la 
vreun om de vază, şi să poată astfel să câştige ceva bani şi să-şi îngrijească 
fratele şi să-i cumpere frigăruile de berbec după care jinduia. Şi îşi 
acoperise capul cu bucata cea veche din mantia de păr de cămilă şi pornise 
să bată ulițele la întâmplare, fără a şti încotro să se îndrepte; şi era cu 
mintea şi cu inima tare îngrijorate în privinţa fratelui ei şi din pricina 


depărtării la care se aflau amândoi de părinţii şi de ţara lor; şi îşi ridică 
gândul spre Allah Cel Preaîndurător, şi îi veniră pe buze stihurile acestea: 


În jurul bietului meu suflet 

De pretutindeni se adună 

Vâlvoi de negură nebună. 

Un crâncen foc se-aprinde-n mine, 
Mă mistuie şi mă topeşte, 

Iar doru-mi negru zugrăveşte 

Pe chip icoana suferinţii 

Şi a nefericirii mele 

Cu toate chinurile-i grele. 


A depărtării prisosinţă 

Prin sufletu-mi îşi taie vad. 
De-a amintirilor căință 
Ca-ntr-un adânc de bezne cad. 
Nesomnu-i singurul tovarăş 
Mâhnirii mele, noapte, zi, 

Şi lacrima doar, iar şi iarăşi, 
Mi-e dată spre a mă hrăni. 


Cum să pot eu, pe mai departe, 
Să-mi tăinui deznădejdea grea, 
Când nu ştiu meşteşug-aparte 
De-a te preface a uita, 

Când toată inima mea arde 
Ca-ntr-un necontenit pojar 

În focul tristei mele soarte 
Care mă-neacă-n valuri mari? 


O, noapte, tu ştii lunga-mi jale, 
Ştii chinul meu trudind spre tel! 
În tihna ceasurilor tale, 

Fii solul meu, trimis la el, 

O, noapte, şi să-i spui în şoapte 
Cât sufăr şi cât mă frământ, 

Şi că nu m-ai văzut, o, noapte, 


Dormind la pieptul tău nicicând. 


Şi pe când tânăra Nozhatu umbla aşa trala pe uliţi, văzu că vine spre ea, 


însoţit de cinci haidamaci de-ai săi, o căpetenie de beduini care se uita la 
ea lung şi care fu cuprins deodată de un imbold aprig de-a o avea pe fata 
aceea tânără cu capu-acoperit cu bucata cea veche de mantie, şi ai cărei nuri 
ieşeau şi mai bine în vileag de sub cârpa ponosită şi zdrenţuită. Şi păşi 
îndrăzneţ pe urmele ei şi o aşteptă să ajungă într-o uliţă singuratică şi tare 
strâmtă, şi se opri dinaintea ei şi îi spuse: 

— O, copilă, eşti slobodă sau eşti roabă? 

La vorbele beduinului, tânăra Nozhatu rămase înlemnită, apoi spuse: 

— Fie-ţi milă, o, trecătorule, nu-mi mai pune asemenea întrebări care îmi 
răscolesc chinurile şi năpasta! 

El îi spuse: 

— O, copilo, dacă ţi-am pus atare întrebare, am făcut-o pentru că am avut 
şi eu şase fete, şi am şi pierdut cinci dintre ele, şi nu mi-a mai rămas decât 
cea de a şasea, care trăieşte singură şi tristă în casa mea. Şi tare aş vrea să 
găsesc pentru fetiţa mea o tovarăşă care să-i ţină de urât şi s-o facă să-şi 
petreacă vremea în chip mai voios. Şi mult aş dori ca tu să fi fost slobodă, 
spre a-ţi cere să primeşti să vii în casa mea şi să fii ca o fată a mea de suflet 
şi ca unul dintre ai mei, ca s-o faci pe fetiţa mea să uite de jalea care o ţine 
de la moartea surorilor ei. 

Când auzi asemenea vorbe, Nozhatu rămase încurcată de tot şi spuse: 

— O, şeicule, sunt o fată străină şi am un frate bolnav cu care am venit din 
ţara Hedjazului. Şi tare aş primi să intru în casa ta spre a ţine tovărăşie fetei 
tale, dar numai cu învoiala de a fi slobodă să mă întorc, în fiecare seară, la 
fratele meu. 

Atunci beduinul îi spuse: 

— Păi de bună seamă, o, copilo, nu ai să-i ţii tovărăşie fetei mele decât 
ziua. Şi, dacă vrei, chiar avem să-l mutăm pe fratele tău la mine, ca să nu fie 
singur deloc. 

Şi beduinul vorbi atâta de iscusit, încât o hotărî pe copilă să se ducă cu el. 
Da vicleanul nu ticluise toate astea decât ca s-o ademenească, întrucât nu 
avea nici ţipenie de copil de niciun fel, şi nici pat, şi nici casă. Într-adevăr, 
nu peste mult, el şi Nozhatu şi ceilalţi patru beduini ajunseră afară din 
cetate, într-un loc unde totul era pregătit de plecare: cămilele erau încărcate 


cu poveri, iar burdufurile erau pline cu apă. lar căpetenia de beduini 
încălecă pe cămila lui şi dădu semnul de plecare. Şi se depărtară grabnic. 

Atunci biata Nozhatu pricepu că beduinul o răpise şi o amăgise; şi începu 
să se jeluiască şi să plângă, şi pentru ea şi pentru fratele ei cel părăsit fără de 
niciun sprijin. Ci beduinul, fără a se tulbura de jeletele ei, merse toată 
noaptea până în zori, fără a se opri, şi ajunse într-un sfârşit în locuri ferite, 
departe de orice aşezare, în pustie. Atunci, întrucât Nozhatu plângea 
întruna, beduinul îşi opri ceata şi descălecă de pe cămilă şi o ajută şi pe 
Nozhatu să descalece şi şezu dinaintea ei mânios şi îi zise: 

— O, păcătoasă de târgoveaţă puturoasă cu inimă de iepuroaică, vrei să-ţi 
curmi plânsul ori ţi-e mai drag să dobândeşti nişte plesne de bici de să-ţi dai 
sufletul? 

La vorbele burzuluite ale necioplitului de beduin, biata Nozhatu îşi simţi 
inima cum i se răzvrăteşte şi îşi dori moartea, ca să sfârşească, şi strigă: 

— O, căpetenie de tâlhari din pustie, plod al mişeliei, pară a iadului, cum 
de cutezi să-mi înşeli aşa buna-credinţă şi să-ţi calci făgăduielile? O, 
viclean spurcat, ce vrei să faci cu mine? 

La vorbele sale, beduinul, mânios, veni la ea cu biciul ridicat şi răcni: 

— Păcătoasă de târgoveaţă, văd că ţi-e drag să simţi biciul pe fund! Or, 
află că, dacă nu-ţi curmi numaidecât plânsetele care mă sâcâie şi vorbele cu 
care limba ta cea ascuţită are cutezanţa să răspundă în faţa mea, am să-ţi 
înşfac limba cu degetele mele şi am să ţi-o retez şi am să ţi-o înfund chiar în 
veşca ceea a ta. Şi-aşa am să fac, mă jur pe fesul meu! 

La o atare amarnică ameninţare, biata copilă, care nu era dedată cu 
asemenea vorbe buruienoase, începu să tremure şi îşi înghiţi lacrimile, de 
spaimă, şi îşi ascunse capul sub văl, şi nu se putu opri să nu suspine 
stihurile acestea de jale: 


Ah, cine ar putea s-alerge oare 
Până la casa-n care m-am născut 
Să ducă veşti de lacrimile-amare? 


Vai, cum să mai îndur, cu glasul mut, 
Durerea grea şi blestemata stare 
In care soarta neagră m-a pierdut? 


Vai, n-am trăit atâta desfătare 
Şi-atât alint, în scurtul meu trecut, 


Decât ca să mă-ngrop în jalea mare? 


Vai, cine ar putea s-alerge oare 
Până la casa-n care m-am născut 
Să ducă veşti de lacrimile-amare? 


La stihurile acestea minunat dăltuite, beduinul, care îndrăgise din născare 
poezia, fu pălit de milă faţă de preafrumoasa copilă necăjită şi veni lângă ea 
şi îi şterse lacrimile şi îi dădu să mănânce o turtă de orz şi spuse: 

— Altă dată să nu mai încerci să-mi răspunzi când sunt mânios, întrucât 
firea mea nu îndură una ca asta. Şi, că mă întrebi ce vreau să fac cu tine, 
iacătă! Află că nu mi te mai vroi de cadână, nici măcar de roabă, ci vroi să 
te vând vreunui negustor bogat care să se poarte cu dulceaţă faţă de tine şi 
să-ţi facă viaţa dulce, cum de altminteri ţi-aş fi făcut-o şi eu, Şi, drept aceea, 
am să te duc la Damasc. 

Iar Nozbhatu răspunse: 

— Facă-se pe voia ta! 

Şi pe dată încălecară iarăşi pe cămilă şi purceseră iarăşi spre Damasc; iar 
Nozhatu tot îndărătul beduinului. Şi întrucât o sâcâia foamea, mâncă o 
bucată din turta de orz dată de răpitorul ei. 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a cincizeci şi şasea noapte 


Spuse: 


Mi s-a izvodit, o, norocitule sultan, că Nozhatu a mâncat o bucată din turta 
de orz dată de răpitorul ei. Şi ajunseră în curând la Damasc şi traseră să 
poposească la hanul Sultani, aşezat aproape de Bab El-Malek. Şi cum 
Nozhatu era tare mohorâtă şi şofrănită de amărăciune, şi cum tot plângea 
întruna, beduinul îi zise cu glas mânios: 

— Dacă nu-ţi curmi lacrimile, ai să-ţi pierzi frumuseţea şi preţul, şi n-am 
să mai pot să te vând decât vreunui balcâz de ovrei. Cugetă la asta, o, 
târgoveaţo! 

Pe urmă beduinul o încuie cu grijă pe Nozhatu într-o odaie de la han şi zori 
a se duce în târgul de robi să dea ochii cu vânzătorii de robi; şi le-o zugrăvi 
pe frumoasa copilă răpită, spunându-le: 


— Am cu mine o roabă tânără pe care am adus-o de la Ierusalim; şi are un 
frate bolnav pe care am fost nevoit să-l las acolo la nişte neamuri de-ale 
mele, ca să-l îngrijească bine. Încât se cere ca acela dintre voi care va voi s- 
o cumpere să nu uite a-i spune, spre a o linişti, că fratele ei bolnav va fi 
îngrijit la Ierusalim chiar în casa mea, adică a lui, a cumpărătorului. Şi m-aş 
îndura astfel s-o las mai ieftin. 

Atunci unul dintre negustori se sculă şi îl întrebă: 

— Ce vârstă are roaba aceea? 

Beduinul răspunse: 

— Este o copilă tânără de tot, încă fecioară, dar bună de măritat. E plină de 
pricepere, de gingăşie, de ascuţime de minte, de frumuseţe şi de desăvârşiri. 
Dar de când cu boala lui frate-său, supărarea a cam slăbit-o, a ugilit-o şi a 
făcut-o să-şi piardă oleacă din plinătatea trupului. Da toate astea sunt lesne 
a le face să se întoarcă, numai cu oleacă de îngrijire şi de uitare. 

Atunci negustorul îi spuse: 

— Merg cu tine să-ţi văd roaba, devreme ce mi-ai înşiruit toate harurile ei; 
da cu învoiala că, dacă n-am s-o găsesc pe placul meu, nu suntem îndatoraţi 
niciunul cu nimic; dar dacă o fi într-adevăr precum zici, am să ţi-o cumpăr 
la preţul cu care avem să cădem la înţelegere; şi nu îţi voi plăti acest preţ 
decât odată ce voi vinde şi eu roaba, întrucât se cuvine să-ţi spun socoata 
mea: află că o iau anume pentru sultanul Omar Al-Neman, stăpânul peste 
Bagdad şi peste Khorasan, şi al cărui fiu, emirul Şarkan, este cârmuitorul 
Damascului, cetatea noastră. Aşa că am să mă duc la emirul Şarkan, care 
mă ştie, şi am să-i arăt cumu-i treaba, şi el are să-mi dea o scrisoare pentru 
sultanul Omar Al-Neman care, în temeiul poftei lui ştiute după roabele 
fecioare, nu are să pregete să mi-o cumpere la un preţ priincios. Şi atunci 
am să-ţi plătesc preţul hotărât între noi doi. 

Şi beduinul răspunse: 

— Primesc învoiala. 

Atunci amândoi porniră către hanul Sultani, unde era încuiată Nozhatu, iar 
beduinul o strigă cu glas tare pe copila ascunsă după perete, spunându-i: 
„Hei, Nahia! Hei, Nahia!” întrucât beduinul socotise că un asemenea nume 
era bun de dat roabei lui. Ci la numele cel nou pentru ea, biata copilă începu 
să plângă şi nu răspunse. Atunci beduinul îi spuse negustorului de robi: 

— Vino, că iacăt-o colea înăuntru. Îţi îngăduiesc să te duci la ea şi s-o 
cercetezi bine, da fără s-o înfricoşezi, şi vorbeşte-i cu blândeţe precum am 
obiceiul să fac şi eu. 


Şi negustorul trecu pragul şi se duse la copilă şi-i spuse: 

— Pacea fie cu tine, o, copilă! 

Şi Nozhat răspunse cu un glas dulce ca zahărul şi în rostirea cea mai aleasă 
pe limba arăbească: 

— Şi asupra-ţi fie pacea şi milele lui Allah! 

La atare mlădiere, negustorul fu până peste măsură de mulţumit; şi se uită 
cu luare-aminte la roaba cea tânără, care avea chipu-acoperit de zdreanţa 
pănuroasă şi îşi zise în sineşi: „Ya Allah! Ce gingaşă e şi ce vorbire curată 
are!” lar ea de asemeni se uită la negustor şi gândi: „Bătrânul are un chip 
tare dulce şi o înfăţişare preacinstită şi îndatoritoare. Deie Allah să ajung 
roabă la el, ca să scap de bădăranul de beduin cel cu năravuri crunte şi cu 
înfăţişare siloasă! Încât se cuvine să răspund cu isteciune şi să-mi dau în 
vileag purtările mele alese şi felul de a vorbi cu gingăşie, că bătrânul nu a 
venit aici decât ca să mă audă cum vorbesc.” Şi cum negustorul tocmai o 
întreba, zicându-i: „Cum o duci, o, copilo?”, ea se uită cu sfiiciune în 
pământ şi, cu dulceaţă, răspunse: 

— O, preacinstite taică, mă întrebi de starea mea, iar starea mea nu i-ai 
dori-o nici celui mai rău duşman al tău. Ci fiecare om îşi poartă ursita legată 
la gât, spune Prorocul Mahomed — asupra-i fie rugăciunea şi pacea lui 
Allah! 

Când auzi asemenea vorbe, negustorul rămase uluit până peste marginile 
uluirii, şi minţile lui îşi luară zborul de bucurie, şi îşi zise: „Hotărât! Acuma 
sunt încredinţat, măcar că încă nu i-am văzut chipul, care trebuie să fie 
răpitor, că am să scot tot ce vreau de la sultanul Omar Al-Neman!” Pe urmă 
se întoarse înspre beduin şi nu se putu opri a-i spune: 

— Roaba este minunată! Cât ceri pe ea? 

La vorbele acestea, beduinul, mânios, strigă: 

— Cum de cutezi să spui că e minunată, când este făptura cea mai 
ticăloasă? Or nu ştii că acuma are să-şi închipuie că e chiar minunată şi că 
n-am să mai pot să am nicio putere asupra ei? Pleacă! Nu mai vreau s-o 
vând! 

Atunci negustorul pricepu că beduinul este o vită desăvârşită şi că nicio 
judecată nu ar putea să aibă vreo urmare asupra lui. Aşa că îl luă altminteri 
şi încercă să-i întoarcă potrivnicia şi spuse: 

— O, şeicule de beduini, eu tot o iau, măcar de o fi făptură cea mai 
ticăloasă, şi o cumpăr, în pofida cusururilor ei. 

Atunci beduinul, oleacă mai domolit, zise: 


— Fie! da tu cât socoţi să-mi dai, ia să vedem! 

Negustorul spuse: 

— Zicala spune: „Tatăl dă numele fiului său!” Încât cere tu ceea ce socoti 
de cuviinţă. 

Ci beduinul nu vru să audă de nimic şi zise: 

— Ba tu să spui cât dai. 

Şi negustorul chibzui: „Beduinul e o vită încăpăţânată şi deplină. Cât aş 
putea să-i dau, mai cu seamă acuma când fata mi-a câştigat inima cu 
dulceata graiului şi cu limbuţia ei? Şi socot că, pe deasupra, mai trebuie să 
ştie şi a scrie, şi a citi. Neîndoielnic! Acesta-i chiar un har dintre cele mai 
rare ale lui Allah asupra-i! Şi zău că beduinul habar nu are s-o cântărească 
la preţul ei! Pe urmă se întoarse către beduin şi îi spuse: 

— Îţi dau două sute de dinari de aur, afară de misitia şi agarlâcurile de 
vânzare ce se cuvin vistieriei şi pe care le iau asupra-mi să le plătesc. 

Dar beduinul, mânios, strigă: 

— A, neguţătorule, uşchea! Nu vând! Că nu ţi-aş lăsa pentru două sute de 
dinari nici baremi bucata cea veche de sac cu care îşi acoperă capul! S-a 
isprăvit! n-o vând, şi vreau s-o ţin eu şi s-o duc în pustie ca s-o pun să-mi 
pască acolo cămilele şi să-mi macine seminţele! 

Pe urmă ţipă la fată: 

— Vino-ncoace, puturoaso! Plecăm! 

Şi cum negustorul nu se clintea, beduinul se întoarse către el şi-i ţipă: 

— Pe fesul meu! nu mai vând nimic! Întoarce-ţi spatele şi du-te, că de 
unde nu, ai să auzi de la mine nişte lucruri ce nu au să-ţi fie pe plac! 

Atunci negustorul gândi în sinea lui: „Nu mai încape îndoială, beduinul 
acesta care se jură pe fesul lui este nebun peste fire! Da oi şti eu cumva să-i 
dau de hac, că fata preţuieşte cât o hasna întreagă de nestemate; şi de-aş 
avea bani la mine, i-aş da pe dată vitei de beduin, ca să isprăvesc.” Pe urmă 
îi spuse liniştit beduinului, ţinându-l împăciuitor de mantie: 

— O, şeicule de beduini, nu te zădărî, mă rog ţie! Văd că nu ai deprinderea 
vânzărilor şi a cumpărărilor. Se cere multă răbdare şi iscusinţă în asemenea 
treburi. Fii liniştit, că eu am să-ţi dau, să mă crezi, tot ce vei vrea. Da mai 
trebuie, înainte de toate, precum se face în asemenea soiuri de negustorii, să 
văd chipul şi înfăţişarea roabei! 

Şi beduinul zise: 

— Bine, fie! Uită-te la ea cât vrei şi, dacă vrei, dezbrac-o şi în pielea 
goală, şi pipăi-o şi încearc-o peste tot şi cât ţi-o plăcea. 


Şi negustorul îşi ridică mâinile către cer şi strigă: 
— Ferească-mă Allah s-o las goală ca pe roabe! nu vreau să-i văd decât 
chipul. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cincizeci şi şaptea noapte 


Spuse: 


Mi s-a izvodit, o, norocitule sultan, că negustorul a spus: 

— Nu vreau să-ţi văd decât chipul. 

Şi se duse la Nozhatu, cerându-şi întruna iertăciune pentru sfruntare, şi 
şezu jos lângă ea plin de tulburare, şi o întrebă cu dulceaţă: 

— O, stăpână a mea, care îţi este numele? 

Ea îi spuse suspinând: 

— Mă întrebi de numele pe care îl port acum, sau de numele meu din 
vremea trecută? 

El îi spuse, uluit: 

— Aşadar ai un nume nou şi un nume vechi? 

Ea răspunse: 

— Da, o, şeicule! Numele meu cel vechi a fost Bucuria-Vremilor, iar 


numele cel nou este Jalea-Vremilor. ” 

La vorbele acestea, spuse cu glasul cel mai trist, bătrânul negustor îşi simţi 
ochii cum se umezesc de lacrimi. lar tânăra Nozhatu aşijderea nu-şi putu 
ţine lacrimile şi prociti jalnic stihurile acestea: 


Te port mereu în suflet, o, călător grăbit! 
Spre care ţări străine cărarea-ţi se-abătu? 
Pe la ce fel de neamuri departe-ai poposit? 
În tihna cărei case trăieşti acuma tu? 


Din ce izvor bei oare, hoinarule, acum? 

Eu, cea care te plânge şi te aşteaptă, eu 

Cu florile-amintirii hrănesc al vieţii scrum 

Şi beau fântâni de lacrimi din ochii-mi trişti mereu. 


In gândurile mele nimic nu e mai crud 
Decât al despărțirii mult-îndelung amar. 


Pe lângă el, oricare alt chin e-un vis cernut, 
Şi l-aş purta cu zâmbet, voioasă ca de-un har. 


Ci beduinul găsi că taifasul ţinea prea îndelung şi veni la Nozhatu, cu 
biciul ridicat, şi îi zise: 

— Ce ai atâta de pălăvrăgit? Saltă-ţi vălul de pe ochi şi gata! 

Atunci Nozhatu se uită la negustor şi îi spuse cu glas deznădăjduit: 

— O, preacinstite şeic, fie-ţi milă! scapă-mă din mâinile tâlharului acesta 
fără de lege, care nu ştie de Allah! Altminteri, chiar în noaptea aceasta, am 
să mă omor, neabătut! 

Atunci negustorul se întoarse către beduin şi îi spuse: 

— O, şeicule de beduini, chiar că fata asta-i pentru tine o belea. Vinde-mi- 
o aşadar la preţul care îl vrei! 

Ci beduinul ţipă: 

— Îţi mai spun o dată că tu trebuie să spui cât dai, sau am s-o iau pe dată şi 
am s-o duc în pustie s-o pun la păscut cămilele şi la strâns balegă de vite! 

Atunci negustorul îi spuse: 

— Bine, hai! ca să isprăvim, îţi dau, auzi-mă bine, preţul de cincizeci de 
mii de dinari de aur. 

Dar vita cea căpăţânoasă răspunse: 

— A, păi nu! Allah să ne fie martor! nu facem târgul! 

Atunci negustorul spuse: 

— Şaizeci de mii de dinari! 

Şi beduinul spuse: 

— Allah să ne fie martor! atâta nu acoperă nici măcar banii pe care i-am 
cheltuit ca s-o hrănesc şi să-i cumpăr turte de orz! că, să ştii bine, 
negustorule, am cheltuit cu ea, numai pe turtele de orz, nouăzeci de mii de 
dinari de aur! 

Atunci negustorul, năucit de nebunia bădăranului, îi spuse: 

— Păi, o, beduinule, şi tu şi părinţii tăi şi toţi cei din seminţia ta, în viaţa 
voastră toată, hotărât că n-aţi mâncat orz nici baremi de o sută de dinari! 
Da, într-un sfârşit, am să-ţi fac cea din urmă îmbiere şi am să-ţi spun vorba 
de încheiere; iar de nu primeşti, mă duc de aici drept la emirul Şarkan, 
valiul Damascului, şi-i dau de ştire despre chinurile pe care le îndură 
această copilă roabă, pe care de bună seamă că ai furat-o, tâlharule şi 
jafnicule! 

La vorbele negustorului, beduinul spuse: 


— Îţi las roaba la preţul acesta, că trebuie să mă duc la suk să cumpăr nişte 
sare. 

Atunci negustorul nu putu a se opri să nu râdă; şi îi luă, pe beduin şi pe 
copila roabă, şi îi duse la el acasă, şi îi plăti peşin beduinului preţul tocmit, 
după ce puse să fie cântărit cu grijă dinar cu dinar, către zaraful obştesc. 
Atunci beduinul ieşi şi încălecă iarăşi cămila lui şi luă calea Ierusalimului, 
zicându-şi: „Dacă fata mi-a adus o sută de mii de dinari, fratele ei are să-mi 
aducă pe puţin tot atâta. Aşa că am să mă duc să-l caut.” Şi, când ajunse la 
Ierusalim, chiar că se apucă să-l caute pe Daul'makan pe la toate hanurile; 
da întrucât acela şi plecase cu hammamgiul, beduinul cel hulpav nu-l mai 
găsi. Şi iac-aşa cu beduinul. Da cât despre tânăra Nozhatu... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cincizeci şi opta noapte 


Spuse: 


Da cât despre tânăra Nozhatu, iacătă! Negustorul cel de treabă, după ce o 
aduse la casa lui, îi dădu nişte haine tare bogate şi mult gingaşe, tot ce avea 
el mai frumos; pe urmă se duse cu ea la sukul de argintari şi de giuvaiergii 
şi o pofti să-şi aleagă, pe pofta ei, giuvaierurile şi podoabele care îi plăceau, 
şi le puse pe toate într-o năframă de mătase şi le cără acasă şi i le dărui. Pe 
urmă îi spuse: 

— Acuma, tot ce doresc de la tine, în schimb, este să nu uiţi a-i spune 
emirului Şarkan, când am să te duc la saraiul lui, preţul întocmai la care te- 
am cumpărat, ca nici el să nu uite a-l pomeni, la rându-i, în scrisoarea ce are 
s-o trimită şi pe care am să i-o cer pentru sultanul Omar Al-Neman la 
Bagdad. Şi, pe deasupra, aş vrea ca emirul Şarkan să-mi dea un senet de 
slobodă trecere şi o dezlegare cu care, pentru mărfurile pe care de aici 
înainte le voi lua cu mine, să nu plătesc niciun agarlâc şi nicio vamă la 
intrarea lor în Bagdad. 

La vorbele acestea, Nozhatu scoase un suspin şi ochii se umeziră de 
lacrimi. Atunci negustorul îi spuse: 

— O, copila mea, pentru ce, ori de câte ori rostesc numele de Bagdad, te 
văd că suspini aşa, cu lacrimi în ochi? Vei fi având acolo pe vreunul care ţi- 
e drag, ori vreo rudă, ori vreun negustor? Spune, nu-ţi fie teamă de nimic! 
Că eu îi ştiu pe toţi negustorii din Bagdad şi pe ceilalţi. 

Atunci Nozhatu spuse: 


— Pe Allah! Nu ştiu pe nimeni acolo, decât chiar pe sultanul Omar Al- 
Neman, stăpânul Bagdadului! 

Când negustorul de la Damasc auzi lucrul acesta nemaipomenit, nu putu a 
se opri să nu ofteze un oftat mare de bucurie şi de mulţumire, şi îşi zise în 
sinea lui: „lacătă că mi-am ajuns ţinta!” Pe urmă o întrebă pe copilă: 

— l-ai mai fi fost dusă vreodată de vreun negustor de roabe, mai înainte? 

Ea răspunse: 

— Nu; da numai că am fost crescută în chiar saraiul lui, dimpreună cu 
fiică-sa. Şi tare mă îndrăgea; şi orice i-aş fi cerut, era pentru el lucru sfânt. 
Aşa că, dacă vrei să capeţi de la el vreun hatâr cumva, nu vei avea decât să 
mi-l spui şi să-mi aduci o pană, călimărurile şi o foaie de hârtie, şi îţi voi 
scrie o scrisoare pe care s-o pui în chiar mâinile sultanului Omar Al-Neman 
şi căruia să-i spui: „O, sultane, roaba ta preasupusă Nozhatu a îndurat 
năpastele soartei şi ale vremurilor, şi chinurile nopţilor şi ale zilelor; şi a 
fost vândută şi iarăşi vândută, şi a schimbat stăpâni şi case; şi la ceasul de 
acum se află în casa celui ce şade în scaunul tău de domnie de la Damasc. 
Şi, apoi, îţi trimite plecăciunea şi urarea ei de pace!” 

La vorbele acestea uluitoare şi pline de har, negustorul fu până peste 
măsură de bucuros şi de minunat, şi prețuirea lui pentru Nozhatu crescu 
până peste poate în inima sa; şi, plin de cinstire, o întrebă: 

— Fără de îndoială, o, copilă minunată, tu trebuie să fi fost răpită din 
saraiul tău, şi înşelată, şi vândută. Şi fără de îndoială că trebuie să fii 
pricepută la scriituri şi la cititul Coranului. 

Şi Nozhatu spuse: 

— Într-adevăr, o, preacinstitule şeic! Cunosc Coranul şi poveţele 
înţelepciunii; şi, apoi, ştiinţele doctoriceşti; cartea de călăuzire întru taine; 
tâlcuirile la scrierile lui Hipocrate şi ale lui Galen cel Înţelept pe care şi 
eu le-am adăugit; am citit cărţile de filosofie şi de logică; cunosc puterile 
buruienilor de leac şi lămuririle lui Ibn-Bitar ; am dezbătut cu cărturarii 

Kanunul lui Ibn-Sina ; am găsit dezlegarea la multe ghicitori şi taine; am 
cercetat toate desfăşurările geometrice; am cercetat arhitectura; am învăţat 

îndelung anatomia şi cărţile şafiite , precum şi sintaxa, gramatica şi datinile 


graiului; şi am petrecut multă vreme printre cărturari şi printre ulemale de 
toate soiurile; eu însămi am scris multe cărţi de rostire frumoasă, de 
retorică, de aritmetică, de judecăţi logice; şi cunosc ştiinţele despre duh şi 
despre cele dumnezeieşti; şi mi-am întipărit în minte tot ceea ce am învăţat. 


Şi-acuma dă-mi calamul şi foaia de hârtie ca să scriu scrisoarea, dacă vrei! 
Şi toată scrisoarea am să ţi-o scriu în stihuri bine întocmite, pentru ca, pe tot 
drumul de la Damasc până la Bagdad, să poţi gusta desfătul de a o citi şi de 
a o răsciti, şi ca să nu mai ai trebuintă a căra cu tine cărţi de drumeţie; 
întrucât ea are să-ţi fie o dulceaţă la singurătate şi un prieten de taină la 
popasuri! 

Atunci bietul negustor, uluit de-a binelea, strigă: 

— Ya Allah! Ya Allah! Fericită casa care îţi va sluji de adăpost! Şi cu atât 
mai fericit acela care va sălăşlui cu tine! 

Şi îi aduse cu supuşenie călimărurile şi sculele. Şi Nozhatu luă calamul, îl 
înmuie în călimărul cu cerneală, îl încercă mai întâi pe unghie, apoi scrise 
stihurile acestea: 


Aceste stihuri au fost scrise de mâna celei ce, prin gânduri, 

E soră cu frământul mării plângând sub baterea de vânturi; 
Căreia pleoapele-i sunt arse de lung nesomnu-i în durere, 

Iar frumuseţea-i e uscată de aşteptări şi de veghere; 

Şi care-n multa-i suferinţă îşi face zi din neagra noapte, 

Şi-n aspru pat se chinuieşte gemându-şi dorurile-n şoapte. 
Mâhnirea ei aci-i — strunită în stihuri jalnice şi grele, 

Pe care le-au ţesut, cu gândul la tine, degetele mele. 

De toată bucuria vieţii în sufletul meu nicio strună 

N-a mai sunat de când mă smulse departe soarta mea-n furtună. 
Iar tinerețea mea-i pustie de zâmbete şi de cântare, 

Şi nu mai ştiu, în viaţa-mi tristă, ce e o zi de sărbătoare, 

Căci, fără tine, despărţirea deprinse ochii mei cu veghea, 

Şi somnul mi-l răpi, şi numai cu bocete-mi umplu urechea. 
Mi-am spus durerile la vânturi, dar vânturile niciodată 

Nu le-au dus celui pentru care le-am tot şoptit, nemângâiată. 

Şi nici nu mai cutez să stărui, nădejdea-mi toată fum şi scrum e. 
Să iscălesc vreau doar această jelanie cu tristu-mi nume: 

Cea ruptă de părinţi şi țară, cea pururea fără alean, 

Ajunsă roabă-n lumi străine, sărmana Nozhatu'zaman. 


După ce Nozhatu isprăvi de scris, presără cu nisip foaia, o împături cu 
grijă şi i-o înmâna negustorului, care o luă cu cinstire, şi-o duse la buze, pe 
urmă la frunte, o înveli într-o pânză de mătase şi strigă: 

— Slavă Aceluia carele te-a plămădit, o, făptură de minunare! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cincizeci şi noua noapte 


Spuse: 


— Slavă Aceluia carele te-a plămădit, o, făptură de minunare! 

Şi nu mai ştia ce să facă spre a da cinstirile cuvenite oaspetei sale; şi o 
podidi cu toate dovezile de supuşenie şi de preaslăvire; şi gândi că pesemne 
s-ar cădea a începe cu a o îmbia să facă o scaldă, de care pesemne că va fi 
având mare nevoie. Şi, într-adevăr, copila se învoi cu grăbire; şi el o însoţi 
până la hammam, mergând înaintea ei şi ducându-i, într-o legătură de 
catifea, hainele curate cu care urma să se îmbrace după scaldă. Şi chemă să 
vină băieşiţa cea mai bună de la hammam şi i-o dădu în seamă pe copilă, şi 
îi spuse: 

— Îndată ce scalda se va sfârşi, să vii să mă chemi! 

Şi pe când Nozhatu, ajutată de băieşiţă, îşi făcea scalda, bătrânul negustor 
se duse la suk să cumpere tot soiul de poame şi de sorbeturi, şi veni să le 
aştearnă pe podina unde Nozhatu urma să se îmbrace. 

Atunci băieşiţa, odată scalda isprăvită, o însoţi pe Nozhatu, sprijinind-o, 
până la podină, şi o înveli cu cearceafuri şi cu ştergare înmiresmate; şi 
începură amândouă să mănânce poame şi să bea sorbeturi; şi, când sfârşiră, 
dădură ce mai rămăsese paznicei hammamului. 

Şi, în clipita aceea, sosi şi negustorul cel cumsecade. Şi le aduse un sipet 
din lemn de sandal. Puse sipetul pe podină şi îl deschise, rostind numele lui 
Allah, şi purcese, ajutat de băieşiţă, a osteni la îmbrăcatul domniţei 
Nozhatu, spre a o călăuzi apoi până la emirul Şarkan. Şi îmbrăcatul începu. 

Negustorul îi dădu domniţei Nozhatu mai întâi o cămaşă subţire de mătase 
albă şi, spre a şi-o pune peste păr, o basma de zarafir care numai ea preţuia 
o mie de dinari. Îi puse apoi o rochie croită după tipicul turcesc, toată bătută 
cu zarafir, şi, în picioare, nişte iminei de piele roşie înmiresmată cu musc; şi 
imineii aceia cârmâzii erau împodobiţi cu buburuze de aur şi cu flori 
învârstate cu mărgăritare şi cu nestemate. Îi petrecu apoi prin urechi nişte 
cercei de mărgăritare alese, care preţuiau fiecare câte o mie de dinari de aur; 
şi îi petrecu pe după gât un gherdan de aur meşterit, şi îi încercui sânii cu o 
țesătură de nestemate; pe urmă, deasupra mijlocului, îi încinse boiul cu o 
cingătoare bătută cu zece şiruri de boabe de chihlimbar şi de cornuri de lună 
de aur; şi în fiecare boabă de chihlimbar era învârstată câte o piatră de 


rubin, iar în fiecare com de lună erau câte nouă mărgăritare şi câte zece 
diamanturi. Şi iac-aşa fu îmbrăcată Nozhatu; şi purta pe ea, astfel, mai bine 
de o sută de mii de dinari, în giuvaieruri şi odoare. 

Atunci negustorul o rugă să-l urmeze şi ieşi cu ea de la hammam şi merse 
înaintea ei, cu înfăţişarea mândră şi făloasă, dând la o parte trecătorii din 
cale. Şi toţi trecătorii erau năuciţi de frumuseţea fetei şi uluiţi la vederea ei 
şi se minunau: 

— Ya Allah! Maşallah! Slavă lui, întru făpturile sale! O, fericit insul care o 
are în stăpânire! 

Şi negustorul mergea aşa înainte, iar ea în urma lui, până ce ajunseră la 
saraiul emirului Şarkan, cârmuitorul Damascului. 

Şi, după ce intră la beizadea Şarkan, negustorul sărută pământul dintre 
mâinile lui şi spuse: 

— lacătă că îţi aduc un dar fără de asemuire, cea mai frumoasă şi cea mai 
minunată lucrare a vremurilor de-acum, un lucru care îngemănează în el 
toate darurile şi toate harurile, toate chemările şi toate desfătările! 

Atunci crai Şarkan îi spuse: 

— Grăbeşte de mi-l arată. 

Şi negustorul ieşi şi se întoarse aducând-o pe Nozhatu de mână, şi o ţinu în 
picioare dreaptă dinaintea emirului. Ci beizadea Şarkan nici gând să 
cunoască în acea minune pe soră-sa Nozhatu, pe care o lăsase copilă pruncă 
la Bagdad şi pe care de altminteri nici n-o văzuse nicicând, dată fiind ciuda 
pe care o simţise la naşterea ei şi la cea a fratelui ei Daul'makan. Şi fu până 
peste poate de vrăjit dinaintea acelui boiu şi a celor nuri minunaţi, şi mai cu 
seamă după ce negustorul adăugă: 

— lacătă lucrarea cea fără de asemuire şi fără de pereche din veacul ei. Şi, 
pe lângă frumuseţea care îi este un dar din fire, mai are şi toate harurile şi e 
dăscălită în toate tainele credinţei, ale pravilei şi ale socotitului. Şi e gata să 
răspundă la toate întrebările celor mai mari învăţaţi din Damasc şi din 
împărăție! 

Încât emirul Şarkan nu mai şovăi o clipită şi îi spuse negustorului: 

— Spune-i vistiernicului să-ţi plătească preţul, şi lasă-mi-o, şi du-te în 
pace! 

Atunci negustorul îi spuse: 

— O, doamne scump, copila aceasta, în socoata mea, era menită dintru- 
ntâi sultanului Omar Al-Neman tătânele tău; şi nu venisem decât ca să mă 
rog ţie a-mi da o carte de înfăţişare la el; dar, întrucât fata îţi place, să 


rămână aici! Şi dorinţa ta se află asupra capului şi în ochii mei! Iar în 
schimb nu te-aş mai ruga decât să-mi dai slobozenie de trecere de acum 
înainte pentru toate mărfurile mele, şi dezlegarea de a nu mai plăti nici 
odată vreo vamă de niciun soi. 

Atunci Şarkan îi spuse: 

— Ţi le dăruiesc. Da, pe deasupra, spune-mi cât te-a costat fata, pentru ca 
la rându-mi să poruncesc să ţi se întoarcă preţul. 

Şi negustorul spuse: 

— M-a costat o sută de mii de dinari de aur; şi are pe ea lucruri de alţi o 
sută de mii de dinari de aur. 

Iar Şarkan porunci să fie chemat vistiernicul şi spuse: 

— Plăteşte numaidecât acestui preacinstit şeic două sute mii de dinari de 
aur, şi încă alţi o sută douăzeci de mii. Şi, pe deasupra, dă-i mantia de fală 
cea mai frumoasă din dulapurile mele. Şi să se ştie că de astăzi înainte se 
află sub ocrotirea domniei mele şi că niciun bir nu trebuie să i se mai ceară 
vreodată. 

Apoi craiul Şarkan porunci să vina cei patru cadii de frunte ai Damascului 
şi le spuse... 


Ci în clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şaizecea noapte 


Spuse: 


— Îmi sunteţi martori că din ceasul acesta o dezrobesc şi o slobozesc pe 
această tânără roabă, pe care am cumpărat-o acum, şi mi-o fac soţie. 

Atunci cei patru cadii zoriră să scrie senetul de slobozenie; şi scriseră apoi 
senetul de căsătorie şi îl pecetluiră cu pecetea lor. lar emirul Şarkan nu 
pregetă, în mărinimia lui, să împartă o grămadă mare de aur la toţi cei de 
faţă, spre a-şi cinsti bucuria, şi aruncă pumni întregi de galbeni care se 
împrăştiară şi fură strânşi de pe jos de către slujitori şi robi. 

Atunci emirul Şarkan îi lăsă pe toţi cei de faţă să plece şi nu îi mai opri în 
sală decât pe cei patru cadii de frunte şi pe negustor. Şi se întoarse către 
cadii şi le spuse: 

— Acuma vreau să ascultați vorbele pe care această copilă are să ni le 
spună, pentru ca să ne dea o dovadă de grăire aleasă şi de învăţăciune, şi 
pentru ca voi să cântăriţi spusele acestui bătrân negustor. 

Şi cadiii răspunseră: 


— Ascultăm şi ne supunem! 

Atunci emirul Şarkan porunci să se tragă o perdea mare prin mijlocul sălii, 
şi o aşeză pe copilă îndărătul perdelei, ca să nu fie stânjenită şi ca să poată 
să se tolănească în voie şi să vorbească fără a fi văzută de către străini. 

Şi, de îndată ce perdeaua fu întinsă, femeile de slujbă veniră s-o înconjoare 
pe stăpâna lor cea nouă, şi o ajutară să se simtă mai în voie şi să se uşureze 
de o parte din hainele de pe ea; şi o fericeau şi se minunau de desăvârşirile 
ei şi, în bucuria lor, îi sărutau picioarele şi mâinile. Şi, la rându-le, sotiile 
emirilor şi ale vizirilor nu zăboviră a afla vestea şi zoriră să vină la Nozhatu 
spre a-i aşterne la picioare temenelile lor şi să audă vorbele pe care avea să 
le rostească dinaintea emirului Şarkan şi a cadiilor cei mari ai Damascului. 
Şi, până a se duce la ea, nu uitară a-şi cere învoire de la soţii lor. 

Când le văzu intrând pe soțiile vizirilor şi ale emirilor, Nozhatu se ridică 
spre a le primi, şi le sărută cu prietenie, şi le pofti să şadă lângă ea îndărătul 
perdelei; şi le zâmbea cu gingăşie şi le spunea vorbe de bun venit, spre a 
răspunde la urările şi la închinăciunile lor; şi fu atâta de dulce că toate se 
minunară de manierele, de frumuseţea, de gingăşia şi de deşteptăciunea ei, 
şi îşi ziseră între ele: 

— Ni s-a spus că e o roabă slobozită; da chiar că nu poate să fie decât 
domniţă de baştină şi fiică de domn! 

Şi îi spuseră: 

— O, stăpână a noastră, ne-ai luminat cetatea cu venirea ta şi ne-ai umplut 
de slavă ţara şi domnia. Şi domnia aceasta este domnia ta, şi saraiul acesta 
este saraiul tău, şi noi toate suntem roabele tale! 

Iar ea le mulţumi mult pentru vorbele lor, şi în chipul cel mai dulce şi cel 
mai ispitit. 

Ci, în clipita aceea, Şarkan o strigă de dincolo de perdea şi îi spuse: 

— O, copilă scumpă, giuvaier al vremurilor noastre, suntem aici toţi, gata 
să te ascultăm cum ne spui câteva pilde desfătătoare, tu cea despre care se 
zice că eşti dăscălită în toate ştiinţele şi până şi în tainele cele atâta de 
anevoioase ale sintaxei limbii noastre. 

Atunci tânăra Nozhatu, cu glas dulce ca zahărul, răspunse de după perdea: 

— Dorinţa ta îmi este poruncă, şi se află pe capul şi în ochii mei! Încât, 
spre a-ţi împlini dorinţa, îţi voi spune, o, stăpâne al meu, câteva dintre 
învăţămintele minunate despre cele trei porţi ale vieţii. 

Şi Nozhatu, de după perdea, spuse: 


Învăţămintele despre cele trei porţi 


Îţi voi vorbi dintru început, o, mărite doamne, despre poarta cea dintâi: 
meşteşugul de a te călăuzi în viaţă. 

Află, dar, că viaţa are un ţel, iar țelul vieţii este desăvârşirea evlaviei. 

Or, evlavia cea mai de seamă este dragostea faţă de credinţă. Ci nimeni nu 
răzbate la evlavie decât printr-o viată fierbinte şi dăruielnică. lar viaţa 
dăruielnică poate să fie trăită şi împlinită pe oricare dintre cele patru mari 
căi ale omenirii: ocârmuirea, negoţul, plugăria şi meşteşugurile. 

În ceea ce priveşte ocârmuirea: este de trebuinţă ca aceia (cei rari), care 
sunt chemaţi să ocârmuiască lumea, să fie înzestrați cu multă cunoaştere la 
treburile politiceşti, cu o isteciune deplină şi cu o agerime de minte 
desăvârşită. Şi, cu niciun chip, nu se cade să se lase mânaţi de toanele lor, ci 
de o aleasă râvnă, al cărei capăt este Allah Preaînaltul. Şi dacă ei îşi vor 
întemeia puterea pe această râvnă, dreptatea va domni între oameni, iar 
dezbinarea va conteni pe faţa pământului. Însă, cel mai adesea, ei nu 
urmează decât pormirile lor şi alunecă în rătăciri fără de leac. Ci un 
ocârmuitor nu este de folos decât atât cât poate să fie drept şi nepărtinitor şi 
să-i împiedice pe cei puternici să-i obijduiască pe cei slabi şi pe cei mărunți; 
de nu, el este fără de folos. 

De altminteri, marele Ardeşir |, cel de al treilea domn al perşilor, unul 
dintre coborâtorii din Sassan, a spus vorba aceasta: „Ocârmuirea şi credinţa 
sunt două surori gemene: credința este o comoară, iar ocârmuirea este 
paznicul ei”. 

Iar Prorocul nostru Mahomed (asupra-i fie pacea şi rugăciunea!) a spus: 
„Două lucruri diriguiesc lumea: dacă ele sunt cinstite şi neprihănite, lumea 
merge pe calea cea dreaptă; dacă ele sunt strâmbe şi rele, lumea cade în 
stricăciune; acele două lucruri sunt Ocârmuirea şi Ştiinţa!” 

Iar înțeleptul a spus: „Domnitorul trebuie să fie străjerul credinţei, a tot 
ceea ce este sfânt, şi al drepturilor supuşilor săi. Dar, înainte de toate, el 
trebuie să vegheze a păstra cumpăna dreaptă între cei ce ţin pana şi cei ce 
ţin paloşul; întrucât acela care nu cinsteşte pe omul ce ţine pana va cădea şi 
se va pomeni vătămat.” 

Iar împăratul Ardeşir, care a fost un cuceritor mare, şi-a împărţit împărăţia 
în patru olaturi: şi a pus să i se facă patru peceti pe patru inele pe care şi le-a 
pus la degete; şi fiecare pecete era menită unuia dintre cele patru olaturi. 
Pecetea cea dintâi era inelul olatului dinspre mare. Şi tot aşa, la fel, şi cu 


celelalte trei. Şi purcesese astfel spre a ocroti buna învoire în toate părţile 
împărăției sale. 
na . Au dă în ui „__42 
lar tipicul lui a fost urmat până la vremurile islamice . 

lar marele Kesra , domnul perșilor, i-a scris într-o zi fiului său, căruia îi 
încredinţase o oaste dintre oștile lui: „O, fiul meu... 


În clipita aceasta a istorisirii sale, Şeherezada văzu că se luminează de ziuă şi, sfioasă, îşi curmă 
povestitul. 


Dar când fu cea de a şaizeci şi una noapte 


Spuse: 


Kesra cel mare, domnul perşilor, i-a scris într-o zi fiului său, căruia îi 
încredinţase o oaste dintre oștile sale: „O, fiul meu, fereşte-te de milă, că ea 
îți va şubrezi puterea; dar nici să nu te porţi cu prea multă asprime, întrucât 
ea va face să dospească răzvrătirea printre oştenii tăi!” 

Asemenea ni s-au păstrat acestea: un arab a venit la califul Abu-Giafar- 


Abdallah Al-Mansur“ şi i-a spus: „[ine-ţi câinele flămând, de vrei să te 
urmeze.” Şi califul s-a supărat pe arab. Şi arabul i-a zis: „Ci ia şi seama ca 
nu cumva vreun trecător să-i întindă vreo pâine, întrucât atunci câinele te va 
părăsi spre a se lua după trecător!” 

Atunci Al-Mansur înţelese şi luă aminte; şi se despărţi de arab, după ce îi 
dărui un peşcheş. 

Se povesteşte tot aşa că Abd El-Malek ben-Meruan “, califul, i-a scris 
astfel fratelui său Abd El-Aziz ben-Meruan, pe care îl trimisese în fruntea 
oastei sale în Egipt: „Poţi să te lipseşti de sfetnicii şi de logofeţii tăi, întrucât 
nu au a te învăţa decât lucruri pe care le ştii; da să nu-l uiţi niciodată pe 
vrăjmaşul tău: că numai el poate să te facă a cunoaşte tăria oştenilor tăi!” 


Se zice că minunatul calif Omar ibn-Al-Chattab“ nu lua niciodată pe 
cineva în slujbă fără a-i pune aceste patru tocmeli: niciodată să nu încalece 
pe o vită de povară, niciodată să nu-şi ia pentru sine prada de la duşman, 
niciodată să nu se îmbrace cu haine făloase şi niciodată să nu vină cu 
întârziere la ceasul de rugăciune. Şi iacătă spusele pe care îi plăcea să le 
răsspună: „Nu este nicio bogăţie care să preţuiască atâta cât înţelepciunea, 
nici piatră de încercare mai bună decât ascuţimea minţii, nici faimă mai 
mare decât învăţătura şi ştiinţa.” 


Tot Omar (aibă-l Allah întru milele sale!) este cel care a spus: „Femeile 
sunt de trei soiuri: musulmana cea bună, care nu se îngrijeşte decât de sotul 
ei şi nu are ochi decât pentru el; musulmana care nu caută în căsnicie decât 
să aibă copii; şi stricata care slujeşte de salbă la gâtul tuturora. Şi bărbaţii 
tot aşa sunt de trei soiuri: bărbatul înţelept, care cugetă şi purcede cu 
chibzuinţă; bărbatul şi mai înţelept, care cugetă, dar care cere şi părerea 
oamenilor luminaţi, şi astfel nu purcede decât cu deplină chibzuinţă; şi 
smintitul, care nu are nicio judecată şi nu cere niciodată sfatul celor 
înţelepţi.” 

Iar dumnezeiescul Ali ben-abu-Taleb ” (aibă-l Allah întru milele sale!) a 
spus: „Fiţi cu fereală faţă de vicleniile femeilor; şi niciodată să nu le cereţi 
sfatul; dar nici să nu le năpăstuiţi, dacă nu vroiţi să le vedeţi că-şi sporesc 
şireteniile şi înşelătoriile. Întrucât acela care nu cunoaşte cumpătarea, merge 
înspre nebunie. Şi, în toate lucrurile, se cade să vă slujiţi de dreptate, mai cu 
seamă faţă de robii voştri.” 

Şi cum Nozhatu urma a amănunţi mai departe aceste cugetări, îi auzi, de 
după perdea, pe cadii cum se minunau: 

— Maşallah! Niciodată nu am auzit vorbe atâta de frumoase precum cele 
spuse de această copilă plină de har; da tare am vroi acuma să auzim câte 
ceva şi despre celelalte două Porţi! 

Atunci Nozhatu, cu o trecere ales de dibace, spuse: 


— Într-o altă zi, am să vorbesc despre osârdia pe celelalte trei căi ale 
omului; întrucât este ceasul să vă vorbesc şi despre cea de a doua poartă. 
Această a Doua Poartă este cea a purtărilor alese şi a şlefuirii minţii. Poarta 
aceasta, o, emire al vremilor, este cea mai lungă dintre toate, întrucât ea este 
Poarta Desăvârşirilor. Nu pot s-o străbată în toată întinderea ei decât numai 
aceia care au asupra capului lor o binecuvântare din naştere. Am să vă 
deştern numai câteva parimii alese. 


În clipita aceasta a istorisirii sale, Şeherezada văzu că se luminează de ziuă şi, sfioasă ca de obicei, 
tăcu. 


Dar când fu cea de a şaizeci şi doua noapte 


Spuse: 


Am să vă procitesc numai câteva parimii alese. 


- sed daia ai 50 u da ; 
Intr-o zi, unul dintre musaipii califului Moavia veni să-i dea de veste că 


mucalitul cel şchiop, Aba-Bahr ben-Kais”, este la uşă şi aşteaptă să fie 
primit de calif. Atunci califul spuse: 

— Pofteşte-l degrabă să intre. 

Şi Aba-Bahr cel şchiop intră, iar califul Moavia îi zise: 

— O, Aba-Babhr, vino mai aproape, ca să mă desfătez mai bine de vorbele 
tale. 

Pe urmă îi spuse: 

— O, Aba-Babhr, ce părere ai tu despre mine? 

Şchiopul răspunse: 

— Eu? Păi, meseria mea, o, emire al drept-credincioşilor, este de a rade 
capetele, de a potrivi mustăţile, de a curăța şi de a dichisi unghiile, de a 
despăra subsuorile, de a rade vântrele, de a lustrui dinţii şi, la nevoie, de a 
lua sânge din gingii; da niciodată nu fac nimic din toate astea în ziua de 
vineri, întrucât ar fi o păcătuire. 

Atunci califul Moavia îi zise: 

— Şi care-i părerea ta despre tine? 

Iar Aba-Bahr şchiopul spuse: 

— Pun un picior dinaintea celuilalt şi, încetişor, îl fac să înainteze, 
urmărindu-l cu ochiul. 

Califul întrebă atunci: 

— Şi ce părere ai despre mai-marii tăi? 

El răspunse: 

— Când intru, le dau bineţe fără a face vreo temenea, şi aştept să-mi 
întoarcă bineţea. 

Atunci califul îl întrebă: 

— Şi care îţi este părerea despre soţia ta? 

Ci Aba-Bahr strigă: 

— Cruţă-mă de răspunsul acesta, o, emire al drept-credincioşilor! 

Şi califul zise: 

— Ba te juruiesc să-mi răspunzi, o, Aba-Bahr! 

El spuse: 

— Soţia mea, ca toate muierile, a fost zămislită din coasta cea mai de pe 
urmă, care-i o coastă de soi rău şi scălâmbă de tot. 

Califul spuse: 

— Şi cum faci când vrei să te bucuri de ea? 

El răspunse: 


— Îi vorbesc dulce, ca s-o bine-veselesc; pe urmă o potopesc cu pupături 
cam mai peste tot, şi pătimaş, ca s-o înfierbânt bine; şi, când ajunge precum 
mă înţelegi, o, emire al drept-credincioşilor, o răstom şi gata. Şi-atunci, 
după ce smicurul de nacră s-a învrâstat bine în temeliile ei, strig: „O, 
Doamne, fă ca sămânţa aceasta să fie învăluită de binecuvântări, şi nu o 
ciopli într-un tipar păcătos; ci închipuieşte-o pe tiparul frumuseţii!” La 
urmă, mă scol şi dau fuga să-mi fac spălările cele de datină; iau apa în 
mâinile amândouă şi o aduc să curgă pe trupul meu; şi, într-un sfârşit, dau 
slavă lui Allah pentru milele lui! 

Atunci califul strigă: 

— Chiar că ai răspuns desfătător. Încât vreau să te aud că îmi ceri ceva. 

Şi Aba-Babhr şchiopul zise: 

— Numai că dreptatea să fie deopotrivă pentru toţi! 

Şi plecă. Iar califul Moavia spuse: 

— Dacă în toată ţara Irakului nu ar fi decât înțeleptul acesta, ar fi 
îndeajuns! 

Tot aşa, sub domnia califului Omar ibn-Al-Khattab, vistiernic era bătrânul 
Moaikab... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a şaizeci şi treia noapte 


Spuse: 


Mi s-a izvodit, o, norocitule sultan, că tânăra Nozhatu spuse: 

Sub domnia califului Omar ibn-Al-Khattab, vistiemic era bătrânul 
Moaikab. Or, fiul cel mic al lui Omar veni într-o zi la Moaikab, însoţit de 
doica lui. Şi Moaikab îi dărui copilului o drahmă de argint. Ci, la puţină 
vreme după aceea, califul porunci să fie chemat vistiernicul şi îi zise: 

— O, sfeterisitorule! ce-ai făcut? 

Şi Moaikab, care era un om nepătat, strigă: 

— Da ce-am făcut oare, o, emire al drept-credincioşilor? 

Şi Omar îi spuse: 

— O, Moaikab, drahma de argint pe care i-ai dat-o fiului meu este un furt 
săvârşit de la tot norodul musulman! 

Şi Moaikab şi-a dat seama că săvârşise o greşeală, şi toată viaţa lui nu a 
mai contenit să se minuneze: 

— Unde se mai află pe pământ un om atâta de minunat ca Omar?” 


Asemenea se povesteşte că Omar, califul, ieşise odată să se preumble 
noaptea, însoţit de preacinstitul Aslam Abu-Zeid. Şi văzu în depărtare un 
foc care ardea, şi se duse într-acolo, socotind să fie de folos, şi văzu o biată 
femeie care hrănea un foc de lemne sub o cratiţă; şi avea alături de ea doi 
copilaşi prăpădiţi care gemeau jalnic. Şi Omar zise: 

— Pacea fie asupra-ţi, o, femeie! Ce faci tu aici, singură, în noapte şi frig? 

Ea răspunse: 

— Doamne, încălzesc olecuţă de apă ca să le-o dau s-o bea copiilor mei, 
care mor de foame şi de frig; da într-o zi Allah are să-i ceară socoteală 
califului Omar pentru sărăcia la care am fost aduşi! Şi califul, care era 
îmbrăcat în haine străvestite, fu mişcat peste poate, şi îi zise: 

— Păi tu socoti, o, femeie, că Omar ştie de sărăcia ta şi nu ţi-o alină? 

Ea răspunse: 

— Atunci de ce mai este Omar calif, dacă nu ştie nimic de sărăcia 
norodului său şi a fiecărui supus de-al său? 

Atunci califul tăcu şi îi spuse lui Aslam Abu-Zeid: 

— Iute, hai! 

Şi zori iute-iute până ce ajunse la capanul casei sale; şi intră în hambar şi 
scoase un sac cu faină dintre sacii cu făină, precum şi un chiup plin cu 
untură, şi îi spuse lui Abu-Zeid: 

— Ajută-mă să le aburc în spinare, o, Abu-Zeid! 

Da Abu-Zeid sări a se împotrivi şi zise: 

— Lasă-mă să le car eu în spinare, o, emire al drept-credincioşilor! 

El răspunse domol: 

— Da tot tu, Abu Zeid, ai să cari şi povara păcatelor mele la ziua învierii 
de Apoi? 

Şi îl sili pe Abu-Zeid să-i pună în spinare sacul cu făină şi olul cu untură. 
Şi califul zori spornic, încărcat aşa, până ce ajunse la femeia săracă; şi luă 
făină şi luă untură şi le puse în cratita de pe foc şi, cu chiar mâinile sale, găti 
hrana aceea, şi se aplecă el însuşi asupra focului ca să sufle în el; şi, cum 
avea o barbă mare, fumul lemnelor îşi tăia cale prin despicăturile bărbii. Şi 
când demâncarea fu gata, Omar le-o întinse femeii şi copilaşilor, care 
mâncară până se saturară, pe măsură ce Omar le-o răcorea suflând în ea. 
Atunci Omar le lăsă sacul cu făină şi chiupul cu seu, şi plecă spunându-i lui 
Abu-Zeid: 

— O, Abu-Zeid, acuma, că am văzut focul acesta, lumina lui m-a luminat! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a 
şaizeci şi patra noapte 


Spuse: 

Şi îl cumpără pe 
păstor de la 
stăpânul lui şi îl 
dezrobi, întrucât Omar îşi spusese în sine: „Nu întâlneşti în fiece zi un om 
cinstit!” 


Într-o altă zi, Hafsa”, fiica lui Omar, veni să-l caute şi îi spuse: 

— O, emire al drept-credincioşilor, am aflat că în poghiazul pe care tocmai 
l-ai făcut ai dobândit mulţi bani, încât, pe temeiul rudeniei noastre, vin să-ţi 
cer şi eu câţiva. 

Şi Omar îi spuse: 


— O, Hafsa, Allah m-a stătorit ca paznic al bunurilor musulmanilor; şi toţi 
banii aceştia sunt bunul obştesc al musulmanilor. Nu am să mă ating de ei 
pentru cheful tău şi pentru nemotenia mea cu tine: şi în felul acesta nu voi 
păgubi obştea norodului meu! 

Aici Nozhatu, de după perdea, auzi strigătele de minunare ale 
ascultătorilor ei nevăzuţi, mulţumiţi până peste poate. Şi încetă o clipită a 
vorbi; pe urmă spuse: 

— Acum am să vorbesc despre Cea de a treia poartă, care este Poarta 
Virtuţilor. 

Şi o voi face prin câteva pilde scoase din viaţa tovarăşilor Prorocului 
(pacea şi rugăciunea fie asupra-i!) şi a oamenilor cei drepţi dintre 
musulmani. 


Ni se povesteşte că Hassan Al-Bassri a spus: „Nu e nimeni căruia, înainte 
de a-şi da sufletul, să nu-i pară rău de trei lucruri din lumea aceasta: că nu s- 
a bucurat din plin de ceea ce a strâns în timpul vieţii; că nu a putut să atingă 
ceea ce a nădăjduit cu statornicie; şi că nu şi-a putut împlini niciun dor 
îndelung râvnit.” 

Şi careva îl întrebă într-o zi pe Safian“: 

— Un om bogat poate să fie şi virtuos? 

lar Safian răspunse: 

— Poate să fie, şi anume atunci când se dovedeşte răbdător în 
năprăsniciile soartei, şi atunci când îi mulţumeşte omului faţă de care a fost 
darnic spunându-i: „O, frate al meu, îţi sunt îndatorat că am săvârşit 
dinaintea lui Allah o faptă înmiresmată!” 

Iar atunci când Abdallah ben-Şedad văzu că i se apropie moartea, porunci 
să vină fiul său Mohammad lângă el şi îi spuse: 

— lacătă, o, Mohammad, poveţele mele din urmă: poartă-te cu smerenie 
faţă de Allah, şi în singurătatea ta, şi în lume; fii pururea neviclenit în 
spusele tale; şi proslăveşte-l totdeauna pe Allah pentru milele lui şi 
mulţumeşte-i, întrucât multumita cheamă alte binefaceri. Şi să ştii bine, fiul 
meu, că fericirea nu stă în bogăţiile adunate, ci în smerenie; întrucât Allah 


A. TEE 94 
îţi va dărui toate! 


Asemenea ni se povesteşte că atunci când preacucernicul Omar ben-Abd 


„56. sal ae a pat oile 
El Aziz ajunse cel de al optulea calif omeiad, îi strânse pe toţi cei din 
neamul omeiazilor, care erau tare bogaţi, şi îi sili să-i dea toate avuţiile şi 


toate bunurile lor, şi porunci ca acestea să fie vărsate pe dată în vistieria 
obştească. Ei toţi atunci se duseră la Fatima, fiica lui Meruan, mătuşa 
califului, faţă de care Omar avea multă cinstire, şi o rugară să-i scape de 
bucluc. Şi Fatima se duse la calif, într-o noapte, şi şezu jos tăcută pe chilim. 
Şi califul îi zise: 

— O, mătuşă, grăieşte! 

Ci Fatima răspunse: 

— O, emire al drept-credincioşilor, tu eşti stăpânul, şi nu aş putea să ridic 
glasul eu întâi. Şi-apoi nimica nu îţi este ascuns, nici măcar pricina venirii 
mele aici. 

Atunci Omar ben-Abd El-Aziz spuse: 

— Allah Preaînaltul l-a trimis pe prorocul său Mahomed (asupra-i fie 
pacea şi ruga!) ca să fie un balsam pentru toată făptura şi o mângâiere 
pentru toţi cei ce vor veni după noi. Atunci Mahomed (asupra-i fie pacea şi 
ruga!) strânse şi luă tot ceea ce socoti trebuitor, şi le lăsă oamenilor un râu 

la care să-şi astâmpere setea până la sfârşitul veacurilor . lar eu, califul, am 
fost însărcinat cu datoria de a nu lăsa cumva râul să se abată ori să se piardă 
în pustie! 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a şaizeci şi cincea noapte 


Spuse: 


Mi s-a izvodit, o, norocitule sultan, că tânăra Nozhatu, de după perdea, în 
vreme ce beizadea Şarkan, cei patru cadii şi negustorul o ascultau, urmă 
astfel: 

...lar eu, califul, am fost însărcinat cu datoria de a nu lăsa cumva râul să se 
abată ori să se piardă în pustie! 

Atunci mătuşa sa Fatima îi spuse: 

— O, emire al drept-credincioşilor, am priceput tâlcul vorbelor tale, iar 
vorbele mele sunt de prisos. 

Şi se duse la Bani-Omeiazii care o aşteptau şi le spuse: 

— O, urmaşi ai lui Omeia, nici habar nu aveţi cât de mare vă este norocul 
de a-l avea de calif pe Omar ibn-Abd El-Aziz! 

Şi tot neprihănitul calif Omar ibn-Abd El-Aziz este cel care, simțind 
apropierea morţii, i-a adunat împrejuru-i pe toţi copiii săi şi le-a spus: 

— Mireasma sărăciei este plăcută Domnului. 


Atunci unul dintre cei de fată, Mosslim ibn-Abd El-Malek, îi zise: 

— O, emire al drept-credincioşilor, cum poţi să-ţi laşi copiii în sărăcie, 
când tu eşti părintele lor şi păstorul norodului, şi când ai putea să-i 
înavuţeşti luând din vistierie? Oare nu ar fi mai bine aşa, decât să laşi toate 
acele bogății urmaşului tău la domnie? 

Atunci califul, întins pe patul de moarte, fu cuprins de mare supărare şi de 
mare uimire, şi spuse: 

— O, Mosslim, cum aş putea să le dau asemenea pildă de stricăciune, în 
clipele mele de pe urmă, când toată viaţa le-am cerut să urmeze calea cea 
dreaptă? O, Mosslim, am fost de faţă, în viaţa mea, la îngropăciunea unuia 
dintre înaintaşii mei, unul dintre fiii lui Meruan, şi ochii mei au văzut nişte 
lucruri şi le-au priceput. Şi atunci m-am jurat straşnic că nu am să fac 
niciodată cum a făcut el în viaţa lui, dacă am să ajung vreodată să fiu calif! 


Şi chiar acest Mosslim ben-Abd El-Malek ne istoriseşte următoarele: „Într- 
o zi, spune el, tocmai adormisem, la întoarcerea de la înmormântarea unui 
şeic, un schivnic, când avusei un vis în care mi se arătă acel preacinstit şeic, 
îmbrăcat cu totul în haine mai albe ca iasomia; şi se preumbla printr-un loc 
de desfătări scăldat de ape curgătoare şi răcorit de o adiere beată de 
popasurile ei prin portocalii înfloriţi. Şi îmi zise: «O, Mosslim, ce n-ar face 
cineva în viaţă pentru un asemenea sfârşit?»” 


Şi s-a perindat până la mine că, sub domnia lui Omar ibn-Abd El-Aziz, un 
om a cărui îndeletnicire era de a mulge oile, ducându-se la un păstor prieten 
de-al lui, văzu în mijlocul turmei doi lupi pe care îi crezu a fi câini, şi fu 
speriat rău de înfăţişarea lor sălbatică, şi îi zise păstorului: 

— Ce faci cu câinii ăştia cumpliţi? 

Şi păstorul îi spuse: 

— O, lăptarule, aceia nu sunt câini, ci lupi îmblânziţi. Şi nu fac niciun rău 
turmei, întrucât eu sunt capul care diriguieşte. Iar când capu-i sănătos, şi 
trupu-i sănătos. 


Şi, într-o zi, califul Omar ibn-Abd El-Aziz, din vârful unui amvon întocmit 
din noroi uscat, tinu norodului adunat o predică ce se mărginea numai la trei 
poveţe. Şi încheie cu vorbele acestea: 

— Abd El-Malek a murit, şi au murit şi înaintaşii, şi urmaşii lui. Şi eu, 
Omar, ca ei toţi, am să mor şi eu. 

Atunci Mosslim îi zise: 


— O, emire al drept-credincioşilor, amvonul acesta nu este vrednic de un 
calif, şi nu are nici baremi un lanţ drept parmalâc. Îngăduie-ne măcar să 
întindem un lanţ drept parmalăc! 

Şi califul îi spuse cu glas domol: 

— O, Mosslim, oare ai vrea ca Omar, la Ziua Judecăţii, să poarte la gât o 
bucată din lanţul acela? 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a şaizeci şi şasea noapte 


Spuse: 
Mi s-a izvodit, o, norocitule sultan, că tânăra Nozhatu a spus apoi: 


Tot califul acela a spus într-o zi: „Nu jinduiesc ca Allah să mă izbăvească 
de moarte, întrucât moartea este cea de pe urmă binefacere pentru un drept- 
credincios!” 

Iar Khaled ben-Safuan s-a dus într-o zi la califul Heşam, care şedea în cort 
înconjurat de calemgiii şi de slujitorii săi; şi când ajunse dinaintea lui îi 
spuse: 

— Allah să te încunune cu milele sale, o, emire al drept-credincioşilor, şi 
să nu picure în huzurul tău niciun strop de amărăciune. Şi iacătă că am a-ţi 
spune nişte poveţe, nicidecum noi, dar împodobite cu preţul tâlcurilor 
bătrâneşti! 

Şi califul Heşam îi zise: 

— Spune ce ai de spus, o, Ibn-Safuan! 

El spuse: 

— A fost, o, emire al drept-credincioşilor, un sultan printre sultanii de 
dinainte-ţi, şi într-un an dintre anii petrecuţi pe pământ, sultanul acela le 
spuse celor ce şedeau jos împrejurul său: „O, voi toţi, se află printre voi 
vreunul care să fi văzut vreun sultan de-o seamă cu mine ca îmbelşugare, 
sau damic pe potriva dămiciei mele?” Or, printre cei de faţă se afla şi un ins 
svetuit întru hagialâc şi dăruit cu adevărata înţelepciune, care spuse: „O, 
doamne, ne-ai pus o întrebare de o însemnătate deosebită, la care aş cuteza 
să-ţi cer îngăduinţa a răspunde.” El spuse: „Poţi s-o faci!” Omul spuse: 
„Slava în care te afli şi îmbelşugarea ta sunt oare trainice, ori sunt trecătoare 
ca toate cele?” El răspunse: „Irecătoare”. Omul spuse: „Atunci cum de poţi 
să pui o întrebare atâta de grea pentru un lucru atâta de trecător şi de care 


vei fi chemat să dai seama într-o zi?” Sultanul răspunse: „Adevăr grăieşti, o, 
preacinstite! Ce mi se cade acuma să fac?” Omul spuse: „Să te smereşti”. 
Atunci sultanul îşi puse jos cununa şi îmbrăcă straie de hagiu şi plecă la 
Cetatea cea Sfântă. „Da, tu, o, calife al lui Allah, urmă Ibn-Safuan, ce 
cugeţi să faci?” Şi califul Heşam fu mişcat până peste marginile tulburării şi 
plânse peste poate, într-atâta de îndelung încât îşi umezi barba toată. Şi se 
duse în saraiul său să se încuie acolo ca să cugete. 

În clipita aceea, de după perdea, cadiii şi negustorul se minunară: 

— Ya Allah! ce minunată-i! 

Atunci Nozhatu se opri şi spuse: 

— Poarta aceasta a Virtuţii cuprinde o sumedenie atâta de mare de pilde, 
încă şi mai desăvârşite, încât îmi este peste putinţă să vi le povestesc dintr- 
odată, o, stăpânii mei! Ci Allah ne va mai îngădui încă zile lungi, şi voi 
putea atunci să vă lămuresc pe deplin! 

Pe urmă Nozhatu tăcu. 


În clipita aceea a istorisirii sale, Şeherezada văzu că se luminează de ziuă şi, sfioasă, îşi amână 
povestitul pe mâine. 


Dar când fu cea de a şaizeci şi şaptea noapte 


Spuse: 


Mi s-a izvodit, o, norocitule sultan, că Nozhatu, cu vorbele acelea, tăcu. 

Atunci cei patru cadii se minunară: 

— O, emire al vremilor, chiar că această copilă este minunea veacului de- 
acum şi a tuturor veacurilor. Cât despre noi, niciodată nu am văzut pe 
cineva care să-i fie pe potrivă, nici n-am auzit din spuse să se fi aflat pe 
potrivă în vreun răstimp dintre răstimpuri! 

Şi, grăind astfel, se ridicară în tăcere şi sărutară pământul dintre mâinile 
emirului Şarkan, şi plecară pe calea lor. 

Atunci Şarkan îşi chemă slujitorii şi le spuse: 

— Se cade să zoriţi a face cele de trebuinţă pentru nuntă şi să gătiţi tot 
felul de bucate şi de bunătăţuri pentru ospăț. 

Şi slujitorii zoriră a-i urma poruncile şi gătiră numaidecât tot ce li se 
ceruse. lar Şarkan le opri la nuntă pe soțiile emirilor şi ale vizirilor care 
veniseră să asculte pildele tinerei Nozhatu, şi le pofti să intre în alaiul 
miresei. 


Încât, de cum veni asr-ul, ospăţul începu şi mesele fură aşternute şi se 
aduseră toate cele în stare să mulţumească poftele şi să bucure ochii. Şi toţi 
musafirii mâncară şi băură până la saţ. Atunci Şarkan ceru să vină 
cântăreţele cele mai vestite din Damasc şi toate almeele din sarai. Şi nunta 
făcu să răsune sala de ospăț, şi voioşia umplu toate piepturile. Şi tot saraiul, 
când se lăsă noaptea, fu luminat, de la foişor până la porţile dinspre afară, 
precum şi toate cărările, şi pe dreapta şi pe stânga, ale grădinii. lar emirii şi 
vizirii veniră, de îndată ce Şarkan ieşi din hammam, să-şi aştearnă 
închinăciunile între mâinile lui, precum şi urările lor de belşug. 

Şi pe când Şarkan şedea pe podina anume înălţată pentru proaspeţii 
căsătoriţi, iată că deodată intrară femeile din sarai, domol, pe două rânduri, 
cu proaspăta mireasă Nozhatu sprijinită de cele două nănaşe ale sale. Şi, 
după datinile îmbrăcatului, o duseră pe Nozhatu în odaia de nuntă şi o 
dezbrăcară şi vrură să purceadă la gătirea trupului; da văzură că gătitul 
trupului chiar că era de prisos pentru acea oglindă neprihănită şi pentru 
pielea aceea tămâioasă. Atunci nănaşele îi dădură tinerei Nozhatu poveţele 
pe care le dau fetelor nănaşele în noaptea nunţii, şi îi urară tot soiul de 
desfătări, şi, după ce o îmbrăcară numai cu o cămăşuţă subţirică, o lăsară 
singură, în pat. 

Atunci Şarkan îşi făcu intrarea în odaia de nuntă. Şi era departe de a 
presupune că acea copilă minunătoare ar fi sora lui, Nozhatu; iar ea la fel, 
habar nu avea că emirul Damascului ar fi fratele ei, Şarkan. 

Încât în noaptea aceea, Şarkan o luă în stăpânire pe tânăra Nozhatu; iar 
desfătările lor, ale amândurora, fură până peste măsură; şi treaba fu făcută 
atâta de bine, încât Nozhatu pe loc rămase însărcinată. Şi nu pregetă să-i 
spună şi lui Şarkan. 

Atunci Şarkan fu bucuros până peste poate şi, când veni dimineaţa, 
porunci doctorilor să scrie ziua aceea fericită a sarcinii; şi se sui să şadă în 
scaunul de domnie, spre a primi firitiselile emirilor, ale vizirilor şi ale mai- 
marilor săi din împărăție. 

La sfârşit, Şarkan chemă să vină calemgiul şi îi porunci să scrie, precum îi 
grăia, tatălui său, sultanului Omar Al-Neman, că se însurase cu o fată 
cumpărată de la un negustor şi înzestrată cu frumuseţe, cu înţelepciune şi cu 
toate desăvârşirile ştiinţei şi ale învăţăturii; că o slobozise, ca să şi-o facă 
soţie legiuită; că, din cea dintâi noapte, rămăsese grea cu el, şi că el avea de 
gând s-o trimită în curând la Bagdad să-l vadă pe sultanul Omar Al-Neman, 
părintele lui, pe soră-sa Nozhatu şi pe frate-său Daul'makan. Pe urmă, după 


ce scrisoarea fu scrisă, Şarkan o pecetlui şi o înmână unui olăcar sprinten, 
care pomi numaidecât spre Bagdad şi, peste douăzeci de zile, aduse 
răspunsul sultanului Omar Al-Neman. Şi răspunsul acela era întocmit 
astfel... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şaizeci şi opta noapte 


Spuse: 


Şi răspunsul acela iacătă-l: 


„După pomenirea numelui lui Allah”: 

Această carte este din partea deznădăjduitului, a sărmanului, a 
năpăditului de durere şi de jale, a celui care şi-a pierdut comoara sufletului 
şi copiii, a nenorocitului de sultan Omar Al-Neman, către preaiubitul său 
fiu Şarkan. 

O, copilul meu, află de nenorocirile mele, şi să ştii că, după plecarea ta la 
Damasc, mi se părea casa că atâta de greu îmi apasă sufletul, încât, 
nemaiputând de mâhnire, am plecat la vânătoare ca să sorb răsuflare 
curată şi să încerc a-mi risipi oleacă aleanul. 

Şi am stat astfel la vânătoare vreme de o lună, după care m-am întors la 
saraiul meu şi am aflat că fratele tău Daul'makan şi sora ta Nozhatu 
plecaseră la Hedjaz, cu hagiii ce se duceau la Mecca cea Sfântă. Şi se 
prilejuiseră astfel de lipsa mea ca să fugă; întrucât nu vrusesem să-i 
îngăduiesc lui Daul'makan, din pricina vârstei lui crude, să purceadă în 
hagialâc anul acesta; da îi făgăduisem să plec cu el anul ce vine. Şi el nu a 
vrut să mai rabde, şi a fugit, cu sora lui, după ce au luat de-abia cu ce să-şi 
acopere cheltuielile de drum. Şi nu mai am despre ei nicio ştire. Întrucât 
hagiii s-au întors fără fraţii tăi, şi niciunul nu a putut să-mi spună ce s-a 
făcut cu ei. Şi iacătă că acuma m-am îmbrăcat pentru ei în haine de jale, şi 
mă înec în lacrimile şi durerea mea. 

Şi să nu zăboveşti, o, fiul meu, să-mi dai ştiri despre tine. Şi îţi trimit 
urarea mea de pace asupra ta şi a tuturor celor ce sunt cu tine! sii 

Or, la câteva luni de la primirea scrisorii, Şarkan se hotărî să istorisească 
nenorocirea părintelui său soţiei sale, pe care nu vroise s-o tulbure până 
atunci, dată fiind sarcina ei. Dar acuma, după ce născuse o fetiţă, Şarkan 
intră la ea şi începu dintru-ntâi s-o sărute pe fetiţă. Iar soţia lui îi spuse: 


— Fetiţa tocmai are şapte zile împlinite; ţi se cade, aşadar, după datină, 
astăzi, că este cea de a şaptea zi, să-i dai un nume! 

Atunci Şarkan luă fetiţa în braţe şi, cum o privea, văzu la gâtul ei, atârnată 
cu un lanţ de aur, una dintre cele trei geme vrăjite ale Abrizei, domniţa cea 
nefericită de la Chezareea. 

La vederea ei, Şarkan fu cuprins de o tulburare atâta de mare încât strigă: 

De unde ai tu gemma aceasta, o, roabo? 

— Atunci Nozhatu, la vorba de roabă, se simţi sugrumată de mânie şi 
strigă: 

— Sunt stăpâna ta şi stăpâna tuturor celor ce locuiesc în saraiul acesta! 
Cum de cutezi să-mi zici roabă, când eu sunt sultana ta? A, taina mea nu se 
poate păstra mai mult! Da, eu sunt sultana ta, sunt fiica sultanului! Eu sunt 
Nozhatu'zaman, fiica sultanului Omar Al-Neman! 

Când auzi vorbele acestea, Şarkan... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şaizeci şi noua noapte 


Spuse: 


Când auzi vorbele acestea, Şarkan fu cuprins de un tremur în tot trupul şi 
îşi lăsă capu-n jos, zdrobit şi plin de uluire; pe urmă îngălbeni tot mai tare şi 
se prăbuşi fără de simtire. lar când îşi veni în fire, încă nu izbutea să creadă 
faptul, şi o întrebă pe Nozhatu: 

— O, stăpână a mea, eşti tu chiar fata sultanului Omar Al-Neman? 

Ea răspunse: 

— Sunt fata lui. 

Atunci el îi spuse: 

— Gemma cea scumpă îmi şi este un semn de adeverire; da mai dă-mi şi 
alte dovezi. 

Şi Nozhatu îi istorisi lui Şarkan toată povestea ei. Da-i fără de folos s-o 
mai spunem încă o dată. 

Atunci Şarkan se încredinţă de-a binelea şi îşi zise în sineşi: „Ce am făcut, 
şi cum de am putut să mă însor cu chiar sora mea? Încât, dat fiind că nu se 
află alt mijloc de a mântui totul, nu-mi rămâne decât să-i găsesc un alt soţ; 
şi aşa că am s-o dau soţie vreunuia dintre cămăraşii mei şi, în împrejurarea 
că lucrul ar ajunge să se dea în vileag, am să mijlocesc să se împrăştie vorba 


că ne-am despărţit înainte de a mă fi culcat cu ea.” Pe urmă Şarkan se 
întoarse către soră-sa şi îi spuse: 

— O, Nozhatu, află la rându-ţi că eşti sora mea, întrucât eu sunt fiul lui 
Omar Al-Neman, sunt emirul Şarkan, despre care fără de îndoială că tu nu 
ai auzit vorbindu-se la saraiul tatălui nostru! 

Când auzi vorbele lui, Nozhatu scoase un țipăt mare şi se prăbuşi fără de 
simţire. Pe urmă, când îşi veni în sine, începu să se plesnească peste obraji 
şi să se jeluiască şi să plângă; şi spuse: 

— lacătă că am căzut într-o vină amarnică! Ce e de făcut acuma? Şi ce să 
răspund tatălui meu şi mamei mele când au să mă întrebe: „De unde ai 
fetiţa?” 

Şarkan îi răspunse: 

— Am în gând că chipul cel mai bun de a rândui totul este de a te da de 
soţie cămăraşului meu cel mare; întrucât astfel vei putea s-o creşti lesne pe 
fetiţa noastră în casa lui, ca şi cum ar fi chiar fata lui, şi nimeni n-ar avea 
cum să dibăcească povestea. Aşa că să fii încredinţată, o, Nozhatu, că 
acesta-i mijlocul cel mai bun de a scăpa din necaz. Pun pe dată să fie 
chemat cămăraşul nostru cel mare, până a nu ni se da în vileag taina. 

Pe urmă Şarkan începu s-o aline pe soră-sa şi s-o sărute duios pe cap. 
Atunci ea îi spuse: 

— E bine aşa, o, Şarkane! Da spune-mi ce nume alegi acuma pentru fiica 
noastră, că nu mai e vreme? 

Şi Şarkan spuse: 


— Am să-i zic Puterea-Ursitei! “ 

Şi Şarkan zori a porunci să fie chemat cămăraşul cel mare, i-o dădu pe 
Nozhatu de soţie, şi le trimise la el şi pe ea şi pe pruncă, copleşindu-l şi cu 
tot felul de daruri. Şi cămăraşul cel mare o luă pe Nozhatu şi pe fiica ei în 
casa lui, şi nu pregetă s-o copleşească şi el cu cinstiri şi cu filotimii, iar pe 
fetiţă s-o încredinţeze în grija doicilor şi a slujitoarelor. 


Iac-aşa! Iar Daul'makan, fratele domniţei Nozhatu, şi hammamgiul cel de 
treabă se găteau să plece la Bagdad cu caravana de la Damasc. 

Or, într-acestea, sosi un al doilea olăcar de la sultanul Omar Al-Neman, 
aducând a doua scrisoare pentru emirul Şarkan. Şi iată cuprinsul scrisorii: 

„După pomenirea lui Allah: 

Această carte este pentru a-ţi spune, o, fiul meu mult iubit, că eu rămân a 
fi pradă durerii şi a gusta amărăciunea de a mă afla despărțit de bieţii mei 


copii. 

Şi apoi! De cum vei primi scrisoarea mea, vei sili a-mi trimite haraciul pe 
anul acesta al ţării Şamului, şi te vei prilejui de caravană spre a mi-o 
trimite şi pe tânăra ta soţie pe care mult doresc s-o văd şi mai ales tare 
râvnesc să-i pun la încercare ştiinţa şi ascuţimea minţii. Întrucât se cade a- 
ți spune că tocmai a sosit în saraiul meu, venind din ţara rumilor, o 
preacinstită bătrână însoţită de cinci fetişcane cu sânii rotunzi şi cu fecioria 
neprihănită. Şi aceste cinci fetişcane ştiu tot ceea ce un om poate să ştie în 
ştiinţe şi în cunoaşterile omeneşti. lar graiul este neînstare a zugrăvi 
harurile copilelor şi înţelepciunea bătrânei, întrucât au toate desăvârşirile. 
Încât m-am îndrăgit de ele cu o dragoste netăgăduită şi am binevoit a le 
ține sub stăpânirea mea în saraiul şi în împărăţia mea, la îndemâna-mi; că 
nici un domn de pe pământ nu are asemenea podoabe la saraiul lui. Aşa că 
am întrebat-o pe bătrână care este prețul de vânzare, şi mi-a răspuns: „Nu 
aş putea să le vând decât la preţul hameiului pe un an care îţi vine din tara 
Şamului şi de la Damasc. „lar eu, pe Allah! Nu am găsit deloc că atare preţ 
ar fi ridicat, ba chiar l-am găsit nevrednic de ele; întrucât fiecare dintre 
cele cinci copile, în parte, preţuieşte cu mult mai mult decât atâta. Aşa că 
m-am învoit cu preţul de cumpărare şi le-am poftit să sălăşluiască în 
saraiul meu, în aşteptarea trimiterii apropiate a haraciului pe un an, pe 
care îl aştept cât mai repede de la osârdia ta, o, copilul meu! Întrucât aici 
bătrâna este nerăbdătoare şi are grabă să se întoarcă în tara ei. 

Şi mai cu seamă, fiul meu, să nu uiţi a mi-o trimite, totodată, şi pe tânăra 
ta soţie, a cărei ştiinţă are să ne fie de folos spre a cântări isteciunea celor 
cinci fetişcane. Şi îţi făgăduiesc, dacă tânăra ta soţie va răzbi să le 
biruiască în ştiinţă şi în agerimea de minte, că am să ţi le trimit pe copile 
ca peşcheş pentru tine şi, pe deasupra, am să-ţi dau în dar haraciul pe un 
an al cetăţii Bagdadului. 

Şi pacea fie asupra-ți şi asupra tuturor celor din casa ta, o, fiul meu!” 

După ce Şarkan citi scrisoarea de la tatăl său... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şaptezecea noapte 


Spuse: 


După ce citi scrisoarea de la tatăl său, Şarkan pofti să vină îndată cumnatul 
său, cămăraşul, şi îi spuse: 


— Trimite numaidecât după roaba cea tânără pe care ţi-am dat-o de soţie. 

Şi după ce Nozhatu veni, Şarkan îi spuse: 

— O, sora mea, citeşte scrisoarea aceasta de la tatăl nostru şi spune-mi ce 
socoti. 

Şi Nozhatu, după ce citi scrisoarea, răspunse: 

— Ceea ce socoţi tu este totdeauna bine socotit, şi gândul tău este cel mai 
bun. Dar, dacă mă întrebi, ţi-aş spune că dorinţa mea cea mai arzătoare este 
de a-mi vedea părinţii şi ţara, şi te-aş ruga să mă laşi să plec, împreună cu 
soţul meu, cămăraşul cel mare, ca să pot să-i povestesc păţania mea 
părintelui meu şi să-i spun tot ce mi s-a întâmplat cu beduinul, şi cum 
beduinul m-a vândut unui negustor, şi cum negustorul m-a vândut ţie, şi 
cum tu m-ai dat de soţie cămăraşului, după ce te-ai despărţit de mine fără a 
ne avea. 

Şi Şarkan îi răspunse: 

— Aşa să fie! 

Atunci Şarkan îl chemă pe cămăraş, care habar nu avea că ar fi cumnat cu 
emirul, şi îi spuse: 

— Va să pleci la Bagdad în capul caravanei care-i duce tatălui meu 
haraciul de la Damasc, şi o vei lua cu tine pe soţia ta, roaba cea tânără pe 
care ţi-am dăruit-o. 

Şi cămăraşul răspunse: 

— Ascult şi mă supun! 

Atunci Şarkan porunci să se gătească pentru cămăraş un polog mare pe o 
cămilă frumoasă; puse să se gătească încă un palanchin şi pentru Nozhatu, 
şi înmână cămăraşului o scrisoare către sultanul Omar Al-Neman, şi îşi luă 
bun-rămas de la ei, după ce o opri la el la sarai pe micuta Puterea-Ursitei şi 
după ce se încredinţase că fetiţa încă mai avea la gât, spânzurată cu un lanţ 
de aur, una dintre cele trei gemme de preţ ale nefericitei Abriza. Şi o 
încredinţă pe fetiţă doicilor şi slujnicelor de la sarai; şi după ce Nozhatu se 
încredinţă pe deplin că fetiţa nu va duce lipsă de nimic, plecă împreună cu 
soţul ei cămăraşul. Şi amândoi se aşezară fiecare pe câte o cămilă de goană 
şi se duseră să treacă în capul caravanei. 


Or, taman în noaptea aceea hammamgiul şi Daul'makan, care ieşiseră să-şi 
facă preumblarea până la saraiul ocârmuitorului Damascului, văzuseră 
cămilele, catârii şi pe purtătorii de făclii. Şi atunci Daul'makan îl întrebase 
pe unul dintre slujitori: 


— Ale cui sunt toate poverile acestea? 

Şi omul răspunse: 

— Este haraciul cetăţii Damascului pentru sultanul Omar Al-Neman. 

Atunci Daul'makan întrebă: 

— Şi cine este căpetenia caravanei? 

Omul spuse: 

— Este cămăraşul cel mare, soţul roabei celei tinere şi care-i tare iscusită 
la ştiinţe şi la înţelepciuni. 

Atunci Daul'makan începu să plângă îmbelşugat, întrucât i se deşteptase 
amintirea surorii sale Nozhatu, a casei şi a ţării lui; şi îi spuse 
hammamgiului cel bun: 

— Ah, fratele meu! eu plec cu caravana! 

Iar hammamgiul spuse: 

— Şi eu merg cu tine; întrucât nu aş putea să te las să pleci singur la 
Bagdad, după ce te-am însoţit de la Ierusalim la Damasc! 

Şi Daul'makan răspunse: 

— O, fratele meu, te iubesc şi te cinstesc! 

Atunci hammamgiul pregăti toate, puse samarul şi o desagă pe măgar, şi 
nişte merinde în desagă; pe urmă îşi strânse brăcinarele şi îşi suflecă poalele 
mantiei şi şi le prinse la brâu, şi îl pofti pe Daul'makan să se suie pe măgar. 
Atunci Daul'makan îi spuse: 

— Suie-te în spatele meu. 

Ci hammamgiul se feri, spunându-i: 

— Ba nici vorbă, o, stăpâne al meu! Că vreau să fiu întru totul în slujba ta. 

Şi Daul'makan spuse: 

— Se cade baremi să încaleci ca să te odihneşti un ceas la spatele meu, pe 
măgar! 

El răspunse: 

— Dacă o fi cumva să mă ostenesc tare, am să încalec să mă odihnesc la 
spatele tău. 

Atunci Daul'makan îi spuse: 

— O, fratele meu, chiar că acum nu pot să-ţi spun nimic; da, la sosirea 
noastră la părinţii mei, vei vedea, nădăjduiesc, cum voi şti să-ţi răsplătesc 
ostenelile şi credincioşia. 

Şi cum caravana, prilejuindu-se de reveneala nopţii, purcedea la drum, 
hammamgiul pe jos şi Daul'makan pe măgar o urmară, pe când marele- 


cămăraş şi soţia lui, Nozhatu, înconjurați de alaiul lor, ţineau capul 
caravanei, călare fiecare pe câte o cămilă de soi. 

Şi merseră toată noaptea, până la răsărit de soare. Şi, cum căldura ajunsese 
prea mare, marele-cămăraş porunci să se facă popas la umbra unui pâlc de 
palmieri. Şi descălecară spre a se odihni şi ca să adape cămilele şi vitele de 
povară. După care pormiră iar şi merseră încă vreme de cinci nopţi, după 
care ajunseră la o cetate unde poposiră trei zile; pe urmă îşi văzură iarăşi de 
drum, până când nu mai fură decât la oarecare depărtare de cetatea 
Bagdadului: ceea ce se presupunea după adierea ce venea dintr-acolo şi care 
nu putea să vină decât numai de la Bagdad... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şaptezeci şi una noapte 


Spuse: 


Când Daul'makan adulmecă adierea aceea dinspre ţara sa, răbufnelile ei îi 
umplură pieptul de amintirea surorii sale Nozhatu, a tatălui său şi a mamei 
sale, şi se gândi pe dată la lipsa surorii lui, şi la durerea părinţilor lui când 
au să-l vadă că se întoarce fără Nozhatu; şi plânse, şi se simţi apăsat până 
peste poate, şi prociti aceste stihuri: 


Făptură scumpă! Oare niciodată 
Nu vom mai fi alături amândoi? 
A despărțirii noapte blestemată 
Va birui de-a pururi peste noi? 


Ah, scurte-au fost acele ceasuri blânde 
Când stam alături de cei ce ni-s dragi! 
Ah, lungi mai sunteţi zile de osânde, 
Când jugul despărțirii grele-l tragi! 
Vino, hai vino, şi mă ia de mână! 

Ca lumânarea trupu-mi s-a topit 

Sub nemiloasa flacără păgână 

A dorului de care-s mistuit! 


Vino, şi nu-mi vorbi despre uitare 
Nu-mi cere, pe Allah! Să mă alin. 
Pe lume nu am altă alinare 


Decât la pieptu-mi iarăşi să te ţin! 


Atunci hammamgiul cel de treabă îi spuse: 

— Copilul meu, destul ai plâns aşa. Şi-apoi cugetă că şedem aproape de 
tot de cortul cămăraşului şi al soţiei sale. 

El răspunse: 

— Lasă-mă să plâng şi să-mi procitesc stihurile care mă alină şi care pot 
să-mi stingă oleacă pojarul din inimă. 

Şi, fără a-l mai asculta pe hammamgiu, îşi întoarse faţa către Bagdad, sub 
strălucirea lunii. Şi cum, la ceasul acela, Nozhatu, la rându-i, întinsă în cort, 
nu putea să doarmă, cu gândurile toate la cei lipsă, şi visătorea mâhnită, cu 
lacrimile în ochi, auzi nu departe de cort glasul care cânta cu jale stihurile 
acestea: 


Fulgerul fericirii-a strălucit 

O clipă doar, şi-apoi, în urma lui, 
Adâncul nopţii-i şi mai neclinit. 
Pocalul dulce, din care băui 

Al desfătării vin nepreţuit, 

Mi s-a schimbat în cupă de amar. 
Şi-al inimii huzur fără habar 

Mi se pierdu în zările deşarte 
Când chipul mult cumplitei soarte 
Ni se ivi în drum, şi simt că mor 


Răpus de chinul aprigului dor.” 


Şi, sfârşind cântecul, Daul'makan se prăbuşi fără de simtire. 

Cât despre tânăra Nohzatu, soţia cămăraşului, după ce ascultă cântecul ce 
se ridica în noapte, se sculă tulburată şi îl chemă pe hadâmbul ce dormea la 
uşa cortului, veni fuga pe dată şi întrebă: 

— Ce doreşti, o, stăpâna mea? 

Ea îi spuse: 

— Repede-te să-l cauţi pe insul care a cântat stihurile, şi adu-mi-l aici! 

Atunci hadâmbul îi spuse: 

— Păi eu dormeam şi nu am auzit nimic! Şi n-aş putea să-l găsesc noaptea 
acum, decât dacă aş trezi toate slugile noastre, care dorm. 

Ea îi spuse: 


— Trebuie! Acela pe care îl vei găsi treaz este neîndoielnic cel al cărui 
glas l-am auzit. 

Atunci hadâmbul nu cuteză să mai stăruiască şi ieşi să-l caute pe insul cu 
glasul. 


În clipita aceasta a istorisirii sale, Şeherezada văzu că se iveşte dimineaţa şi tăcu sfioasă. 
Dar când fu cea de-a şaptezeci şi doua noapte 


Spuse: 


Atunci hadâmbul nu cuteză să mai stăruiască şi ieşi să-l caute pe insul cu 
glasul. Da degeaba se uită el în toate laturile şi se vânzoli în toate părţile, că 
nu găsi alt ins treaz, decât pe bătrânul hammamgiu, întrucât Daul'makan 
zăcea pierit. Şi-apoi hammamgiul cel de treabă, la vederea hadâmbului, care 
în lumina lunii părea tare burzuluit, se temu ca nu cumva Daul'makan să fi 
tulburat somnul soţiei cămăraşului, şi tăcu chitic. Dar hadâmbul îl şi ochise; 
şi îi zise: 

— Oare nu cumva tu ai cântat stihurile pe care le-a auzit stăpână-mea? 

Atunci hammamgiul fu pe deplin încredinţat că soţia cămăraşului fusese 
tulburată, şi sări: 

— A, nu! n-am fost eu! 

Hadâmbul spuse: 

— Păi da cine atunci? Arată-mi-l, că neîndoielnic că trebuie să-l fi auzit şi 
să-l fi văzut, de vreme ce nu dormeai. 

Şi hammamgiul, tot mai speriat pentru Daul'makan, spuse: 

— Ba nu, habar n-am cine e şi n-am auzit nimic. 

Hadâmbul spuse: 

— Pe Allah! minţi cu neruşinare şi n-ai să mă faci să cred, de vreme ce 
eşti treaz şi stai aici, că n-ai auzit nimic! 

Atunci hammamgiul spuse: 

— Am să-ţi mărturisesc cinstit. Cel care cânta stihurile era un drumeţ care 
a trecut mai adineaori pe colea, călare pe o cămilă. Şi m-a trezit cu afurisitul 
lui de glas! Şi prăpădi-l-ar Allah! 

Atunci hadâmbul începu a clătina din cap într-un chip nicidecum 
încredinţat şi se întoarse, bombănind, să-i spună stăpână-sei: 

— A fost un zbrehui de drumeţ care-i de mult departe pe cămila lui. 

Nozhatu, mâhnită de neizbândă, se uită la hadâmb şi nu mai spuse nimic. 


Estimp, Daul'makan îşi veni în fire din leşinul lui; şi, deasupra capului, 
văzu luna în slava cerului; iar în sufletu-i se stârni adierea vrăjitoare a 
amintirilor de demult; iar în inimă-i cântau glasurile păsărelelor fără de 
număr şi mlădierile naiurilor cele nevăzute ale minţii; şi fu cuprins de un 
dor nestăpânit de a-şi revărsa în cântece imboldurile lăuntrice care îl făceau 
parcă să zboare. Şi îi spuse hammamgiului: 

— Ascultă! 

Ci hammamgiul îl întrebă: 

— Ce vrei să faci, copilul meu? 

El spuse: 

— Să procitesc nişte stihuri minunate, care au să-mi potolească inima! 

Hammamgiul spuse: 

— Păi tu habar n-ai de ce s-a întâmplat, şi că numai slujindu-mă de un 
potop de măgliseli pe lângă hadâmb am izbutit să ne mântuim de la o pieire 
neabătută? 

Şi Daul'makan întrebă: 

— Ce tot îndrugi tu, şi ce hadâmb? 

Hammamgiul răspunse: 

— O, stăpâne al meu, hadâmbul soţiei cămăraşului a venit aici, cu un nas 
îmbufnat, pe când tu erai leşinat; şi tot vântura o bâtă mare din lemn de 
migdal; şi s-a apucat să-i iscodească la chip pe toţi cei ce dormeau; şi, cum 
nu m-a găsit decât pe mine treaz, m-a întrebat, cu glas mânios, dacă eu eram 
cel care ridicase glasul. Da eu i-am răspuns: „A, nu! deloc. A fost numai un 
beduin care trecea pe drum!” Şi hadâmbul nu prea se vădi a-mi da crezare 
deplină, întrucât, până a pleca, îmi spuse: „Dacă s-o întâmpla să-i auzi 
glasul, să-l înhaţi pe insul acela spre a mi-l da pe mână, ca să pot să-l duc la 
stăpână-mea! Şi ai a răspunde de treaba aceasta!” Aşa că vezi, o, stăpâne al 
meu, că numai cu mare caznă am izbutit să-l amăgesc pe acel arap 
prepuielnic. 

Când auzi cuvintele acestea, Daul'makan se îndârji şi strigă: 

— Şi cine este insul care ar cuteza să mă oprească să-mi cânt mie însumi 
stihurile care îmi plac? Vreau să cânt toate stihurile care îmi sunt dragi, şi să 
se întâmple ce s-o întâmpla! Şi-apoi de ce m-aş mai teme, acuma când 
suntem aproape de ţara mea? De-aci înainte nimic nu ar mai izbuti să mă 
tulbure! 

Atunci bietul hammamgiu îi spuse: 

— Văd bine acuma că vrei să te pierzi! 


El răspunse: 

— Trebuie numaidecât să cânt! 

Hammamgiul spuse: 

— Nu mă sili să mă despart de tine, întrucât mai bine plec decât să te văd 
că păţeşti vreo belea! Au tu uiţi, copilul meu, că iată a şi trecut un an şi 
jumătate de când eşti cu mine şi că niciodată nu ai avut nimic de ce să mă 
învinuieşti? Pentru ce vrei acuma să mă sileşti a pleca? Gândeşte-te că toată 
lumea de aici este sleită de osteneală şi doarme în tihnă. Fie-ţi milă, nu te 
apuca să ne tulburi cu stihurile tale, care, de altminteri, mărturisesc, sunt de 
toată mândreţea! 

Ci Daul'makan nu mai putu să se stăpânească, şi, cum adierea de deasupra 
lor cânta în palmierii stufoşi, dăuli din toate beregăţile lui: 


O, unde sunt acele vremi senine 
Din umbra casei noastre părinteşti, 
Cu zilele de voioşie pline, 

Cu nopţile de zâmbet şi poveşti? 


O, timpule!... Acuma toate-s duse: 
Şi-acele zile ca un joc uitat, 
Şi-acele nopţi cu stelele apuse 

Pe cerul soartei noastre-nnourat. 


Ah, unde sunteţi vremi de-odinioare, 
Cândfericit era Daul'makan, 


Umăr la umăr cu slăvită floare 

A lumilor, cu Nozhatu’zaman!... 


Şi, isprăvind cântecul, scoase trei gemete mari şi căzu leşinat. Atunci 
hammamgiul cel cumsecade se sculă şi se grăbi să-l acopere cu mantia sa. 

Cât despre Nozhatu, când auzi stihurile acestea în care erau pomenite şi 
numele ei şi numele fratelui ei, şi care îi aminteau aşa de bine toate 
nenorocirile ei, o înnăbuşiră suspinele, pe urmă îl chemă degrabă pe 
hadâmb şi îi strigă: 

— Vai de tine! Omul care a cântat întâia oară iacătă că a cântat iarăşi, 
întrucât tocmai l-am auzit colea, aproape de tot! Or, pe Allah! Dacă nu mi-l 
aduci pe dată, mă duc să-l caut pe soţul meu în cortul lui, şi are să te 
ciomăgească şi să te alunge. Acuma ia suta asta de dinari şi dă-i-o celui care 


a cântat, şi înduplecă-l cu blândeţe să vină aici; şi dacă nu va vroi, nu stărui 
mai mult, da caută să afli unde stă şi ce face şi din ce ţară este; şi întoarce-te 
repede să-mi spui. Şi mai cu seamă nu zăbovi!... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şaptezeci şi treia noapte 


Spuse: 


...Şi mai cu seamă nu zăbovi! 

Atunci hadâmbul ieşi din cortul stăpânei sale, să-l caute pe cel ce cântase; 
şi începu să păşească printre picioarele celor adormiţi şi să-i dezvelească la 
faţă pe toţi, rând pe rând; da nu găsi pe nimeni care să fi fost treaz. Atunci 
se duse la hammamgiu, care şedea fară mantie şi cu capul dezvelit, şi îl 
înşfacă de mână şi îi strigă: 

— Numai tu eşti cântăreţul! 

Ci hammamegiul, speriat, se lepădă: 

— Nu, pe Allah! nu sunt eu, o, căpetenie de hadâmbi! 

Hadâmbul spuse: 

— Nu am să te las până nu mi-l arăţi pe cel ce a cântat stihurile! Întrucât 
nu mai cutez să mă întorc fără el la stăpâna mea! 

La asemenea vorbe, bietul hammamgiu fu cuprins de o frică mare pentru 
Daul'makan, şi începu să se văicărească, şi îi spuse hadâmbului: 

— Pe Allah! Te încredinţez că acel cântăreţ este unul care trecea pe drum! 
Şi nu mă mai chinui atâta, că vei da seamă la Judecata lui Allah! Nu sunt 
decât un om amărât care vine din cetatea lui Avraam, prietenul lui Allah! 

Ci hadâmbul îi spuse: 

— Fie! da hai atunci cu mine să-i spui astea cu gura ta stăpânei mele, care 
nu-mi dă crezare! 

Atunci hammamgiul îi spuse: 

— O, slujitorule mare şi minunat, crede-mă, întoarce-te liniştit în cort; şi 
dacă glasul are să se mai facă auzit iarăşi, să-mi ceri seama, de data aceea 
nesmintit. Şi numai eu, de-o fi aşa, voi fi vinovatul! 

Pe urmă, spre a-l potoli pe hadâmb şi a-l îndupleca să plece, îi spuse vorbe 
tare linguşitoare şi îi făcu un potop de măguliri şi îl sărută pe creştet. 

Atunci hadâmbul se lăsă încredinţat şi îl lăsă; dar, în loc să se întoarcă la 
stăpână-sa, dinaintea căreia nu mai cuteza să se înfăţişeze, făcu un ocol şi se 
întoarse să se aciuiască la pândă, nu departe de hammamgiu. 


Estimp, Daul'makan îşi veni în fire din leşinul lui; şi hammamgiul îi 
spuse: 

— Scoală-te acuma, să-ţi povestesc ce am păţit din pricina stihurilor tale! 

Şi îi povesti întâmplarea. Ci Daul'makan, care îl asculta fără luare-aminte, 
îi spuse: 

— Uf, nu vreau să mai ştiu de nimic şi nu mai am de ce să-mi sugrum în 
mine simţămintele, acuma mai cu seamă când suntem aproape de ţara mea! 

Atunci hammamgiul, înfricoşat, îi spuse: 

— O, copilul meu, destul ai ascultat de imboldurile cele rele! Cum de ai 
atâta negrijă, când eu sunt plin de spaimă pentru tine şi pentru mine? Allah 
fie asupra-ţi! mă rog ţie fierbinte să nu mai cânţi stihuri înainte de a fi ajuns 
de-a binelea în ţara ta! Copilul meu, chiar că niciodată nu te-am crezut atâta 
de încăpățânat! Apoi cugetă că soţia cămăraşului are de gând să pună să fii 
pedepsit, întrucât îi eşti pricină de nesomnie, când ea este ostenită de drum 
şi sastisită; şi l-a trimis până acum în două rânduri pe hadâmbul ei să te 
caute! 

Ci Daul'makan, fără a lua-aminte la spusele hammamgiului, pentru a treia 
oară îşi ridică glasul şi, din tot sufletul lui, cântă stihurile acestea: 


Ajunge! Sunt sătul de-atâtea cuvinte mari de amăgire 

Ce-mi răscolesc furtuni în suflet şi-mi pun nesomnul în privire! 
Mi-au spus: „Cum te-ai schimbat!” Ei nu ştiu de ce. Mi-au spus! 

„E din iubire. „Ci eu întreb: „Iubirea poate să ducă astfel la pieire?” 
Mi-au spus: „Iubire el” Ci, iată, le spun: „Eu nu mai vreau iubire, 
Eu nu mai vreau aprinsa-i cupă, nici otrăvita ei mâhnire. 

Vreau doar acele rosturi blânde ce par de dincolo de fire, 

Care să-i fie bietei inimi balsamul sfânt de izbăvire! 


Dar abia isprăvi Daul'makan de cântat stihurile acestea, că deodată 
dinainte-i se şi ivi hadâmbul. La vederea lui, bietul hammamgiu fu atâta de 
înspăimântat, încât o luă la fugă cât putu de sprinten şi începu, de departe, 
să se ițească la ceea ce avea să se întâmple. 

Atunci hadâmbul se duse temenindu-se la Daul'makan şi îi zise: 

— Pacea fie asupra-ţi! 


În clipita aceasta a istorisirii sale, Şeherezada văzu că se iveşte dimineaţa şi, sfioasă, tăcu. 


Şi când fu cea de a şaptezeci şi patra noapte 


Spuse: 


Mi s-a izvodit, o, norocitule sultan, că hadâmbul a zis: 

— Pacea fie asupra-ţi! 

Atunci Daul'makan răspunse: 

— Şi asupra-ţi fie pacea şi mila lui Allah şi binefacerile sale! 

Şi robul spuse: 

— O, stăpâne al meu, iacătă că, pentru a treia oară, stăpâna mea m-a trimis 
să te caut, întrucât vrea să te vadă. 

Ci Daul'makan răspunse: 

— Stăpâna ta! Şi cine este căţeaua aceea care are neobrăzarea să trimită 
după mine? Prăpădi-o-ar Allah, şi pe ea, şi pe soţul ei odată cu ea! 

Şi, neîndestulat de acea răbufnire, Daul'makan se porni să-l ocărască pe 
hadâmb fără de ostoi, o bună bucată de vreme. lar hadâmbul nu vroi să 
răspundă nimic, întrucât stăpână-sa îl dădăcise straşnic să nu-l ia pe cântăreţ 
decât cu blândeţe şi să nu-l aducă la ea decât cu bunăvoia lui. Încât 
hadâmbul făcu tot ce fu în stare spre a-i spune vorbe linguşitoare şi a-i 
îndulci mânia; îi spuse, printre altele: 

— Copilul meu, rugămintea pe care ţi-o fac nu o fac spre a te supăra ori 
spre a-ţi aduce vreun necaz, ci numai ca să te înduplec a binevoi să-ţi 
îndrepţi paşii cei mărinimoşi către noi, spre a vorbi cu stăpâna mea care 
doreşte fierbinte să te vadă. Şi-apoi ea are să ştie cum să răsplătească 
frumos bunătatea ta faţă de ea! 

Atunci Daul'makan se înmuie şi se înduplecă să se scoale şi să-l însoţească 
pe hadâmb la cort, pe când bietul hammamgiu, tremurând tot mai amarnic 
de frică pentru Daul'makan, se hotărî a se ţine după el de departe, cugetând 
în sineşi: „Ce păcat de tinereţea lui! De bună seamă că mâine, la răsăritul 
soarelui, are să fie spânzurat!” Pe urmă îl fulgeră un gând cumplit care îl 
umplu de spaimă mai rău ca oricând, căci îşi zise: „Ba cine ştie dacă 
Daul”makan, ca să se dezvinovăţească, nu are să dea vina acuma pe mine şi 
să spună că eu sunt cel care a cântat stihurile! Uf! Asta ar fi tare mişeleşte 
din parte-i!” 

Or, estimp, Daul'makan şi hadâmbul purceseră a se strecura anevoie 
printre oamenii adormiţi şi printre vite, şi ajunseră la intrarea de la cortul 
domniţei Nozhatu. Atunci hadâmbul îl rugă pe Daul'makan să aştepte şi 
intră numai el să-i dea de ştire stăpână-sei, spunându-i: 

— Iacătă că ţi-l aduc pe insul cu pricina. Şi-i un ins tinerel de tot, tare 
frumos la chip şi cu o trupeşie care îl dovedeşte de viţă înaltă şi aleasă. 


La asemenea vorbe, Nozhatu simţi cum i se sporesc bătăile inimii şi îi 
spuse hadâmbului: 

— Pofteşte-l să şadă jos colea lângă cort şi roagă-l să ne mai cânte oleacă 
din stihurile lui, ca să-l aud de aproape. Şi pe urmă să cauţi a-i afla numele 
Şi ţara. 

Atunci hadâmbul ieşi şi îi spuse lui Daul'makan: 

— Stăpâna mea te roagă să-i cânţi câteva stihuri de-ale tale, şi ea are să 
stea să te asculte în cort. Şi de asemeni doreşte să-ţi ştie numele, şi ţara, şi 
starea. 

El răspunse: 

— Din toată inima bucuroasă şi ca un prinos datorat! Da cât despre 
numele meu, de mult s-a şters, precum mi s-a uscat inima şi mi s-a mistuit 
trupul. Şi povestea mea este vrednică a fi scrisă cu andrelele în colţul din 
lăuntru al ochiului. Şi am ajuns precum beţivul care atâta s-a dedat la 
vinaţuri încât a ajuns beteag pe viaţă! Şi sunt ca un lunatic! Şi sunt ca un 
scufundat în nebunie! 

Când Nozhatu, din cort, îi auzi vorbele, începu să suspine şi îi spuse 
hadâmbului: 

— Întreabă-l dacă a pierdut pe cineva drag, ca de pildă o mamă, un tată ori 
un frate! 

Şi hadâmbul ieşi şi îl întreabă pe Daul'makan cum îi poruncise stăpână-sa. 
El răspunse: 

— Vai, da, am pierdut toate astea şi, pe deasupra, o soră care mă iubea şi 
de care nu mai am nicio ştire, întrucât ursita ne-a despărţit! 

Şi, la vorbele acestea pe care i le aduse hadâmbul, Nozhatu spuse: 

— Deie Allah ca tânărul acesta să poată dobândi o alinare la nenorocirile 
lui şi să se adune la un loc cu cei care îi sunt dragi! 

Pe urmă îi spuse hadâmbului... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şaptezeci şi cincea noapte 


Spuse: 


Mi s-a izvodit, o, norocitule sultan, că Nozhatu, soţia cămăraşului, îi spuse 
hadâmbului: 

— Du-te acuma de-l roagă să ne cânte câteva stihuri despre amarul 
despărțirii. 


Şi hadâmbul se duse să-i spună rugămintea, precum îi poruncise stăpână- 
sa. Atunci Daul'makan, şezând jos nu departe de cort, îşi sprijini obrazul în 
palmă şi, cum luna lumina oamenii adormiţi şi vitele, glasul lui junghie 
tăcerea: 


În stihurile mele cu sunet fermecat, 

Amarul despărțirii destul l-am tot cântat, 

Şi crunta-i biruinţă o prefirai destul, 

Şi neagra-nstrăinare de care sunt sătul. 
Acum eu, cel ce-n pulberi de aur ştiu să scriu 
Minunea meşterită a stihului nurliu, 

N-am să mai cânt mâhnire şi chin ca până-aci — 
Doar bucuria sfântă şi dorul de-a trăi, 
Grădini îmbălsămate de trandafiri în floare, 
Gazele cu ochi negri, şi plete curgătoare, — 
Măcar că până astăzi grădină şi-adăpost 
Huzururilor mele durerea doar le-a fost, 
Obrajii ei în negre şi grele-nchipuiri 

Mi-au fost mereu grădină de-amarnici trandafiri, 
Şi mi-au fost numai sânii-i şi rodii dulci şi pere, 
Iar carnea ei amară şi rouă-n zori şi miere. 
Ci de aci-nainte, fără a mai putea 

Să-mi stea în cale jalea cu-nlănţuirea-i grea, 
Îmi voi petrece viaţa tihnită în huzur, 

Alături de fecioare, rotindu-mi împrejur, 
Gingaş ca nişte ramuri subţiri şi mlădioase, 
Cu nuri fară prihană, ca nişte dulci prinoase 
De dulci mărgăritare din apa mării scoase, 
În zvoană de lăute şi de timbale line, 
Paharnicu-având grija de cupe a fi pline, 

În crâng de iasomie şi trandafir rotat. 

Şi voi sorbi mireasmă de trup înmiresmat, 

Şi jarul de pe buze, grijind cu dinadins 

Să fie buza moale şi roşie aprins. 

Iar ochii-mi odihni-i-voi pe pleoapele nurlii. 
Şi vom şedea jos roată în jurul apei vii 

Ce va-nvăli grădina în susure-argintii. 


Când Daul'makan isprăvi de cântat cântarea aceasta desăvârşită, Nozhatu, 
care îl ascultase vrăjită, nu se mai putu opri şi, ridicând înfrigurată perdeaua 
cortului, îşi îţi capu afară şi îl privi pe cântăreţ, la lumina lunii. Şi scoase un 
țipăt mare, întrucât îl cunoscu pe fratele ei. Şi se repezi afară, cu braţele 
întinse, strigând: 

— O, fratele meu! O, Daul'makan! 

La vederea ei, Daul'makan se uită la tânăra femeie şi o cunoscu şi el pe 
soră-sa Nozhatu. Şi se aruncară unul în braţele celuilalt sărutându-se, pe 
urmă căzură amândoi leşinaţi. 

Când văzu astea, hadâmbul rămase până peste poate de uluit şi cu gura 
căscată; şi se repezi să ia din cort o pătură mare şi o întinse peste ei, în semn 
de cinstire şi spre a-i pune la fereală faţă de trecătorii întâmplători. Şi 
aşteptă, căzut pe gânduri, ca ei să se deştepte din leşin. 

Curând, chiar că Nozhatu se deşteptă cea dintâi, şi pe urmă Daul'makan. 
Iar Nozhatu, din clipita aceea, uită de toate necazurile ei trecute şi fu în 
bucuria bucuriilor, şi prociti aceste stihuri: 


Jurasei, soartă, că durerea mea 

Nu va avea în veci de veci sfârşit — 

Şi iacătă acum că te-am silit, 

Să calci ce-ai juruit cu vorbă grea! 
Căci fericirea-n pieptu-mi se deşartă: 
E lângă mine cel care mi-e drag — 
Sumete-ţi poala hainei prepeleag, 

Să ne slujeşti de-aci-nainte, soartă! 


Auzind acestea, Daul'makan o strânse pe soră-sa la piept, şi lacrimile 
bucuriei se revărsară de sub pleoapele lui, şi prociti stihurile acestea: 


Se varsă fericirea în mine 
Şi o strâng! 

De-atâta bucurie 

Ah, ochii-mi iarăşi plâng. 
Vai, ochilor! La plânset 
Amar v-aţi nărăvit: 
Plângeam ieri de durere, 
Plâng azi de fericit! 


Atunci Nozhatu îl 

numaidecât am să-l aduc ca să-l cunoşti; şi are să-i placă de tine, că e un om 
tare de treabă. Da mai întâi grăbeşte de-mi povesteşte tot ce ţi-a fost dat să 
păţeşti din ziua când te-am lăsat bolnav în hanul din Cetatea Sfântă. 

Atunci Daul'makan nu pregetă să-i împlinească voia; apoi îşi încheie 
povestea spunându-i: 

— Da mai cu seamă, o, Nozhatu, nu aş izbuti niciodată să-ţi spun 
îndeajuns cât de bun a fost cu mine hammamgiul acela, încât a cheltuit, ca 
să mă îngrijească, toţi banii pe care şi-i pusese de-o parte, şi m-a slujit 
noapte şi zi, şi s-a purtat cu mine cum nu se poartă niciun tată, ori un frate, 


ori un prieten tare credincios, şi a împins lepădarea de sine până la a se lipsi 
de hrană ca să mi-o dea mie, şi de măgarul lui ca să mă suie pe mine călare, 
în vreme ce el îl mâna sprijinindu-mă; şi, într-adevăr, dacă mai sunt în viaţă, 
lui i-o datorez! 

Atunci Nozhatu spuse: 

— De-o vrea Allah, avem să ştim noi cum să-i răsplătim facerile de bine, 
pe cât are să ne stea în putinţă! 

Apoi Nozhatu îl chemă pe hadâmbul care veni fuga şi sărută mâna lui 
Daul'makan şi rămase în picioare dinaintea lui; atunci Nozhatu îi spuse: 

— Bunule slujitor cu chip de bună vestire, întrucât tu ai fost cel dintâi care 
mi-ai adus ştirea cea bună, să păstrezi pentru tine punga pe care ţi-am dat-o 
cu cei o sută de dinari câţi se află în ea. Da dă fuga repede să-l vesteşti pe 
stăpânul tău că doresc să-l văd! 

Atunci hadâmbul, tare bucurat de toate, grăbi a se duce să-l vestească pe 
stăpânul său cămăraşul, care nu zăbovi a sosi în cortul soţiei sale. Şi fu 
uimit până peste poate văzând la ea un tânăr străin, şi încă în toi de noapte. 
Ci Nozhatu se grăbi a-i istorisi povestea lor de la început până la sfârşit şi 
adăugă: 

— lac-aşa, o, preacinstite cămăraş, în loc de a te căsători prin mine cu o 
roabă, precum credeai, te-ai căsătorit cu chiar fiica sultanului Omar Al- 
Neman, Nozhatu'zaman! Şi iată-l pe fratele meu Daul'makan! 

Când auzi povestea aceasta nemaipomenită de al cărei adevăr nu avu a se 
îndoi nicio clipită, cămăraşul fu bucuros peste măsură de a se şti ajuns 
ditamai ginerele sultanului Omar Al-Neman; şi gândi în sineşi: „Asta are să 
mă ajute să ajung pe puţin cârmuitor al vreunui vilaiet dintre vilaiete!” Pe 
urmă veni ploconindu-se la Daul'makan şi îi aşternu temenelile şi firitiselile 
lui pentru izbăvirea din toate necazurile şi pentru întâlnirea cu suroră-sa. Şi 
pe dată vroi a da poruncă slugilor să mai ridice un cort, ca să sălăşluiască în 
el oaspetele cel proaspăt; ci Nozhatu îi spuse: 

— Acuma-i de prisos, întrucât nu mai suntem decât la o depărtare mică de 
ţara noastră; şi-apoi, cum e vreme lungă de când eu şi fratele meu nu ne-am 
văzut, vom fi tare bucuroşi să rămânem amândoi în acelaşi cort şi să ne 
săturăm privindu-ne unul pe altul, până a ajunge acasă. 

lar cămăraşul răspunse: 

— Să se facă după dorinţele tale! 

Pe urmă ieşi ca să-i lase să-şi descarce inimile în voie, şi le trimise făclii, 
sorbeturi, poame şi tot soiul de zumaricale, cu care avusese grijă să încarce 


doi catâri şi o cămilă, înainte de a pleca de la Damasc, spre a le împărţi ca 
daruri celor de la Bagdad drept răspuns la urările de bun-venit. Şi îi trimise 
lui Daul'makan trei rânduri de haine dintre cele mai falnice, şi puse să i se 
pregătească o cămilă de soi, cu două cocoaşe, înfotăzată cu o teltie cu 
găitane lungi de toate culorile, pe urmă începu să se preumble în lung şi în 
lat pe dinaintea cortului său, cu pieptul umflat de mulţumire, şi cu gândul la 
cinstirea care îi venea de la Allah, şi la însemnătatea lui de acum, şi la 
fălnicia lui viitoare. 

Pe urmă, când se făcu dimineaţă, cămăraşul grăbi a se duce în cortul soţiei 
să i se închine iarăşi cumnatului său. Şi Nozhatu îi spuse: 

— Nu trebuie să uităm de hammamgiu, nici a-i spune hadâmbului să-i 
pregătească un cal bun, şi să aibă grijă de el, slujindu-l şi la prânz şi la cină. 
Şi mai cu seamă nu trebuie să se depărteze de noi! 

Atunci cămăraşul dădu poruncile de trebuinţă hadâmbului, care răspunse: 

— Ascult şi mă supun! 

Şi chiar că se grăbi să ia cu el câţiva oameni din liota cămăraşului şi se 
duse cu ei să-l caute pe hammamgiu. Şi, într-un sfârşit, îl găsi tocmai la 
coada caravanei, tremurând de frică şi pe cale de a-şi întărniţa măgarul ca să 
fugă cât mai iute din locul acela unde îi fusese prins tânărul prieten 
Daul'makan. Încât, la vederea hadâmbului şi a robilor care deteră deodată 
fuga spre el şi îl împresuraseră, simţi că moare, şi chipu-i se şofrăni, şi 
genunchii i se bâţâiră, şi toate vinele îi tremurară de spaimă. Şi nu se mai 
îndoi că Daul'makan, ca să se dezvinovăţească, nu l-ar fi dat răzbunării 
soţiei cămăraşului. Căci pe dată hadâmbul îi strigă: 

— O, mincinosule!... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şaptezeci şi şasea noapte 


Spuse: 


Mi s-a izvodit, o, norocitule sultan, că hadâmbul i-a strigat hammamgiului 
înfricoşat: 

— O, mincinosule! pentru ce mi-ai spus că nu numai că nu ai cântat tu 
stihurile, da că nici habar nu aveai cine le cântase? Or, cântăreţul, acuma 
ştim limpede, era chiar tovarăşul tău. Aşa că să ştii bine că, de aici până la 
Bagdad, nu am să te mai slăbesc un pas; şi ai să urmezi, când avem să 
sosim, aceeaşi soartă ca şi soţul tău. 


La vorbele hadâmbului, hammamgiul se porni să se jeluiască şi gândi în 
sineşi: „lacătă că am să pat taman ceea ce am vrut să ocolesc!” Iar 
hadâmbul le spuse robilor: 

— Luaţi-i măgarul şi daţi-i calul acesta! 

Şi robii, în pofida lacrimilor bietului hammamgiu, luară măgarul, iar pe el 
îl siliră să încalece pe un cal falnic dintre caii cămăraşului. Pe urmă 
hadâmbul le spuse tainic: 

— De-a lungul călătoriei veţi fi străjile acestui hammamgiu; şi fiecare fir 
de păr pierdut de pe capul lui va fi pieirea unuia dintre voi! Aşa că purtați- 
vă faţă de el cu toată grija şi fiţi cu luare-aminte până şi la nevoia lui cea 
mai mică! 

Încât, dacă se văzu păzit aşa de toţi robii aceia, hammamgiul nu se mai 
îndoi de moartea sa; pe urmă îi spuse hadâmbului: 

— O, mărinimoase căpitane, mă juruiesc ţie că tânărul nu îmi este nici 
frate, nici rudă, întrucât eu sunt singur pe lume, şi sunt biet slujitor la 
hammam. Da l-am găsit pe tânărul acela întins gata să moară pe gunoaiele 
şi pe lemnele de la uşa hammamului, şi l-am strâns de pe jos în numele lui 
Allah! Şi nu am făcut nimic care să îndrituiască vreo pedeapsă! 

Pe urmă începu să plângă şi să cugete un potop de cugetări, care mai de 
care mai zbuciumate, pe când caravana înainta, iar hadâmbul mergea alături 
de el şi se veselea pe seama lui, spunându-i din vreme în vreme: 

— Aţi tulburat somnul stăpânei noastre cu afurisitele voastre de stihuri, şi 
tu, şi tânărul acela; şi nu aveai deloc înfăţişarea speriată la vremea aceea! 

Da la fiecare popas, hadâmbul nu uita să-l poftească pe hammamgiu să 
mănânce cu el din aceeaşi strachină şi să bea cu el vin din acelaşi ulcior, 
după ce bea el mai întâi. Ci, în pofida tuturor acestora, lacrima nu se usca 
din ochiul hammamgiului, care era mai năuc ca oricând şi nu mai avea nicio 
ştire despre prietenul său Daul'makan, de care hadâmbul se ferea ca de foc 
să-i pomenească ceva. 

Cât despre Nozhatu, şi Daul'makan, şi cămăraş, aceştia nu conteniră a 
drumeţi în capul caravanei pe drumul Bagdadului. Şi nu le mai rămăsese 
decât numai o zi de mers până să ajungă la ţinta atâta de râvnită. Şi, în 
dimineaţa cea din urmă, după cel din urmă conac de noapte, cum se 
pregăteau să-şi urmeze calea, văzură deodată că se ridică dinaintea lui un 
colb gros care întuneca tot cerul şi făcea noapte împrejurul lor. Atunci 
cămăraşul încercă să-i liniştească şi le spuse să stea pe loc, iar el îşi luă cu 
sine mamelucii, în număr de cincizeci, şi porni către vălul de pulbere. 


Or, după un răspăs scurt de vreme, colbul se limpezi dinainte-le, şi ochilor 
lor li se ivi o oaste mare, cu flamurile şi prapurii în vânt, şi mergând în 
rânduri de bătălie la sunetul tobelor. Şi pe dată din oaste se desprinse o 
ceată de voinici, care porni către ei în goana cailor; şi fiecare mameluc de-al 
cămăraşului fu împresurat de câte cinci oşteni călări. 

La priveliştea aceea, cămăraşul, tare uluit, îi întrebă: 

— Cine sunteţi de vă purtaţi aşa faţă de mine? 

Ei răspunseră: 

— Da voi cine sunteţi, şi de unde veniţi, şi unde vă călătoriti? 

Cămăraşul răspunse: 

— Sunt cămăraşul cel mare al emirului Damascului, beizadea Şarkan, fiul 
sultanului Omar Al-Neman, stăpânul Bagdadului şi al ţării Horanului. Şi 
emirul Şarkan m-a trimis la tatăl său, la Bagdad, să-i duc haraciul de la 
Damasc şi peşcheşurile. 

La vorbele lui, toţi oştenii deodată îşi scoaseră ştergarele şi îşi acoperiră 
ochii şi începură să plângă cu suspine. lar cămăraşul rămase mirat până 
peste poate. 

Şi, după ce sfârşiră de plâns, căpetenia oştenilor înaintă spre cămăraş şi îi 
spuse: 

— Vai, unde este sultanul Omar Al-Neman! Sultanul Omar Al-Neman a 
murit! Şi a murit otrăvit! O, vai de noi! 

Pe urmă adăugă: 

— Da tu, o, preacinstite cămăraş, vino cu noi şi avem să te ducem la 
Dandan, vizirul cel mare, care se află aici, în mijlocul oastei; şi are să-ţi dea 
el toate amănuntele despre nenorocire. 

Atunci cămăraşul nu se putu ţine să nu plângă şi el, şi strigă: 

— Of, ce drum al nenorocirii ne-a fost dat să batem! 

Pe urmă se lăsă îndrumat la vizirul cel mare Dandan, care pe dată îi 
îngădui primirea cerută. Şi cămăraşul intră în cortul vizirului Dandan, care 
îl pofti să şadă jos. Şi îi povesti vizirului solia cu care era însărcinat şi îi 
deamănunţi darurile pe care le aducea pentru sultanul Omar Al-Neman. 

Ci, la spusele lui, care îi aminteau de stăpânul şi sultanul său, vizirul cel 
mare Dandan începu să plângă, pe urmă îi spuse cămăraşului: 

— Află deocamdată că sultanul Omar Al-Neman a murit otrăvit, şi pe dată 
am să-ţi istorisesc amănuntele. Da mai întâi am să-ţi dezvăluiesc cum stau 
acum lucrurile. lacătă: după ce sultanul s-a săvârşit întru îndurarea lui Allah 
şi întru mila lui cea fără de margini, norodul s-a sculat să afle pe cine se 


cădea să aleagă ca urmaş în scaunul de domnie; şi cetele ar fi ajuns să se 
încaiere, dacă mai-marii şi navabii nu le-ar fi oprit. Şi până la urma au ajuns 
să cadă la înţelegere să ceară sfatul celor patru cadii de frunte ai Bagdadului 
şi să se ţină de hotărârea acestora. Şi cei patru cadii cercetaţi hotărâră că 
urmaşul la domnie se cade să fie emirul Şarkan, cârmuitorul Damascului. Şi 
de îndată ce am fost înştiinţat de hotărârea lor, am trecut în fruntea oastei 
spre a merge la Damasc la emirul Şarkan, să-i vestesc moartea părintelui 
său şi alegerea lui la domnie. Şi sunt dator să-ţi spun, o, preacinstite 
cămăraş, că la Bagdad este şi o ceată prielnică alegerii tânărului 
Daul"'makan. Da nimenea nu ştie, de multă vreme, ce s-a făcut cu el, nici 
despre el, nici despre soră-sa Nozhatu'zaman. Că iacătă-s cinci ani în 
curând de când au plecat la Hedjaz şi de când nu au mai venit veşti despre 
ei. 

La spusele vizirului cel mare Dandan, cămăraşul, soţul sultăniţei Nozhatu, 
măcar că tare mâhnit de moartea sultanului Omar, se bucură până peste 
margini bucuriei gândind la prilejul pe care îl avea Daul'makan de a ajunge 
sultan al Damascului şi al Korasanului. Aşa că se întoarse către vizirul cel 
mare Dandan şi îi spuse... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şaptezeci şi şaptea noapte 


Spuse: 


Mi s-a izvodit, o, norocitule sultan, că marele cămăraş s-a întors către 
vizirul cel mare Dandan şi i-a spus: 

— Cu adevărat, povestea pe care mi-ai istorisit-o este tare ciudată şi de 
mirare. Şi, la rându-mi, întrucât mi-ai dovedit încredere deplină, îngăduie- 
mi să-ţi dau o ştire ce are să-ţi bucure inima şi să-ţi curme grijile. Află, dar, 
o, vizirule, că Allah ne-a netezit toate căile, aducându-ni-l îndărăt pe 
coconul Daul'makan şi pe soră-sa Nozhatu'zaman! 

La vorbele acestea, vizirul Dandan fu cuprins de o bucurie peste măsură şi 
strigă: 

— O, preacinstitule cămăraş, grăbeşte să-mi istoriseşti amănuntele unei 
ştiri atâta de neaşteptate şi care mă face mulţumit până peste poate! 

Atunci cămăraşul îi istorisi toată povestea fratelui şi a surorii, şi nu uită a-i 
ştirici că Nozhatu ajunsese soţia lui. 


Atunci vizirul Dandan se temeni dinaintea cămăraşului şi îşi deşternu 
firitiselile sale şi se mărturisi supus credincios al lui. Pe urmă porunci să se 
strângă toţi emirii, şi capii de oaste, şi mai-marii împărăției care erau acolo, 
şi le împărtăşi cum stau lucrurile. Şi pe dată veniră să sărute pământul 
dintre mâinile cămăraşului şi îi deşternură firitiselile şi temenelile lor, şi se 
bucurară peste măsură de întorsătura lucrurilor, minunându-se de lucrarea 
Ursitei care urzea atari minunăţii. 

După care cămăraşul şi vizirul cel mare Dandan şezură jos, fiecare în câte 
un jet mare aşezat pe o podină, şi îi strânseră împrejur pe navabi, pe emiri şi 
pe ceilalţi viziri, şi ţinură sfat asupra împrejurării. Şi sfatul dură vreme de 
un ceas, iar hotărârea fu luată într-un glas, de a-l ridica pe Daul'makan 
urmaş în scaunul de domnie al sultanului Omar Al-Neman, în loc de a mai 
merge la Damasc după emirul Şarkan. Şi vizirul Dandan se ridică pe dată 
din jeţul lui spre a-şi arăta cinstirea faţă de preacinstitul cămăraş care 
ajunsese astfel insul cel mai de vază din împărăție şi, spre a şi-l face 
binevoitor, îi dărui peşcheşuri falnice şi îi ură spor şi belşug; şi aşijderea 
făcură toţi vizirii, şi emirii, şi navabii. lar vizirul Dandan, în numele 
tuturora, spuse: 

— O, preacinstite cămăraş, nădăjduim că, din mila bunătăţii tale, noi toţi 
avem a ne păstra slujbele şi sub domnia sultanului cel nou. Iar noi la rându- 
ne avem a zori să ajungem înaintea voastră la Bagdad spre a întâmpina cum 
se cuvine pe tânărul nostru sultan, pe când tu vei merge să-i vesteşti 
alegerea făcută din voia noastră vegheată. 

Şi cămăraşul le făgădui oblăduire tuturora şi păstrarea cinurilor, şi îi lăsă, 
spre a se întoarce la corturile lui Daul'makan, pe când vizirul Dandan şi 
oastea toată se întorceau la cetatea Bagdadului. Da mai înainte nu pregetă a- 
| pune pe vizirul Dandan să-i dea slugi şi cămile încărcate cu corturi falnice 
şi cu tot soiul de podoabe şi de haine domneşti şi de chilimuri. 

Şi, bătând drumul către cortul domniţei Nozhatu şi al lui Daul'makan, 
cămăraşul simţea cum sporeşte în el prețuirea pentru soţia sa Nozhatu, şi îşi 
zicea în sineşi: „Ce drum binecuvântat şi de bună norocire!” Şi, când 
ajunse, nu vroi nicidecum să intre la soţia lui fără a-i cere mai întâi 
îngăduinţă, care îngăduinţă de altminteri îi fu numaidecât dată. 

Atunci cămăraşul intră în cort şi, după temenelile îndătinate, le povesti tot 
ce văzuse şi auzise, şi despre moartea sultanului Omar şi despre alegerea lui 
Daul”makan, în dauna lui Şarkan. Pe urmă adăugă: 


— Şi-acuma, o, mult-milostive sultan, nu îţi mai rămâne decât să primeşti 
domnia, fără de şovăire, de teamă ca, în împrejurarea că te lepezi, să nu 
păţeşti vreun necaz din partea celui ce va fi ales în locul tău! 

La vorbele acestea, măcar că era tare îndurerat în suflet de moartea tatălui 
său, sultanul Omar, şi cu toate că şi el şi Nozhatu erau numai plânset, 
Daul"'makan spuse: 

— Primesc porunca Ursitei, întrucât nu se poate să scapi de ea, iar vorbele 
tale sunt pline de cădenie şi de înţelepciune. 

Şi adăugă: 

— Ci, o, preacinstite cumnate, care să fie purtarea mea faţă de fratele meu 
Şarkan, şi ce se cuvine să fac eu pentru el? 

Cămăraşul spuse: 

— Nu este decât numai o dezlegare dreaptă, şi anume aceea de a împărţi 
domnia între voi amândoi, tu să fii sultanul Bagdadului, iar fratele tău 
Şarkan să fie sultanul Damascului. Rămâi aşadar tare în hotărârea aceasta şi 
nu are să urmeze din ea decât numai pace şi bună-înţelegere. 

Iar lui Daul'makan îi plăcu sfatul lui cumnatu-său, cămăraşul. 

Atunci cămăraşul luă haina împărătească pe care vizirul Dandan i-o 
dăduse şi îl îmbrăcă pe Daul'makan cu ea şi îi înmână spada cea mare a 
domniei şi sărută pământul dintre mâinile lui şi apoi plecă. Şi se duse pe 
dată să caute un loc mai înalt unde porunci să se ridice cortul domnesc pe 
care îl căpătase de la vizirul Dandan. Şi era un cort mare, acoperit cu o boltă 
înaltă, din pânză căptuşită pe dinăuntru cu mătase de toate culorile şi cu 
închipuituri de pomi şi de flori. Şi le porunci chilimarilor să aştearnă 
chilimuri mari pe jos, după ce bătuciră bine pământul şi îl stropiră de jur 
împrejurul cortului. Şi grăbi a se duce să-l roage pe sultan să vină să se 
odihnească acolo în noaptea aceea. Iar sultanul dormi până dimineaţa. 

Or, de-abia mijiră zorii că se şi auzi în depărtare zvoana tamburelor de 
război şi a surlelor. Şi în curând se văzu ieşind dintr-un nor de praf oastea 
Bagdadului, în capul căreia călca vizirul Dandan care venea să-l întâmpine 
pe sultan, după ce orânduise toate la Bagdad. Atunci sultanul 
Daul'makan... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şaptezeci şi opta noapte 


Spuse: 


Atunci sultanul Daul'makan, înveşmântat cu hainele domneşti, se sui să 
stea în scaunul de domnie ridicat în mijlocul cortului, sub bolta cea înaltă, şi 
îşi puse pe genunchi paloşul cel mare de domn, pe care îşi sprijini mâinile 
amândouă şi, nemişcat, aşteptă. Şi, de jur împrejurul lui, veniră să se 
rânduiască mamelucii de la Damasc şi străjerii cei vechi ai cămăraşului, cu 
paloşele în mâini, pe când cămăraşul însuşi sta în picioare de-a dreapta 
jeţului împărătesc, cu supuşenie. 

Şi numaidecât, urmând poruncile date de cămăraş, şuvoiul temenelilor 
purcese. Atunci, pe cărarea de mătase ce ducea la cortul domnesc, intrară 
capii oastei, zece câte zece, după rânduiala cinurilor, începând cu cinurile 
cele mărunte; şi, zece câte zece, puseră jurământul de credinţă între mâinile 
sultanului Daul'makan şi sărutară în tăcere pământul. Şi nu mai rămase 
decât rândul celor patru cadii de frunte şi al vizirului cel mare Dandan. Şi 
cei patru cadii de frunte intrară şi puseră jurământul de credinţă şi sărutară 
pământul dintre mâinile sultanului Daul'makan. Dar când intră şi vizirul cel 
mare Dandan, sultanul Daul'makan se ridică din jeţ în cinstea lui, şi păşi el 
însuşi dinainte-i şi îi spuse: 

— Binevenit fie părintele nostru al tuturora, preacinstitul şi preavrednicul 
mare vizir, acela ale cărui fapte sunt înmiresmate cu înţelepciune înaltă şi 
ale cărui orânduieli sunt izvodite gingaş cu mâini pricepute! 

Atunci vizirul cel mare Dandan puse jurământul de credinţă pe Coran şi pe 
Islam şi sărută pământul dintre mâinile sultanului. 

Şi pe când cămăraşul ieşea ca să dea poruncile de cuviinţă, şi să 
pregătească ospăţul, şi să pună să se întindă mesele, şi să se gătească 
bucatele cele mai alese, şi să întocmească slujbele paharnicilor, sultanul îi 
spuse vizirului cel mare: 

— Înainte de toate, se cade, spre a sărbători suirea mea în scaunul de 
domnie, să se facă daruri bogate oştenilor şi tuturor căpeteniilor lor; şi drept 
aceea pune să li se împartă tot haraciul pe care l-am adus cu noi din cetatea 
Damascului, fără de nicio zgârcenie. Şi se cade să li se dea să mănânce şi să 
bea pe săturate. Şi numai după aceea, o, mare vizir al meu, să vii să-mi 
istoriseşti pe de şart moartea tatălui meu şi pricina acelei morţi. 

Şi vizirul Dandan se supuse poruncilor sultanului, şi lăsă trei zile de 
slobozie oştenilor ca să se veselească, şi îi prevesti pe capii lor că sultanul 
nu vroia să primească pe nimeni de-a lungul acelui răstimp de trei zile. 
Atunci oastea toată făcu urări de viaţă lungă sultanului şi de spor domniei 


sale, iar vizirul Dandan se întoarse în cort. Ci sultanul, estimp, se dusese la 
soră-sa Nozhatu şi îi spusese: 

— O, sora mea, ai aflat de moartea părintelui nostru, sultanul Omar, dar nu 
ştii încă pricina morţii lui. Haide, aşadar, cu mine, ca s-o auzim povestită de 
chiar gura vizirului Dandan. 

Şi o aduse pe Nozhatu sub bolta cortului, şi porunci să se ridice o perdea 
mare de mătase între ea şi cei de faţă; iar el şezu în scaunul domnesc, pe 
când Nozhatu, singură, îşi luă locul îndărătul perdelei de mătase. 

Atunci Daul'makan îi spuse vizirului Dandan: 

— Acuma, o, vizire al părintelui nostru, istoriseşte-ne amănuntele morţii 
celui mai strălucit dintre sultani. 

Iar vizirul Dandan spuse: 

— Ascult şi mă supun! 

Şi istorisi moartea aceea precum urmează: 


Povestea morţii sultanului Omar Al-Neman şi 
spusele de minunare de dinaintea ei 


Într-o bună zi, sultanul Omar Al-Neman, simţindu-şi pieptul apăsat de 
durerea lipsei voastre, ne chemase pe toţi împrejurul lui ca să încercăm a-l 
veseli, când văzurăm că intră o preacinstită, cu chipul pătruns de semnele 
sfinţeniei; şi avea cu ea cinci copile fecioare, cu sânii rotunzi, şi mândre ca 
nişte lune, şi atâta de desăvârşit de frumoase, într-adevăr, cât nici o limbă 
nu ar putea să le arate toate desăvârşirile; şi, cu toată frumuseţea lor, ştiau 
de-a mirările şi Coranul, şi cărţile de ştiinţă, şi spusele tuturor înţelepţilor 
musulmani. Şi preacinstita bătrână veni între mâinile sultanului şi sărută 
pământul cu supuşenie şi spuse: O, Măria Ta, iacătă că îţi aduc cinci odoare 
cum nu are niciun domn de pe pământ. Şi mă rog ţie să le cercetezi 
frumuseţea şi să le pui la încercare; întrucât frumuseţea nu i se vădeşte 
decât aceluia care o caută cu drag! La vorbele acelea, sultanul Omar Al- 
Neman rămase încântat până peste poate, iar vederea bătrânei îi stârni o tare 
mare preacinstire, iar vederea celor cinci copile îl bucură peste măsură. Şi le 
spuse fetişcanelor... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şaptezeci şi noua noapte 


Spuse: 


Mi s-a izvodit, o, norocitule sultan, că sultanul Omar Al-Neman le-a spus 
fetişcanelor: 

— O, copile gingaşe, dacă este adevărat că sunteţi aşa de pricepute la 
cunoaşterea lucrurilor celor desfătătoare din vremile trecute, atunci fiecare 
dintre voi să vină dinainte-ne la rându-i şi să-mi spună câteva cugetări cu 
care să mă pot dedulci! 

Atunci întâia copilă, care avea o privire sfioasă şi tare dulce, veni şi sărută 
pământul dintre mâinile sultanului şi grăi: 


Spusele copilei dintâi 


Să ştii, o, doamne al vremilor, că nu ar fi viaţă fără de imboldul vieţii. Şi 
imboldul acesta a fost pus în om pentru ca omul să poată, cu ajutorul lui 
Allah, să fie stăpân pe sineşi şi să se prilejuiască de acesta ca să se apropie 
de Allah Ziditorul. Şi viaţa i-a fost dată omului pentru ca omul să poată să 
sporească în frumuseţe, răzbătând a se aşeza deasupra rătăcirilor. lar 
domnitorii, care sunt cei mai dintâi dintre oameni, se cere să fie cei dintâi 
pe calea virtuţilor alese şi a lepădării de sine. lar omul înţelept, cu mintea 
luminată, nu trebuie să se poarte, în orice împrejurare ar fi, şi mai cu seamă 
faţă de prietenii săi, decât cu dulceaţă, şi să nu judece decât cu bunăvoință. 
Şi trebuie să se ferească cu grijă de vrăjmaşii săi şi să-şi aleagă prietenii cu 
chibzuială; şi, odată ce şi i-a ales, nu se mai cade să facă a se strecura între 
ei şi el niciun fel de judecător, ci să ocârmuiască totul prin bunătate; 
întrucât, ori că şi-a ales prietenii dintre oamenii desprinşi de lumea aceasta 
şi dăruiţi sfinţeniei, şi atunci se cade ca el să-i asculte fără gânduri 
prepuielnice şi să ia aminte la judecata lor; ori că şi i-a ales dintre cei care 
sunt legaţi de bunurile de pe pământ, şi atunci se cere ca el să aibă grijă a 
nu-i păgubi vreodată în ghelirurile lor, nici a-i stânjeni în năravurile lor, nici 
a-i înfrunta în spusele lor; întrucât înfruntarea înstrăinează până şi dragostea 
tatălui şi a mamei, şi este fară rost; iar un prieten este un lucru tare preţios! 
Că prietenul nu este ca femeia de care poţi să te desparţi spre a o înlocui cu 
alta; iar rana făcută unui prieten nu se tămăduieşte niciodată, precum spune 
poetul: 


Inima de prieten e-un lucru gingaş foarte: 

Îţi cere grija toată şi veghile întregi! 

Rănită, n-o mai vindeci — cum nişte sticle sparte, 
Oricâtă trudă-ai pune, nu poţi să le mai legi! 


Îngăduieşte-mi acuma să-ţi procitesc câteva spuse de-ale înţelepţilor. Află, 
o, Măria Ta, că un cadiu, ca să facă o judecată cu adevărat dreaptă, trebuie 
să ceară să se facă dovada într-un chip de netăgăduit, şi să se poarte faţă de 
cele două părţi cu deplină nepărtinire, fără a dovedi mai multă cinstire faţă 
de culpeşul de neam decât faţă de culpeşul sărac; da mai cu seamă se cade 
ca el să caute să împace cele două părţi între ele, spre a face să domnească 
pururea buna-învoire între musulmani. Şi, cu deosebire atunci când se 
îndoieşte, se cere ca el să chibzuiască îndelung şi să-şi cumpănească de mai 


multe ori hotărârea, şi să zăbovească, dacă îndoiala stăruie. Căci dreptatea 
este cea dintâi dintre datorii, şi a te întoarce la dreptate, dacă ai fost nedrept, 
este cu mult mai înălțător decât a fi fost totdeauna drept, şi cu mult mai de 
preţ dinaintea Celui-Preaînalt. Şi nu trebuie să se uite niciodată că Allah- 
Preaînaltul a stătorit pe pământ judecătorii spre a judeca numai lucrurile 
cele ce se văd, şi şi-a păstrat sieşi judeţul celor ce nu se văd. Şi este de 
datoria cadiului să nu încerce niciodată să scoată mărturii de la un învinuit 
supunându-l la cazne ori la înfometare, întrucât acestea nu sunt nicidecum 
vrednice de musulmani. Şi-apoi Al-Zahri a spus: „Trei lucruri fac să se 
înjosească un cadiu: a vădi bunăvoință şi cinstire faţă de un culpeş suspus; 
a-i plăcea lauda; şi a se teme că îşi pierde cinul.” Iar califul Omar, mazilind 
într-o zi un cadiu, acela l-a întrebat: „Pentru ce m-ai mazilit?” El a răspuns: 
„Pentru că vorbele tale nu merg în pas cu faptele tale!” Iar marele Al- 
Iskandar Cel-Cu- Două-Coarne i-a strâns într-o zi laolaltă pe cadiul, pe 
bucătarul şi pe calemgiul său; şi i-a spus cadiului: „[i-am încredinţat cea 
mai înaltă şi cea mai grea dintre puterile mele împărăteşti. Să ai, aşadar, 
suflet împărătesc!” Şi i-a spus bucătarului: „i-am încredinţat grija de 
trupul meu, care de aci înainte atârnă de bucătăria ta. Să ştii, aşadar, să-l 
îngrijeşti cu un meşteşug fără de vătămătură!” Şi i-a spus calemgiului: „lar 
ţie, o, frăţâne al calamului, ţi-am încredinţat întruchipările minţii mele. Te 
juruiesc să mă laşi neciuntit celor ce vin, prin mijlocirea scriiturii tale!” 

Şi copila, după ce spuse cugetările acestea, îşi trase iarăşi valul peste obraz 
şi se întoarse îndărăt între tovarăşele ei. Atunci păşi înainte cea de a doua 
fetişcană, care avea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a optzecea noapte 


Spuse: 


Vizirul Dandan urmă astfel: 

Atunci păşi înainte cea de a doua fetişcană, care avea o privire luminată şi 
o bărbie gingaşă şi despicată de o gropiţă, şi sărută de şapte ori pământul 
dintre mâinile răposatului tău părinte, sultanul Omar Al-Neman, şi grăi: 


Spusele celei de a doua copile 


Află, o, norocitule doamne, că Lokman cel înţelept i-a spus fiului său: 
„O, fiul meu, sunt trei lucruri care nu se pot pune la încercare decât în trei 
împrejurări: nu poţi să ştii că un om este cu adevărat bun decât atunci când 
este în dârdora mâniei; că un om este viteaz numai în dârdora bătăliei; şi că 
un om îţi este fârtate numai în dârdora nevoii!” lar samavolnicul sau 
asupritorul este pedepsit şi îşi va ispăşi nedreptăţile, în pofida linguşelilor 
curtenilor lor; pe când asupritul, în pofida nedreptăţii, va fi izbăvit de orice 
pedeapsă. Şi să nu judeci oamenii niciodată după ceea ce spun, ci după ceea 
ce fac. Şi-apoi, chiar faptele însele nu preţuiesc decât prin imboldul care le- 
a stârnit; şi fiecare om va fi judecat după imboldurile şi nu după faptele 
însele. Mai află, o, Măria Ta, că lucrul cel mai minunat din noi este inima 
noastră. lar un înţelept, când a fost întrebat într-o zi: „Care este cel mai rău 
om?” a răspuns: „Este acela care lasă dorinţa cea rea să-i cuprindă inima. 
Întrucât îşi pierde toată bărbăţia.” Şi precum spune poetul, de altminteri 


š 64 
prea bine : 


E bogăție numai ceea ce-nchizi în piept. 
Da tare-i greu să afli drumul drept! 


Iar Prorocul nostru (asupra-i fie pacea şi rugăciunea!) a spus: „Adevăratul 
înţelept este acela care pune mai presus de lucrurile pieritoare pe cele fără 
de moarte.” Se povesteşte că schivnicul Sabet a plâns atâta de mult, încât 
ochii i s-au îmbolnăvit; atunci a fost chemat un hakim care i-a spus: „Nu 
pot să te lecuiesc decât dacă îmi făgăduieşti un lucru.” El răspunse: „Ce 
lucru?” Hakimul spuse: „De a înceta să plângi.” Şi schivnicul răspunse: „D- 
apoi la ce mi-ar mai sluji ochii, dacă nu aş mai plânge?” 


Ci, o, Măria Ta, află aşijdererea că fapta cea mai frumoasă este cea făcută 
fără de gândul câştigului. Se povesteşte, iacătă, că în Israel trăiau doi fraţi; 
unul dintre aceşti fraţi îi spuse într-o zi celuilalt: „Care este fapta cea mai 
înfricoşătoare pe care ai făcut-o vreodată?” El răspunse: „Este aceasta: cum 
treceam într-o zi pe lângă o poiată de găini, am întins mâna şi am înşfăcat o 
găină, şi, după ce am sugrumat-o, am aruncat-o îndărăt în poiată. Acesta 
este lucrul cel mai înfricoşător din viaţa mea. Dar tu, o, fratele meu, care-i 
fapta ta cea mai înfricoşătoare?” El răspunse: „Este de a-mi fi făcut ruga 
către Allah spre a-i cere un hatâr. Căci rugăciunea nu este frumoasă decât 
atunci când este o ridicare a sufletului către înălțimi.” Şi-apoi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a optzeci şi una noapte 


Spuse: 


Mi s-a izvodit, o, norocitule sultan, că cea de a doua copilă urmă astfel: 
Şi-apoi poetul spune minunat acestea în stihurile sale: 


Păcate două-s a le teme-n 
Trăirea noastră pe pământ: 
A face rău vreunui semen 


Şi-a face idol din Cel-Sfânt. ” 


Pe urmă, cea de a doua copilă, după ce spuse vorbele acestea, se trase în 
mijlocul soaţelor sale. Atunci cea de a treia fetişcană, care îngemăna în ea 
desăvârşirile amândurora de dinaintea ei, veni între mâinile sultanului Omar 
Al-Neman şi spuse: 


Spusele celei de a treia copile 


Eu, o, norocitule sultan, nu îţi voi spune decât puţine vorbe astăzi, întrucât 
sunt oleacă zaifă şi, de altminteri, înţelepţii ne povăţuiesc scurtenie în 
vorbele noastre. 

Află, dar, o, Măria Ta, că Safian a spus: „Dacă sufletul ar sălăşlui în inima 
omului, omul ar avea aripi şi ar zbura lesne la rai!” 

Şi tot Safian a spus: „Cu adevărat să ştiţi că numai faptul de a privi chipul 
cuiva bătut de urâciune este păcatul cel mai greu împotriva cugetului!” 

Şi, după ce spuse aceste două minunate rostiri, copila se trase îndărăt în 
mijlocul soaţelor sale. Atunci păşi înainte cea de a patra fetişcană, care avea 
nişte şolduri falnice, şi grăi: 


Spusele celei de a patra copile 


Şi eu, o, norocitule sultan, sunt gata, iată, să-ţi spun cugetările care mi s-au 
izvodit din vieţile oamenilor drepţi. Se povesteşte că Başra cel Desculţ a 
spus: „Feriţi-vă cu grijă de lucrul cel mai înjositor!” Atunci cei care îl 
ascultau întrebară: „Şi care este lucrul cel mai înjositor?” El răspunse: „Este 
faptul de a sta îndelung în genunchi spre a-ţi face fală din rugăciune. Este 
făloşenia curioşiei.” Atunci unul dintre ei îl întrebă: „O, părinte al meu, 
învaţă-mă să cunosc adevărurile cele tainice şi tâlcul lucrurilor!” Şi 
Desculţul îi spuse: „O, fiul meu, lucrurile acelea nu sunt făcute pentru 
gloată. Şi nu putem a le pune la îndemâna gloatei. Căci de-abia dacă dintr-o 
sută de drepţi se află cinci care să fie curaţi ca argintul străcurat.” 

Iar şeicul Ibrahim povesteşte: „M-am întâlnit într-o zi cu un om sărac care 
tocmai pierduse un bănuţ de aramă. Atunci m-am dus la el şi i-am întins o 
drahmă de argint; ci omul n-a primit-o şi mi-a spus: «La ce mi-ar sluji tot 
argintul de pe pământ, mie, care nu râvnesc decât la fericirile fără de 
moarte?»” 

Se povesteşte aşijderea că sora Desculţului s-a dus într-o zi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a optzeci şi doua noapte 


Spuse: 


Se povesteşte aşijderea că sora Desculţului s-a dus într-o zi să-l caute pe 


imamul Ahmed ben-Hanbal “ să-i spună: „O, sfinte imame al credinţei, am 
venit ca să mă luminez. Luminează-mă! Eu am de obicei să stau trează 
noaptea pe terasa casei noastre, torcând lână la lumina făcliilor celor care 
trec pe drum. lar ziua orânduiesc şi gătesc hrana casei. Spune-mi dacă îmi 
este îngăduit să mă folosesc astfel de o lumină care nu este bunul meu.” 
Atunci imamul o întrebă: „Cine eşti tu, o, femeie?” Ea spuse: „Sunt sora lui 
Başra cel Desculţ.” Şi sfântul imam se ridică, sărută pământul dintre 
mâinile copilei şi îi spuse: „O, soră a celui mai înmiresmat dintre sfinţi, de 
ce nu pot toată viaţa mea să sorb din curăţia inimii tale?” 

Se povesteşte de asemenea că un înţelept dintre înţelepţi a spus vorba 
aceasta: „Când Allah îi vrea binele unuia dintre robii săi, deschide dinaintea 
aceluia poarta tainelor.” 


Mi s-a izvodit că atunci când Malek ben-Dinar trecea prin sukuri şi vedea 
lucruri care îi plăceau, se mustra zicându-şi: „Suflete al meu, este 
zădărnicie! Nu te voi asculta!” Întrucât îi plăcea să repete: „Nu este decât 
numai o cale de a-ţi izbăvi sufletul, aceea de a nu i te supune; şi calea cea 
mai nesmintită de a ţi-l pierde este de a-i da ascultare.” 

Iar Mansur ben-Omar ne povesteşte faptul următor; „Plecasem odată în 
hagialâc la Mecca, trecând prin cetatea Kufei. Şi era într-o noapte plină de 
întunerecimi. Şi auzii, în toiul nopţii, aproape de mine, fără a pricepe de 
unde ieşea, un glas limpede care rostea rugăciunea aceasta: «O, Doamne 
Dumnezeule plin de slavă, eu nu sunt dintre aceia care se răzvrătesc 
împotriva legiuirilor tale, nici dintre aceia ce nu cunosc binefacerile tale. Ci, 
Doamne, în vremile trecute, poate că am păcătuit greu, şi vin să-ţi cer 
milostivirea şi iertarea greşelilor mele. Întrucât gândurile mele nu erau rele, 
ci faptele m-au ispitit». Şi, odată sfârşită acea rugăciune, auzii cum un 
trup cade greu pe pământ. Şi habar nu aveam ce putea să fie glasul acela, în 
noaptea aceea; şi nu pricepeam ce va să însemneze rugăciunea aceea, în 
tăcerea aceea, de vreme ce ochii mei nu puteau zări gura care le rostea: şi 
habar nu aveam ce să fie acel trup care căzuse greu la pământ. Atunci 
strigai la rându-mi: „Sunt Mansur ben-Omar, un hagiu la Mecca! Cine, dar, 
are trebuinţă de ajutor?” Şi nimeni nu-mi răspunse. Şi plecai. Dar a doua zi, 
văzui trecând un alai de înmormântare şi mă strecurai între oamenii care 
urmau alaiul; iar dinaintea mea mergea o femeie bătrână şi topită de 
suferinţă. Şi o întrebai: „Cine este mortul?” Ea îmi răspunse: „Ieri, fiul meu, 
spunându-şi rugăciunea, a procitit stihurile din Cartea lui Allah care încep 


cu vorbele: «O, voi cei care credeţi cuvântului, întăriţi-vă sufletele.. ao Şi, 
după ce fiul meu a sfârşit stihurile, omul acesta, care se află acuma în sicriu, 
simţi că-i plesneşte ficatul şi căzu mort. Şi asta-i tot ce pot să-ţi spun.” 

Şi cea de a patra copilă, după ce spuse acestea, se trase în mijlocul soaţelor 
sale. Atunci păşi înainte cea de a cincea copilă, care era cununa de peste 
capetele tuturor copilelor, şi spuse: 


Spusele celei de a cincea copile 


Eu, o, norocitule sultan, am să-ţi spun ceea ce a răzbătut până la mine din 
lucrurile înţelepţeşti din vremile trecute. 


Înțeleptul Moslima ben-Dinar a spus: „Orice desfătare care nu îţi ridică 
sufletul mai aproape de Allah este o năpastă.” 


Š Sa 69 . . 
Se povesteşte că atunci când Mussa (pacea fie asupra-i!) se afla la 


fântâna lui Modain |, sosiră acolo două păstoriţe tinere cu turma tatălui lor, 
Şoaib. Şi Mussa (pacea fie asupra-i!) le dădu să bea celor două copile, care 
erau surori, precum şi turmei, din jgheabul întocmit dintr-un trunchi de 
banan. Şi cele două copile, când se întoarseră acasă, îi povestiră faptul 
tatălui lor, Şoaib, care atunci îi spuse uneia dintre ele: „Întoarce-te la tânărul 
acela şi spune-i să vină la noi.” Şi copila se întoarse la fântână; şi când fu 
aproape de Mussa, îşi acoperi obrazul cu iaşmacul şi îi spuse: „Tatăl meu 
m-a trimis la tine să-ţi spun să mă însoţeşti acasă la noi şi să împarţi prânzul 
cu noi, ca răsplată pentru ceea ce ai făcut pentru noi.” Da Mussa se întunecă 
şi nu vroi dintru-ntâi s-o urmeze; pe urmă se hotărî. Or, tânăra păstoriţă 
avea un fund falnic... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a optzeci şi treia noapte 


Spuse: 


Mi s-a izvodit, o, norocitule sultan, că cea de a cincea copilă a urmat 
astfel: 

Or, chiar că tânăra păstorită avea un fund dolofan, iar vântul ba îi lipea 
fusta uşoară de rotunzimea lui, ba sălta fusta şi lăsa să se ivească, gol-goluţ, 
preafălosul tinerei păstoriţe. Ci Mussa, ori de câte ori se ivea acela, închidea 
ochii ca să nu-l vadă. Şi, temându-se ca ispita să nu-l lovească prea tare, îi 
spuse copilei: „Mai bine lasă-mă să merg eu înaintea ta.” lar copila, 
nedumerită, trecu dindărătul lui Mussa. Şi ajunseră amândoi acasă la Şoaib. 
lar când Şoaib îl văzu pe Mussa (asupra lor a amândurora fie pacea şi 
rugăciunea!), se ridică în cinstea lui şi, cina fiind gata, îi spuse: „O, Mussa, 
primirea aici fie-ţi largă şi prietenoasă, pentru cum te-ai purtat cu fiicele 
mele!” Şi Mussa răspunse: „O, taică al meu, eu nu neguţătoresc nici pe aur, 
nici pe argint faptele ce nu se săvârşesc decât în vederea Judecăţii!” Iar 
Şoaib urmă: „O, flăcăule, îmi eşti oaspete, iar eu am obiceiul de a fi 
primitor şi darnic faţă de oaspeţii mei; şi-apoi tot aşa era şi obiceiul tuturor 
strămoşilor mei. Şezi dar să mănânci cu noi.” Şi Mussa şezu şi se ospătă cu 
el. Iar la sfârşitul mesei, Şoaib îi spuse lui Mussa: „O, tinere, să rămâi cu 


noi şi să mâi turma la păşune. lar după opt ani, drept simbrie pentru 
slugărelile tale, am să te însor cu fata mea care a venit după tine la fântână.” 
Iar Mussa, de data aceasta, primi şi îşi zise în sineşi: „Acuma, că lucrul are 
să fie legiuit cu copila, am să mă pot folosi fără sfială de avutul ei 
binecuvântat!” 

Se povesteşte că Ibn-Bitar, întâlnindu-se cu un prieten, acela i-a spus: 
„Oare unde ai fost atâta vreme, de nu te-am mai văzut deloc?” Ibn-Bitar 
spuse: „Am avut nişte treburi la prietenul meu Ibn-Sehab. ÎI cunoşti?” El 
răspunse: „Dacă îl cunosc? Păi e vecin cu mine de mai bine de treizeci de 
ani. Da nu am schimbat nici o vorbă cu el niciodată.” Atunci Ibn-Bitar îi 
spuse: „O, sărman de tine, au tu nu ştii că acela care nu îşi iubeşte vecinii 
nu este iubit de Allah? Şi nu ştii că un vecin datorează tot atâta cinstire 
vecinului cât îi datorează şi părintelui său?” 


Într-o zi Ibn-Adham îl întrebă pe un prieten de-al său, cu care se întorcea 
de la Mecca: „Ei, cum o duci?” Acela răspunse: „Când am ce să mănânc, 
mănânc; iar când mi-e foame şi nu am nimic, rabd!” Şi Ibn-Adham 
răspunse: „Chiar că nu faci altminteri de cum fac câinii din Balkh! Ci noi, 
atunci când Allah ne dă pâinea, îl proslăvim; iar atunci când nu avem nimic 
de mâncat, noi tot îi mulţumim.” Atunci omul grăi: „O, stăpâne al meu!” Şi 
nu mai rosti nimic altceva. 

Se spune că Mohammad ben-Omar l-a întrebat într-o zi pe un ins care trăia 
cumpătat: „Ce gândeşti tu despre nădejdea pe care trebuie s-o avem în 
Allah?” Omul spuse: „Dacă îmi pun credinţa în Allah, o fac pe două 
temeiuri: am văzut din trăite că pâinea pe care o mănânc eu nu o mănâncă 
niciodată un altul; şi ştiu, pe de altă parte, că, dacă am venit pe lume, 
aceasta-i din vrerea lui Allah.” 

Şi, după ce spuse aceste pilde, cea de a cincea copilă se trase în mijlocul 
tovarăşelor sale. Atunci numai, cu pas rar, păşi înainte bătrâna cea sfântă. 
Sărută de nouă ori pământul dintre mâinile răposatului tău părinte, sultanul 
Omar Al-Neman, şi spuse: 


Spusele bătrânei 


Ai ascultat, o, Măria Ta, spusele pilduitoare ale copilelor despre sila faţă 
de lucrurile de aici de jos, în măsura în care atare lucruri se cade a fi privite 


cu silă. Ci eu am să-ţi vorbesc ceea ce ştiu în privinţa faptelor şi a isprăvilor 
celor mai aleşi dintre strămoşii noştri. 

Stă povestit că imamul cel mare Al-Safi (aibă-l Allah întru bune milele 
sale!) împărțea noaptea în trei părţi: cea dintâi pentru învăţătură, cea de a 
doua pentru somn, iar cea de a treia pentru rugăciune. Şi, spre sfârşitul vieţii 
sale, sta treaz noaptea toată, nemailăsând nimic somnului. Tot imamul Al- 
Safi (aibă-l Allah întru bune milele sale!) a spus: „Vreme de zece ani din 
viaţa mea m-am înfrânat să nu mănânc după câtă foame îmi era din pâinea 
mea de orz. Căci mâncarea prea multă este dăunătoare în toate chipurile: 
îngreuiază creierul, învârtoşeşte inima, moleşeşte puterile duhului, cheamă 
somnul şi lenevia, şi răpeşte toată vlaga.” 

Tânărul Ibn-Fuad ne povesteşte: „Eram într-o zi la Bagdad, la ceasul când 
imamul Al-Safi tocmai poposise acolo. Şi mă dusesem pe malul apei spre a- 
mi face spălările cele îndătinate. Or, pe când stam aplecat să-mi fac 
spălările, un om, urmat de o mulţime tăcută, trecu pe la spatele meu şi îmi 
spuse: «O, tinere, îngrijeşte-te bine de spălările tale, şi Allah are să te 
îngrijească!» Şi mă întorsei şi mă uitai la insul acela, care avea o barbă 
mare şi o faţă pe care era pecetluită binecuvântarea; şi numaidecât mă 
grăbii să-mi închei spălările şi mă ridicai şi îl urmai. Atunci el mă văzu şi se 
întoarse spre mine şi mă întrebă: «Ai trebuinţă să-mi ceri ceva?» Îi spusei: 
«Da, o, preacinstite taică! Doresc să mă înveţi ceea ce de bună seamă că ştii 
de la Allah Preaînaltul!» Iar el îmi spuse: «Învață să te cunoşti! Şi numai 
apoi să făptuieşti! Şi numai apoi să purcezi după toate dorurile tale, da 
ferindu-te a-l stânjeni pe aproapele tău!» Şi îşi urmă drumul. Eu atunci îl 
întrebai pe unul dintre cei ce mergeau după el: «Cine este acesta?» El îmi 
răspunse: «Este imamul Mohammad ben-Edris Al-Safi!»” 


În clipita aceasta a istorisirii sale, Şeherezada văzu că se luminează de ziuă şi, sfioasă ca de obicei, 
tăcu. 


Dar când fu cea de a optzeci şi patra noapte 


Spuse: 


Mi s-a izvodit, o, norocitule sultan, că bătrâna cea sfântă urmă astfel: 

Se povesteşte că marele calif Abu-Giafar Al-Mansur a vrut să-l 
căftănească pe Abi-Hanifa cadiu şi să-i dea simbrie zece mii de drahme pe 
an. Ci Abi-Hanifa, când află de gândul califului, îşi făcu rugăciunea de 
dimineaţă, pe urmă se îmbrăcă în mantia lui cea albă şi şezu jos, fără a rosti 


o vorbă. Atunci intră trimisul califului spre a-i înmâna de la bun început 
cele zece mii de drahme şi să-l vestească de căftănirea sa. Ci, la toată 
descântarea trimisului, Abi-Hanifa nu răspunse o vorbă. Atunci trimisul îi 
spuse: „Să fii însă bine încredinţat că toţi banii pe care ţi i-am adus sunt 
lucru cinstit şi îngăduit de Scriptură.” Atunci Abi-Hanifa îi spuse: „Banii 
sunt lucru cinstit, într-adevăr, dar Abi-Hanifa nu va fi niciodată sluga 


asupritorilor! al 

Şi, după ce spuse vorbele acestea, bătrâna adăugă: 

— Aş fi vrut, o, Măria Ta, să-ţi procitesc încă nişte pilde minunate din 
viaţa înţelepţilor noştri de odinioară. Dar iată că noaptea se apropie, şi de 
altminteri zilele de la Allah sunt multe pentru slujitorii lui! 

Şi bătrâna cea sfântă îşi puse izarul la loc pe umeri şi se trase în mijlocul 
roatei alcătuite din cele cinci copile. 


Aici vizirul Dandan îşi curmă o vreme istorisirea pe care o făcea sultanului 
Daul"'makan şi suroră-si Nozhatu ce se afla dincolo de perdea. Şi, după 
câteva clipite, urmă iarăşi. 

După ce răposatul tău părinte, sultanul Omar Al-Neman, ascultă pildele 
acestea luminătoare, pricepu că femeile acelea chiar că erau cele mai 
desăvârşite din veacul lor, fiind totodată şi cele mai frumoase şi cele mai 
dăruite, atât la trup cât şi la minte. Şi nu ştia ce temeneli să le mai arate care 
să fie vrednice de ele, şi ajunse cu totul sub vraja frumuseţii lor, şi le râvni 
cu aprindere, fiind totodată plin de cinstire faţă de bătrâna cea sfântă, 
cârmuitoarea lor. Şi, în aşteptare, le dădu, ca să locuiască acolo, iatacul de 
taină ce fusese odinioară al vitezei Abriza, domniţa de la Chezareea. Şi 
vreme de zece zile în şir se duse el însuşi să afle veşti despre ele şi să vadă 
însuşi dacă nu le lipsea ceva; şi de fiecare dată când se ducea acolo, o găsea 
în rugăciune pe bătrâna care îşi petrecea zilele în ajunare şi nopţile în sfinte 
cugetări. Şi fu atâta de pilduit de sfinţenia ei, încât într-o zi îmi spuse: „O, 
vizire al meu, mare binecuvântare-i că am în saraiul meu o sfântă atâta de 
minunată! Cinstirea mea faţă de ea a ajuns până peste poate, iar dragostea 
faţă de copile este până peste măsură. Hai aşadar cu mine s-o întrebăm pe 
bătrână, într-un sfârşit, căci cele zece zile dintâi ale găzduirii noastre iată au 
trecut şi putem să vorbim de daraveli, cât vrea să ne ceară ca preţ pentru 
cele cinci fecioare cu sânii rotunzi.” Aşa că ne duserăm la iatacul lor, iar 
părintele tău o întrebă de preţ pe bătrână, care îi spuse: „O, Măria Ta, să ştii 
că preţul acestor copile stă în nişte învoieli care sunt de alt chip decât 


învoielile îndătinate ale vânzării şi cumpărării. Căci preţul lor nu se poate 
plăti nici în aur, nici în argint, nici în pietre scumpe.” La vorbele acestea, 
părintele tău rămase nedumerit până peste poate şi întrebă: „O, preacinstită 
femeie, în ce stă atunci preţul de vânzare al acestor copile?” Ea răspunse: 
„Nu pot să ţi le vând decât numai cu această învoială: să ajunezi o lună 
întreagă, petrecându-ţi zilele în cugetare şi nopţile în veghi şi rugăciuni. Şi, 
după luna aceasta de post nesmintit, prin care trupul ţi se va curăţi şi va 
ajunge vrednic să se atingă de trupul copilelor, vei putea să te bucuri întru 
totul de dulceata lor.” Atunci tatăl tău fu pilduit până peste marginile 
pilduirii, iar cinstirea lui faţă de bătrână nu mai cunoscu stavilă. Şi se grăbi 
să primească învoielile. Şi bătrâna îi spuse: „La rându-mi, am să te ajut prin 
rugăciunile şi închinăciunile mele să înduri postul. Acuma adu-mi un ol de 
aramă.” Atunci sultanul, părintele tău, îi aduse un ol de aramă, iar ea umplu 
olul cu apă străcurată, şi îşi plecă privirile asupra lui şi începu să rostească 
nişte rugi într-un grai necunoscut, şi să mormăie vreme de un ceas nişte 
vorbe din care niciunul dintre noi nu pricepurăm nimic. Pe urmă acoperi 
olul cu o pânză uşoară pe care o pecetlui cu pecetea ei, şi i-l înmână tatălui 
tău spunându-i: „După cele zece zile dintâi ale postirii, să despecetluieşti 
pânza şi să-ţi curmi ajunarea bând apa aceasta sfântă, ce te va întări şi te va 
spăla de toate prihăniile tale trecute. lar eu acuma am să mă duc la fraţii 
mei, care sunt slujitorii Celui Nevăzut, întrucât de multă vreme nu am mai 
fost pe la ei, iar în dimineaţa zilei a unsprezecea am să vin să te văd.” 

Şi bătrâna, rostind vorbele acestea, îi ură bună pace părintelui tău şi plecă. 
Atunci părintele tău luă olul şi se duse şi îşi alese o chilie întru totul 
răzleţită din sarai, în care nu se mai afla nimic altceva decât olul de aramă 
adus de el, şi se încuie acolo spre a posti, şi a cugeta, şi a se învrednici 
astfel de apropierea de trupurile acelea de copile. Şi încuie uşa cu cheia, pe 
dinăuntru, şi îşi puse cheia la brâu. 


În clipita aceasta a istorisirii sale, Şeherezada văzu că se luminează de ziuă şi, sfioasă după obiceiul 
ei, tăcu. 


Dar când fu cea de a optzeci şi cincea noapte 


Spuse: 


Şi încuie uşa cu cheia pe dinăuntru, şi îşi puse cheia la brâu. Şi începu 
numaidecât ajunatul. lar când fu cea de a unsprezecea zi, sultanul, părintele 
tău, luă olul şi despecetlui pânza cea uşoară şi şi-l duse la buze şi îl bău 


dintr-o sorbitură. Şi pe dată simţi o mulcomire deplină şi semnele unei 
desfătări mari în lăuntrurile sale. Şi de-abia apucase a bea, că şi bătu cineva 
la uşa chiliei. Şi, când deschise uşa, bătrâna intră ţinând în mână o legătură 
întocmită din frunze proaspete de banan. Atunci sultanul, părintele tău, se 
ridică în cinstea ei şi îi spuse: „Fii binevenită, preacinstită maică a mea!” Ea 
îi spuse: „O, Măria Ta, iacătă că slujitorii Celui Nevăzut mă trimit la tine ca 
să-ţi aduc talâmul lor: căci le-am vorbit de tine, iar ei s-au bucurat mult 
aflând de prietenia noastră. Şi îţi trimit, ca mărturie a bunăvoinţei lor, 
legătura aceasta, în care se află, sub frunzele de banan, nişte zumaricale 
minunate, dintre cele plămădite de degetele fecioarelor cu ochi negri din rai. 
Încât atunci când va veni dimineaţa celei de a douăzeci şi una zile, să 
desfaci frunzele acestea de banan şi să-ţi ostoieşti ajunarea mâncând 
zumaricalele.” La vorbele ei, părintele tău se bucură până peste poate şi 
spuse: „Mărire lui Allah, cel carele mi-a dat fraţi printre slujitorii Celui 
Nevăzut!” Pe urmă îi mulţumi îndelung bătrânei, şi îi sărută mâinile, şi o 
însoţi cu multe temeneli până la uşa chiliei. Or, precum spusese, în 
dimineaţa celei de a douăzeci şi una zile, bătrâna nu lipsi a veni iarăşi şi îi 
spuse tătânelui tău: „O, Măria Ta, să ştii că le-am mărturisit fraţilor mei ai 
Nevăzutului că am de gând să-ţi dau în dar copilele; şi lucrul i-a bucurat 
mult, dată fiind prietenia pe care o au acuma faţă de tine. Încât până a ţi le 
pune în mâini, vreau să le înfăţişez slujitorilor Celui Nevăzut pentru ca să 
pună în ele duhul lor şi să reverse în ele dulcea mireasmă ce va să te 
vrăjească; şi ele au să ţi se întoarne cu o comoară din sânul pământului, pe 
care au să le-o dea fraţii mei întru Cel Nevăzut!” Când tatăl tău auzi vorbele 
acestea, îi mulţumi pentru ostenelile pe care le dovedea şi îi spuse: „Chiar 
că-i prea mult! lar cât despre comoara din sânul pământului, chiar că mă 
tem să nu trec cuviinţa.” Ci ea răspunse precum se cădea; şi părintele tău o 
întrebă: „Şi când socoti a mi le aduce înapoi?” Ea spuse: „În dimineaţa celei 
de a treizecea zile, odată ce îţi vei fi isprăvit ajunatul şi astfel îţi vei fi 
curăţat trupul; iar ele, la rândul lor, vor avea în ele o curăţie de iasomie şi 
vor fi ale tale întru totul copilele acestea, care fiecare preţuieşte mai mult 
decât toată împărăţia ta!” El răspunse: „Of, asta-i tare adevărat.” Ea spuse: 
„Acuma, dacă vrei cumva să mi-o încredinţezi şi pe femeia care îţi este cea 
mai dragă dintre femeile tale, aş lua-o cu mine şi cu copilele, pentru ca s-o 
înfăţişez fraţilor mei şi pentru ca harurile celui Nevăzut să se reverse şi 
asupra ei.” Atunci sultanul, părintele tău, îi spuse: „Tare îţi mulţumesc! Căci 
chiar că se află în saraiul meu o grecoaică pe care o am dragă şi pe care o 


cheamă Safia; şi este fiica lui Afridun, domnul Constantiniei; iar Allah mi-a 
şi dăruit de la ea doi copii pe care, vai, i-am pierdut de mulţi ani. la-o aşadar 
cu tine; o, preacinstito, ca să se reverse şi asupra-i harurile slujitorilor celui 
Nevăzut şi ca să poată, prin milostivirea lor, să-şi găsească iarăşi copiii 
cărora le-am pierdut orice urmă!” Atunci bătrâna cea sfântă îi spuse: „Da, 
de bună seamă. Porunceşte să fie adusă sultana Safia!” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a optzeci şi şasea noapte 
Spuse: 


[> 


Atunci bătrâna zise: „Porunceşte să fie adusă sultana Safia!” Şi sultanul 
tatăl tău porunci pe dată să vină sultana Safia, mama ta, şi o încredinţă 
bătrânei, care o duse numaidecât între copilandre. Pe urmă bătrâna intră o 
clipă în iatacul ei şi se întoarse cu un pocal pecetluit; şi i-l dădu sultanului 
Omar Al-Neman şi îi spuse: „În dimineaţa celei de a treizecea zile, odată 
ajunatul tău încheiat, să te duci să faci o scaldă la hammam şi să te întorci 
să te odihneşti în chilia ta şi să bei pocalul acesta care îţi va împlini curăţia 
şi te va face astfel vrednic de a ţine la pieptul tău copilele domneşti! Iar 
acuma asupra-ţi fie pacea, îndurarea şi toate milele lui Allah, o, fiul meu!” 
Şi bătrâna le luă pe cele cinci fetişcane şi pe mama ta, sultana Safia, şi 
plecă. Or, sultanul îşi urmă ajunatul până în cea de a treizecea zi. lar în 
dimineaţa aceea a treizecea, se ridică şi se duse la hammam şi, sfârşindu-şi 
îmbăiatul, se întoarse în chilie şi popri pe oricine să vină să-l tulbure. Şi, 
după ce intră în chilie, încuie iarăşi uşa după el cu cheia, şi luă pocalul, 
desfăcu pecetea, îl duse la buze şi îl goli, pe urmă se întinse să se 
odihnească. Cât despre noi toţi, cei care ştiam că ziua aceea era ziua cea din 
urmă de post, aşteptarăm până seara, şi pe urmă toată noaptea, şi apoi până 
a doua zi la amiază. Şi gândeam: „Sultanul pesemne că se odihneşte după 
toate veghile câte le-a îndurat!” Ci întrucât sultanul stăruia să nu deschidă, 
ne apropiarăm de uşă şi dădurăm glas. 

Dar nimeni nu răspunse. Atunci ne speriarăm tare de tăcerea aceea şi ne 
hotărârăm să spargem uşa şi să intrăm. Şi intrarăm. Or, sultanul nu mai era 
acolo. Nu găsirăm decât o cărnoţie zdrenţuită şi nişte oase descopciate şi 
negre. Atunci ne prăbuşirăm cu toţii fără de simtire. Iar când ne venirăm în 
cuget, luarăm pocalul şi îl cercetarăm. Şi găsirăm în capacul lui o hârtie pe 
care era scris aşa: 

ei, fecioară, Tr 
ceea ce ay 
săvârşit! Pe ` 
urmă i-a dat-o unui rob arap, care a făcut-o să îndure ticăloşiile cele mai 
amarnice şi a ucis-o! lar acuma, ca urmare a faptei lui nevrednice de un 
domn, sultanul Omar Al-Neman nu mai este. Iar eu, cea care l-am ucis, 
sunt viteaza, sunt pedepsitoarea care se cheamă Muma-Prăpădurilor. Şi, o, 
voi, necredincioşilor, toţi care mă citiţi, nu numai că l-am omorât pe 
sultanul vostru, dar am luat-o cu mine şi pe sultana Safia, fiica Măriei Sale 
Afridun al Constatiniei; şi va s-o dau îndărăt tatălui ei; şi pe urmă avem să 
ne întoarcem toţi cu oştile, să vă bulucim, şi să spulberăm casele voastre, şi 
să vă stârpim pe toţi până la unul! Şi nu are să mai fie pe pământ nimeni, 
decât noi, creştinii, cei care ne închinăm Crucii!” 


sataa, 


După ce citirăm hârtia, pricepurăm toată grozăvia prăpădului nostru, şi ne 
băturăm peste obraji cu mâinile, şi ne jelirăm îndelung. Da la ce aveau să ne 
mai slujească lacrimile, de vreme ce lucrul cel de neîndreptat se săvârşise? 
Şi atunci, o, Măria Ta, oastea şi norodul se dezbinară în ce priveşte alegerea 
urmaşului răposatului sultan Omar Al-Neman. Şi dezbinarea ţinu vreme de 
o lună întreagă, după care, cum nu aveam nicio ştire dacă mai trăieşti, 
hotărârăm să ne ducem să-l alegem domn pe coconul Şarkan, de la Damasc. 
Ci Allah te scoase în calea noastră, şi se petrecu ceea ce se petrecu! Şi iac- 
aşa-i, o, Măria Ta, cu pricina morţii părintelui tău, sultanul Omar Al- 
Neman! 

După ce sfârşi istorisirea morţii sultanului Omar Al-Neman, vizirul cel 
mare Dandan îşi scoase năframa şi îşi coperi ochii şi începu să plângă. Şi 
sultanul Daul'makan şi sultăniţa Nozhatu, care şedea dindărătul perdelei de 
mătase, începură şi ei să plângă, ca şi marele cămăraş şi ca toţi cei ce se 
aflau acolo. 

Da cămăraşul, el cel dintâi, îşi şterse lacrimile şi îi spuse lui Daul'makan: 

— O, Măria Ta, chiar că lacrimile nu mai pot să slujească la nimic. Şi nu 
îţi mai rămâne decât să iei vârtoşie şi să-ţi întăreşti inima spre a veghea la 
trebile împărăției tale. Şi-apoi răposatul tău părinte trăieşte mai departe în 
tine, căci părinţii trăiesc în copiii vrednici de ei! 

Atunci Daul'makan îşi curmă plânsul şi se găti să ţină cel dintâi divan al 
domniei sale. 

Drept aceea, şezu în jetul domnesc de sub boltă, iar cămăraşul rămase în 
picioare lângă el, iar vizirul Dandan dinaintea lui, iar oştenii în spatele 
jeţului domnesc; iar emirii şi mai marii împărăției, fiecare după cinul lui. 

Atunci sultanul Daul'makan îi spuse vizirului Dandan: 

— Înnumără-mi cuprinsul din dulapurile părintelui meu. 

Şi vizirul Dandan răspunse: 

— Ascult şi mă supun! 

Şi înşirui tot ce se afla în dulapurile vistieriei — galbeni, odoare şi 
giuvaieruri; şi îi înmână o socoteală amănunţită. Atunci sultanul 
Daul”makan îi spuse: 

— O, vizire al tatălui meu, vei urma a fi şi pe mai departe vizirul cel mare 
al domniei mele. 

Şi vizirul Dandan sărută pământul dintre mâinile sultanului şi îi ură viaţă 
lungă. Apoi sultanul îi spuse cămăraşului: 


— In ce priveşte bunurile pe care le-am adus cu noi de la Damasc, se cade 
a le împărţi oştirii. 
În clipita aceasta a istorisirii sale, Şeherezada văzu că se luminează de ziua şi, sfioasă, tăcu. 


Dar când fu cea de a optzeci şi şaptea noapte 


Spuse: 


Atunci cămăraşul deschise lăzile în care se găseau bunurile şi odoarele 
aduse de la Damasc şi nu păstră chiar nimic din ele, ci le împărţi pe toate 
ostaşilor, dând lucrurile cele mai frumoase capilor de oaste. Şi toţi capii 
sărutară pământul dintre mâinile sale, şi făcură urări pentru viaţa sultanului 
şi îşi ziseră între ei: „Niciodată nu am văzut atâta dărnicie!” 

Şi numai atunci sultanul Daul'makan dădu semnul de plecare; şi 
numaidecât tabăra fu ridicată; iar sultanul, în fruntea oştii sale, intră în 
Bagdad. Şi tot Bagdadul era împodobit; şi toţi locuitorii erau îngrămădiţi pe 
pleşurile caselor, şi femeile, la trecerea sultanului, scoteau ţipete ascuţite de 
bucurie. 

Iar sultanul sui în saraiul său, şi lucrul cel dintâi pe care îl făcu fu de a o 
chema pe căpetenia calemgiilor şi de a o pune să scrie o scrisoare către 
fratele său Şarkan, la Damasc. Scrisoarea aceea cuprindea istorisirea 
amănunţită a tuturor câte se petrecuseră, de la început până la sfârşit. Şi se 
încheia aşa: 

„Și te rugăm, o, frate al nostru, la primirea scrisorii noastre să faci 
pregătirile cuvenite şi să-ţi strângi oastea şi să-ţi împreuni puterile cu ale 
noastre, spre a porni laolaltă războiul sfânt asupra necredincioşilor ce ne 
ameninţă, şi să răzbunăm moartea tatălui nostru şi să spălăm pata care 
trebuieşte a fi spălată!” 

Pe urmă împături cartea şi o pecetlui cu pecetea lui şi îl chemă pe vizirul 
Dandan şi îi înmână cartea spunându-i: 

— Numai tu eşti în stare, o, mare vizir, să îndeplineşti o solie atâta de 
gingaşă pe lângă fratele meu. Şi vei şti cum să-i vorbeşti cât mai înduioşător 
şi cât mai dulce, şi îi vei spune limpede din partea mea: „Stau gata întru 
totul să-ţi las scaunul de domnie de la Bagdad şi să fiu în locul tău 
cârmuitorul Damascului.” 

Atunci vizirul Dandan se găti numaidecât de plecare; şi chiar în seara 
aceea purcese spre Damasc. 


Or, în lipsa lui, două lucruri peste măsură de însemnate se petrecură la 
saraiul sultanului Daul'makan. Cel dintâi fu că Daul'makan porunci să vină 
prietenul său, bătrânul hammamgiu, şi îl potopi cu cinstiri şi cu huzmeturi, 
şi îi dărui numai pentru el un sarai, şi porunci ca saraiul acela să fie aşternut 
cu chilimurile cele mai frumoase de la Persia şi de la Korasan. Ci va mai 
veni vorba adesea, de-a lungul povestirii noastre, despre hammamgiul acela 
de treabă. 

Cât despre cel de al doilea lucru, iacătă-l: un peşcheş alcătuit din zece 
roabe albe copile îi sosi sultanului Daul'makan din partea unuia dintre 
supuşii săi. Or, una dintre copile, a cărei frumuseţe sfrunta orice laudă, îi 
plăcu tare mult sultanului Daul'makan care tot atunci o şi luă şi se culcă cu 
ea, şi o lăsă plină pe clipă pe dată. Ci avem să ne mai întoarcem asupra 
acestei întâmplări, de-a lungul povestirii noastre. 

Cât despre vizirul Dandan, acesta se întoarse curând şi vesti pe sultan că 
fratele său Şarkan ascultase cu multă bunăvoință cererea sa şi că pornise la 
drum, în fruntea oștirii lui, spre a răspunde la chemare. Şi vizirul adăugă: 

— Încât acuma se cere să ieşi în întâmpinarea lui. 

Şi sultanul răspunse: 

— Da, de bună seamă, o, vizire al meu! 

Şi ieşi din Bagdad, şi de-abia poruncise să se aşeze tabăra, la o zi de cale, 
că emirul Şarkan se şi ivi cu oastea lui, pe urmele cercetaşilor săi. 

Atunci Daul'makan sări degrabă şi porni în întâmpinarea fratelui său; şi, 
de cum îl văzu, vru să coboare de pe cal. Dar Şarkan, de departe, îl rugă să 
nu facă nimic şi, el întâi, sări din şa şi veni fuga să se repeadă în braţele lui 
Daul'makan care, oricum, descălecase şi el de pe cal. Şi se îmbrăţişară 
îndelung plângând; şi, după ce îşi spuseră vorbe de mângâiere unul altuia 
pentru moartea tatălui lor, se întoarseră împreună la Bagdad. 

Şi, fără a mai pierde vreme, chemară vitejii din toate părţile împărăției, iar 
aceştia nu pregetară să se înfăţişeze la chemare, într-atât li se făgăduiau 
prăzi şi huzmeturi. Şi, vreme de o lună, vitejii nu mai conteniră să tot curgă. 
Şi, estimp, Şarkan îi povestise lui Daul'makan toată povestea lui; iar 
Daul'makan de asemenea i-o povestise pe a sa, şi stăruind mult asupra 
ajutoarelor căpătate de la hammamgiu. Încât Şarkan îl întrebă: 

— De bună seamă că îl vei fi răsplătit pe omul acela vrednic, pentru toată 
osârdia lui? 

Iar Daul'makan îi răspunse... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a optzeci şi opta noapte 


Spuse: 


Iar Daul'makan îi răspunse: 

— Nu întru totul, întrucât am lăsat s-o fac numaidecât după întoarcerea 
mea de la război, de-o vrea Allah! 

Şi-aşa că atunci putu Şarkan să se încredinţeze de adevărul celor spuse de 
către Nozhatu, care îi fusese soţie pe când el habar nu avea că i-ar fi soră, şi 
de la care o avusese pe copila Puterea-Ursitei. Şi împrejurarea îi aduse 
aminte că se cădea să ceară ştiri despre Nozhatu. Încât îl rugă pe cămăraşul 
cel mare să-i ducă talâmul din parte-i. Şi marele cămăraş îşi îndeplini solia 
şi îi aduse tot aşa lui Şarkan talâmul sultăniţei Nozhatu, care, pe deasupra, 
cerea ştiri despre fetiţa ei Puterea-Ursitei. Şi Şarkan îi trimise vorbă să fie 
liniştită, întrucât Puterea-Ursitei se află în deplină sănătate la Damasc. 
Atunci Nozhatu îi mulțumi lui Allah pentru aceasta. 

Pe urmă, după ce toate oştile se strânseră şi arabii din triburi îşi aduseră 
bulucurile lor, cei doi fraţi trecură în fruntea ordiilor împreunate; şi, după ce 
Daul”makan îşi luă rămas-bun de la roaba cea tânără pe care o lăsase grea, 
şi după ce îi întocmi o simbrie vrednică de ea, ieşiră din Bagdad, 
adulmecând spre meleagurile necredincioşilor. 

Oastea din frunte era alcătuită din voinicii turci, a căror căpetenie se 
chema Bahraman; iar oastea de acoperire era alcătuită din voinicii din 


Deilam - a căror căpetenie se chema Rustem. Mijlocul era cârmuit de 
Daul’makan, pe când aripa dreaptă era sub poruncile emirului Şarkan, iar 
aripa stângă sub poruncile marelui cămăraş. lar marele vizir Dandan fu 
însărcinat cu vegherea peste toată oastea. 

Şi nu conteniră din mers vreme de o lună întreagă, odihnindu-se câte trei 
zile după fiecare săptămână de umblet, până ce ajunseră în ţara rumilor. 
Atunci, la ivirea lor, locuitorii înspăimântați o luară la fugă din toate părţile 
şi se duseră să se adăpostească la Constantinia, dându-i de ştire domnului 
Afridun despre crâncena năvălire a musulmanilor. 

La vestea aceea, domnul Afridun se ridică şi porunci să fie chemată 
bătrâna Muma-Prapădurilor, care tocmai i-o adusese îndărăt pe fiică-sa 
Safia, şi care totodată îl hotărâse şi pe domnul Hardobiu de la Chezareea, pe 
care îl stârnise, să vină cu ea, el şi toată oştimea lui, şi să se alăture lui 
Afridun. Şi domnul de la Chezareea, nesătul cu moartea sultanului Omar 


Al-Neman, şi râvnind s-o răzbune încă pe fiică-sa Abriza, zorise s-o 
însoţească pe Muma-Prăpădurilor la Constantinia, în fruntea oastei sale. 


Aşa că atunci când Afridun porunci să fie chemată bătrâna, ea se şi înfăţişă 
între mâinile lui; iar el îi ceru amănunte despre moartea lui Omar Al- 
Neman, pe care ea se grăbi să i le dea. Atunci Măria Sa o întrebă: 

— Şi-acuma, că vrăjmaşul se apropie, ce se cade să facem, o, Muma- 
Prăpădurilor? 

Ea răspunse: 

— O, mărite doamne, o, clironom al lui Cristos pe pământ, am să-ţi arăt 
calea de urmat; şi nici Şeitan, cu toate şiretlicurile lui, nu va mai putea să 
descâlcească itele în care am să-i prind pe vrăjmaşii noştri! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a optzeci şi noua noapte 


Spuse: 


„„„Şi nici Şeitan, în pofida tuturor şiretlicurilor lui, nu va mai putea să 
descâlcească itele în care am să-i prind pe vrăjmaşii noştri! Or, iacătă 
tertipul de urmat spre a-i nimici: să trimiţi cincizeci de mii de oşteni cu 
corăbiile, care să ridice pânzele spre a merge la Muntele Fumegător, la 
poalele căruia au aşezat tabără vrăjmaşii noştri. Iar pe de altă parte, pe drum 
de uscat, să trimiţi toată oştimea ta să-i ia pe neaşteptate pe păgâni. Şi aşa 
vor fi prinşi din toate părţile, şi niciunul dintre ei nu va avea cum să scape 
de la prăpăd. Şi-acesta-i gândul meu. 

Iar Afridun îi spuse bătrânei: 

— Într-adevăr, chibzuiala ta este prea bună, o, crăiasă a tuturor bătrânelor 
şi sfetnică a celor mai înţelepţi. 

Şi îi plăcu rostuirea şi o puse pe dată în faptă. 

Aşa că năile încărcate cu oşteni ridicară pânzele şi ajunseră la Muntele 
Fumegător şi descărcară oamenii care se îngrămădiră fără zarvă pe după 
stâncile înalte. lar pe calea uscatului oastea nu zăbovi a sosi în faţa 
duşmanului. 

Or, la ceasul acela, puterile oştilor erau aşa: oastea musulmană de la 
Bagdad şi de la Korasan cuprindea o sută douăzeci de mii de călăreţi sub 
porunca lui Şarkan. lar oastea necredincioşilor creştini se ridica la o mie de 
mii şi şase sute de mii de luptători. Aşa că, atunci când noaptea căzu peste 


munţi şi peste câmpii, pământul, de toate focurile câte îl luminau, păru ca 
un pojar. 

Or, la ceasul acela, craiul Afridun şi craiul Hardobiu îşi strânseră emirii şi 
capii de oaste, spre a ţine sfat. Şi hotărâră să purceadă lupta, chiar de a doua 
zi, asupra musulmanilor, din toate părţile deodată. Dar bătrâna Muma- 
Prăpădurilor, care asculta cu sprâncenele încruntate, se ridică şi spuse 
domnului Afridun, şi domnului Hardobiu, şi tuturor celor de faţă: 

— O, vitejilor, încleştările trupului, când sufletele nu sunt sfinţite, nu ar 
putea să aibă decât urmări negre! O, creştinilor, înainte de luptă se cade să 
vă apropiaţi de Cristos, şi să vă curăţaţi cu tămâia cea mai de seamă făcută 
din spurcuri patriarhale! 

Iar cei doi domni şi oştenii răspunseră: 

— Vorbele tale sunt binevenite, o, maică preacinstită! 

Or, iacătă ce mai era şi cu tămâia aceea de seamă făcută din spurcuri 
patriarhale: 

Când patriarhul cel mare al creştinilor de la Constantinia îşi făcea 
spurcurile, preoţii le strângeau cu grijă în nişte pănzări de mătase şi le uscau 
la soare; pe urmă făceau din ele un aluat pe care îl amestecau cu mosc, cu 
ambră şi cu smirnă; şi aluatul acela, după ce se usca, îl pisau bine şi îl 
puneau în nişte cutiuţe ele aur şi îl trimiteau la toţi craii creştini şi la toate 
bisericile creştine. Şi praful acela din spurcuri de patriarh slujea ca tămâia 
cea mai de seamă pentru a-i sfinţi pe creştini în toate împrejurările 
sărbătoreşti, şi mai ales pentru a-i binecuvânta pe noii căsătoriţi şi a-i afuma 
pe noii născuţi şi a-i blagoslovi pe noii preoţi. Ci întrucât numai spurcurile 
patriarhului cel mare de-abia dacă puteau să ajungă pentru vreo zece olaturi 
şi nu puteau să fie îndestulătoare a atâtea folosințe pentru toate ţările 
creştine, preoţii măsluiau praful acela adăugându-l cu alte spurcuri mai 
puţin sfinte, de pildă cu spurcurile unor patriarhi mai mici şi ale vicarilor. Şi 
era tare anevoie să le deosebeşti, de altminteri. Încât praful acela, din 
pricina virtuţilor lui, era foarte prețuit de porcii de greci care, în afară de 
afumări, îl mai foloseau şi ca ir de uns în bolile de ochi, şi ca stomahic în 
bolile de pântece şi de maţe. Dar leacurile astea erau folosite mai cu seamă 
la cei mai mari dintre crai şi crăiţe; şi aşa se făcea că preţul lui era foarte 
ridicat şi că o măsură de o drahmă se vindea pe o mie de dinari de aur. Şi 
iacă-aşa cu tămâia din spurcuri patriarhale... 


În clipita aceea a istorisirii sale, Şeherezada văzu că se luminează de ziuă şi tăcu sfielnic. 


Dar când fu cea de a nouăzecea noapte 


Spuse: 


Şi iacă-aşa cu tămâia din spurcuri patriarhale. Dar cât despre craiul 
Afridun şi despre creştini, iacătă: 

Când se făcu dimineaţă, craiul Afridun, după sfatul Mumei-Prăpădurilor, 
porunci să se adune căpeteniile de seamă ale oştirii şi toate ajutoarele lor şi 
îi puse să sărute o cruce mare de lemn şi îi afumă cu tămâia aceea de seamă 
făcută din spurcuri de la patriarhul cel mare, adevărate, fără nicio măsluire. 
Încât duhoarea ei era cumplit de tare şi ar fi ucis şi un elefant din oastea 
musulmanilor; dar porcii de greci erau deprinşi cu ea. 

Atunci bătrâna Muma-Prăpădurilor se ridică şi zise: 

— O, Măria Ta, înainte de a da bătălia cu necredincioşii, se cere, spre a 
birui neîndoielnic, să ne scăpăm de emirul Şarkan, care este însuşi Şeitan şi 
care porunceşte peste oştirea toată. Întrucât el este cel care îi însufleţeşte pe 
toţi oştenii săi şi le dă dârzie. Da cu el mort, oastea lui e prada noastră! Aşa 
că să-l trimitem pe viteazul cel mai de preţ dintre războinicii noştri să-l 
stârnească la o luptă piept la piept şi să-l omoare. 

Când auzi vorbele ei, craiul Afridun porunci pe dată să vină vestitul 
luptător Lucas, fiul lui Camlutos, şi, cu chiar mâna lui, îl afumă cu tămâia 
de spurc. Pe urmă luă olecuţă din scârna aceea, o înmuie cu scuipat şi îl 
mirui cu ea pe gingii, pe nări şi pe amândoi obrajii, şi îi dădu să tragă şi pe 
nas din ea, şi, cu ce mai rămase, îl frecă pe sprâncene şi pe mustăţi. 

Or, afurisitul acela de Lucas era luptătorul cel mai de spaimă din toate 
ţările rumilor; şi nimenea printre creştini nu ştia să arunce sulița ca el, ori să 
mânuiască paloşul sau să împungă cu lancea. Da înfăţişarea lui era tot pe 
atâta de îngreţoşătoare pe cât îi era voinicia de mare. Era peste poate de hâd 
la chip, întrucât chipul lui era ca al unui măgar de soi rău; şi, privit cu luare- 
aminte, semăna cu o maimuţă; şi, scrutat cu multă grijă, era precum un 
broscoi înfricoşător ori ca un şarpe dintre şerpii cei mai răi; iar apropierea 
lui era mai de neîndurat decât despărţirea de un prieten; şi răpise de la 
noapte întunecimile şi de la umblători împuţiciunea duhoarei. Şi pe toate 
aceste temeiuri fusese poreclit Paloşul-lui-Cristos. 

Aşa că blestematul de Lucas, după ce fu afumat şi uns cu spurcuri de către 
domnul Afridun, îi sărută picioarele şi şezu drept dinaintea lui. Atunci 
domnul îi spuse: 


— Vreau să te duci să-l înfrunţi, în luptă dreaptă, pe deliul acela de Şarkan, 
şi să ne scapi de prăpădurile lui! 

Şi Lucas răspunse: 

— Ascult şi mă supun! 

Şi după ce Afridun îi dădu să sărute crucea, Lucas se duse şi încălecă pe 
un roib falnic, acoperit cu un cioltar roşu şi bogat, şi înşăuat cu o şa de atlaz 
bătută cu pietre scumpe. Şi se întrarmă cu o suliță lungă cu trei sâmcele; şi, 
astfel, l-ai fi luat drept chiar Şeitan. Pe urmă, cu pristavi de oaste şi cu un 
crainic înainte, se îndreptă către tabăra drept-credincioşilor. 

Crainicul deci, înaintea blestematului de Lucas, începu să strige cu toată 
gura lui, în limba arăbească: 

— O, musulmanilor, iată-l pe viteazul vitejilor, care a pus pe fugă puhoaie 
de oşti dintre ordiile de turci, de kurzi şi de deilamiţi! Este Lucas cel vestit, 
fiul lui Camlutos! Să iasă din rândurile voastre viteazul vostru Şarkan, 
stăpânul Damascului din ţara Şamului! Şi, de cutează, să vină să se înfrunte 
cu uriaşul nostru! 

Or, de-abia fuseseră strigate vorbele acestea, că se şi auzi un duduit 
răbufnind prin vânt şi o goană de cal care făcu să se cutremure pământul şi 
care aruncă spaima până în inima afurisitului de ghiaur, şi făcu toate 
capetele să se întoarcă spre partea aceea. Şi se ivi însuşi Şarkan, fiul 
sultanului Omar Al-Neman, şi venea drept asupra acelor păgâni, aşijderea 
unui leu în turbare, şi călare pe un cal cumu-i gazela cea mai sprintenă. Şi 
îşi ţinea în mână lancea şi rostea stihurile acestea: 


Mi-e murgul, — frâul când i-l scutur — 
Ca vântul ce-n văzduhuri cântă. 
Ah, murg cuminte! 


Iar lancea-mi de la Ind o flutur 
Ca pe un fulger ce se-avântă 
In valuri-valuri înainte! 


Da necioplitul de Lucas, care era un mocârţan necioplit, de prin nişte 
meleaguri întunecate, nu pricepea o vorbă arăbească şi nu avea cum să 
deguste frumuseţea acelor stihuri şi rânduirea acelor hanguri. Încât se 
mărgini să-şi atingă fruntea, care era scrisă cu o cruce, şi a-şi duce apoi 
mâna la buze, spre cinstire faţă de acel semn aiurea. 


Şi deodată, mai hâd ca un mistreţ, îşi împinse calul spre Şarkan. Pe urmă 
se opri scurt din goana calului şi aruncă sus de tot în văzduh arma pe care o 
ţinea în mână, şi atâta de sus încât ea pieri din priviri. Da în curând sulița 
căzu la pământ. Şi, până a atinge pământul, afurisitul, ca un vrăjitor, o şi 
înşfăcă din zbor. Şi atunci, din toate puterile lui, îşi azvârli sulița cea cu trei 
sâmcele înspre Şarkan. lar sulița porni iute ca fulgerul. Şi se isprăvise cu 
Şarkan! 

Da Şarkan, în chiar clipita când sulița trecea şuierând şi era să-l străpungă, 
îşi întinse mâna şi o înşfăcă din zbor. Or, mărire lui Şarkan! Prinse sulița cu 
o mână vânjoasă, şi o aruncă în văzduh, atâta de sus încât se pierdu din 
priviri. Şi o prinse iarăşi cu mâna stângă, într-o clipire de ochi. Şi strigă: 

— Pe Cel carele a întocmit cele şapte caturi ale cerului! Am să-i dau 
acestui afurisit o învăţătură pe veci! 

Şi aruncă sulița. 

Atunci mocofanul de uriaş Lucas vru să facă şi el isprava făptuită de 
Şarkan şi întinse mâna spre a opri arma zburătoare. Ci Şarkan, prilejuindu- 
se de clipita aceea în care creştinul se lăsă descoperit, aruncă spre el cea de 
a doua suliță, care îl lovi în frunte, chiar în locul în care era însemnat cu 
crucea. Şi sufletul necredincios al acelui creştin răbufni din fundu-i şi se 
duse să se înece în flăcările iadului... 


În clipita aceea a istorisirii sale, Şeherezada văzu că se luminează de ziuă şi tăcu sfielnică. 
Dar când fu cea de a nouăzeci şi una noapte 


Spuse: 


Şi sufletul necredincios al acelui creştin răbufni din fundu-i şi se duse să se 
înece în flăcările iadului. 

Când aflară, din gura însoţitorilor lui Lucas, de moartea viteazului lor, 
oştenii din oastea creştinească se jeluiră şi se bătură peste obraji, de durere, 
şi pe urmă se repeziră cu toţii la arme, scoțând strigăte de moarte şi de 
răzbunare. 

Atunci crainicii chemară oamenii, care se rânduiră în şiruri de bătălie şi, la 
semnul dat de către cei doi domni, se repeziră de-a valma asupra oastei 
musulmane. Şi încăierarea se dezlănţui. Şi vitejii se năpustiră peste viteji. Şi 
sângele se revărsă peste holde. Şi răcnetele se rostogoliră peste răcnete. Şi 
trupurile fură zdrobite sub copitele cailor. Şi oamenii se îmbătară de sânge 
şi nu de vin, şi se clătinau ca beţi. Şi morţii se grămădiră peste morţi, şi 


rănile peste răni. Şi bătălia ţinu aşa până la căderea nopţii, care îi despărţi 
pe cei încăieraţi. 

Atunci Daul'makan, după ce îl firitisi pe fratele său Şarkan pentru vitejia 
ce avea să-i împodobească numele prin veacuri, îi spuse vizirului Dandan şi 
marelui cămăraş: 

— O, mare vizire, şi tu, o, preacinstite cămăraş, luaţi douăzeci de mii de 
oşteni şi duceţi-vă la depărtare de şapte farsangi de la mare. Acolo să vă 
aciuaţi în valea Muntelui Fumegător, iar la semnul ce am să vi-l dau 
fluturând steagul cel verde, să vă sculaţi deodată gata de lupta hotărâtoare. 
Or, noi cei de aici avem să ne prefacem că luăm fuga. Atunci necredincioşii 
au să se ia după noi. În clipita aceea, voi, la rându-vă, să vă luaţi după ei, iar 
noi, întorcându-ne, avem să-i lovim; iar ei astfel vor fi prinşi din toate 
părţile; şi niciunul dintre necredincioşi nu are să scape de paloşul nostru, 
atunci când avem să strigăm: Allah akbar! 

Aşa că vizirul Dandan şi marele cămăraş răspunseră cu ascultare şi cu 
supunere, şi puseră pe dată în fapt tertipul ce le fusese poruncit. Şi porniră 
la drum, pe vreme de noapte, şi se duseră să ocupe poziţiile în valea 
Muntelui Fumegător, chiar acolo unde dintru întâi se ascunseseră oştenii 
creştini veniţi de pe mare şi care apoi se alăturaseră oastei de pe uscat; fapt 
ce avea să le aducă pieirea, întrucât socoata dintâi a Mumei-Prăpădurilor 
fusese mai bună. 

Or, odată cu dimineaţa, toţi ostaşii erau în picioare gata de iureş. Iar peste 
corturi fâlfâiau steagurile şi sclipeau crucile, din toate părţile. Şi vitejii din 
cele două tabere îşi făcură mai întâi rugăciunile. 

Drept-credincioşii ascultară procitirea Suralei dintâi din Coran, Suraua 


Vacii “; iar necredincioşii îl pomeniră pe Messia, fiul Mariamei, şi se 
curăţiră cu spurcul patriarhului, dar fără îndoială că din spurc măsluit, dată 
fiind marea mulţime de soldaţi tămâiaţi. Or, afumătura aceea nu avea să-i 
mântuie de paloş! 

Într-adevăr, la semnul dat, bătălia începu iarăşi, mai îndârjită. Ca mingile 
zburau capetele; pământul se aşternu cu mădulare; şi sângele curse puhoaie, 
şi într-atâta, de le ajunse cailor până la chingă. 

Ci deodată, ca din pricina unei spaime mari, musulmanii, care până aci se 
luptaseră vitejeşte, dădură dosul şi o luară la fugă toţi, până la cel din urmă. 

La priveliştea oastei musulmane care luase fuga astfel, domnul Afridun al 
Constantiniei slobozi un olăcar la domnul Hardobiu, ale cărui armii până 
atunci nu intraseră în luptă, spunându-i: 


— lacătă că musulmanii fug! Căci noi am fost făcuţi de neînvins cu sfânta 
tămâie patriarhicească, cu care ne-am tămâiat şi cu care ne-am miruit 
bărbile şi mustăţile. Acuma rămâne în seama voastră să vă repeziţi pe 
urmele lor şi să-i prăpădiţi până la unul! Şi aşa vom răzbuna moartea lui 
Lucas, viteazul vitejilor noştri... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a nouăzeci şi doua noapte 


Spuse: 


„.„.Şi aşa vom răzbuna moartea lui Lucas, viteazul vitejilor noştri! 

Atunci Hardobiu, care nu aştepta decât prilejul să-şi răzbune într-un sfârşit 
moartea fiică-si, minunata Abriza, le strigă celor din oastea lui: 

— O, vitejilor! săriţi pe musulmanii aceia care fug ca muierile! 

Or, el habar n-avea că acesta era un vicleşug al viteazului vitejilor, emirul 
Şarkan, şi al fratelui său Daul'makan. 

Într-adevăr, în clipita în care creştinii lui Hardobiu, ţinându-se după ei, îi 
ajunseseră din urmă, musulmanii se opriră din fuga prefăcută şi, la glasul 
lui Daul'makan, se năpustiră asupra celor care îi fugăreau, strigând: „Allahu 
akbar!” Şi Daul'makan, ca să-i îndârjească la luptă, aruncă acest îndemn: 

— O, musulmanilor, iacătă ziua credinţei! lacătă ziua când veţi dobândi 
raiul! Că raiul nu se dobândeşte decât la umbra paloşelor! 

Ei atunci se repeziră ca leii. lar ziua aceea nu fu pentru creştini ziua 
bătrâneţii, întrucât fură seceraţi fără a mai fi avut vreme să-şi vadă pletele 
albind. 

Ci isprăvile săvârşite de Şarkan, în bătălia aceea năprasnică, sunt mai 
presus de toate vorbele”. Şi pe când el făcea harcea-parcea tot ce îi ieşea în 
cale, Daul'makan puse să se fluture steagul cel verde, semnul hotărât cu cei 
din vale. Şi vru să se repeadă şi el în vălmăşag. Ci Şarkan îl zări deodată 
cum se gătea să se avânte. Atunci, iute, se duse la el şi-i spuse: 

— O, fratele meu, nu se cade să-ţi primejduieşti viaţa în vipia bătăliei, căci 
tu eşti de trebuinţă la ocârmuirea împărăției tale. Încât, de-acuma, nu am să 
mă mai depărtez de tine, şi am să mă bat numai în preajma ta, apărându-te 
chiar eu împotriva tuturor primejdiilor! 

Or, in acest timp, vitejii musulmani de sub porunca vizirului Dandan şi a 
marelui cămăraş, la vederea semnului hotărât, se desfăşurară într-o jumătate 
de perghel şi retezară astfel oastei creştine orice putinţă înspre corăbiile ei, 


pe mare. Aşa că lupta pornită în atari împrejurări nu mai putea să fie 
îndoielnică. lar creştinii fură nimiciţi amarnic de oştenii musulmani, atât de 
kurzi cât şi de persani, şi de turci, şi de arabi. lar cei care izbutiră să scape 
fură tare puţini ca număr. Întrucât până pe la vreo sută douăzeci de mii 
dintre ei îşi găsiră moartea, pe când ceilalţi izbutiră să scape înspre 
Constantinia. lac-aşa cu grecii lui Hardobiu! Da cât despre cei ai lui 
Afridun, care se trăseseră pe înălţimi împreună cu domnul lor, încredinţaţi 
de mai înainte de prăpădul musulmanilor, ce jale trebuie să fi trăit văzând 
fuga alor lor! 

Or, în ziua aceea, pe lângă biruinţă, drept-credincioşii mai dobândiră şi o 
grămadă de pleanuri. Mai întâi toate năile, afară de douăzeci care mai aveau 
oşteni pe punte şi care putură să răzbată până la Constantinia spre a vesti 
prăpădul. Apoi toate bunurile şi toate lucrurile de preţ strânse pe acele năi; 
pe urmă cincizeci de mii de cai cu tacâmurile lor; şi corturile, şi tot ce se 
afla în ele, precum arme şi merinde; şi, într-un sfârşit, o sumedenie fără de 
socoată pe care nicio cifră nu ar izbuti s-o înfăţişeze, încât bucuria lor fu 
mare foarte, şi îi mulţumiră lui Allah pentru biruinţă şi pentru plean. Şi 
iacă-aşa cu musulmanii! 

Da cât despre fugari, apoi aceştia ajunseră într-un sfârşit la Constantinia, 
cu sufletul bântuit de corbii prăpădului. Şi toată cetatea se cufundă în jale, 
iar clădirile şi bisericile fură învelite în pânze cernite, şi tot norodul se 
grămădi în cete mâniate şi scoțând strigăte de rocoşire. Şi durerea tuturora 
nu putu decât să sporească atunci când văzură că nu se mai întorceau din 
toate năile decât douăzeci de corăbii, şi din toată oştimea decât douăzeci de 
mii de oameni. Atunci norodul îi învinui pe domni de vânzare. Şi tulburarea 
lui Afridun fu atâta de mare şi spaima lui atâta de grea, că nasul i se lungi 
până la picioare, iar sacul burdihanului i se întoarse pe dos... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era de 
felul ei, tăcu. 


Dar când fu cea de a nouăzeci şi treia noapte 


Spuse: 


...nasul i se lungi până la picioare, iar sacul burdihanului i se întoarse pe 
dos, şi măruntaiele i se deznodară, şi lăuntrurile i se fleşcăiră. Atunci 
porunci să fie chemată bătrâna Muma-Prăpădurilor, spre a-i cere sfat despre 
ce îi mai rămânea de făcut. Şi bătrâna sosi pe dată. 


Or, bătrâna Muma-Prăpădurilor, pricina adevărată a tuturor acelor năpaste, 
chiar că era o scârbă de baborniţă: viclenită, telpiză, tăbăcită în ticăloşii; 
gura-i era împuţită; pleoapele-i roşii şi fără de gene; obrajii spălăciţi şi 
colbăiţi; chipu-i negru ca noaptea; ochii-i urduroşi; trupu-i râios; pletele-i 
îngălate; spinarea-i cocârjată; pielea-i smochinită. Era cu adevărat urgia 
urgiilor celor mai amarnice, şi o năpârcă a năpârcilor celor mai veninoase. 
Şi baba aceea scârbavnică îşi petrecea mai toată vremea la domnul 
Hardobiu, la Chezareea; şi o trăgea inima spre palatul lui, dată fiind 
mulţimea mare de robi tineri ce se aflau acolo, atât băieţi cât şi fete; întrucât 
ea îi năsâlnicea pe robii flăcăi s-o bobârnicească, şi îi plăcea la rându-i să le 
bobârnicească şi ea pe tinerele roabe fete; şi punea mai presus de orice 
târnositul cu acele copile şi mâglişitul lerului lor rourat cu al său. Şi era 
amarnic de iscusită la meşteşugul mâglişitului; şi se pricepea ca o gulă să le 
vârcolicească hămişlişurile şi să le ţumburească ispitit bumburii; şi, ca să le 
facă să răzbească la zvâcnetul din urmă, le sămălţuia veşcele cu şofran 
străcurat: fapt ce le prăvălea pierite de istov în braţele ei. Încât le dovedise 
cu dibăciile ei pe toate roabele din palat şi, mai când, şi pe însoţitoarele 
Abrizei; da nu putuse să izbutească a o dodeli şi pe mlădia Boabă-de- 
Mărgean, iar tertipurile ei toate se vădiseră zadarnice faţă de Abriza; 
întrucât pe Abriza o scârbea din pricina duhoarei răsuflării ei şi a damfului 
de udăciune dospită ce se revărsa de la subsuorile şi de la vântrele ei, şi a 
vălurilor duhnite a potopurilor de împuţiciuni, mai trăsnitoare decât 
usturoiul stricat, şi a scorţoşeniei pielei ei, mai ţepoasă decât cea a ariciului 
şi mai tare decât viţele de palmier, întrucât cotoroanţei chiar că i se puteau 
potrivi bine spusele poetului: 


Nicicând mireasma tare de trandafiri cu care 
Işi năclăieşte pielea n-are să fie-n stare 
Să-mprăştie duhoarea-i de vântuiri amare! 


Da se cade a spune că Muma-Prăpădurilor era plină de filotimie faţă de 
toţi robii care se lăsau zbârnâiţi de ea, precum era şi plină de pică faţă de cei 
ce nu se lăsau biruiţi. Şi taman din pricina dârziei sale era Abriza atâta de 
duşmănită de babă. 

Aşadară, când bătrâna Muma-Prăpădurilor intră la Afridun, acesta se 
ridică în cinstea ei; şi Hardobiu făcu la fel. Şi bătrâna spuse: 

— O, Măria Ta, ni se cade acuma să dăm încolo toată tămâia şi toate 
binecuvântările patriarhului, care nu au făcut decât să tragă năpastele asupra 


capetelor noastre. Şi să chibzuim mai degrabă a lucra în lumina 
înţelepciunii adevărate. lacătă. Întrucât musulmanii drumeţesc cu pas 
spornic spre a veni să împresoare cetatea noastră, se cere a trimite crainici 
în toată împărăţia să îmbie gloatele să vină la Constantinia ca să înfrunte 
împreună cu noi năvala împresurătorilor. Şi toţi oştenii de la toate plaiurile 
să zorească a da fuga să se închidă între zidurile noastre, căci primejdia este 
grabnică! lar cât despre mine, o, Măria Ta, lasă-mă slobodă, şi în curând 
pomina are să facă a răzbate până la tine urmarea vicleşugurilor mele şi 
zvoana năpastelor mele asupra musulmanilor. Întrucât, din clipita aceasta, 
las Constantinia. Şi Cristos, fiul Mariamei, să te ţie sănătos! 

Atunci Afridun zori să urmeze sfaturile Mumei-Prăpădurilor care, precum 
spusese, plecă din Constantinia. 

Or, iacătă tertipul ticluit de bătrâna cea vicleană. După ce ieşi din cetate, 
luând cu ea cincizeci de voinici aleşi, bine pricepători ai limbii arăbeşti, 
grija ei dintâi fu să-i îmbrace în haine de negustori musulmani de la 
Damasc. Căci luase cu ea de asemenea şi o sută de catâri încărcaţi cu 
ţesături de toate soiurile, mătăsării de la Antiohia şi de la Damasc, atlazuri 
cu străluciri ca de mademuri şi zarpale de preţ, şi multe alte lucruri 
domneşti. Şi avusese grijă să mai ia, de la Afridun, şi o scrisoare de slobodă 
trecere, care cuprindea, în miezul ei, acestea: 

„Neguţătorii cutare şi cutare sunt neguţători musulmani de la Damasc, 
străini de ţara noastră şi de legea noastră creştinească; şi, întrucât au făcut 
neguţătorie în ţara noastră, şi cum negoţul întemeiază bună starea unei ţări 
şi bogăţia ei, şi cum aceştia nu sunt nicidecum oameni purtători de 
războaie, ci oameni paşnici, le dăm slobozenie de trecere ca nimenea să nu- 
i vatăme şi să nu le căşuneze nimic, şi nimenea să nu le ceară vreo dijmă 
ori vreo vamă de intrare sau de ieşire pentru mărfurile lor.” 

Apoi, cu cei cincizeci de oşteni îmbrăcaţi în neguţători musulmani, telpiza 
de babă se străvesti în schivnic musulman, înveşmântându-se într-o 
cămăşoaie de lână albă; pe urmă se frecă pe frunte cu o alifie făcută de ea, 
care îi da o străluceală şi o sclipeală de sfinţenie fără de pereche; într-un 
sfârşit, puse să fie legată de picioare în aşa chip ca frânghiile s-o strângă 
până la sânge şi să lase urme de nevindecat. Atunci numai le spuse 
însoţitorilor ei: 

— Acuma trebuie să mă bateţi cu bicele şi să-mi umpleţi carnea de sânge, 
în aşa chip ca să-mi lase nişte urme de neşters. Şi, ca atare, să nu aveţi nicio 
milă, întrucât nevoia îşi are pravilele ei. Apoi să mă puneţi într-o ladă 


asemeni cu lăzile acestea de mărfuri şi să aşezaţi lada pe un catâr. Şi 
purcedeţi atunci la drum, până ce aveţi să ajungeţi la tabia musulmanilor 
care îl au de căpetenie pe Şarkan. Şi celor ce ar vroi să vă stea în cale să le 
arătaţi scrisoarea de la domnul Afridun, care vă zugrăveşte ca pe neguţători 
de la Damasc, şi să cereţi a-l vedea pe emirul Şarkan; iar când aveţi să fiţi 
duşi dinaintea lui şi când el are să vă întrebe despre starea voastră şi despre 
câştigurile dobândite în ţara rumilor necredincioşi, voi să-i spuneţi: „O, 
norocitule sultan, câştigul cel mai curat şi cel mai de laudă din toată 
călătoria noastră negustorească în ţara păgânilor creştini, a fost slobozenia 
unui sfânt schivnic pe care am izbutit să-l scoatem din mâinile 
prigonitorilor lui, care într-o hrubă de sub pământ îl schingiuiau de 
cincisprezece ani, ca să-l facă să se lepede de sfânta lege a Prorocului 
nostru Mahomed (asupra-i fie pacea şi rugăciunea!). Şi iacătă cum s-au 
petrecut lucrurile: trecuse o vreme de când ne aflam la Constantinia 
vânzând şi cumpărând, când, într-o noapte, cum stam la rateşul nostru şi ne 
socoteam câştigul din ziua aceea, văzurăm că se iveşte deodată, pe zidul 
dimpotrivă al sălii, un chip mare, al unui om trist, cu ochii plini de lacrimile 
care-i curgeau apoi de-a lungul preacinstitei bărbi albe. Şi buzele omului cel 
trist se mişcară încet şi ne spuseră vorbele acestea: «O, musulmanilor! Dacă 
printre voi se află nişte bărbaţi cu teamă de Allah şi care urmează întocmai 
pravilele Prorocului nostru (asupra-i fie pacea şi rugăciunea!) să se ridice şi 
să plece din ţara aceasta de păgâni şi să se ducă la oastea emirului Şarkan a 
cărui ursită a fost scrisă că va trebui într-o zi să ia din mâinile rumilor 
cetatea Constantiniei. Şi, în calea voastră, aveţi să daţi de o mănăstire, după 
trei zile de drum. Şi în mănăstirea aceea, în cutare olac din cutare loc, aveţi 
să daţi de o hrubă sub pământ, unde este închis de cincisprezece ani un sfânt 
schivnic de la Mecca, pe nume Abdallah, ale cărui virtuţi sunt plăcute lui 
Allah Preaînaltul. Şi a căzut în mâinile călugărilor creştini care l-au închis 
în hruba aceea şi îl schingiuiesc amarnic, din ură pentru credinţa lui. Încât 
slobozenia acelui sfânt are să fie pentru voi fapta cea mai plină de vrednicie 
dinaintea Celui Preaînalt; şi chiar numai întru ea însăşi este o faptă tare 
frumoasă! Aşa că nu am a vă spune nimic mai mult. Şi pacea fie asupra-vă! 
Şi, spunând acestea, chipul bătrânului cel trist se şterse din ochii noştri...»” 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a nouăzeci şi patra noapte 


Spuse: 


„„.Şi, după acestea, chipul bătrânului cel trist se şterse din ochii noştri. 
Atunci, numaidecât, fără a şovăi, legarăm toate mărfurile care ne mai 
rămăseseră şi tot ceea ce cumpărasem în ţara rumilor, şi ieşirăm din 
Constantinia. Şi, într-adevăr, după trei zile de drum, găsirăm mănăstirea cu 
pricina, în mijlocul unui sat. Atunci, ca să nu stârnim luarea-aminte asupra 
gândurilor noastre, desfăcurăm o parte din mărfuri în târgul obştesc din sat, 
după datina neguţătorilor, şi ne apucarăm astfel să vindem până la căderea 


nopţii. Atunci, sub scutul întunericului, ne strecurarăm la mănăstire, şi îl 

amuţirăm pe călugărul de la poartă; şi intrarăm în mănăstire. 


Şi, precum ne spusese vedenia, îl găsirăm pe sfântul schivnic Abdallah, 
care acuma se află colea într-una din lăzile noastre, o, Măria Ta, şi pe care 
avem să-l aducem între mâinile tale. 

Şi, după ce îi învăţă vorbele acestea pe însoțitorii ei, bătrâna Muma- 
Prăpădurilor, străvestită în schivnic, adăugă: 

— Şi eu atunci mă însărcinez cu nimicirea tuturor musulmanilor aceia! 

După ce bătrâna sfârşi de vorbit, însoțitorii ei răspunseră că ascultă şi că se 
supun, şi purceseră îndată s-o biciuiască până la sânge, şi pe urmă o băgară 
într-o ladă goală, pe care o suiră pe spinarea unui catâr, şi porniră la drum 
spre a duce la îndeplinire socoata vicleşugului. 

Da cât despre oastea cea biruitoare a drept-credincioşilor, după spulberarea 
creştinilor, îşi împărţi prada şi înălţă slavă lui Allah pentru binefacerile sale. 
Apoi Daul'makan şi Şarkan îşi întinseră mâna spre a se firitisi şi se 
îmbrăţişară, iar Şarkan, în bucuria sa, îi spuse lui Daul'makan: 

— O, fratele meu, îţi urez ca Allah să-ţi dea de la soţia ta însărcinată un 
copil de parte bărbătească, ca să pot să-l însor cu fetiţa mea Puterea-Ursitei! 

Şi nu conteniră să se bucure împreună, până ce vizirul Dandan le spuse: 

— O, Măriile Voastre, cuminte este şi de tot potrivit ca, fără a pierde 
vremea, să pornim pe urmele celor biruiţi, şi, fără a le da răgaz să se 
întocmească iar, să mergem să-i împresurăm în Constatinia şi să-i 
spulberăm cu totul de pe faţa pământului, întrucât, cum spune poetul: 


Cea mai aleasă bucurie-i 
Să tai cu paloşu-n duşman, 
Zburând ca pajera pustiei 
În şa, călare pe-un şoiman. 


Aleasă bucurie este 


Un crainic galopând pe drum 
Ca să-ţi aducă dulcea veste 
Că mult-iubita vine-acum. 


Dar bucuria-i şi mai mare 
Când se iveşte însăşi ea, 
Naintea crainicului care 
Numai sosirea i-o vestea. 


Ci mai aleasă bucurie-i 

Să tai cu paloşu-n duşman, 
Zburând ca pajera pustiei, 
În şa, călare pe-un şoiman. 


După ce vizirul Dandan prociti stihurile, cei doi sultani primiră cu drag 
sfatul lui şi dădură semnul de plecare spre Constantinia. Şi toată oastea 
porni la drum, cu căpeteniile în frunte. 

Şi merseră fără de odihnă şi străbătură nişte câmpuri mari şi pârjolite pe 
unde nu creştea altă buruiană decât o iarbă galbenă împrăştiată prin acele 
pustietăţi în care nu sălăşluia decât numai sufletul lui Allah. Şi, după şase 
zile de mers istovitor, prin pustietăţile fară apă, ajunseseră într-un sfârşit 
într-o ţară care îl binecuvânta pe Ziditor. Dinaintea lor se întindeau pajişti 
pline de reveneală pe unde se preumblau ape zvonitoare, şi unde înfloreau 
pomi roditori. Şi meleagul acela, pe unde zburdau gazelele şi cântau 
păsărelele, se ivea ca un rai, cu pomii lui cei mari, beti de roua ce le 
împodobea ramurile, şi cu florile lor, ce zâmbeau adierii lainice, precum 
spune poetul: 


Copile, iată: sub flori adormite 
Muşchiul grădinii fericit întinde 
Covoru-i de smaralde risipite 

În boabele de rouă strălucinde. 
Închide-ţi ochii şi ascultă-ncalte 
Cum cântă apa-ncet prin trestii nalte, 
Izvoru-şi prinde stropii mici în salbe 
Legându-le de florile subţiri. 

Ah, clopoței de-argint la glezne albe, 
Şi voi, frumoase flori, faceţi-i salbe 


Şi dulci cununi iubirii-ntre iubiri! 


După ce îşi săturară inimile cu desfătările acelea, cei doi fraţi chibzuiră să 
se odihnească un răstimp acolo, într-adevăr, Daul'makan îi spuse lui 
Şarkan: 

— O, fratele meu, nu cred că ai văzut la Damasc grădini atâta de 
frumoase! Să stăm aşadar aici ca să ne odihnim două-trei zile şi să le dăm 
păs oştenilor noştri să răsufle oleacă la reveneală şi să bea din apa aceasta 
atâta de dulce, spre a putea să lupte mai straşnic împotriva necredincioşilor. 

Iar Şarkan găsi că gândul era minunat. 

Or, cum şi trecuseră două zile de când şedeau acolo şi tocmai se găteau să- 
şi strângă corturile, auziră nişte glasuri în depărtare; şi, întrebând ce este, li 
se răspunse că este o caravană de negustori de la Damasc ce se întorcea în 
ţara lor, după ce vânduseră şi cumpăraseră în ţara ghiaurilor, şi că oştenii le 
popriseră acum calea spre a-i pedepsi că făcuseră negustorie cu păgânii. 

Ci, chiar în clipita aceea, negustorii se iviră, împotrivindu-se şi rocoşindu- 
se, înconjurați de oşteni. Şi se aruncară la picioarele lui Daul'makan şi îi 
spuseră: 

— Am umblat în ţara necredincioşilor, care ne-au omenit şi nu ne-au 
vătămat nici la trupuri, nici la bunuri; şi iacătă că acuma drept-credincioşii, 
fraţii noştri, ne pradă şi ne obijduiesc în ţară musulmană! 

Pe urmă scoaseră scrisoarea, hatişeriful de Ia domnul din Constantinia, şi 
i-o întinseră lui Daul'makan care o citi, şi tot aşa şi Şarkan. Iar Şarkan le 
spuse: 

— Ceea ce vi s-a ridicat vi se va da îndărăt pe dată. Da şi voi, pentru ce, ca 
musulmani, v-aţi dus să faceţi neguţătorie cu păgânii? 

Atunci negustorii răspunseră: 

— O, stăpâne al nostru, Allah ne-a călăuzit la creştinii aceia spre a fi temei 
într-o biruinţă mai de seamă decât toate biruinţele oştilor şi decât toate câte 
le-ai dobândit tu vreodată! 

Iar Şarkan spuse: 

— Şi care-i biruinţa aceea, o, negustorilor? 

Ei răspunseră: 

— Nu putem să vorbim despre ea decât la loc tăinuit, la adăpost de 
iscoade; întrucât, dacă lucrul s-ar da în vileag, niciun musulman nu ar mai 
putea vreodată, nici măcar la vreme de pace, să pună piciorul în ţara 
creştinilor. 


La vorbele acestea, Daul'makan şi Şarkan îi luară pe negustori şi îi duseră 
într-un cort lăturalnic, cu totul la adăpost de urechi iscoditoare Atunci 
negustorii... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a nouăzeci şi cincea noapte 


Spuse: 


Mi s-a izvodit, o, norocitule sultan, că negustorii le înşirară atunci celor 
doi fraţi basna născocită şi dăscălită de Muma-Prăpădurilor. Şi cei doi fraţi 
se tulburară până peste poate ascultând povestea chinurilor sfântului 
schivnic şi slobozirea lui din hruba mănăstirii. Şi îi întrebară pe negustori: 

— Şi acuma unde este schivnicul cel sfânt? 

Ei răspunseră: 

— După ce l-am omorât pe călugărul paznic de la mănăstire, ne-am zorit 
să-l băgăm pe sfânt într-o ladă, pe care am încărcat-o pe spinarea unuia din 
catârii noştri, şi am fugit cât mai iute. Şi avem să-l aducem acuma dinainte- 
vă. Da, până să fugim de la mănăstire, am putut să băgăm de seamă că erau 
încuiate acolo mormane şi mormane de aur, de argint, şi de pietre scumpe, 
şi de odoare de toate felurile, despre care de altminteri are să vă grăiască 
mai bine sfântul schivnic, peste câteva clipite. 

Şi negustorii se repeziră să despovăreze catârul, şi deschiseră lada, şi îl 
aduseră pe sfântul schivnic dinaintea celor doi fraţi. Şi se ivi negru ca o 
teacă de roşcovă, atâta slăbise şi se sfrijise; şi purta pe trupul lui urmele 
vătămăturilor lăsate de loviturile de bici şi care semănau cu urmele de 
lanţuri înfipte în carne. 

Când îl văzură (da în fapt era bătrâna Muma-Prăpădurilor!), cei doi fraţi 
rămaseră încredinţaţi că aveau dinaintea lor pe cel mai sfânt dintre 
schivnici, mai cu seamă când băgară de seamă că fruntea schivnicului era 
sclipitoare ca soarele, datorită unsorii ticăloase cu care viclenita de babă îşi 
năclăise pielea. Şi păşiră către ea şi îi sărutară mâinile şi picioarele cu 
evlavie, cerându-i binecuvântarea, cu lacrimile în ochi, ba se mai porniră să 
şi plângă cu suspine, aşa de înduioşaţi erau de chinurile îndurate de cel pe 
care îl socoteau un sfânt schivnic. Ea atunci le făcu semn să se ridice şi le 
spuse: 

— Conteniţi acuma de-a plânge, şi ascultați la vorbele mele! 

Atunci cei doi fraţi se supuseră numidecât, iar ea le spuse: 


— Aflaţi că, în ce mă priveşte, eu mă supun liniştit voinţei Stăpânului şi 
Domnului meu, întrucât ştiu că muncile pe care mi le trimite sunt numai ca 
să-mi pună la cercare răbdarea şi smerenia. Slăvit şi preamărit fie El! Că 
acela care nu ştie să îndure cercările Celui Preabun nu va izbândi nicicând 
să se îndulcească de bunătăţurile raiului. Şi dacă acuma sunt bucuros de 
slobozirea mea, nu este nicidecum pe temeiul sfârşitului caznelor mele, ci 
pe temeiul venirii mele în mijlocul fraţilor noştri musulmani, şi pe al 
nădejdii mele de a muri sub copitele cailor de viteji luptând pentru flamura 
Islamului! Căci vitejii care sunt ucişi în războiul sfânt nu mor, sufletul lor 
este fără de moarte. 

Atunci cei doi fraţi îi luară încă o dată mâinile şi i le sărutară, şi vroiră a da 
poruncă să i se aducă de mâncare, dar ea se împotrivi, zicând: 

— Ajunez de mai bine de cincizprezece ani şi nu pot acuma, când Allah 
mi-a dovedit atâtea milosârdii, să fiu aşa de păcătos cât să-mi curm postitul 
şi ajunatul; da poate că, spre scapătul soarelui, am să mănânc oleacă. 

Atunci ei nu mai stăruiră; da când se lăsă înserarea puseră să se gătească 
bucate şi i le aduseră chiar ei; ci telpiza se împotrivi iarăşi, zicând: 

— Nu este acuma ceasul de mâncare ci de rugă la Preaînaltul! 

Şi se şi aşeză a rugăciune în mijlocul mihrabului . Şi şezu aşa rugându-se 
toată noaptea, fară de răgaz, şi tot aşa şi în cele două nopţi următoare. - 
Atunci cei doi fraţi fură cuprinşi faţă de ea de o mare preacinstire, socotind- 
o un bărbat, un sfânt schivnic; şi îi dădură un cort mare numai pentru ea, şi 
slujitori anume, şi bucătari; şi, la sfârşitul zilei de-a treia, cum ea stăruia să 
nu mănânce nimic, cei doi fraţi veniră chiar ei s-o slujească şi puseră să i se 
aducă în cort tot ceea ce ochiul şi sufletul pot să râvnească din lucrurile 
ispititoare. Dar ea nu vroi să se atingă de nimic şi nu mâncă decât o bucată 
de pâine şi un pic de sare. Încât cinstirea celor doi fraţi nu făcu decât să 
sporească, iar Şarkan îi spuse lui Daul’ makan: 

— Chiar că omul acesta s-a lepădat pe deplin de toate bucuriile lumii! Iar 
de n-ar fi războiul care mă sileşte să lupt cu necredincioşii, m-aş dărui pe 
de-a întregul supuşeniei faţă de el, şi l-aş urma toată viaţa, spre a trage 
asupra-mi binecuvântările sale! Da haide să-l rugăm a tăifasui cu noi 
oleacă, întrucât mâine avem să purcedem asupra Constantiniei şi nu vom 
avea alt prilej mai bun să ne bucurăm de vorbele sale. 

Atunci vizirul cel mare Dandan spuse: 

— Şi eu aş vrea să-l văd mai de-aproape pe sfântul schivnic şi să-l rog să 
se roage pentru mine, ca să pot să-mi găsesc moartea în războiul cel sfânt şi 


să mă duc să mă înfăţişez dinaintea Domnului Atotstăpân; că mi-e destul 
cât am trăit. 

Atunci tustrei luară calea înspre cortul în care sălăşluia viclenita bătrână 
Muma-Prăpădurilor; şi o găsiră scufundată în canunul rugăciunii. Atunci ei 
şezură s-o aştepte să-şi isprăvească rugăciunea; da întrucât, după trei ceasuri 
de aşteptare, în pofida lacrimilor de minunare şi a suspinelor lor, ea nu se 
dezlipea neam de şederea aceea în genunchi, şi nu le da niciun pic de luare- 
aminte, păşiră spre ea şi sărutară pământul. Ea atunci se ridică şi le ură bună 
pace şi bună venire, şi le spuse: 

— Da ce aţi venit să faceţi la ceasul acesta? 

Ei răspunseră: 

— O, sfinte schivnice, au şi trecut multe ceasuri de când suntem aici. Nu 
ai auzit suspinele noastre? 

Ea răspunse: 

— Cel ce se află dinaintea lui Allah nu poate nici să audă, nici să vadă ce 
se petrece în lumea aceasta de jos! 

Ei îi spuseră: 

— Am venit să te vedem, o, sfinte schivnice, spre a-ţi cere binecuvântarea 
înainte de lupta cea mare şi spre a auzi din gura ta povestea robiei tale la 
necredincioşii pe care mâine, cu ajutorul lui Allah, avem să-i nimicim până 
la unul! 

Atunci afurisita de babă spuse: 

— Pe Allah! dacă nu aţi fi căpeteniile drept-credincioşilor, niciodată nu v- 
aş fi istorisit ceea ce am să vă istorisesc. Întrucât urmările au să fie, pentru 
voi, de un folos nemăsurat. Ascultaţi, dară! 


Povestea manastirii 


Aflaţi că am zăbovit îndelungă vreme la Locurile Sfinte”, în tovărăşia 
oamenilor cucernici şi aleşi; şi trăiam cu ei, în umilință deplină, nepunându- 
mă vreodată mai presus de ei, întrucât Allah Preaînaltul m-a dăruit cu harul 
smereniei şi al lepădării de sine. Şi chiar gândeam să-mi trec aşa toate zilele 
vieţii în linişte, în împlinirea datorinţelor cucernice şi în tihna unui trai fără 
de necazuri. Da socoteam fără a ţine seama de ursită. 

Într-o noapte, pe când mă dusesem la ţărmul mării, pe care nu o văzusem 
niciodată, am fost mânat de o putere de neînfrânt să păşesc pe apă. Şi m-am 
îndreptat neabătut către apă şi, spre marea mea minunare, am început să 
merg pe apă fără să mă scufund şi fără ca baremi să-mi ud picioarele goale. 
Şi-am început astfel să mă preumblu păşind pe mare, o bună bucată de 
vreme; după care m-am întors la țărm. Atunci, cu minţile uluite pe deplin de 
darul acela mai presus de fire pe care îl aveam fără să ştiu, m-am îngâmfat 
în sinea mea, gândind: „Au cine mai poate să meargă ca mine pe ape?” De- 
abia ticluisem eu în minte gândul acesta, că Allah m-a şi pedepsit pentru 
trufia mea, punându-mi pe dată în inimă patima de călătoriri. Şi plecai de la 
Sfintele Locuri. Şi, de-atunci, m-am apucat să rătăcesc de colo-colo, pe 
toată faţa pământului. 

Or, într-o zi, pe când hălăduiam prin ţările rumilor, da îndeplinindu-mi 
neabătut datorinţele sfintei noastre credinţe, am ajuns la un munte înalt şi 
mohorât în vârful căruia era o mănăstire de-a creştinilor, care se afla sub 
paza unui călugăr. ÎI cunoscusem pe călugărul acela odinioară, la Locurile 
Sfinte, şi numele lui era Matruna. Încât, de cum mă văzu, se şi repezi 
temenindu-se în întâmpinarea mea şi mă pofti să intru să mă odihnesc în 
mănăstire. Or, vicleanul de necredincios îmi urzea pieirea, întrucât de-abia 
intrasem în mănăstire că mă şi puse să merg după el printr-o hrubă lungă, la 
capătul căreia se deschidea o uşă în beznă. Şi mă îmbrânci deodată în 
fundul acelei bezne şi trânti uşa şi mă încuie. Şi mă lăsă acolo patruzeci de 
zile, fără să-mi dea nici să beau, nici să mănânc, cugetând să mă facă să 
mor de foame, din ură fată de credinţa mea. 

Într-acestea, sosi la mănăstire, într-o trecere neprevestită, căpetenia cea 
mai de seamă de peste toţi călugării; şi era însoţit, după năravul căpeteniilor 
de călugări, de un alai întocmit din zece călugări tinerei, tare frumoşi, şi de 
o copilă la fel de frumoasă ca şi cei zece călugărei; şi copila era îmbrăcată 
într-o haină de călugăriţă care îi strângea mijlocul şi îi nurluia şoldurile şi 


sânii. Şi numai unul Allah ştie ce rostuia căpetenia de călugări cu copila pe 
care o chema Tamasil şi cu călugăraşii care îl însoțeau. 

Încât, la sosirea mai-marelui său, călugărul Matruna îi povesti despre 
întemnițarea şi despre chinuirea mea cu înfometarea de patruzeci de zile. Iar 
mai-marele călugărilor, pe care îl chema Dechianos, îi porunci să deschidă 
uşa hrubei şi să scoată de acolo osemintele mele, spunând: 

— Musulmanul pesemne că la ceasul de acum e o grămadă de oase atâta 
de descărnate de nici păsările de pradă nu s-ar ispiti să se atingă de ele! 

Atunci Matruna şi călugării cei tineri deschiseră uşa de la bezne şi mă 
găsiră îngenuncheat în rugăciune. La priveliştea aceea, călugărul Matruna 
strigă: 

— A, vrăjitor blestemat! Să-i zdrobim oasele! 

Şi căşunară toţi asupra-mi cu lovituri năprasnice de bâte şi de bici, până 
într-atâta cât socoti că-mi dau duhul. Şi pricepui atunci că Allah mă făcea să 
îndur atâtea năpaste spre a mă pedepsi de făloşia mea trecută: mă umflasem 
de trufie când văzusem că pot să merg pe mare, câtă vreme nu eram decât o 
sculă în mâinile celui Preaînalt. 

Aşa că, după ce călugărul Matruna şi ceilalţi pui de căţea mă aduseră în 
starea aceea jalnică, mă legară în lanţuri şi mă aruncară îndărăt în hruba de 
bezne. Şi de bună-seamă că acolo aş fi murit de foame, dacă Allah nu ar fi 
vroit să înduioşeze inima tinerei Tamasil care, în fiecare zi, venea la mine 
pe furiş să-mi dea o pâine de orz şi un ulcior cu apă, în toată vremea cât 
căpetenia călugărilor şedea la mănăstire. Or, căpetenia călugărilor şedea 
îndelung la mănăstire, unde tare îi mai plăcea, şi până la urmă şi-o şi alese 
ca loc de şedere îndătinat; iar când era silit să plece, o lăsa acolo pe tânăra 
Tamasil sub paza călugărului Matruna. 

Am stat aşa închis în hrubă vreme de cinci ani; şi, la rându-i, copila creştea 
şi se făcea de o frumuseţe ce adumbrea până şi pe cea a celor mai frumoase 
fete din vremile ei. Că pot să vă încredinţez, o, măriile voastre, că nici în 
ţara noastră, nici în ţara rumilor nu i se poate găsi perechea. Ci copila aceea 
nu este singurul giuvaier închis în mănăstire, întrucât sunt grămădite acolo 
comori fără de număr — aur, argint, odoare şi bogății de toate neamurile şi 
care covârşesc orice socoată. Încât se cere să zoriţi a vă duce să luaţi cu 
năvală mănăstirea şi să puneţi mâna pe copilă şi pe comori; şi am să vă 
slujesc chiar eu de călăuză spre a vă deschide uşile de la ascunzătorile şi de 
la dulapurile pe care le ştiu şi mai cu seamă cele de la dulapul cel mare al 
căpeteniei călugărilor Dechianos, dulap în care se află vasele de aur 


meşterit, cele mai frumoase; şi am să v-o dau pe minunea aceea vrednică de 
sultani, care este copila Tamasil; că, pe lângă frumuseţe, mai stăpâneşte şi 
harul cântecului şi ştie toate cântecele arăbeşti de prin cetăţi şi de pe la 
beduini. Şi are să vă facă să petreceţi zile de lumină şi nopţi de zahăr şi de 
binecuvântare. 

Cât despre slobozirea mea din hrubă, o ştiţi din gura vrednicilor negustori 
care şi-au primejduit viaţa ca să mă scape din mâinile creştinilor — afurisi-i- 
ar Allah şi pe ei şi pe urmaşii lor, până la Ziua Judecăţii. 

După ce ascultară basna, cei doi fraţi rămaseră bucuroşi până peste poate 
gândindu-se la toate pleanurile pe care aveau să le dobândească şi mai cu 
seamă la tânăra Tamasil, despre care bătrâna zicea că e tare pricepută, în 
pofida tinereţii ei, la meşteşugul desfătărilor. Dar vizirul Dandan nu 
ascultase povestea decât cu un simţământ de neîncredere mare şi, dacă nu se 
ridicase şi nu plecase, era numai din cinstire faţă de cei doi sultani; întrucât 
vorbele ciudatului schivnic nu îi intrau în cap nicidecum şi erau departe de 
a-l încredința ori de a-l mulţumi. Ci îşi tăinui părerea şi nu vroi să grăiască 
nimic, de teamă să nu se înşele. 

Ci Daul'makan vru dintru-ntâi să meargă asupra mănăstirii în fruntea 
oastei lui toate; dar bătrâna Muma-Prăpădurilor îl dezmântă spunându-i: 

— Mi-e grijă ca nu care cumva căpetenia călugărilor, Dechianos, la 
vederea tuturor oştenilor, să nu se înfricoşeze şi să nu se sfeterească din 
mănăstire, luând-o cu el şi pe copilă. 

Atunci Daul'makan trimise după marele cămăraş şi după emirul Rustem şi 
după emirul Bahraman şi le spuse: 

— Mâine, la răsărit de ziuă, aveţi să porniţi asupra Constantiniei, unde şi 
noi nu vom zăbovi să ne alăturăm vouă. Tu, o, mare cămăraş, vei lua 
cârmuirea întregii oşti în locul meu; iar tu, Rustem, ai să ţii locul fratelui 
meu Şarkan; iar tu Bahraman, ai să ţii locul vizirului cel mare Dandan. Şi 
mai ales luaţi bine seama să nu daţi în vileag oastei că noi lipsim. De 
altminteri lipsa noastră nu are să fie decât de trei zile. 

Pe urmă Daul'makan, Şarkan şi vizirul Dandan aleseră o sută de voinici 
dintre cei mai viteji şi o sută de catâri încărcaţi cu lăzi goale menite să 
cuprindă comorile din mănăstire; şi o luară de asemeni pe bătrâna Muma- 
Prăpădurilor, vicleana pe care ei tot o socoteau un schivnic îndrăgit de 
Allah; şi, urmând îndrumările ei, luară calea spre mănăstire. 

Cât despre cămăraşul cel mare şi despre cetele musulmane... 


În clipita aceasta a istorisirii sale, Şeherezada văzu că se luminează de ziuă şi se opri cu sfioşenie 
din povestit. 


Dar când fu cea de a nouăzeci şi şasea noapte 


Spuse: 


Cât despre cămăraşul cel mare şi despre cetele musulmane, urmând 
porunca sultanului Daul'makan, a doua zi, de cu zori, strânseră corturile şi 
purceseră la drum asupra Constantiniei. 

La rându-i, bătrâna Muma-Prăpădurilor nu îşi pierdu vremea. De cum 
ajunseră departe de corturi, scoase din una dintre lăzile ce le avea pe catârul 
ei doi porumbei dăscăliţi de ea; şi prinse la gâtul fiecăruia câte o scrisoare 
către domnul Afridun de la Constantinia, în care îi da de ştire despre toate 
câte săvârşise, şi încheia spunând: 

„Încât, o, Măria Ta, se cere a trimite numaidecât la mănăstire zece mii de 
oşteni din cei mai încercaţi dintre rumii cei mai viteji. Şi, când au să ajungă 
la poalele muntelui, să nu se clintească până la sosirea mea! Şi atunci am 
să vi-i dau în mână pe cei doi sultani şi pe vizir, şi pe cei o sută de oşteni 
musulmani. 

Şi se cade să-ţi spun, o, Măria Ta, că vicleşugul meu nu poate să 
izbândească fără de moartea paznicului de la mănăstire, călugărul 
Matruna; aşa că am să-l jertfesc pentru binele obştesc al oastei creştineşti, 
întrucât viaţa unui călugăr nu preţuieşte nimic faţă de mântuirea 
creştinătăţii. 

Şi preamărit fie Cristos, Domnul nostru, acum şi în vecii vecilor!” 

Şi porumbeii ducători ai scrisorilor ajunseră pe foişorul cel înalt de la 
Constantinia; şi străjerul luă scrisorile agăţate la gâtul porumbeilor şi se 
duse îndată să le dea domnului Afridun. Şi domnul, de cum citi cartea, 
porunci numaidecât să se strângă cei zece mii de oşteni trebuincioşi şi să i 
se dea fiecăruia câte un cal şi, pe deasupra, câte o cămilă sprintenă şi câte 
un catâr ca să care prada ce aveau s-o facă asupra duşmanului. Şi le porunci 
să pornească în graba mare către mănăstire. 


Estimp, sultanul Daul'makan, şi Şarkan, şi vizirul Dandan, şi cei o sută de 
oşteni, odată ajunşi la poalele muntelui, trebuiră să bată singuri urcuşul 
până la mănăstire, întrucât bătrâna Muma-Prăpădurilor, dovedindu-se peste 
poate de sfârşită de călătorie, rămase la poala muntelui, spunând: 


— Urcaţi-vă dintru-ntâi voi, şi pe urmă, când mănăstirea are să fie în 
puterea voastră, am să sui şi eu să vă arăt comorile tăinuite. 

Or, suiră la mănăstire, unul câte unul, furişându-se; şi, ajunşi sub ziduri, se 
căţărară sprinteni pe ele şi săriră toţi dintr-odată în grădină. Atunci, la 
tropăitul lor, veni în fugă paznicul, călugărul Matruna; da se zise cu el, 
întrucât Şarkan strigă la oştenii lui: 

— Săriţi pe afurisitul de câine! 

Şi pe dată o sută de lovituri îl şi străpunseră; şi sufletul lui de păgân 
răbufni din zgău şi se duse să se înfunde în flăcările iadului. Şi prădarea 
mănăstirii începu cu socoteală. Mai întâi intrară în ungherul cel sfânt unde 
creştinii îşi grămădeau prinoasele; şi acolo găsiră, agăţate pe ziduri, de sus 
până jos, o puzderie de odoare şi de lucruri scumpe, cu mult mai multe 
decât le spusese schivnicul cel bătrân. Şi îşi umplură lăzile şi sacii şi 
încărcară totul pe catâri şi pe cămile. 

Dar cât despre fetişcana cu numele de Tamasil, pe care le-o zugrăvise 
schivnicul, nici urmă, nici de ea, şi nici de cei zece călugăraşi tot atâta de 
frumoşi ca şi ea, nici de lepădătura aceea de mai-mare al călugărilor, 
Dechianos. Încât gândiră că fetişcana ori că ieşise la vreo preumblare, ori că 
se ascunsese în vreo chilie; şi scotociră toată mănăstirea; şi şezură s-o 
aştepte vreme de două zile; ci tânăra Tamasil nu se ivea neam. Şi Şarkan, 
îngrijorat, spuse într-un sfârşit: 

— Pe Allah! o, fratele meu, inima şi gândul îmi sunt muncite de grija faţă 
de oştenii Islamului pe care i-am lăsat să se ducă singuri la Constantinia şi 
despre care nu avem nicio ştire! 

Şi Daul'makan spuse: 

— Şi eu socot tot aşa, în ce priveşte pe numita 'Tamasil şi pe tinerii ei 
slujitori, că trebuie să ne luăm gândul, întrucât nu văd să vină nimic. Încât 
acuma, că am aşteptat destul şi, de altminteri, că ne-am încărcat catârii şi 
cămilele cu o bună parte din odoarele mănăstirii, să ne mulţumim cu ceea 
ce Allah ne-a şi dat, şi să ne ducem să ne alăturăm oştilor noastre, spre a-i 
zdrobi, cu ajutorul lui Allah, pe păgâni, şi să punem stăpânire pe 
Constantinia, cetatea lor de scaun. 

Coborâră atunci de la mănăstire spre a se duce să-l ia pe schivnicul cel 
bătrân de la poalele muntelui şi să bată calea spre oastea lor. Da nici nu 
apucaseră ei să intre de-a binelea în vale, că din toate părţile se şi iviră pe 
înălţimi oştenii rumilor, care scoteau strigătele lor de război, şi din toate 


părţile deodată începură să coboare asupră-le spre a-i învălui. La priveliştea 
aceea, Daul'makan strigă: 

— Au cine-a putut să-i prevestească pe creştini de venirea noastră la 
mănăstire? 

Ci Şarkan, fără a-i lăsa răgaz să urmeze, îi spuse: 

— O, fratele meu, nu avem vreme de zăbovit cu prepunerile; să tragem 
paloşele cu dârzie şi să-i aşteptăm neclintiţi pe toţi afurisiţii ăştia de câini, şi 
să facem un măcel cât niciunul dintre ei să nu mai poată să scape spre a se 
duce să-şi mai aţâţe focul în vatră! 

Şi Daul'makan spuse: 

— Măcar dacă am fi fost prevestiţi, am fi luat cu noi mai mulţi oşteni ca să 
luptăm mai spomic! 

Şi vizirul Dandan spuse: 

— De-am fi avut cu noi şi zece mii de oameni, tot nu ne-ar fi fost de vreun 
folos în posada asta îngustă. Ci Allah are să ne treacă peste toate piedicile şi 
are să ne scoată din belea. Căci de pe vremea când mă războiam pe aici 
dimpreună cu răposatul sultan Omar Al-Neman am dovedit să dibuiesc 
toate ieşirile din valea aceasta şi toate izvoarele cu apă ca gheaţa câte se află 
aici. Aşa că luaţi-vă după mine, până a nu ne fi tăiate de necredincioşi toate 
ieşirile! 

Şi, taman când urma ca ei să se pună la adăpost, dinainte-le se ivi 
schivnicul cel sfânt care le strigă: 

— Unde fugiţi aşa, o, drept-credincioşilor? Au voi daţi dosul de dinaintea 
vrăjmaşului? Au voi nu ştiţi că viaţa voastră este în mâinile unuia singur 
Allah şi că numai el are putere să v-o păstreze ori să v-o ia, orice ar fi să vi 
se întâmple? Sau voi uitaţi că şi eu, închis fără de hrană în hrubă, nu m-am 
prăpădit, întrucât aşa a vroit el? Înainte, dară, o, musulmanilor! Şi dacă 
acolo este moartea, vă aşteaptă raiul! 

La vorbele sfântului schivnic, îşi simţiră inimile pline de bărbăţire şi 
aşteptară cu braţ netremurat vrăjmaşul ce se prăvălea asupra lor cu 
năprăsnicie. Or, ei nu erau în totului tot decât o sută şi trei — ci oare un 
drept-credincios nu preţuieşte el mai mult decât o mie de păgâni? Într- 
adevăr, de cum ajunseră creştinii în bătaia lănciilor şi a paloşelor, 
zburătureala capetelor lor fu ca un joc pentru braţele drept-credincioşilor. 
Iar Daul'makan şi Şarkan cu fiecare rotitură de paloş zburătureau câte cinci 
capete retezate! Atunci păgânii se repeziră zece câte zece asupra celor doi 
fraţi; da peste o clipită zece capete zburătureau. Şi, la rându-le, cei o sută de 


oşteni făcură în câinii care îi năpădeau un măcel de pomenire, şi-aşa până la 
căderea nopţii, care îi despărţi pe luptători. 

Atunci drept-credincioşii şi cei trei capi ai lor se traseră într-o peşteră din 
coasta muntelui, spre a se adăposti acolo în noaptea aceea. Şi se gândiră să 
întrebe de soarta sfântului schivnic; şi îl căutară degeaba, după ce se 
numărară între ei unul câte unul şi văzură că nu mai erau în viaţă decât 
patruzeci şi cinci. Şi Daul'makan spuse: 

— Cine ştie dacă acuma sfântul nu e mort ca mucenic al credinţei lui, în 
încăierare! 

Dar vizirul Dandan se împotrivi: 

— O, Măria Ta, în dârdora bătăliei l-am văzut pe schivnic. Şi mi s-a părut 
a-l zări cum îi aţâţa pe păgâni la luptă; şi mi se năzărea ca un efrit negru din 
soiul cel mai înfricoşător! 

Şi, chiar în clipita când vizirul Dandan îşi rostea judecata, schivnicul se ivi 
în gura peşterii; şi ţinea de păr un cap retezat, cu ochii zgâiţi. Şi era chiar 
capul mai-marelui oastei creştineşti, care era un războinic amarnic. 

La priveliştea aceea, cei doi fraţi se ridicară pe cele două picioare ale lor şi 
strigară: 

— Mărire lui Allah carele te-a scăpat, o, sfinte schivnic, şi te-a întors 
îndărăt la preacinstirea noastră! 

Atunci afurisita cea vicleană răspunse: 

— Fiii mei dragi, eu am vrut să pier în încăierare şi de destule ori m-am 
aruncat în mijlocul luptătorilor; ci păgânii mă cinsteau până şi ei şi îşi 
abăteau paloşul de la pieptul meu. Eu atunci m-am folosit de sfiala pe care 
le-o stârneam spre a mă apropia de căpetenia lor şi, dintr-o fulgerătură de 
iatagan, cu ajutorul lui Allah, i-am retezat capul. Şi vă aduc acel cap, spre a 
vă îmbărbăta să luptaţi mai departe împotriva acelei oşti fără de căpetenie! 
Cât despre mine... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouăzeci şi şaptea noapte 


Spuse: 


Mi s-a izvodit, o, norocitule sultan, că bătrâna Muma-Prăpădurilor urmă 
astfel: 

— Cât despre mine, am să dau fuga cât mai iute la oastea voastră, sub 
zidurile Constantiniei, şi am să vă aduc întăriri spre a vă scoate din mâinile 


necredincioşilor. Aşa că întremaţi-vă inimile şi, până la venirea fraţilor 
voştri musulmani, încălziţi-vă paloşele în sângele păgânilor, spre a fi pe 
râvna Domnului celui atotstăpân peste oşti! 

Atunci cei doi fraţi sărutară mâinile proslăvitului schivnic şi îi mulţumiră 
pentru credinţa lui şi îi spuseră: 

— Da cum ai să faci, o, sfântule schivnic, ca să ieşi din gaura asta unde 
toate ieşirile sunt ţinute de creştini şi când toate înălțimile sunt năpădite de 
oştenii vrăjmaşi care neîndoielnic că au să te omoare cu pietre sub o ploaie 
necurmată de stânci prăvălite! 

Ci baba cea vicleană răspunse: 

— Allah are să mă ascundă de ochii lor şi am să trec nezărit. lar de m-ar şi 
vedea, tot nu au să poată a-mi face vreun rău, întrucât am să fiu între 
mâinile lui Allah, carele ştie cum să-i ocrotească pe închinătorii lui 
adevăraţi şi cum să-i spulbere pe păgânii care îl tăgăduiesc. 

Atunci Şarkan îi spuse: 

— Vorbele tale sunt pline de adevăr, o, sfinte schivnic! Că te-am văzut în 
miezul încăierării cum te primejduiai vitejeşte, şi niciunul dintre câinii aceia 
nu cutezau să se apropie de tine, ba nici măcar să te privească. Acuma nu îţi 
mai rămâne decât să ne scapi din ghearele lor; şi cu cât ai să pleci mai iute 
să ne aduci ajutoare, cu atâta are să fie mai bine. lacătă-i noapte. Pleacă la 
scuteala negurilor ei, sub pavăza lui Allah Preaînaltul! 

Atunci afurisita de cotoroanţă încercă să-l ia cu ea pe Daul'makan spre a-l 
da pe mâna vrăjmaşilor. Ci vizirul Dandan, care în sufletul lui nu se 
încredea în purtările anapoda ale schivnicului, îi spuse lui Daul'makan cele 
ce se cădeau spre a-l opri să facă una ca aceea. lar afurisita fu nevoită să 
plece singură, aruncând asupra vizirului Dandan o privire poncişă. 

De altminteri, în ceea ce priveşte capul retezat al mai-marelui peste toată 
oastea creştinească, baba minţise când spusese că ea îl omorâse pe acel 
oştean de temut. Ea nu făcuse decât să-i taie, odată mort, capul, întrucât el 
fusese ucis, în pârpora luptei, de unul din vitejii de frunte dintre cei o sută 
de străjeri musulmani. Şi acel viteaz musulman plătise vitejia cu viaţa sa; 
întrucât de-abia îşi lepădase căpetenia creştină sufletul în seama procleţilor 
iadului, că oştenii creştini, văzându-l pe căpetenia lor cum cade sub lancea 
musulmanului, se şi repeziră grămadă pe musulman şi îl sfârtecară cu 
lovituri de paloşe şi îl făcură bucăţi. Şi sufletul acelui drept-credincios se 
duse pe dată la rai în mâinile Răsplătitorului. 


lar cei doi sultani şi vizirul Dandan şi cei patruzeci şi cinci de viteji care 
îşi petrecuseră noaptea în peşteră se treziră în zori şi se aşezară numaidecât 
în rugăciune spre a-şi îndeplini datorinţele de dimineaţă ale credinţei, după 
ce îşi făcură sfintele spălări îndătinate. Pe urmă se ridicară învioraţi şi gata 
de luptă; şi, la glasul lui Daul'makan, se năpustiră ca leii pe o ciurdă de 
porci. Şi făcură în ziua aceea un măcel mulţumitor în vrăjmaşii lor cei 
mulţi; şi spadele se întreizbiră cu spadele, şi lăncile cu lăncile, şi suliţele 
făcură armurile să scapere; şi vitejii se repezeau în luptă ca lupii însetaţi de 
sânge. lar Şarkan şi Daul'makan făcură să curgă atâtea valuri de sânge, 
încât râul din vale se revărsă şi valea însăşi pieri sub mormanele de leşuri. 
Încât la căderea nopţii... 


În clipita aceasta a istorisirii sale, Şeherezada văzu că se luminează de ziuă şi sfioasă, tăcu. 
Dar când fu cea de a nouăzeci şi opta noapte 


Spuse: 


Încât la căderea nopţii luptătorii fură nevoiţi să se despărţească, şi fiecare 
parte se întoarse la tabăra ei; or, tabăra musulmanilor era tot ascunzişul 
acela din peşteră; şi putură, odată întorşi în peşteră, să se numere şi să vadă 
că treizeci şi cinci dintre ei rămăseseră în ziua aceea pe câmpul de bătaie; 
ceea ce scădea numărul lor la zece oşteni, alături de cei doi sultani şi de 
vizir, şi îi silea de aci înainte, şi mai mult ca oricând, să nu se mai bizuie 
decât pe isteciunea paloşelor lor şi pe ajutorul Celui Preaînalt. 

Şarkan însă, la socoteala aceasta, îşi simţi pieptul cum i se strânge 
năprasnic şi nu se putu opri să scoată un oftat mare şi să spună: 

— Ce avem să ne facem acuma? 

Ci toţi oştenii drept-credincioşi îi răspunseră deodată: 

— Nimica nu are a se întâmpla fără de voia lui Allah. 

Iar Şarkan îşi trecu toată noaptea fără de somn. 

Ci dimineaţa, din zori, se ridică şi îşi trezi soţii şi le spuse: 

— Fraţilor, nu mai suntem decât treisprezece cu toţii, şi cu Daul'makan, 
fratele meu, şi cu vizirul nostru Dandan. Aşa că eu gândesc că ar fi păgubos 
să dăm năpusta împotriva vrăjmaşului, întrucât, în pofida minunilor de 
vitejie pe care le-am săvârşi, nu am putea să ţinem piept haitei fără de 
număr a vrăjmaşilor noştri; şi niciunul nu s-ar mai întoarce cu sufletul lui. 
Aşa că haidem să ne iţim, o clipită, cu paloşul în mână, la gura peşterii şi 
să-i ispitim să vină aici după noi. Şi toţi cei ce vor avea cutezanţa să intre să 

Atunci şapte 
dintre  oşteni 
ieşiră din 
peşteră şi se 
îndreptară spre 
tabăra vrăjmaşilor şi începură să-i aţâţe cu strigăte mari. Pe urmă, când 
văzură că o liotă se repezi către ei, se întoarseră în peşteră şi se aţinură la 
intrare, orânduindu-se în două şiruri. 

Or, lucrurile se petrecură precum prevestise Şarkan. Întrucât ori de câte ori 
creştinii încercau să treacă de gura peşterii, erau înhăţaţi şi tăiaţi în două, şi 
niciunul nu se mai întorcea afară ca să le dea de ştire celorlalţi despre 
primejdia acelei năvăliri. Încât, în ziua aceea, măcelărirea creştinilor fu încă 
şi mai spomică decât în zilele celelalte, şi nu se opri decât odată cu negurile 


nopţii. Şi iac-aşa îi orbi Allah pe păgâni, şi puse dârzie în inima slujitorilor 
săi. 

Ci a doua zi creştinii ţinură sfat şi spuseră: 

— Lupta cu musulmanii nu are să aibă sfârşit decât când îi vom nimici 
până la unul. Aşa că, în loc de a încerca să luăm peştera prin luptă, mai bine 
s-o împresurăm din toate părţile cu oştenii noştri, şi s-o învăluim cu lemne 
uscate cât mai multe, şi să dăm foc lemnelor care au să-i ardă de vii. Ei 
atunci, dacă în loc de a se lăsa arşi au să se învoiască să se dea în seama 
noastră, avem să-i luăm prinşi şi să-i târâm dinaintea domnului nostru 
Afridun, la Constantinia. De nu, avem să-i lăsăm să se prefacă în tăciuni 
încinşi, spre a hrăni focurile iadului. Şi fumega-i-ar Cristos şi afurisi-i-ar, şi 
pe ei, şi pe moşii lor, şi pe urmaşii lor, şi facea-i-ar preşuri de călcat sub 
picioarele creştinătăţii. 


În clipita aceasta a istorisirii sale, Şeherezada văzu că se luminează de ziuă şi, sfioasă, îşi amână 
povestitul pe a doua zi. 


Dar când fu cea de a nouăzeci şi noua noapte 


Spuse: 


Zoriră să grămădească trunchiuri de lemne împrejurul peşterii, până la o 
înălţime mare, şi le puseră foc. 

Atunci musulmanii, în peşteră, simţiră căldura care îi dogorea şi care, 
sporind din ce în ce, până la urmă îi răzbi. Aşa că se înghesuiră grămadă şi 
se năpustiră de-a valma afară şi, printre flăcări, făcură iute o spărtură. Ci, 
vai! În partea cealaltă, încă orbiti de flăcări şi de fum, soarta îi aruncă de vii 
în mâinile vrăjmaşilor care pe dată vrură să-i şi dea morţii. Da căpetenia 
creştinilor îi opri şi le spuse: 

— Pe Allah! să zăbovim cu omorâtul până se vor afla la Constantinia, 
dinaintea domnului Afridun, care va avea bucurie mare să-i vadă robi. Să le 
punem lanţurile la gât şi să-i târâm în urma cailor până la Constantinia! 

Atunci îi legară în funii şi îi puseră sub paza câtorva oşteni. Pe urmă, spre 
a sărbători prinderea lor, toată oastea creştinească se aşternu pe mâncat şi pe 
băut; şi băură până ce, pe la dric de noapte, se prăbuşiră toţi pe spate ca 
morţi. 

În clipita aceea, Şarkan se uită jur-împrejurul său şi văzu toate trupurile 
acelea întinse, şi îi spuse fratelui său Daul'makan: 

— O mai fi pentru noi vreun chip de a ieşi din bucluc? 


Ci Daul'makan răspunse: 

— O, fratele meu, chiar că nu ştiu; întrucât iacătă-ne ca nişte păsări în 
colivie. 

lar Şarkan fu cuprins de o asemenea mânie şi scoase un oftat atâta de 
amarnic, încât sforţarea năprasnică pe care o crâşni făcu să plesnească 
funiile care îl legau, şi le rupse. Atunci sări în picioare şi alergă la fratele 
său şi la vizirul Dandan şi grăbi să-i slobozească din legături; pe urmă se 
duse la căpetenia paznicilor şi îi luă cheile de la lanţurile cu care erau 
înlănţuiţi cei zece oşteni musulmani, şi îi slobozi şi pe ei. Atunci, fără a mai 
pierde vremea, se înarmară cu armele creştinilor beţi şi puseră gabja pe caii 
lor şi, fără zarvă, se depărtară, mulţumind lui Allah pentru slobozenie. 

O luară apoi la drum într-o goană repezită şi, într-un sfârşit, ajunseră în 
vârful muntelui. Atunci Şarkan le ceru să se oprească o clipită şi le spuse: 

— Acuma, că suntem, cu ajutorul lui Allah, la adăpost, am a vă împărtăşi 
un gând. 

Ei toţi răspunseră: 

— Şi care este gândul? 

El spuse: 

— Haidem să ne risipim în toate părţile pe vârful acestui munte şi să ne 
îngroşăm glasurile şi să răcnim din toate puterile: Allahu akbar! Atunci toţi 
munţii şi văile şi stâncile au să răsune, iar păgânii, beţi încă, au să creadă că 
toată oastea musulmanilor s-a abătut asupra lor. Atunci, buimaci, au să se 
omoare unii pe alţii în negură şi au să facă între ei un măcel amarnic, până 
la ziuă. 

La vorbele lui răspunseră cu supunere şi cu ascultare, şi făcură tot ceea ce 
îi sfătuise Şarkan. Încât, la glasurile acelea ce se prăvăleau din munţi, 
rostogolindu-se de mii de ori prin beznă, necredincioşii săriră cu spaimă şi 
îşi puseră la repezeală hainele de zale strigând: 

— Pe Cristos! Toată oastea musulmană întreagă este asupra noastră! 

Şi, năuciţi, se aruncară unii asupra altora, şi făcură între ei măcel amarnic, 
şi nu se opriră decât odată cu zorii, în vreme ce bulucul cel mic al drept- 
credincioşilor se depărta grabnic spre Constantinia. 

Or, pe când Daul'makan şi Şarkan, cu vizirul şi cu oştenii, drumeţeau pe 
sub dimineaţă, văzură ridicându-se dinaintea lor o pulbere deasă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a o suta noapte 


Spuse: 


Văzură ridicându-se dinaintea lor o pulbere deasă şi auziră nişte glasuri 
care strigau: Allahu akbar! Şi, peste câteva clipite, zăriră o oaste 
musulmană, cu steagurile desfăşurate, care venea spre ei spomic. Şi sub 
steagurile falnice pe care erau scrise cuvintele credinţei: „Nu este alt 
Dumnezeu decât unul Allah! Şi Mahomed este trimisul lui Allah!” se iviră, 
călări, în fruntea voinicilor lor, emirii Rustem şi Bahraman. Şi în urma lor, 
ca nişte valuri fără de număr, veneau voinicii musulmani. 

De îndată ce emirii Rustem şi Bahraman îi zăriră pe sultanul Daul'makan 
şi pe însoțitorii săi, coborâră de pe cai şi veniră să-i aşteamă dinainte 
temenelile lor. Şi Daul'makan îi întrebă: 

— Cum o duc fraţii noştri musulmani sub zidurile Constantiniei? 

Ei răspunseră: 

— Sunt întru totul sănătoşi şi întru totul bine! Iar cămăraşul cel mare ne-a 
repezit către voi dincoace, cu douăzeci de mii de oşteni, ca să vă aducem 
ajutor. 

Atunci Daul'makan îi întrebă: 

— Da cum de aţi aflat de primejdia pe care o înfruntam? 

Ei răspunseră: 

— Preacinstitul schivnic, drumeţind zi şi noapte, a răzbătut să ne dea 
grabnic de ştire despre aceasta şi ne-a zorit să dăm fuga încoace. lar acuma 
se află la adăpost lângă marele cămăraş şi îi îmbărbătează pe drept- 
credincioşi la luptă împotriva necredincioşilor închişi între zidurile 
Constantiniei. 

Atunci cei doi fraţi tare se mai bucurară aflând ştirea şi mulţumiră lui 
Allah că sfântul schivnic ajunsese la adăpost de orice primejdie. Şi le 
înfăţişară celor doi emiri toate câte se petrecuseră de când ajunseseră la 
mănăstire şi le spuseră: 

— Acuma necredincioşii, care s-au zeciuit toată noaptea, pesemne că fierb 
şi tremură văzându-şi greşeala, încât, fără a le da răgaz să se dezmeticească, 
haidem să cădem peste ei din vârful muntelui şi să-i nimicim şi să le luăm 
prada toată, precum şi odoarele pe care le-am ridicat de la mănăstire. 

Şi numaidecât oastea toată a drept-credincioşilor, căpitănită acuma de 
Daul'makan şi de Şarkan, se prăvăli ca tunetul din vârful muntelui asupra 
taberei necredincioşilor şi făcu să zburde prin trupurile lor paloşul şi sulița. 
lar la sfârşitul zilei nu mai rămase, dintre necredincioşi, niciun suflet în 


stare să se ducă la procleţii aciuiţi între zidurile Constantiniei şi să le 
povestească prăpădul. 

Odată oştenii creştini căsăpiţi, musulmanii luară toate bogăţiile şi toată 
prada, şi petrecură noaptea în tihnă, firitisindu-se unul pe altul pentru 
izbândă şi multumind lui Allah pentru binefacerile sale. 

Iar când dimineaţa veni, Daul'makan hotărî plecarea şi le spuse capilor de 
oaste: 

— Acuma se cere să răzbim cât mai iute la Constantinia, ca să ne alăturăm 
marelui cămăraş care bate cetatea şi care nu mai are cu el decât puţine oști. 
Întrucât dacă împresuraţii ar şti că voi vă aflaţi aici, ar pricepe că 
musulmanii care se află sub ziduri sunt în număr tare mic şi ar cuteza o 
ieşire amarnică pentru drept-credincioşi. 

Atunci săltară tabăra şi porniră spre Constantinia, pe când Daul'makan, 
spre a stârni dârzenia oştenilor săi, ticlui, cât ţinu drumul, îndemnul acesta 
fără de prihană: 


O, Doamne, ţie îţi înalt eu slavă, 

Ţie, ce slava şi-nălţarea eşti, 

Care m-ai dus de mână spre izbavă 
Şi-ntre primejdii mi-ai aprins nădejdi! 


Mi-ai dăruit desfătul bogăției 

Şi jilțu-mpărătesc de la părinţi, 
Mi-ai pus în suflet duhul vitejiei 
Şi-n mână paloş greu de biruinţi. 


Tu m-ai făcut stăpân pe-o ţară sfântă, 
La sânul tău mă porţi şi-mi afli rost, 
Lumina ta de aur mă-nveşmântă 

Şi numai tu mi-eşti scut şi adăpost. 


Tu m-ai hrănit şi-ai îngrijit de mine, 
Tu mi-ai fost sprijin şi alean pe când, 
Rătăcitor prin ţările străine, 

Eram o biată umbră pe pământ. 


Mărire ţie! Tu mi-ai pus pe frunte 
Cununa slavei tale. Bratul tău 


Zdrobi ghiaurii-n toiul luptei crunte 
Şi ca pe-o turmă-i prăvăli în hău. 


Mărire ţie! Glasul tău năprasnic 

I-a spulberat de-a valma şi i-a-nvins 

Nu-s beţi de vin, ci sunt de-al morţii prasnic 
La care i-ai chemat şi i-ai împins. 


Iar dacă dintre cei ce cred în tine 
Mulţi au căzut în bătălia grea, 

Li-i sufletul acuma în senine 
Grădini de tihnă, sus, în preajma ta, 


Acolo-n ţara unde moartea piere, 

Prin crânguri verzi, sub cerul larg deschis, 
Pe ţărmurii izvoarelor de miere 

În raiul logodit cu flori de vis. 


Când isprăvi Daul'makan de procitit aceste stihuri, în vreme ce oștile 
îndemnau la drum, văzură ridicându-se o pulbere neagră, care, după ce se 
risipi... 

În clipita aceasta a istorisirii sale, Şeherezada văzu că se luminează de ziuă şi tăcu sfielnic. 


Dar când fu cea de a o sută şi una noapte 


Spuse: 


Văzură ridicându-se o pulbere neagră care, după ce se risipi, lăsă să se 
ivească afurisita de cotoroanţă Muma-Prăpădurilor, tot cu înfăţişarea de 
preacinstit schivnic. Atunci toţi se îmbulziră să-i sărute mâinile, pe când ea, 
cu lacrimi în ochi şi cu glas sugrumat, le spuse: 

— Aflaţi nenorocirea, o, norod de drept-credincioşi! Şi mai ales grăbiţi-vă 
pasul! Fraţii voştri musulmani, care tăbărâseră sub zidurile Constantiniei, au 
fost loviți pe neaşteptate, în corturile lor, de ordiile fără de număr ale 
împresuraţilor; şi acuma sunt în descumpănire deplină. Daţi fuga în ajutorul 
lor, altminteri nici urmă nu aveţi să mai găsiţi din cămăraş şi din oştenii lui! 

Când auziră vorbele acestea, Daul'makan şi Şarkan îşi simţiră inimile cum 
îşi iau zborul de năprăsnicia bătăilor, şi, uluiţi până peste poate, 


îngenuncheară dinaintea sfântului schivnic şi îi sărutară picioarele; şi toţi 
oştenii începură să scoată ţipete de jale şi să ofteze. 

Da nu tot aşa fu şi cu vizirul cel mare Dandan. Întrucât el nu cobori de pe 
cal şi nu sărută mâinile şi picioarele schivnicului de năpastă. Şi, cu glas 
mare, dinaintea căpeteniilor laolaltă, strigă: 

— Pe Allah! o, musulmanilor, inima mea încearcă o greață grea faţă de 
schivnicul acesta ciudat; şi simt că e un afurisit, dintre cei ce au fost 
surghiuniţi departe de uşa milosârdiei cereşti! Daţi crezare bătrânului 
tovarăş al răposatului sultan Omar Al-Neman! Şi, fără a mai tine seama de 
vorbele blestematului de colea, să zorim înspre Constantinia! 

La vorbele acestea, Şarkan îi spuse lui Dandan: 

— Alungă-ţi din minte atare prepuneri urâte, care dovedesc limpede că nu 
l-ai văzut ca mine pe sfântul schivnic asmuţind în încăierare dârzia 
musulmanilor şi înfruntând fără de teamă paloşele şi suliţele! Sârguieşte-te 
să nu-l mai defăimi pe sfânt, întrucât defăimarea este lucru de ocară, iar 
lovitura îndreptată asupra unui om de treabă este osândită. Şi să ştii bine că 
dacă Allah nu l-ar fi îndrăgit, nu i-ar fi dat tăria aceea şi dârzia aceea, şi nu 
l-ar fi mântuit odinioară de la caznele din hrubă. 

Pe urmă, după ce rosti vorbele acestea, Şarkan puse să i se dea sfântului 
schivnic pentru călărit o catârcă frumoasă şi voinică, înfotăzată falnic, şi îi 
spuse: 

— Încalecă pe catârcă şi conteneşte de a mai merge pe jos, o, părinte al 
nostru, O, tu, cel mai sfânt dintre schivnici! 

Ci vicleana de babă strigă: 

— Cum aş putea eu să mă dedau tihnei câtă vreme trupurile drept- 
credincioşilor zac fără de mormânt sub zidurile Constantiniei! 

Şi nu vroi nicidecum să se suie pe catârcă, ci se vâri printre oşteni, şi 
începu să păşească şi să se vânzolească printre pedestraşi şi călăreţi, ca 
vulpea în căutare de pradă. Şi, foindu-se, nu contenea să procitească întruna 
cu glas mare stihuri din Coran şi să se roage la Cel îndurător, până ce, într- 
un sfârşit, se iviră fugind de-a valma rămăşiţele oastei căpitănite de 
cămăraşul cel mare. 

Atunci Daul'makan îl pofti pe marele cămăraş să se apropie şi îi ceru să 
povestească amănuntele prăpădului suferit. Şi marele cămăraş, cu chipul 
mohorât şi cu sufletul zbuciumat, îi istorisi toate câte se petrecuseră. 

Or, toate fuseseră ticluite de afurisita Muma-Prăpădurilor. Într-adevăr, 
după ce emirii Rustem şi Bahraman, capii turcilor şi ai kurzilor, plecaseră în 


ajutorul lui Daul'makan şi al lui Şarkan, oastea tăbărâtă sub zidurile 
Constantiniei se văzu dintr-odată tare subţiată ca număr, încât, de teamă ca 
lucrul să nu se afle de către creştini, marele cămăraş nu vroi să le 
pomenească nimic despre aceasta ostaşilor săi, de frică să nu se nimerească 
vreun vânzător printre ei. 

Ci bătrâna, care nu aştepta decât ceasul acela şi care căuta de multă vreme 
prilejul pe care îl urzise cu multe cazne şi griji, alergă numaidecât la 
împresuraţi şi o hăui pe una dintre căpeteniile ce se aflau sus pe metereze şi 
îi spuse să-i întindă o frânghie. Atunci i se întinse o frânghie; iar ea legă de 
frânghie o scrisoare scrisă de mâna ei şi în care îi spunea domnului Afridun: 


„Scrisoarea aceasta este din partea prea dibacei, şi viclenitei, şi 
amarnicei Muma-Prăpădurilor, urgia cea mai înfricoşătoare a Răsăritului 
şi a Apusului, către regele Afridun pe care aibă-l Cristos întru mari milele 
lui! 

Şi apoi! 

Află, o, Măria Ta, că de aci înainte liniştea va să domnească în inima ta, 
întrucât am ticluit un vicleşug care-i pieirea din urmă a musulmanilor. 
După ce i-am luat prinşi şi i-am aruncat în lanţuri pe sultanul Daul'makan, 
şi pe fratele său Şarkan, şi pe vizirul Dandan şi am nimicit oastea cu care 
jefuiseră mănăstirea călugărului Matruna, am izbutit să-i slăbesc pe 
năvălitori hotărându-i să trimită două treimi din oastea lor în posadă, unde 
au să fie nimiciţi de oastea biruitoare a oştenilor lui Cristos. 

Aşa că nu îţi mai rămâne decât să faci o ieşire de-a valma asupra 
împresuraţilor şi să-i loveşti în tabia lor şi să le arzi corturile şi să-i faci 
bucăţi până la unul: ceea ce are să-ţi fie lesne, cu ajutorul Domnului nostru 
Cristos şi al Maicii Sale Fecioare. Şi răsplăti-m-ar ei într-o zi pentru tot 
binele pe care îl fac creştinătăţii toate!” 


La citirea scrisorii, regele Afridun simţi o bucurie tare mare şi puse pe dată 
să fie chemat domnul Hardobiu, care venise să se aciuiască la Constantinia 
cu bulucul oştilor lui de la Chezareea; şi îi citi scrisoarea de la Muma- 
Prăpădurilor... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a o sută doua noapte 


Spuse: 


Şi îi citi scrisoarea de la Muma-Prăpădurilor. Atunci Hardobiu fu mulţumit 
până peste poate şi strigă: 

— Minunează-te, o, Măria Ta, de vicleşugurile de pomină ale doicii mele 
Muma-Prăpădurilor! Chiar că ea ne-a fost mai de folos decât toate cetele 
noastre de oşteni; şi numai privirea ei aruncată asupra duşmanilor stârneşte 
mai multă spaimă decât vederea tuturor procleţilor din iad la ziua cea 
cumplită a Judeţului. 

lar Afridun răspunse: 

— De-ar vrea Cristos să nu ne lipsească niciodată de chipul femeii acesteia 
fără de preţ! Şi vrear-ar el s-o facă să sporească în vicleşuguri şi tertipuri! 

Şi pe dată le porunci căpeteniilor oastei sale să pună să li se strige oştenilor 
ceasul de ieşire şi de năvală. Atunci din toate colţurile se buluciră oştenii şi 
îşi ascuţiră spadele şi rostiră numele crucii şi şi-o prinseră la brâu, şi se 
sfinţiră, şi afurisiră, şi se frământară, şi urlară. Şi toţi de-a valma ieşiră pe 
poarta cea mare din Constantinia. 

La vederea creştinilor care veneau în rânduri de bătălie şi cu spadele în 
mână, marele cămăraş pricepu primejdia; porunci pe dată să fie strigaţi toţi 
oamenii la arme şi le aruncă aceste câteva cuvinte: 

— O, vitejilor musulmani, puneţi-vă nădejdea în credinţa voastră! O, 
oştenilor, dacă daţi înapoi, veţi fi pierduţi; dar dacă staţi tare, veţi birui! Şi- 
apoi vitejia nu este decât puterea de a avea răbdare o clipită; şi nu se află 
strâmtoare pe care Allah să nu poată s-o lărgească! Cer dară Celui Preaînalt 
să vă binecuvânteze şi să se uite la voi cu un ochi îndurător! 

Când auziră cuvintele lui, vitejia musulmanilor nu mai avu margini şi 
strigară toţi: 

— Nu este alt Dumnezeu decât unul Allah! 

Şi, la rândul lor, creştinii, la glasul preoţilor şi al călugărilor lor, rostiră 
numele lui Cristos, al crucii şi al brâului Şi, cu strigătele acestea 
amestecate, cele două oşti se încleştară amarnic; şi sângele porni să curgă în 
valuri; şi capetele zburară de pe grumazuri. Atunci îngerii binelui trecură de 
partea  drept-credincioşilor; iar îngerii răului  îmbrăţişară pricina 
necredincioşilor; şi se văzu care erau nevolnicii şi care erau neînfricaţii; şi 
vitejii se repezeau în vălmăşag, şi unii omorau, iar alţii erau prăvăliţi din 
şăile lor; şi bătălia se umplu de sânge şi leşurile acoperiră pământul până la 
pieptul cailor. Da ce să poată vitejia drept-credincioşilor împotriva 
potopului fără de număr al afurisiţilor de rumi? Încât, la căderea nopţii, 


musulmanii erau vântuiţi, şi corturile lor pustiite, şi tabăra lor căzuse în 
puterea celor de la Constantinia. 

Şi iacătă că atunci, în plină izbelişte, întâlniră oastea biruitoare a sultanului 
Daul'makan care se întorcea din posada în care îşi găsiseră prăpădul 
creştinii de la mănăstire. 

Atunci Şarkan îl chemă pe marele cămăraş şi, cu glas tare, dinaintea 
căpeteniilor adunate, îl firitisi şi îl lăudă pentru dârzia lui în împotrivire, şi 
pentru chibzuinţă lui în darea îndărăt, şi pentru cumpătul său în înfrângere. 

Pe urmă toţi oştenii musulmani, strânşi acuma într-o oaste mare, nu mai 
mistuiră decât nădejdea răzbunării şi, cu steagurile desfăşurate, purceseră 
asupra Constantiniei. 

Când văzură apropiindu-se oastea năprasnică peste care se desfăşurau 
prapurii pe care stau scrise Vorbele Credinței, creştinii se făcură galbeni ca 
şofranul şi se văicăriră şi strigară numele lui Cristos şi al Mariamei şi al 
Hannei şi al crucii, şi îi rugară pe patriarhii şi pe păcătoşii lor de preoţi să 
se închine pentru ei la sfinţii lor. 

lar oastea musulmană ajunse sub zidurile Constantiniei şi se gătea să se 
rânduiască de luptă. Atunci Şarkan păşi înspre fratele său Daul'makan şi îi 
spuse: 

— O, sultane al vremilor, este neîndoielnic că acuma creştinii nu au să 
ocolească înfruntarea, şi aceasta-i ceea ce râvnim şi noi cu aprindere, încât 
aş vrea să rostesc o părere, întrucât rânduiala este trăsătura de frunte a 
oricărei tocmeli şi a oricărei făptuiri. 

Şi sultanul îi spuse: 

— Şi care este părerea pe care vrei s-o rosteşti, o, dascăle de gânduri 
minunate? 

Iar Şarkan spuse: 

— lacătă. Cea mai bună aşezare pentru bătălie este de a sta eu la mijloc, 
chiar dinaintea frunţii vrăjmaşului; vizirul cel mare Dandan va avea în 
seamă latura de la dreapta mijlocului, emirul Turkaş stânga mijlocului, 
emirul Rustem aripa dreaptă, şi emirul Bahraman aripa stângă. Cât despre 
tine, o, sultane, tu vei rămâne la adăpostul steagului cel mare, spre-a avea 
ochiul asupra întregii mişcări, întrucât tu eşti stâlparul nostru şi singura 
noastră nădejde, după Allah! Iar noi toţi vom fi acolo spre a-ţi sluji de zid 
de apărare! 

Atunci Daul'makan îi mulţumi fratelui său pentru chibzuinţă şi credinţa sa, 
şi porunci să se aducă la îndeplinire orânduiala aceea. 


Într-acestea, iacătă că dintre rândurile de oşteni rumi un călăreț sprinten 
păşi către musulmani. Şi, când fu mai aproape, se văzu că era călare pe un 
catâr cu pasul buiestrat şi iute, şi cu şaua de mătase albă acoperită cu o 
velinţă de Caşmir; şi călăreţul era un bătrân frumos, cu barba albă, cu 
înfăţişarea falnică, învăluit într-o mantie de lână albă. El se apropie de locul 
unde se afla Daul'makan şi spuse: 

— Sunt trimis aici la voi ca să vă aduc o solie; întrucât nu sunt decât un 
mijlocitor, iar mijlocitorul se cade a se bucura de ocrotire; daţi-mi 
slobozenia de a vorbi fără a fi tulburat, şi am să vă ştiricesc pricina soliei 
mele. 

Atunci Şarkan îi spuse: 

— Ai ocrotirea! 

Şi solul descălecă de pe cal şi săltă crucea care îi atârna la gât şi i-o 
înmână sultanului şi îi spuse: 

— Vin la voi din partea domnului Afridun, care a binevoit să urmeze 
sfaturile ce i le-am dat de a curma într-un sfârşit războiul acesta pustiitor 
care a prăpădit atâtea făpturi făcute după chipul lui Dumnezeu. Aşa că vin 
să vă cer în numele lui să punem capăt războiului printr-o luptă numai între 
el, domnul Afridun, şi căpetenia oştirilor musulmane, emirul Şarkan. 

La vorbele acestea, Şarkan spuse: 

— O, bătrâne, întoarce-te la domnul rumilor şi spune-i că mai-marele 
musulmanilor, Şarkan, primeşte lupta. Şi mâine dimineaţă, odată ce avem să 
ne odihnim de drumul cel lung, armele noastre se vor izbi. lar dacă eu voi fi 
învins, oştenii noştri nu vor mai avea decât să-şi caute scăparea în fugă. 

Atunci bătrânul se întoarse la domnul Constantiniei şi îi duse răspunsul. 
lar Măria Sa era mai să-şi ia zborul de bucurie, întrucât era încredinţat că îl 
va omorî pe Şarkan, şi făcuse toate pregătirile în privinţa aceasta. Şi îşi 
petrecu noaptea mâncând şi bând şi rugându-se şi rostind închinăciuni. lar 
când se făcu dimineaţă, păşi în mijlocul meidanului, călare pe un cal 
sprinten de luptă şi îmbrăcat într-o tunică din zale de aur în inima căreia 
sclipea o oglindă împodobită cu nestemate; ţinea în mână o sabie mare 
încovoiată, şi îşi petrecuse peste umăr un arc meşterit după tipicul 
încondeiat al oamenilor de la Apus. Şi când ajunse aproape de tot de 
rândurile musulmanilor, îşi săltă viziera şi strigă: 

— lacătă-mă! acela care ştie cine sunt, ştie de bună seamă şi la ce să se 
aştepte; iar cel care nu ştie cine sunt, va afla în curând! O, voi toţi, eu sunt 
domnul Afridun, cel cu capul coperit de binecuvântări! 


Da nici nu apucă să sfârşească el de vorbit, că dinainte-i se şi află emirul 
Şarkan, călare pe un cal roib care preţuia mai bine de o mie de galbeni de 
aur roşu şi care era înşăuat cu o şa de zarpă bătută toată în mărgăritare şi în 
nestemate; şi ţinea în mână un paloş indienesc învrâstat cu aur, cu tăişul în 
stare să spintece oţelul şi să reteze orice potrivnicie. Şi îşi împinse calul 
drept înspre cel al lui Afridun şi îi strigă acestuia din urmă: 

— Apără-te, o, afurisitule! sau tu mă iei drept vreun tinerel cu inimă de 
fetişcană şi al cărui loc ar fi patul ţiitoarelor mai degrabă decât câmpul de 
bătălie? lată numele meu, o, afurisitule! 

Şi, cu vorbele acestea, Şarkan, cu paloşu-i rotitor, îi aldui o lovitură 
năprasnică potrivnicului său care, printr-o răsucitură a calului, izbuti să se 
ferească. Pe urmă amândoi, repezindu-se unul asupra celuilalt, păreau ca 
doi munţi ce se berbecesc, ori ca două mări ce se întreizbesc. Pe urmă se 
despărţiră şi iarăşi se învălmăşiră, spre a se îndepărta iar şi a se întoarce iar; 
şi nu conteniră a-şi da lovituri şi a le abate, sub ochii celor două oşti, care 
ba strigau că biruinţa este a lui Şarkan, ba că este a stăpânului rumilor, până 
la asfinţit de soare, fără ca dintr-o parte ori din cealaltă să se fi dovedit în 
vreun fel. 

Ci, chiar în clipita când soarele amurgea, deodată Afridun îi strigă lui 
Şarkan: 

— Pe Cristos! ia uită-te îndărătul tău, voinice al dării dosului, viteaz al 
fugitului! lacătă că ţi se aduce un cal proaspăt ca să lupti mai cu priinţă 
împotriva mea, care stau încă tot pe calul meu cel de la început! Fapta ta 
este nărav de rob şi nu de războinic viteaz! Pe Cristos! o, Şarkane, eşti mai 
prejos decât robii! 

La spusele acestea, Şarkan, mâniat până peste fire, se întoarse să vadă ce 
era cu calul de care vorbea creştinul; ci nu văzu să vină nimic. Or, asta era o 
viclenie a blestematului de creştinul care, prilejuindu-se de mişcarea aceea 
care îl aducea pe Şarkan la cheremul lui, îşi zvâcni sulița şi i-o zvârli în 
spinare. 

Atunci Şarkan scoase un răcnet cumplit, numai un răcnet, şi căzu pe 
oblâncul şeii. lar blestematul de Afridun, lăsându-l ca mort, îşi slobozi 
strigătul de biruinţă şi de mişelie, şi dete pinteni calului înspre rândurile 
creştinilor. 

Ci de îndată ce musulmanii îl văzură pe Şarkan prăbuşindu-se cu faţa pe 
oblâncul şeii, deteră fuga în ajutorul lui; şi cei dintâi care ajunseră la el... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, se 
opri din povestit. 


Dar când fu cea de a o sută treia noapte 


Spuse: 


Cei dintâi care ajunseră la el fură vizirul Dandan şi emirii Rustem şi 
Bahraman. Şi îl săltară pe braţele lor şi grăbiră să-l aducă în cortul fratelui 
său, sultanul Daul'makan, care era mânios până peste marginile mâniei, de 
durere şi de dor de răzbunare. Şi pe dată chemară hakimii şi li-l deteră în 
seamă pe Şarkan; pe urmă toţi cei de faţă izbucniră în plânsete şi îşi trecură 
toată noaptea împrejurul patului în care sta întins viteazul leşinat. 

Ci spre dimineaţă veni sfântul schivnic care se duse lângă cel rănit şi citi 
asupra capului lui câteva stihuri din Coran şi îşi puse mâinile amândouă pe 
el. Atunci Şarkan scoase un suspin adânc şi deschise ochii şi cele dintâi 
vorbe ale lui fură o mulţumire către Cel îndurător care îi îngăduia să 
trăiască. Pe urmă se întoarse către fratele său Daul'makan şi îi spuse: 

— M-a rănit mişelnic, blestematul. Ci, din mila lui Allah, lovitura nu este 
ucigătoare. Unde este sfântul schivnic? 

Daul"'makan spuse: 

— lacătă-l la căpătâiul tău. 

Atunci Şarkan luă mâinile schivnicului şi le sărută; iar schivnicul îi făcu 
urări de însănătoşire şi îi spuse: 

— Fiul meu, îndură-ţi durerea răbdător şi ai să fii răsplătit de 
Atoateplătitorul! 

Într-acestea, Daul'makan, care ieşise o clipită, se întoarse în cort şi îl 
sărută pe fratele său Şarkan şi sărută mâinile schivnicului şi spuse: 

— O, fratele meu, Allah să te apere! lată că eu dau fuga să te răzbun, 
căsăpindu-l pe mişelul acela blestemat, pe câinele acela, plodul de câine, 
Afridun, domnul rumilor! 

Atunci Şarkan încercă să-l oprească, dar degeaba; iar vizirul Dandan, şi cei 
doi emiri, şi cămăraşul se repeziră să se ducă ei să-l omoare pe ticălos; ci 
Daul”makan şi sărise pe cal strigând: 

— Pe fântâna Zamzam!” numai eu am să-l pedepsesc pe câine! 

Şi îşi îndemnă calul înspre mijlocul meidanului; şi, de l-ai fi văzut, l-ai fi 

luat drept însuşi Antar în toiul vălmăşagului, pe calul său negru, mai iute 
ca vântul şi ca fulgerul. 


Or, la rându-i, şi blestematul de Afridun îşi slobozise calul înspre meidan. 
Şi cei doi potrivnici se întâmpinară, şi întâmpinarea fu pe viaţă şi pe moarte, 
întrucât lupta, de data aceasta, nu se putea încheia decât cu moartea. Şi 
moartea, într-adevăr, îl lovi pe ticălos; întrucât Daul'makan, cu puterile 
sporite de dorul de răzbunare, după câteva încercări sterpicioase, izbuti să-l 
atingă pe vrăjmaşul său la gât şi, dintr-o bucată, să-i despice viziera, 
beregăţile şi cerbicea, şi îi zbură căpăţâna de pe grumaz. 

La semnul acesta, musulmanii se repeziră ca tunetul asupra şirurilor de 
creştini şi făcură printre ei un măcel fără de pereche; şi omorâră astfel 
cincizeci de mii, până la căderea nopţii; atunci, sub ocrotirea negurilor, 
necredincioşii izbutiră să se întoarcă în Constantinia şi închiseră porţile 
după ei, spre a-i împiedica pe musulmanii biruitori să răzbată în cetate. Şi 
iac-aşa le dete Allah biruinţa luptătorilor întru Credinţă. 

Atunci musulmanii se întoarseră în corturile lor, încărcaţi cu prăzile luate 
de la rumii ucişi; iar căpeteniile veniră şi îl firitisiră pe sultanul 
Daul”makan, care mulţumi celui Preaînalt pentru biruinţă. Pe urmă sultanul 
intră la fratele său Şarkan şi îi vesti ştirea cea bună; iar Şarkan pe dată îşi 
simţi inima uşurată şi trupul pe cale de însănătoşire şi îi spuse fratelui său: 

— Află, o, fratele meu, că biruinţa nu se datorează decât rugilor sfântului 
schivnic care n-a contenit, cât a ţinut bătălia, să se închine Cerului şi să 
cheme milele lui asupra luptătorilor drept-credincioşi! 


Or, afurisita de babă, auzind ştirea morţii lui Afridun şi a înfrângerii oastei 
sale, se schimbă la faţă; şi chipu-i galben se făcu verde şi lacrimile o 
înăbuşiră; dar izbuti să se stăpânească şi dete de înţeles că lacrimile ei se 
datorau bucuriei pe care o trăia pentru biruinţa musulmanilor. Ci în sinea ei 
urzea cea mai ticăloasă dintre uneltiri, spre a arde de durere inima lui 
Daul'makan. Şi, în ziua aceea, ca de obicei, aşternu alifiile şi unsorile pe 
rănile lui Şarkan, şi îl obloji cu cea mai mare grijă, şi porunci la toată lumea 
să iasă spre a-l lăsa să doarmă liniştit. Atunci toţi ieşiră din cort şi îl lăsară 
pe Şarkan singur cu schivnicul nenorocirii. 

După ce Şarkan se cufundă pe deplin în somn... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Iar când fu cea de a o sută patra noapte 


Spuse: 


După ce Şarkan se cufundă pe deplin în somn, amarnica de cotoroanţă, 
care îl pândea ca o lupoaică flămândă ori ca o năpârcă afurisită, se ridică pe 
cele două picioare ale ei şi se furişă până aproape de căpătâiul lui Şarkan şi 
scoase de sub haină un jungher otrăvit cu o otravă atâta de cumplită cât, pe- 
o piatră numai de-ai fi pus-o, ar fi făcut piatra să se topească. Ținând 
jungherul în mâna ei pustiitoare şi abătându-l năprasnic asupra gâtului lui 
Şarkan, despărţi capul de grumaz. Şi iac-aşa muri, prin puterea ursitei şi 
prin lucrările lui Eblis în mintea blestematei de cotoroanţe, acela care a fost 
viteazul vitejilor musulmani, voinicul cel fără de pereche, Şarkan, fiul lui 
Omar Al-Neman. 

Şi, săţiindu-şi răzbunarea, cotoroanţa puse lângă capul retezat o scrisoare 
scrisă cu mâna ei şi în care spunea: 

„Scrisoarea aceasta este scrisă de chira Şauahi, aceea care, pe temeiul 
isprăvilor ei, este ştiută cu numele de Muma-Prăpădurilor, către 
musulmanii aflaţi în ţara creştinilor. 

Aflaţi, o, voi toţi, că eu singură am avut bucuria de a-l fi prăpădit 
odinioară pe sultanul vostru Omar Al-Neman, în mijlocul saraiului său; tot 
eu apoi am fost pricina prăpădului şi a nimicirii voastre în posada de la 
mănăstire; tot eu, într-un sfârşit, cu chiar mâna mea şi mulțumită 
şiretlicurilor mele bine ticluite, am tăiat astăzi capul căpeteniei voastre 
Şarkan. Şi nădăjduiesc că tot aşa, cu ajutorul Cerului, am să tai şi capul 
sultanului vostru Daul'makan şi al vizirului său Dandan! 

Acuma chibzuiţi-vă să ştiţi dacă vă este cu priinţă să mai zăboviţi în ţara 
noastră ori să vă întoarceţi într-a voastră. Oricum, să ştiţi de bine că 
niciodată nu aveţi să răzbiţi la ceea ce râvniţi; şi aveţi să pieriţi cu toţii 
până la unul, sub zidurile Constantiniei, de mâna mea şi de şiretlicurile 
mele, şi din mila lui Cristos, Domnul nostru. ” 

Şi, după ce lăsă scrisoarea acolo, bătrâna se strecură afară din cort şi se 
întoarse la Constantinia să le dea de ştire creştinilor despre toate răutăţile ei; 
pe urmă intră în biserică să se roage şi să plângă moartea lui Afridun şi să 
mulţumească necuratului pentru moartea emirului Şarkan. 

Dar în ce priveşte uciderea lui Şarkan, iacătă! La chiar ceasul când aceasta 
se făptuia, vizirul cel mare Dandan se simţise cuprins de nesomnie şi de 
îngrijorare, şi apăsat de parcă lumea întreagă i s-ar fi ghemuit pe piept. Se 
hotărî într-un sfârşit să se scoale din pat; şi ieşi din cort, ca să răsufle 
reveneala; şi, cum se preumbla aşa, îl văzu pe schivnicul care, destul de 
departe, zorea sprinten afară din tabără. Atunci îşi zise: „Emirul Şarkan 


pesemne că acuma-i singur. Mă duc să-l veghez, ori să stau la taifas cu el, 
de-o fi treaz.” 

Când vizirul Dandan ajunse în cortul lui Şarkan, cel dintâi lucru pe care îl 
văzu fu o baltă de sânge pe jos; apoi, pe pat, zări trupul şi capul lui Şarkan 
cel omorât. 

La priveliştea aceea, vizirul Dandan scoase un țipăt atâta de aprig şi de 
cumplit, încât îi trezi pe toţi cei ce dormeau şi puse în picioare toată tabăra 
şi toată oastea, precum şi pe sultanul Daul'makan, care numaidecât dete 
fuga la cort şi îl văzu pe vizirul Dandan plângând lângă trupul fără de viaţă 
al fratelui său Şarkan. La priveliştea aceea, Daul'makan răcni: 

— Ya Allah! o, ce prăpăd! 

Şi căzu pierit... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, îşi 
curmă vorba. 


Dar când fu cea de a o sută cincea noapte 
Spuse: 


[> 


La priveliştea aceea, Daul'makan răcni: „Ya Allah! O, ce prăpăd!” şi căzu 
pierit. Atunci vizirul şi emirii se înghesuiră împrejurul lui şi îi făcură vânt 
cu mantiile lor; şi Daul'makan până la urmă îşi veni în fire şi strigă: 

— O, fratele meu, Şarkane, o, tu, cel mai mare dintre viteji, ce diavol te-a 
adus în starea aceasta fără de izbăvire? 

Şi începu să se topească în lacrimi şi să suspine, iar vizirul Dandan la fel, 
şi tot aşa şi emirii Rustem şi Bahraman, şi mai cu seamă marele cămăraş. 

Şi deodată vizirul Dandan zări scrisoarea şi o luă şi o citi sultanului 
Daul”makan dinaintea tuturor celor ce se aflau de faţă, şi spuse: 

— O, Măria Ta, pricepi acuma pentru ce vederea acelui schivnic blestemat 
îmi stârnea atâta greață? 

Şi sultanul Daul'makan, plângând întruna, strigă: 

— Pe Allah! am s-o prind pe cotoroanţa aceea şi cu chiar mâna mea am 
să-i tom în veşcă plumb topit şi am s-o înfig cu fundul într-o ţeapă 
sâmcelată; şi pe urmă am s-o spânzur de coadă şi s-o bat în cuie de vie pe 
poarta cea mare de la Constantinia! 

După care Daul'makan hotărî să se facă o înmormântare măreaţă fratelui 
său Şarkan, şi urmă alaiul plângând toate lacrimile ochilor, şi porunci să fie 
îngropat la poalele unui dâmb, sub o boltă mare de alabastră şi de aur. 


Pe urmă, zile lungi în şir, plânse întruna, până într-atâta de ajunse ca o 
umbră. Atunci vizirul Dandan, înfrângându-şi durerea, veni la el şi îi spuse: 

— O, Măria Ta, pune într-un sfârşit balsam durerii şi şterge-ţi ochii. Nu ştii 
că fratele tău este la ceasul de-acum între mâinile Răsplătitorului cel Drept? 
Şi-apoi la ce îţi slujeşte toată jalea, faţă de ceea ce nu se mai poate îndrepta, 


când totul este scris ca să se întâmple la vremea sa?“ Aşa că ridică-te, o, 
Măria Ta, şi ia-ţi iarăşi armele; şi să chibzuim cum să înteţim mai straşnic 
împresurarea cuibarului de necredincioşi: aceasta ar fi calea cea mai bună 
de a ne răzbuna întru totul! 

Or, pe când vizirul Dandan îl îmbărbăta astfel pe sultanul Daul'makan, 
sosi de la Bagdad un olăcar aducător al unei scrisori de la Nozhatu către 
fratele ei Daul'makan. Iar scrisoarea iată ce cuprindea pe scurt: 


Iti vestesc, o, fratele meu, o veste bună! 
Soţia ta, roaba cea tânără pe care ai lăsat-o însărcinată, a născut cu bine 

un băiat luminos ca luna la vremea ramadanului. Şi am socotit potrivit să- 


i dăm pruncului numele de Kanmakan. 

Or, cărturarii şi cititorii în stele prorocesc că băiatul are să săvârşească 
fapte de pomenire, atâta de logodită a fost naşterea lui cu lucruri de mirare 
şi cu minuni. 

Şi n-am pregetat, cu acest prilej, să pun să se facă rugi şi urări în toate 
moscheile pentru tine, pentru copil şi pentru biruinţa ta asupra vrăjmaşilor. 

Şi te vestesc asemenea că noi aici suntem toţi în deplină sănătate, şi mai 
ales prietenul tău, hammamgiul, care trăieşte în huzur şi în tihnă până 
peste poate, şi care doreşte fierbinte, ca noi toţi, să aibă ştiri de la tine. 

Aici, în anul acesta, au fost ploi bogate, şi roadele se vestesc minunate. 

Şi pacea şi ocrotirea fie asupra-ţi şi împrejuru-ţi! 


După ce străbătu scrisoarea, Daul'makan răsuflă din adânc şi strigă: 

— Acuma, o, vizirule, dacă Allah m-a miluit cu fiul meu Kanmakan, jalea 
mi s-a mai domolit şi inima începe să trăiască iarăşi! Încât se cuvine a 
chibzui cum să sărbătorim mai vrednic sfârşitul jalei după răposatul meu 
frate, potrivit cu datinele noastre. 

Şi vizirul răspunse: 

— Drept gând! 

Şi numaidecât porunci să se ridice corturi mari împrejurul mormântului lui 
Şarkan, în care se aşezară cititorii din Coran şi imamii; şi jertfiră o 


sumedenie de oi şi de cămile, a căror carne se împărţi ostaşilor; şi toată 
noaptea o trecură în rugi şi în procitirea Coranului. 

Ci dimineaţa, Daul'makan se duse la mormântul în care hodinea Şarkan, şi 
care era aşternut tot cu chilimuri scumpe de la Persia şi de la Caşmir, şi 
dinaintea întregii oști... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută şasea noapte 


Spuse: 


Daul'makan se duse la mormântul în care se hodinea Şarkan, şi care era 
aşternut tot cu chilimuri de la Persia şi de la Caşmir, şi, dinaintea întregii 
oşti, vărsă lacrimi îmbelşugate şi ticlui stihurile acestea întru pomenirea 
răposatului: 


Oh, scumpe-al meu Şarkane frate, 
Obrazu-n lacrime mi-l scriu, 

Ca şirele-ntr-un stih săpate 
De-un suflet suspinând pustiu, 
Să vadă cel ce le citeşte 
Întreaga-mi neagră deznădejde. 
Că iată-n jurul raclei tale, 

O, frate-al meu iubit, se strâng 
Oşteni-ncovoiaţi de jale 
Și-alăturea de mine plâng, 

Mai arşi de-amar şi frânţi de dor 
Ca Musa sus pe Jabal-Tor. 
Privim mâhniţi la neagra groapă, 
Ci alt mormânt purtăm în noi, 
Pe care-n inima şi-l sapă 
Tovarăşii tăi de război, 

Mai negru ca acel pământ 

În care zaci tu, frate sfânt. 

Cum aş putea, Şarkane, spune, 
Să schimb ursita mea cu-a ta? 
Pe mine-n groapă de m-ar pune, 
Doar astfel poate c-aş uita! 


Să zac sub vălul tău cernit 

Pe umerii ce m-au iubit! 

Ah, unde-i steaua ta, Şarkane, 
Cea care-atunci când strălucea 
Stingea pe-a slăvilor tavane 

Pe rând oricare altă stea. 

Şi numai ea, o, frate-al meu, 

Sta-n slava slăvilor mereu! 

Prin noaptea oarbă din mormântul 
În care zaci tu — giuvaier 

Întreg pământul luminându-l, 

Sub care negurile pier, 

O, frate-al meu, tot zboru-ți curmă 
La sânul mumei cel din urmă. 

Şi, giulgiul care te-nfăşoară, 

Cu toate cutele-i pe rând, 

Când te atinge se-nfioară 

Şi prinde viaţă fremătând, 

Ca nişte aripi de lucoare 

Ce te cuprind ocrotitoare. 


Când isprăvi de procitit aceste stihuri, Daul'makan izbucni în hohote de 
plâns şi, odată cu el, oastea toată începu să suspine amamic. Atunci păşi 
înainte vizirul Dandan şi se aruncă pe mormântul lui Şarkan şi îl sărută şi, 
cu glas sugrumat de plânsete, prociti stihurile poetului: 


O, înțeleptule, tu ai schimbat 

Cele ce pier cu cele fără moarte, 

Cum au făcut toţi cei ce au plecat 

Pe drumul fară-ntoarceri, lăsând cele deşarte, 
Şi ţi-ai luat lin zborul spre cerurile-nalte 

Pe unde trandafirii aşternu-şi albul preş 

Sub tălpi de hurii sfinte. 

Acolo, prin învoalte Grădini, 

Desfată-ţi dorul în rând cu cei aleşi. 


Păstreze-ţi cel ce şade în jilțul de lumină 
Dumbrava cea mai verde din înverzitu-i rai, 


Şi deie-i buzei tale să bea din cupa plină 
Păstrată pentru drepţii pământului, săvai! 


Şi iacătă aşa se puse capăt jalei după Şarkan. 

Şi, în pofida acestora, Daul'makan era mai departe tot mâhnit din pricina 
despărțirii de fratele său, mai ales că şi împresurarea Constantiniei se 
dovedea că are să zăbovnicească îndelung. Şi se deschise într-o zi faţă de 
vizirul său Dandan şi îi spuse: 

— Ce să fac, o, vizire al meu, ca să uit mâhnirile ce mă muncesc şi ca să 
alung durerea ce îmi apasă sufletul? 

Vizirul Dandan răspunse: 

— O, Măria Ta, nu ştiu decât numai un leac la durerile tale, şi anume acela 
de a ţi se istorisi vreo întâmplare din vremurile trecute şi despre sultanii cei 
vestiți de care pomenesc hronicile. Şi treaba îmi este lesnicioasă, întrucât, 
sub domnia răposatului tău părinte, sultanul Omar Al-Neman, îndeletnicirea 
mea cea mai aleasă era de a-l desfăta, în fiecare noapte, istorisindu-i câte o 
poveste ispitită şi procitindu-i stihuri de-ale poeţilor arabi ori ticluite de 
mine. Aşa că la noapte, după ce tabăra toată va fi adormit, am să-ţi 
istorisesc, de-o vrea Allah, o poveste ce are să te minuneze şi să-ţi uşureze 
pieptul şi să te facă să-ţi pară răstimpul de împresurare fară seamăn de 
scurt. Pot de pe acuma să-ţi spun numele ei, care este: Povestea cu cei doi 
îndrăgostiţi Aziz şi Aziza. 

La vorbele acestea ale vizirului său Dandan, sultanul Daul'makan îşi simţi 
inima cum bate a nerăbdare, şi nu mai avu alt zor decât să vadă că vine 
noaptea ca să asculte povestea făgăduită, ce numai cu numele ei îl şi făcea 
să se înfioare de mulţumire. 

Încât de-abia începuse noaptea să se lase, că Daul'makan şi puse să se 
aprindă toate făcliile din cortul său şi toate fanarele de la intrarea de 
chilimuri şi să se aducă tablale mari încărcate cu bunătăţuri de mâncat şi de 
băut, şi căţui pline cu tămâie, cu chihlimbar şi cu multe alte mirozii gingaşe; 
pe urmă pofti să vină emirii Bahraman, Rustem şi Turkaş şi marele 
cămăraş, soţul domniţei Nozhatu. Şi când toţi se strânseră acolo, porunci să 
i se spună vizirului Dandan să vină; iar când sosi dinainte-i, îi spuse: 

— O, vizire al meu, iacătă că noaptea îşi întinde peste capetele noastre 
mantia-i largă şi pletele; iar noi nu mai aşteptăm, spre a ne desfăta, decât 
povestea cea aleasă dintre poveşti, pe care ne-ai făgăduit-o. 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, îşi 
amână povestitul pe a doua zi. 


Dar când fu cea de a o sută şaptea noapte 


Spuse: 


Sultanul Daul'makan îi spuse aşadar vizirului Dandan: 

— O, vizire al meu, iacătă că noaptea îşi întinde peste capetele noastre 
mantia-i largă şi pletele; iar noi nu mai aşteptăm, spre a ne desfăta, decât 
povestea cea aleasă dintre poveşti, pe care ne-ai făgăduit-o. 

Şi vizirul Dandan răspunse: 

— Din toată inima bucuroasă şi ca o închinăciune datorată! Întrucât să ştii, 
o, Măria Ta, că povestea pe care va să ţi-o istorisesc despre Aziz şi Aziza şi 
despre toate câte li s-au întâmplat este o poveste menită să împrăştie toate 
mâhnirile din inimi şi să aline orice jale, de-ar fi ea şi mai mare decât cea a 
lui Yacub! ” Iacăt-o! 


Povestea cu Aziz şi Aziza şi cu frumosul Diadem, 

A fost odată, în vechimea vremilor şi în trecutul vârstelor şi al clipelor, o 
cetate printre cetăţile din Persia, dincolo de munţii Ispahanului. Şi numele 
acelei cetăţi era de Cetatea-Verde. Şi sultanul acelei cetăţi se chema 
Soleiman-Şah. Era dăruit cu haruri mari de dreptate, de mărinimie, de 
chibzuinţă şi de ştiinţă. Încât din toate zările curgeau călătorii înspre cetatea 
lui, până într-atâta de departe se întinsese buna lui faimă şi da încredere 
neguţătorilor şi caravanelor. 

Şi sultanul Soleiman-Şah a urmat să ocârmuiască astfel de-a lungul unui 
răspăs de vreme tare întins, în îmbelşugare şi înconjurat de dragostea 
întregului norod. Ci nu lipseau huzurului său decât o soţie şi nişte copii; 
întrucât era neînsurat. 

Şi sultanul Soleiman-Şah avea un vizir care i se asemuia tare mult ca 
filotimie şi ca bunătate. Şi-aşa că într-o zi, când singurătatea îl apăsa mai 
greu ca de obicei, sultanul porunci să fie chemat vizirul şi îi spuse: 

— Vizire, iacătă că pieptul mi se strânge şi răbdarea mi se curmă şi 
puterile mă lasă; încă o vreme tot aşa, şi nu o să mai am decât pielea pe 


oase. Căci văd bine acuma că holteitul nu este o stare firească, mai cu 
seamă pentru sultani, care au de lăsat un scaun de domnie urmaşilor lor. Şi- 
apoi Prorocul nostru (asupra-i fie rugăciunea şi pacea!) a spus: „Împreunaţi- 
vă! şi sporiţi-vă urmaşii, întrucât am să mă mândresc cu numărul vostru 
dinaintea tuturor neamurilor, la Ziua Învierii!” Aşa că sfătuieşte-mă, o, 
vizire al meu, şi spune-mi ce socoti. 

Atunci vizirul îi spuse: 

— Într-adevăr, o, Măria Ta, aceasta-i o treabă anevoioasă şi de o gingăşie 
până peste poate. Am să încerc a te mulţumi ţinându-mă pe calea 
pravilnicită. Află, aşadar, o, Măria Ta, că eu nu aş vedea cu bucurie o roabă 
neştiută să ajungă soţia stăpânului nostru; întrucât cum ar putea el să ştie 
stepena acelei roabe şi evghenia moşilor ei şi curăţia sângelui ei şi obârşiile 
neamului ei, şi cum ar putea el, prin urmare, să păstreze întreagă întocmirea 
neprihănită a sângelui strămoşilor săi? Nu ştii că un copil ce s-ar naşte 
dintr-o asemenea împreunare ar fi tot ca un copil din flori, plin de cusururi, 
mincinos, setos de sânge, blestemat de Allah zămislitorul său, din pricina 
ticăloşiilor lui viitoare? Iar atare spiţă se asemuie cu buruiana ce răsare 
dintr-un pământ bâhlos, cu apă sălcie şi băltită, şi care începe să putrezească 
chiar mai înainte de a ajunge la creşterea ei deplină, încât să nu te aştepţi de 
la vizirul tău, o, Măria Ta, la slujba de a-ţi cumpăra o roabă, de-ar fi ea şi 
cea mai frumoasă copilă de pe pământ; întrucât nu vreau să fiu eu pricina 
unor atari necazuri şi să îndur apoi povara păcatelor pe care le-aş fi stârnit. 
Dar, dacă vrei să asculţi de barba mea, aş fi de părere să alegi, dintre fetele 
de sultani, o soţie cu spita neamului ştiută şi cu frumuseţea dată ca pildă în 
ochii tuturor femeilor! 

La vorbele acestea, sultanul Soleiman-Şah spuse: 

— O, vizire al meu, sunt gata cu totul, dacă izbuteşti să-mi găseşti o 
asemenea femeie, s-o iau de soţie legiuită, spre a trage asupra neamului 
meu binecuvântările celui Preaînalt! 

Atunci vizirul îi spuse: 

— Treaba, din mila lui Allah, este ca şi făcută. 

Şi sultanul se minună: 

— Cum adică? 

El spuse: 

— Află, o, Măria Ta, că soţia mea mi-a povestit că sultanul Zahr-Şah, 
stăpânul Cetăţii-Albe, are o fată de-o frumuseţe fără de pereche şi a cărei 


zugrăvire este atâta de mai presus de vorbe, încât mi-ar creşte păr pe limbă 
până a răzbi să-ţi înfirip despre ea o închipuire cât de cât! 

Atunci sultanul strigă: 

— Ya Allah! 

Şi vizirul urmă: 

— Că, o, Măria Ta, cum aş putea vreodată să-ţi vorbesc precum se cuvine 
despre ochii ei cu pleoape înnegurate, despre pletele ei, despre mijlocul ei 
cel atâta de gingaş încât nici nu se vede, despre vârtoşia şoldurilor ei şi 
despre ceea ce le leagă şi le rotunjeşte? Pe Allah! nimeni nu poate să se 
apropie de ea fără să rămână înmărmurit, precum nimeni nu poate să se uite 
la ea fără să moară! Şi anume despre ea a spus poetul: 


Fecioară, tu, cu pântec jerăgai, 
Cu boiul ram de salcie uşoară, 
Sulegetă ca plopii-nalţi din rai, 
Eşti ca un cântec care mă-nfioară. 


Ţi-e gura precum mierea de pădure! 
Ia cupa, îndulceşte vinu-amar 

Şi dă-mi să sorb licoarea lui, uşure, 
Hurie dintr-al raiurilor har! 


Sfios mă plec în arsă rugăminte: 
Intredeschide-ţi buzele fierbinţi 
Şi răcoreşte-mi ochiul ce mă vinde 


Cu grindina frumoşilor tăi dinți.” 


La stihurile acestea, sultanul se înfioră de bucurie şi strigă din străfundul 
gâtlejului: 

— Ya Allah! Ci vizirul urmă: 

— Aşa că, o, Măria Ta, eu sunt de părere să trimitem cât mai repede cu 
putinţă la sultanul Zahr-Şah un emir de-al tău, om de încredere, înzestrat cu 
dibăcie şi cu gingăşie, care să deguste tâlcul vorbelor sale înainte de a le 
rosti, şi a cărui pricepere s-o ştii de mult. Şi să-l însărcinezi să se slujească 
de toată stăruința lui spre a dobândi ca tatăl să ţi-o dea pe fată. Iar tu ai să te 
însori într-un sfârşit, spre a urma vorba Prorocului (asupra-i fie pacea şi 
rugăciunea!) care a spus: „Bărbaţii ce se îndărătnicesc a rămânea feciori se 
cade a fi alungaţi din Islam! Sunt nişte stricători! Nu e loc pentru niciun fel 

de neînsuraţi în Islam!” Or, chiar că domniţa aceea este singura fată 
vrednică de tine, ea care este cea mai frumoasă nestemată de pe toată faţa 
pământului, şi în lung şi în lat! 

La vorbele acestea, sultanul Soleiman-Şah îşi simţi inima cum se umflă, şi 
oftă de uşurare şi îi spuse vizirului său: 

— Şi care ins ar şti mai bine decât tine să ducă la bun sfârşit solia aceasta 
plină de subţirenie? O, vizire al meu, numai tu vei merge să rânduieşti 
treaba, tu care eşti plin de înţelepciune şi de curtenie. Aşa că ridică-te şi du- 
te acasă la tine să-ţi iei rămas-bun de la ai tăi, şi încheie-ţi cu sârg treburile 
de rând: şi mergi la Cetatea-Albă să ceri pentru mine de soţie pe fata 
sultanului Zahr-Şah. Întrucât iacătă că inima şi mintea mea sunt tare 
zbuciumate şi se chinuiesc aprig în privinţa aceasta. 

Şi vizirul răspunse: 

— Ascult şi mă supun! 

Şi numaidecât grăbi a se duce să încheie ceea ce avea de încheiat, şi să-i 
îmbrăţişeze pe cei pe care îi avea de îmbrăţişat, şi se apucă să-şi facă toate 
gătirile de plecare. Luă cu el toate felurile de daruri bogate, pe nazurile 
sultanilor, ca de pildă giuvaieruri, odoare, chilimuri de mătase, zarpale 
scumpe, parfumuri, mirosne de trandafir numai safi, şi tot soiul de lucruri 
uşoare ca greutate, dar grele ca preţ şi ca strălucire. Nu uită să mai ia şi zece 
cai aleşi, din neamurile cele mai frumoase şi mai curate din Arabia. Luă de 
asemenea şi arme de cele mai bogate, împistrite cu aur, şi cu mânere de jad 
învrâstate în rubine, şi armuri uşoare de oţel, şi cămăşi de sârmă cu zalele 
daurite; fără a mai socoti şi lăzile cele mari încărcate cu tot felul de lucruri 
falnice, ca şi cu bunătăţuri de mâncat, precum chisele cu sorbeturi de 
trandafir, caise despicate în felii gingaşe, dulceţuri înmiresmate, beltele de 
migdale mirozite cu smirnă din insulele calde, şi sumedenie de zumaricale 
râvnite de fete. Pe urmă porunci să se încarce toate lăzile pe spinarea 
catârilor şi a cămilelor; şi luă cu el o sută de mameluci tineri şi o sută de 
arapi tineri, şi o sută de copile, cu menirea ca toţi să alcătuiască, la 
întoarcere, alaiul miresei. Şi cum vizirul, în fruntea caravanei, cu prapurii 
desfăşuraţi, se gătea să dea semnul de plecare, sultanul Soleiman-Şah îl opri 
o clipită şi îi spuse: 

— Şi mai ales ia seama să nu te întorci fără a mi-o aduce pe fată; şi să nu 
zăboveşti, întrucât mă părporesc ca pe foc; şi nu voi avea tihnă şi somn 
decât după sosirea acelei mirese care nu are să-mi mai iasă din gând nici zi, 
nici noapte, şi de care sunt de pe acuma aprins de dragoste! 


Şi vizirul răspunse cu ascultare şi cu supunere. Şi purcese cu toată 
caravana lui, şi drumeţi spornic, şi ziua şi noaptea, străbătând munţi şi văi, 
râuri şi puhoaie, câmpii pustii şi câmpii roditoare, până ce nu mai fu decât 
la o zi de drum de Cetatea-Albă. 

Atunci vizirul se opri, pentru popas, pe malul unei ape curgătoare, şi 
trimise un olăcar sprinten să i-o ia înainte spre a da de ştire despre sosirea sa 
sultanului Zahr-Şah. 

Or, se brodi ca în chiar clipita când olăcarul, ajungând la porţile cetăţii, 
urma să intre în cetate, sultanul Zahr-Şah să se afle la reveneală într-una 
dintre grădinile sale de prin preajma locului; şi îl văzu pe olăcar şi ghici că e 
un străin. Şi porunci pe dată să fie chemat şi îl întrebă cine este. Iar olăcarul 
răspunse: 

— Sunt trimisul vizirului cutare, care a poposit pe ţărmul râului cutare şi 
care vine la tine din partea stăpânului nostru, sultanul Soleiman-Şah, 
domnul peste Cetatea-Verde şi munţii Ispahanului! 

La ştirea aceea, sultanul Zahr-Şah fu bucuros până peste poate, şi puse să i 
se aducă răcoritoare olăcarului vizirului, şi le dete emirilor săi porunca să 
meargă în întâmpinarea marelui trimis al sultanului Soleiman-Şah, a cărui 
volnicie era cinstită până în ţările cele mai depărtate şi până şi pe meleagul 
Cetăţii-Albe. Şi olăcarul sărută pământul între mâinile sultanului Zahr-Şah, 
spunându-i: 

— Vizirul va sosi mâine. lar acuma, Allah să-ţi păstreze pururea marile 
sale milosârdii şi aibă-i pe răposaţii tăi părinţi întru milele şi îndurarea sa. 

lac-aşa cu ei. 

Dar cât despre vizirul sultanului Soleiman-Şah, acela rămase să se 
odihnească pe malurile apei, până la miez de noapte. Atunci porni iarăşi la 
drum către Cetatea-Albă; şi, la răsărit de soare, era la porţile cetăţii. 

Atunci, zăbovi o clipită spre a-şi împlini o nevoie zornică şi a se uşura în 
tihnă. lar după ce isprăvi, văzu că veneau în întâmpinarea sa vizirul cel 
mare al sultanului Zahr-Şah cu dregătorii şi cu navabii. Atunci grăbi să-i 
dea unuia dintre robii săi ibricul de care se slujise spre a-şi face spălările 
îndătinate, şi încălecă iarăşi în grabă mare pe cal. Şi, după ce se îndepliniră 
temenelile de datorinţă şi dintr-o parte şi din cealaltă, precum şi urările de 
bun venit, caravana şi tot alaiul ei intrară în Cetatea-Albă. 

Când ajunseră dinaintea saraiului sultanului, vizirul descălecă de pe cal şi, 
călăuzit de cămăraşul cel mare, intră în sala domnească. 


În sala aceea văzu un scaun domnesc înalt, din marmură albă străvezie, 
învrâstat cu mărgăritare şi cu năstrăpate, şi sprijinit pe patru picioare înalte, 
închipuit fiecare din câte un colţ întreg de elefant. Pe jeţul acela se afla o 
pernă de tafta verde, chindisită cu steluțe de aur roşu şi împodobită cu 
ciucuri şi cu ghinduri de aur. lar deasupra jeţului era un polog strălucind de 
învrâstările lui de aur, de pietre scumpe şi de fildeş. Iar în jeţ şedea sultanul 
Zahr-Şah... 


În clipita aceasta a istorisirii sale, Şeherezada văzu că se luminează de ziuă şi, sfioasă ca de obicei, 
tăcu. 


Dar când fu cea de a o sută opta noapte 


Spuse: 


Iar în jeţ şedea sultanul Zahr-Şah, înconjurat de oamenii cei mai de seamă 
din împărăție şi de străjile încremenite în aşteptarea poruncilor sale. 

La priveliştea aceea, vizirul sultanului Soleiman-Şah simţi harul cum îi 
luminează mintea şi cum clarul vorbirii îi dezleagă limba şi îl stârneşte la 
spuneri desfătătoare. Numaidecât, cu o temenea zarifă, se întoarse înspre 
sultanul Zahr-Şah şi ticlui stihurile acestea în cinstea sa: 


Sufletul meu, de cum te vede, 

Spre tine năzuie şi zboară; 
Somnia mi se risipeşte 

Şi-n pleoapa mea nu mai coboară, 
Lăsându-mă cu totul pradă 
Uimirii ce mă împresoară. 


Inimă-a mea, de eşti acolo, 

În preajma lui, rămâi aşa! 

A lui să fii, oricât mă strânge 

Şi mă apasă lipsa ta, 

Oricât de dragă-mi eşti şi-oricâtă-i 
Nevoia de-a te aştepta! 


Nimica nu-şi mai vrea urechea-mi 

Mai mult ca glasul celor care Sultanului 
Zahr-Şah măritul înalţă slavă şi cântare, 
Lui, domnului fară de seamăn 


Al inimilor visătoare! 


De nu mi-ar fi, în viaţa toată 
Decât acum să-l fi văzut, 

Atâta doar, să-i văd o dată 
Lumina Chipului, şi mut 

Să plec, eu şi-atunci aş rămâne 
Pe veci de veci un om avut. 


O, voi, cei ce trăiţi în preajma 
Acestui fără seamăn crai, 
De-ar fi să vină-aici vreunul 
Şi-ar spune juruind că — aşa-i, 
Că ştie el un crai pe lume 
Mai îndrăgit în vreun sarai, 


Mai dăruit decât Zahr-Şahul, 

Au la simtire, au la minte, 

Aflaţi cu toţii de la mine 

Şi pururea să ţineţi minte: 

Cel ce-ar rosti asemeni basne 

Nu-i un drept-credincios, şi minte el! 


Şi, sfârşindu-şi de procitit stihurile, vizirul tăcu fără a rosti nimic mai mult. 
Atunci sultanul Zahr-Şah îl pofti să se apropie de jeţul domnesc, şi îl îmbie 
să şadă jos lângă Măria Sa, şi îi zâmbi cu bunătate, şi tăifăsui cu el 
binevoitor o bună bucată de vreme, dându-i dovezile cele mai vădite de 
prietenie şi de mărinimie. Apoi sultanul porunci să se aştearnă masa în 
cinstea vizirului, şi toată lumea şezu să mănânce şi să bea până la saţ. 
Numai atunci sultanul dori să rămână singur cu vizirul; şi ieşiră toţi, în afară 
de dregătorii de frunte şi de vizirul cel mare al împărăției. 

Atunci vizirul sultanului Soleiman-Şah se ridică în picioare şi mai înălţă o 
proslăvire, şi se temeni, şi spuse: 

— O, preamărite sultan plin de filotimie, vin la tine cu o treabă a cărei 
urmare va fi pentru noi toţi plină de binecuvântări, de roade norocite şi de 
prohorisire! Rostul călătoriei mele este, într-adevăr, de a o cere de soţie pe 
fiica ta cea plină de haruri şi de nuri, de evghenie şi de cuminţie, pentru 
stăpânul şi cununa capului meu, sultanul Soleiman-Şah, stăpânul cel plin de 


slavă de la Cetatea- Verde şi de la munţii Ispahanului! Şi, întru atare rost, vin 
la tine aducându-ţi peşcheşuri bogate şi lucruri falnice, spre a-ţi dovedi cât 
de mare este pojarul în care se află stăpânul meu, de dorul de a te avea ca 
socru! Aş vroi, aşadar, să aflu din gura ta dacă împărtăşeşti aşijderea jindul 
lui şi dacă vrei să-i dăruieşti comoara dorurilor sale. 

După ce ascultă spusele vizirului, sultanul Zahr-Şah se ridică şi se temeni 
până la pământ; iar dregătorii şi emirii rămaseră până peste poate de 
minunaţi văzându-l pe sultanul lor dovedind atâta cinstire unui vizir 
oareşicare. Şi sultanul şezu mai departe în picioare dinaintea vizirului şi îi 
spuse: 

— O, vizire dăruit cu chibzuinţă şi cu înţelepciune, cu vorbă dulce şi cu 
fălnicie, ascultă ceea ce va să-ţi spun. Mă socot ca un supus de rând al 
sultanului Soleiman-Şah, şi îmi fac cea mai aleasă cinste a putea fi socotit 
printre cei din neamul şi din casa lui. Încât fata mea nu mai este de acum 
înainte decât o roabă dintre roabele lui; şi din chiar ceasul de-acum este 
lucrul şi bunul său! Şi-acesta-i răspunsul meu la cererea sultanului 
Soleiman-Şah, domnul nostru al tuturora, stăpânul de la Cetatea-Verde şi de 
la munţii Ispahanului! 

Şi pe dată porunci să vină cadii şi martorii, care întocmiră senetul de 
căsătorie al fiicei sultanului Zahr-Şah cu sultanul Soleiman-Şah. Iar sultanul 
duse cu bucurie senetul la buze, şi primi firitiselile şi urările cadiilor şi ale 
martorilor, şi îi potopi pe toţi cu hatârurile sale; şi dete ospeţe mari, spre a-i 
face cinstire vizirului, şi petreceri mari care înveseliră inima şi ochii tuturor 
locuitorilor; şi împărţi bucate şi daruri atât celor săraci cât şi celor bogaţi. 
Pe urmă porunci să se facă gătirile de plecare, şi alese roabele pentru fiică- 
sa: şi grecoaice, şi turcoaice, şi arăpoaice, şi albe. Şi puse să se facă pentru 
fiică-sa un palanchin mare din aur roşu învrâstat cu mărgăritare şi cu 
nestemate, şi porunci să fie pus palanchinul pe spinarea a zece catâri aşezaţi 
în bună rânduială. Şi tot alaiul purcese la drum. lar palanchinul se ivea, în 
strălucirea dimineţii, precum un sarai mare dintre saraiurile ginnilor, iar 
copila, acoperită de vălurile ei, precum o hurie dintre huriile cele mai 
frumoase din rai. 

Iar sultanul Zahr-Şah însoţi alaiul de-a lungul a trei farasanji; pe urmă îşi 
luă rămas-bun de la fiică-sa, de la vizir şi de la cei ce o însoțeau, şi se 
întoarse la cetatea lui, bucuros până peste poate şi plin de încredere în viitor. 

Cât despre vizir şi despre alai... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, 
amână povestitul pe a doua zi. 


Dar când fu cea de a o sută noua noapte 


Spuse: 


Cât despre vizir şi despre alai, aceştia călătoriră în tihnă şi, când ajunseră 
la trei zile de drum până la Cetatea-Verde, trimiseră un olăcar sprinten să-i 
dea de ştire sultanului Soleiman-Şah. 

Când află de venirea soţiei sale, sultanul se înfioră de drag, şi îi dete o 
mantie frumoasă de fală olăcarului vestitor. Şi porunci oastei sale să plece 
în întâmpinarea proaspetei mirese, cu toate steagurile desfăşurate; iar 
crainicii obşteşti poftiră cetatea toată la alai, în aşa chip că nu mai rămase în 
nicio casă măcar o femeie, sau măcar o copilă, ba nici măcar vreo babă, 
oricât de prăpădită de vârstă sau oricât de neputincioasă să fi fost ea. Şi 
nimenea nu pregetă să iasă dinaintea miresei. Şi când toată lumea aceea 
ajunse în preajma palanchinului cu fata sultanului, se hotărî ca intrarea în 
cetate să se facă noaptea, cu vâlvă mare. 

Încât, când se lăsă noaptea, navabii cetăţii puseră să se lumineze pe 
cheltuiala lor toate ulițele şi tot drumul ce ducea la saraiul sultanului. Şi se 
rânduiră toţi în două şiruri, de-a lungul drumului; şi, la trecerea miresei, 
ostaşii întocmiră un gard viu de-a dreapta şi de-a stânga; şi, pe tot drumul, 
luminile străluceau în văzduhul străveziu, şi tobele cele mari îşi îngânau 
bubuitul lor adânc, şi trâmbiţele cântau cu glas înalt, şi steagurile fluturau 
deasupra capetelor, şi mirodeniile ardeau în căţui, pe ulite şi la răspântii, şi 
călăreţii se luptau de-a călare în lăncii şi în sulițe. Şi în mijlocul tuturora, cu 
arapii şi cu mamelucii înainte şi cu slujnicele şi roabele în urmă, îmbrăcată 
în rochia împărătească pe care i-o dăruise tătâne-său, proaspăta mireasă 
sosea la saraiul soţului ei, sultanul Soleiman-Şah. 

Atunci robii cei tineri despovărară catârii şi, în toiul ţipetelor ascuţite de 
bucurie ale întregului norod şi ale oastei, luară palanchinul pe umerii lor şi 
îl cărară până la uşa tainică. Atunci slujnicele cele tinere şi însoţitoarele 
luară locul robilor şi o duseră pe mireasă în iatacul menit ei. Şi pe dată 
iatacul se lumină de strălucirea ochilor săi şi făcliile păliră de frumuseţea 
chipului ei. Iar ea părea în mijlocul tuturor femeilor ca luna printre stele sau 
ca mărgăritarul năstrăpat în mijlocul salbei. Pe urmă slujnicele cele tinere şi 
însoţitoarele ieşiră din iatac şi se înşiruiră pe două rânduri, de la intrare 


până la capătul sălii, da numai după ce o ajutaseră pe copilandră să se culce 
în crivatul cel mare de fildeş, împodobit cu mărgăritare şi cu nestemate. 

Doar atunci sultanul Soleiman-Şah, străbătând gardul alcătuit de toate 
acele stele vii, se duse în iatac până la crivatul de fildeş, unde, împodobită şi 
înmiresmată, şedea întinsă copila. Şi Allah stârni pe clipă pe dată o patimă 
mare în inima sultanului şi îi dărui dragoste faţă de fecioara aceea. Şi 
sultanul se bucură de fecioria ei şi se desfată în huzur, şi îşi uită, pe acel 
crivat, printre coapse şi braţe, toate aleanurile de nerăbdare şi aşteptarea 
dragostei sale. 

Şi sultanul, vreme de o lună întreagă, rămase în iatacul tinerei sale soţii, 
fără s-o părăsească nicio clipită, atâta de strânsă şi de pe potriva firii lor le 
era împreunarea. Şi o lăsă însărcinată din noaptea dintâi. 

După care sultanul se duse să stea în jetul judeţelor sale, şi se îndeletnici 
cu treburile împărăției, întru binele supuşilor săi; şi, când se lăsă seara, nu 
pregetă a se duce să vadă iatacul soţiei sale, şi tot aşa până în cea de a noua 
lună. 

Or, în cea mai de pe urmă noapte din cea de a noua lună, sultăniţa fu 
cuprinsă de durerile facerii şi se sui pe scaunul de naştere şi, în zori, Allah îi 
uşură slobozirea, şi aduse pe lume un copil de parte bărbătească însemnat 
cu pecetea norocului şi a belşugului. 

De îndată ce află vestea despre naşterea aceea, sultanul se învoioşi până 
peste marginile voioşiei şi se bucură de o bucurie mare, şi îl cinsti cu daruri 
bogate pe vestitor, pe urmă dete fuga la patul soţiei şi, luând pruncul în 
braţe, îl sărută între ochi, şi se minună de frumuseţea lui, şi văzu ce bine i se 
potriveau stihurile poetului: 


Chiar de la naştere, cu slava 
Şi harul zborului spre stele 
L-a dăruit Allah, să fie 

Un nou luceafăr printre ele. 
Voi, doicilor, degeaba-l strângeţi 
La sânii voştri preagingaşi — 
El călări-va lei năprasnici 

Şi caii cei mai nărăvaşi — 

O, doicilor cu lapte dulce, 
Luaţi-i sânul de la gură — 

Lui sângele de duşman i-este 


Cea mai aleasă băutură. 


Atunci slujnicele şi doicile îl luară în grijă pe noul născut şi moaşele îi 
tăiară buricul şi îi dealungiră ochii cu kohl negru. Şi, întrucât se născuse 
dintr-un sultan fiu de sultani şi dintr-o sultăniţă fiică de sultăniţe, şi era atâta 

de frumos şi de strălucitor, îi puseră numele de Diadem. 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută zecea noapte 


Spuse: 


Îi puseră numele de Diadem. Şi fu crescut în potopul sărutărilor şi la sânul 
frumoaselor; şi zilele se scurseră, şi se scurseră anii; şi copilul ajunse la 
vârsta de şapte ani. 

Atunci sultanul Soleiman-Şah, părintele său, pofti să vină la el dascălii cei 
mai cărturari şi le porunci să-l înveţe caligrafia, scrierile poeticeşti şi 
măiestria de a se cârmui în viaţă, precum şi rânduielile sintaxei şi ale 
pravilelor. 

Şi dascălii aceia de ştiinţe şezură cu copilul până ce ajunse la paisprezece 
ani. Atunci, întrucât învățase tot ceea ce părintele său dorise să înveţe, fu 
socotit vrednic de un caftan de fală; şi sultanul îl scoase din mâinile 
cărturarilor şi îl dete pe seama unui dascăl de călărie care îl învăţă să 
călărească şi să lupte cu lancea şi cu sulița şi să vâneze cerbii cu şoimul. Şi 
coconul Diadem ajunse în curând călăreţul cel mai deplin; şi se făcuse atâta 
de desăvârşit de frumos încât, atunci când ieşea pe jos ori călare, îi aducea 
să cadă în păcat pe toţi cei care îl vedeau. 

Şi, când fu la vârsta de cincisprezece ani, nurii lui ajunseră aşa încât poeţii 
îi închinară proslăvirile lor cele mai pătimaşe; şi cei mai neprihăniţi şi cei 
mai curaţi dintre înţelepţi îşi simţiră inima cum li se sfărâmă şi cum li se rup 
ficaţii de toate farmecele vrăjitoreşti din făptura lui. Şi iacătă una dintre 
cântările pe care un poet îndrăgostit a alcătuit-o de dragul ochilor lui: 


Îmbrăţişarea lui — beţie-i 

De duhul lui, ca de-un alin 

De musc! lar dulcea ameţeală, 
În braţe-i, e un fir de crin, 
Scăldat în adieri şi-n rouă — 


E o beţie fără vin! 


Când, iată, însăşi Frumuseţea, 
Privindu-se-n oglinzi în zori, 
Stăpân al ei şi-l recunoaşte 
Şi-i stă supusă la picior — 

O, dor nebun, cum poate oare 
Să scape bietul muritor? 


Allah, Allah! De-oi fi în stare 

Să mai trăiesc, când mă sfâşie 
Amarul dor, întreaga-mi viaţă 
Va arde ca o rană vie. 

Dar şi-a muri de doru-i, încă, 

Mi-e cea mai mare bucurie! 


Or, toate acestea pe când el avea vârsta de cincisprezece ani! Da după ce 
împlini cei optsprezece ani ai săi, fu cu totul altceva! Atunci un pufuşor 
tineresc îi catifelă floarea cea trandafirie a obrajilor, şi chihlimbarul cel 
negru îşi puse bobul de frumuseţe pe albeaţa bărbiei lui. Atunci, cu deplină 
vădire, răpi el toate minţile şi toţi ochii, precum spune poetul în privinţa sa: 


Ah, ochii lui? — A pune mâna 
În flăcări şi să nu te ardă, 

Nu e minune-atât de mare 

Ca ochii lui. Mi-e dat de soartă 
Să ard aşa mereu, sub ochii 
Aceştia, care-au să mă piardă. 


Obrajii lui? — De-i sunt cu-o umbră 
De păr acoperiţi, nu-i păr 

Ca pe orice obraz, ci-i numai 

Văl de mătase-într-adevăr, 

Un auriu văl care pare 

Doar umbra unei fumegări. 


Dar gura lui? — Veniră unii 
Să mă întrebe de nu ştiu 
Pe unde curge apa vie 


Şi sfânt izvoru-i argintiu, 
Veniră mulţi şi mă rugară 
Să-l spun de ştiu, şi să-l descriu. 


Iar eu le spun: „Ştiu apa vie 
Pe unde curge ca un dor, 
Ştiu locul unde se găseşte 
Neîntinatul ei izvor, 

Ah, le cunosc pe amândouă, 
Şi ştiu preasfântă taina lor: 


E-o gură de flăcău în floare, 
Un cerb cu gâtul arcuit, 

Un tânăr cu mijloc subţire, 
Mlădiu, gingaş, neprihănit — 
Sunt buzele ca două rodii 

Ale flăcăului iubit!” 


Însă toate acestea când avea optsprezece ani; întrucât, când ajunse la vârsta 
de bărbat, crăişorul Diadem se făcu atâta de minunat de frumos, încât 
ajunse a fi o pildă pomenită în toate ţările musulmane, în lat şi în lung. Aşa 
că numărul prietenilor şi al credincioşilor lui ajunse tare ridicat; şi toţi cei 
care îl împresurau, jinduiau cu patimă să-l vadă într-un sfârşit domnind 
peste împărăție precum domnea peste inimi. 

La vremea aceea, şahzade Diadem ajunsese tare împătimit de vânătoare şi 
de goane prin codri şi sihăstrii, în pofida spaimei pe care hălăduielile lui 
necurmate o stârneau lui tătâne-său şi maică-sii. Şi într-o zi le porunci 
robilor să încarce merinde pentru zece zile” şi plecă cu ei la vânătoare cu 
hăitaşi şi de-a goana. Şi merseră vreme de patru zile, spre a ajunge într-un 
sfârşit pe nişte meleaguri pline de vânat, acoperite de păduri mişunând de 
toate felurile de jivine sălbatice, şi scăldate de o puzderie de izvoare şi de 
pârâuri. 

Atunci domnişorul Diadem dete semnul de vânătoare. Numaidecât fu 
întinsă împletitura cea mare de sfori jur împrejurul unei arii mari de locuri 
întufărite. 

Şi hăitaşii purceseră de la margine către mijloc, şi stârniră de dinaintea lor 
toate jivinele înfricoşate, pe care le hăituiră astfel înspre mijloc. Atunci 


sloboziră panterele, câinii şi şoimii pe urmele fiarelor anevoie de doborât. 
Şi făcură în ziua aceea o vânătoare cu hăitaşi tare îmbelşugată, de gazele şi 
de toate soiurile de vânat. Şi fu o sărbătoare mare pentru panterele de 
vânătoare, pentru câini şi pentru şoimi. Încât, odată vânătoarea încheiată, 
coconul Diadem şezu jos pe malul unui râu spre a se odihni oleacă, şi 
împărţi vânatul între vânători, şi partea cea mai bună o puse deoparte pentru 
tatăl său, sultanul Soleiman-Şah. Pe urmă dormi în noaptea aceea acolo, 
până dimineaţa. 

Or, de-abia se trezise, când văzu alături de ei tabăra unei caravane mari, 
care sosise noaptea, şi în curând văzu cum ieşeau din corturi şi coborau să- 
şi facă la râu spălările îndătinate o mulţime de inşi, robi arapi şi negustori. 
Atunci şahzade Diadem trimise un om de-al său ca să afle de la inşii aceia 
din ce ţară sunt şi ce sunt. Şi trimisul se întoarse şi îi spuse crăişorului 
Diadem: 

— Inşii mi-au spus: „Suntem nişte neguţători care am poposit aici ispitiţi 
de verdeaţa acestei pajişti şi de apa aceasta bună, curgătoare. Şi ştim că nu 
avem a ne teme de nimic aici, întrucât suntem pe pământurile pline de 
ocrotire ale sultanului Soleiman-Şah, a cărui faimă despre înţelepciunea sa 
de ocârmuitor este vestită pe toate meleagurile şi îi înseninează pe toţi 
călătorii. Şi-apoi îi aducem în dar o mulţime mare de lucruri frumoase şi 
scumpe, mai cu seamă pentru fiul său, minunatul cocon Diadem.” 

La spusele acestea, frumosul Diadem, fiul sultanului, răspunse: 

— Dar, pe Allah! dacă neguţătorii aceia au cu ei nişte lucruri aşa de 
frumoase anume pentru mine, pentru ce să nu ne ducem chiar noi să le 
cercetăm? Faptul, de altminteri, va ajuta să ne facă a ne petrece vesel 
dimineaţa. 

Şi numaidecât şahzade Diadem, urmat de prietenii săi vânători, se îndreptă 
înspre corturile caravanei. 

Când îl văzură venind pe fiul sultanului şi pricepură cine era, negustorii 
deteră toţi fuga în întâmpinarea lui şi îl poftiră să intre în corturile lor, şi îi 
ridicară pe clipă pe dată un cort falnic din atlaz roşu, împodobit cu chipuri 
împistrite, de păsări şi de jivine, şi căptuşit tot cu mătăsuri de la Ind şi cu 
ţesături de la Caşmir. Şi îi puseră o pernă strălucită pe un chilim minunat de 
mătase cu toate marginile împodobite cu mai multe rânduri întreţesute de 
smaralde frumoase. Şi şahzade Diadem şezu jos pe chilim şi se sprijini pe 
pernă şi le porunci negustorilor să-i deştearnă mărfurile. Şi, după ce 
negustorii îi deşternură toate mărfurile, îşi alese din grămadă ceea ce îi 


plăcu mai mult şi, în ciuda neînvoirii lor stăruitoare, îi sili să primească 
preţul pe care li-l plăti cu mărinimie. 

Pe urmă, după ce îi puse pe robi să ridice toate târguielile, vru să încalece 
iarăşi pe cal spre a se întoarce la vânătoare, când zări dinaintea lui, printre 
neguţători, un bărbat... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, îşi 
amână povestitul pe a doua zi. 


Dar când fu cea de a o sută unsprezecea noapte 


Spuse: 


Deodată şahzade Diadem zări dinaintea lui, printre neguţători, un bărbat 
tânăr de o frumuseţe uluitoare, de o şofrăneală izbitoare, şi îmbrăcat cu 
nişte haine tare frumoase şi tare bine dichisite. Ci chipul său, cel atâta de 
şamaniu şi atâta de frumos, avea întipărită pe el o mâhnire mare, ca de 
pierderea unui tată, a unei mame ori a vreunui prieten tare drag. 

Atunci şahzade Diadem nu vroi să se depărteze fără a-l cunoaşte pe tânărul 
acela frumos către care îl trăgea inima; şi se apropie de el şi îi ură bună 
pace, şi îl întrebă cu luare-aminte cine este şi pentru ce este aşa de trist. Ci, 
la întrebările lui, ochii tânărului cel frumos se umplură de lacrimi şi nu putu 
să spună decât aceste două vorbe: „Sunt Aziz”, şi izbucni în suspine atâta 
de amarnice, încât se prăbuşi pierit. 

Când îşi veni în fire, şahzade Diadem îi spuse: 

— O, Aziz, să ştii că îţi sunt prieten. Spune-mi aşadar pricina mâhnirilor 
tale. 

Ci tânărul Aziz, drept orice răspuns, îşi prinse coatele în palme şi cântă 
stihurile acestea: 


Feriţi-vă de ucigaşii-i ochi! 

Nu-i inimă de vraja lor să scape — 
Ah, ochii-i negri, ca un rău deochi, 
Când galeşi te cuprind ca nişte ape! 
Şi mai cu seamă nu gustaţi vreodată 
Al glasului ei vin dulce amar — 
E-un vin precum o flacără ce-mbată 
Chiar şi pe înţelepţii cei mai mari! 
De i-aţi cunoaşte limpedea privire! 


Ah, trupu-i de mătase ar putea 

Să pară moale, ca o amăgire, 

Pe lângă cea mai moale catifea. 
Ca o lumină-i, răsărind din bezne, 
Când se apropie cu pas domol, 
Cu aurul inelelor la glezne, 

Cu ochii-i negri zugrăviți în kohl. 
Ah, unde e mireasma-mbătătoare 
A rochiilor ei? Ce amintiri 

Mai poartă, vie, calda-i răsuflare, 
Ca un parfum gingaş de trandafiri? 


După ce şahzade Diadem auzi cântecul acesta, nu vroi, deocamdată, să mai 
stăruiască şi, spre a înnădi vorba, spuse: 

— Pentru ce, o, Aziz, nu mi-ai arătat marfa ta, ca toţi negustorii ceilalţi? 

El răspunse: 

— O, doamne al meu, marfa mea chiar că nu cuprinde nimic ce să se 
cuvină unui fecior de sultan. 

Ci frumosul Diadem îi spuse frumosului Aziz: 

— Pe Allah! vreau totuşi să mi-o arăţi! 

Şi îl sili pe tânărul Aziz să şadă jos lângă el pe chilimul de mătase şi să-i 
deştearnă, bucată cu bucată, toată marfa sa. Şi şahzade Diadem, fără ca 
măcar să ia aminte la bogasiurile cele frumoase, i le cumpără pe toate fără a 
le socoti, şi îi spuse: 

— Acuma, Aziz, dacă mi-ai povesti pricina supărării tale... Te văd cu 
ochii în lacrimi şi cu inima mâhnită. Or, dacă eşti asuprit, voi şti eu să-i 
pedepsesc pe asupritorii tăi; iar dacă eşti năpădit de datorii, îţi voi plăti 
datoriile cu toată inima. Întrucât iacătă că mă simt ispitit înspre tine, şi toate 
lăuntrurile mele ard pentru tine. 

Ci tânărul Aziz, la vorbele lui, se simţi iarăşi înăbuşit de suspine şi nu putu 
decât să cânte stihurile acestea: 


Ah, grea ispita ochilor ei negri 
Dealungiţi cu kohl albastru — ah! 
Şi-nmlădierea trupului subţire 
Cu şoldurile-i ca un castru — ah! 
Ah, vinul buzei ei şi mierea gurii, 
Şi sânii ei în sfânt încastru — ah! 


Nădejde-a mea, ca de trimis la moarte, 
Al nopţii mele tainic astru — ah! 


La cântecul acesta, şahzade Diadem se apucă, spre a-i schimba gândurile, 
să cerceteze una câte una zarpalele cele frumoase şi mătăsurile. Şi deodată, 
dintre zarpale, îi căzu din mâini o bucată pătrată de mătase înhorbotată, pe 
care tânărul Aziz numaidecât se repezi s-o strângă iute. Şi o împături, 
tremurând, şi şi-o puse sub genunchi. Şi se tângui: 


Ah, scumpa mea Aziza! 
Cloşca rotind pe cer 

Îmi este mai aproape ca tine, 
Şi-am să pier! 

Unde să-ngrop tristeţea-mi, 
În care ţări străine? 

Cum să mai sufăr chinul 
Că nu eşti lângă mine? 
Cum să mai port povara 
Amarei mele taine, 

Când abia duc pe umeri 

Aceste biete haine? 


După ce văzu mişcarea speriată a frumosului Aziz şi auzi stihurile din 
urmă, şahzade Diadem rămase până peste poate de nedumerit şi, zădărât cu 
totul, strigă... 


În clipita aceasta a istorisirii sale, Şeherezada, fiica vizirului, văzu că se luminează de ziuă şi, 
sfioasă cum era, nu vroi să treacă peste îngăduinţa dată. 

Atunci sora ei, micuța Doniazada, care ascultase toată povestea ţinându-şi răsuflarea, strigă din 
ungherul în care şedea ghemuită: 

— O, sora mea Şeherezada, ce dulci, şi ce gingaşe, şi ce curate, şi ce desfătătoare la gust sunt 
vorbele tale, în prospeţimea lor! Şi ce vrăjitoare este povestea aceasta, şi ce minunate sunt toate 
stihurile ei! 

Iar Şeherezada îi zâmbi şi spuse: 

— Aşa-i, surioara mea! Da ce-i aceasta faţă cu aceea pe care am să v-o povestesc amândurora în 
noaptea următoare, dacă am să mai fiu în viaţă, din mila lui Allah şi hatârul sultanului! 

Iar sultanul Şahriar îşi zise în sufletul său: „Pe Allah! Nu am s-o ucid până a nu auzi urmarea 
istorisirii ei, care-i o istorie minunată şi uluitoare, într-adevăr, până peste poate!” 

Pe urmă o luă pe Şeherezada în braţe. Şi amândoi îşi petrecură ce mai rămăsese din noapte, strânşi 
aşa până la ziuă. 

După care sultanul Şahriar plecă la divanul judeţelor sale; iar divanul se umplu de mulţimea de 
viziri, de emiri, de dregători, de străji şi de oameni de la sarai. Iar vizirul cel mare veni şi el, aducând 


la subsuoară giulgiul hărăzit fiicei sale Şeherezada, pe care o socotea moartă de mult. Ci sultanul nu 
îi spuse nimic în privinţa aceasta, şi urmă a judeca, a căftăni în slujbe, a mazili, a ocârmui şi a încheia 
pricinile de rând, şi-aşa până la sfârşitul zilei. Pe urmă divanul fu ridicat, şi sultanul intră în saraiul 
său. Iar vizirul rămase nedumerit şi până peste poate de uluit. 

Dar de îndată ce se lăsă noaptea, sultanul Şahriar se duse la Şeherezada în iatac şi nu pregetă a face 
lucrul său obişnuit cu ea. 


Şi era cea de a o sută douăsprezecea noapte 


Încât micuța Doniazada, odată lucrul terminat, se ridică de pe chilim şi îi spuse Şeherezadei: 

— O, sora mea, mă rog ţie, spune urmarea povestei aceleia atâta de frumoase cu frumosul şahzade 
Diadem şi cu Aziz şi cu Aziza, pe care vizirul Dandan o povestea, sub zidurile Constantiniei, 
sultanului Daul'makan! 

Iar Şeherezada îi zâmbi surorii sale şi îi spuse: 

— Da, hotărât! cu tot dragul inimii şi ca o cinstire datorată! Ci nu până a nu-mi da îngăduinţă 
sultanul acesta bine crescut şi dăruit cu purtări alese! 

Atunci sultanul Şahriar, care nici nu putea să adoarmă de nerăbdarea cu care aştepta urmarea, spuse: 

— Poţi să vorbeşti! 

Şi Şeherezada spuse: 


Mi s-a izvodit, o, norocitule sultan, că şahzade Diadem a strigat: 

— Aziz! ce ascunzi acolo? 

Şi Aziz răspunse: 

— O, doamne, chiar tocmai din pricina aceasta nu am vrut, de la început, 
să deştern dinainte-ţi mărfurile mele. Ce este de făcut acuma? 

Şi scoase un oftat lung, din tot sufletul său. Dar domnişorul Diadem atâta 
stărui şi îi spuse vorbe atâta de alintate, încât tânărul Aziz până la urmă îi 
spuse: 

— Află, o, stăpâne al meu, că povestea mea, în privinţa acestei zarpale 
pătrate, este tare ciudată; şi-i pentru mine plină de amintiri tare dulci. 
Întrucât farmecele celor care mi-au dăruit zarpaua aceasta cu două feţe nu 
au să se şteargă nicicând de dinaintea ochilor mei. Cea care mi-a dăruit 
zarpaua dintâi se numeşte Aziza; cât despre cealaltă, numele ei îmi este 
amar să-l rostesc deocamdată! Întrucât ea este aceea care, cu chiar mâna ei, 
m-a făcut ceea ce sunt. Da cum am şi început să-ţi vorbesc despre aceste 
lucruri, va să-ţi istorisesc amănuntele; au să te încânte, de bună seamă, şi au 
să slujească la a-i lumina pe cei care o vor asculta cu cinstire. 

Pe urmă tânărul Aziz scoase zarpaua de sub genunchi şi o despături pe 


A aia da i ai SIN 5 
chilimul pe care şedeau amândoi. Şi crăişorul Diadem văzu că erau două 
pătrate osebite: pe mătase, într-unul dintre pătrate, era chindisită, cu fire de 
aur roşu şi cu fire de mătase de toate culorile, o gazelă; iar în celălalt pătrat 


era aşijderea o gazelă, dar chindisită cu fire de argint şi purtând la gât o 
salbă de aur roşu de care atârnau trei pietre de peridot oriental. 

La vederea acelor gazele, atâta de minunat chindisite, şahzade strigă: 

— Mărire aceluia carele a pus atâta măiestrie în mintea făpturilor sale! 

Pe urmă îi spuse tânărului cel frumos: 

— O, Aziz, grăbeşte, rogu-te, să ne istoriseşti povestea cu Aziza şi cu 
meşteriţa celei de a doua gazele! 

Şi frumosul Aziz îi povesti coconului Diadem: 


Povestea frumosului Aziz 


Află, o, tinere doamne, că tatăl meu era unul dintre negustorii cei mari; şi 
nu mai avea alt fiu, decât pe mine. Da aveam o verişoară, care fusese 
crescută împreună cu mine, în casa tatălui meu, dat fiind că tatăl ei murise. 

Or, înainte de a muri, unchiul meu îi pusese pe tatăl meu şi pe mama mea 
să se lege faţă de el că au să ne căsătorească unul cu altul atunci când vom 
creşte mari. 

Încât eram lăsaţi mereu împreună; şi ne legarăm astfel unul de celălalt; iar 
noaptea ne puneau să dormim în acelaşi pat, fără a ne despărţi. De 
altminteri noi habar nu aveam de încurcăturile ce ar fi putut să urmeze, 
măcar Că, totuşi, verişoara mea, în treburile acestea, era mult mai luminată 
decât mine, şi mai dibace, şi mai ştiutoare; lucru pe care îl pricepui mai 
târziu, cugetând la chipul cum mă cuprindea în braţe şi cum îşi lipea armurii 
de mine când ne culcam. 

Într-acestea, dat fiind că urma să ajungem la vârsta cerută, tatăl meu îi 
spuse maică-mi: 

— Anul acesta trebuie să-l însurăm fără de zăbavă pe fiul nostru Aziz cu 
verişoara lui Aziza. 

Şi se înţelese cu ea asupra zilei de scriere a senetului, şi se apucă pe dată 
să facă pregătirile pentru ospeţe şi pentru slujba însurătoarei; şi se duse să 
poftească rudele şi prietenii, spunându-le: 

— În vinerea aceasta, după rugăciune, avem să scriem senetul de căsătorie 
dintre Aziz şi Aziza. 

Şi maică-mea, la rându-i, se duse să le vestească faptul tuturor femeilor pe 
care le cunoştea şi tuturor apropiatelor sale. Şi, spre a-i primi cuviincios pe 
oaspeţi, mama şi femeile din casă spălară cu apă multă sala de primire şi 


făcură să strălucească marmurele cu care era pardosită, şi aşternură 
preşurile pe jos, şi împodobiră pereţii cu chilimuri frumoase şi cu scoarţe 
bătute cu zarafir, păstrate în sipeturile cele mari. lar taică-meu îşi luă 
sarcina de a se duce să poruncească plăcintele şi dulciurile, şi de a pregăti şi 
a rândui cu grijă tablalele cele mari cu băuturi. lar pe mine, într-un sfârşit, 
mama mă trimise să fac o scaldă la hammam, şi avu grijă să pună un rob să 
aducă în urma mea un caftan frumos şi nou, tot ceea ce găsise mai bun, ca 
să mă înveşmântez cu el după scaldă. 

Mă dusei aşadar la hammam şi, de îndată ce îmi isprăvii îmbăiatul, mă 
înveşmântai cu caftanul cel falnic, care era înmiresmat cu totul şi atâta de 
straşnic încât, în drumul meu, trecătorii se opreau spre a adulmeca 
mireasma din juru-mi. 

Mă îndreptai aşadar înspre geamie pentru rugăciunea după care, în ziua 
aceea de vineri, urma să se săvârşească nunta, când îmi adusei deodată 
aminte, pe drum, de un prieten pe care uitasem să-l poftesc. Şi începui să 
merg cât mai repede, ca să nu întârzii, şi iac-aşa mă pomenii pe o ulicioară 
care îmi era străină. Atunci, cum eram leoarcă tot de năduşeală din pricina 
scaldei fierbinţi, precum şi din pricina caftanului cel nou făcut dintr-o 
țesătură deasă, mă prilejuii de răcoarea umbrei de pe ulicioara aceea spre a 
sta oleacă jos pe o laviţă de lângă un zid; da până a şedea jos, scosei din 
buzunar o năframă chindisită cu zarafir şi o aşternui sub mine. lar năduşeală 
mi se scurgea întruna de pe frunte pe chip, atâta de amarmică era căldura: şi 
nu aveam nimic la mine cu ce să mă şterg, năframa mea fiind întinsă sub 
mine; şi eram tare necăjit; iar ciuda îmi stârnea şi mai tare năduşeala. Într- 
un sfârşit, ca să ies din încurcătura sâcâitoare, tocmai eram gata să ridic 
poala caftanului cel nou spre a şterge stropii mari care îmi brăzdau obrajii, 
când văzui deodată cum cade dinainte-mi, uşoară ca răsuflarea unei adieri, o 
năframă albă din pânză de mătase, pe care văzând-o doar şi mi se şi răcori 
sufletul, şi a cărei mireasmă l-ar fi vindecat şi pe un beteag. Mă repezii s-o 
ridic şi să mă uit deasupra capului spre a-mi da seama ce fel de treabă putea 
să fie; şi atunci ochii mei întâlniră ochii unei copile, chiar aceea, o, doamne 
al meu, care, în urmarea acestei poveşti, îmi va dărui cea dintâi dintre 
gazelele cusute pe zarpaua pătrată. Deci chiar pe ea o zării... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a o sută treisprezecea noapte 


Spuse: 


...Şi chiar pe ea o zării aplecată şi zâmbind la fereastra de la catul de sus. 
Nici măcar nu am să încerc a-i zugrăvi frumuseţea, limba mea fiind prea 
nevolnică, într-adevăr. 

Află numai că acea copilă, de cum băgă de seamă privirea mea iţită, îmi 
făcu semnele următoare: îşi puse degetul arătător între buze, pe urmă îşi 
îndoi degetul mijlociu şi şi-l alipi de degetul arătător de la mâna stângă, 
pentru ca apoi să şi le ducă pe amândouă între sâni. Pe urmă îşi trase îndărăt 
capul şi, închizând fereastra, pieri. 

Şi, încremenit cu totul, năucit cu totul, şi pârjolit dintr-odată de ispită, 
degeaba mă tot zgâii eu mult şi bine la fereastră, nădăjduind să mai văd o 
dată ivirea aceea care îmi răpise sufletul, că fereastra rămase închisă cu 
îndărătnicie. Şi nu-mi pierdui nădejdea decât după ce, aşteptând acolo, pe 
laviţă, până la asfinţitul soarelui, uitându-mi şi de senetul meu de căsătorie 
şi de logodnica mea, luai seama că neîndoielnic aşteptarea îmi era 
zadarnică. 

Atunci mă ridicai, cu inima chinuită, şi porii către casă. Pe drum mă 
apucai să despăturesc năframa cu pricina, care numai cu mireasma ei şi mă 
şi desfăta atâta de straşnic, încât mă şi credeam în rai. După ce o despăturii 
de-a binelea, văzui că avea pe un colţ nişte stihuri scrise cu o scriere frumos 
împletită: 


Vrând să mă plâng lui şi să-i spun ce-amar e 
Amarul sufletului meu, îi scriu, 

Căci scrisu-i a simţirii revărsare. 

Ci el: „De ce ţi-e scrisul belaliu 


Şi chinuit, de, iată-l, sub privire 

Se spulberă ca fumul străveziu?” 
Răspund: „Pentru că-ntreaga mea simţire 
E numai dor şi chin; au eşti zbanghiu 

De nu cunoşti nici semnul de iubire?” 


lar pe celălalt colţ al năframei, erau scrise alte stihuri, cu litere mari, 
drepte: 


Şi perlele-ncrustate-n chihlimbare, 
Şi merele cu-obrazul nărâmziu, 


Pe lângă chipul lui par o-ntinare. 


Cel ce-şi vrea moartea o găseşte, ştiu, 
In ochii-i ucigaşi, ce-atâta moarte 
Imprăştie, şi-atâta dor pustiu. 


Cel care vrea beţiile să-l poarte 

Ar căuta zadarnic alt paharnic, 

Când chipul lui beţii amare-mparte. 

Iar frăgezimii lui, ca scrisă-n jar, 

Doar mirtul de-i cunoaşte gustu-amarnic: 
Înmlădierea-i — ramurile doar! 


Eu atunci, o, stăpâne al meu, scos din minţi, ajunsei totuşi într-un sfârşit 
acasă, la căderea nopţii. Şi o găsii pe fiica unchiului meu şezând jos şi 
înlăcrimată; dar, văzându-mă, îşi şterse repede ochii şi veni la mine şi mă 
ajută să mă dezbrac şi mă întrebă cu gingăşie de pricina întârzierii mele şi 
îmi spuse că toţi oaspeţii, emirii, negustorii cei mari şi ceilalţi, precum şi 
cadiul şi martorii, aşteptaseră multă vreme sosirea mea, şi că, nevăzând 
nimica venind, mâncaseră şi băuseră pe săturate şi plecaseră toţi în treaba 
lor. Pe urmă adăugă: 

— Cât despre tatăl tău, lucrul acesta l-a adus într-o stare de mânie mare; şi 
a jurat că nunta noastră va fi amânată până la anul următor! Dar tu, o, fiu al 
unchiului meu, pentru ce te-ai purtat astfel? 

Eu atunci îi spusei: 

— S-a petrecut cutare şi cutare lucru. 

Şi îi istorisii cu de-amănuntul întâmplarea. Numaidecât ea luă năframa pe 
care i-o întinsesem şi, după ce citi ceea ce era scris pe ea, vărsă lacrimi 


îmbelşugate. 

Pe urmă îmi spuse: 

— Da ea nu ţi-a vorbit? 

Eu răspunsei: 

— Numai prin nişte semne, din care de altminteri nu am priceput nimic, şi 
la care tare aş vrea să te văd că-mi dai dezlegarea. 

Şi îi arătai semnele cu pricina. Ea îmi spuse: 

— O, verişorul meu drag, dacă mi-ai cere şi ochii, nu aş şovăi să mi-i scot 
de sub pleoape pentru tine! Află dar că, pentru a-ţi întoarce tihna în suflet, 
sunt gata să te slujesc cu toată credinţa mea şi să-ţi înlesnesc o întâlnire cu 


femeia aceea care te ispiteşte şi care de bună seamă că este îndrăgostită de 
tine. Căci semnele ei, care nu au niciun fel de taină pentru noi, femeile, 
tălmăcesc limpede că te doreşte cu patimă şi că îţi dă întâlnire peste două 
zile: degetele ei aduse între cei doi sâni îţi arată numărul doi, pe când 
degetul dintre buzele ei arată că pentru ea eşti deopotrivă cu sufletul care dă 
viaţă trupului. Aşa că să fii încredinţat că dragostea mea pentru tine mă va 
face să-ţi dau orice ajutor; şi am să vă pun pe amândoi sub aripa mea, care 
are să vă ocrotească. 

Eu atunci îi mulţumii pentru credinţa şi pentru vorbele ei bune care îmi 
dădeau nădejdi, şi şezui două zile în casă aşteptând ceasul întâlnirii. Şi eram 
tare mâhnit; şi îmi odihneam capul pe genunchii verişoarei mele, care nu 
contenea să mă îmbărbăteze şi să-mi întărească inima. Încât, atunci când 
ceasul întâlnirii fu aproape, verişoara mea grăbi să mă ajute a-mi pune 
hainele; şi mă parfumă cu mâinile ei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută patrusprezecea noapte 


Spuse: 


Frumosul Aziz îşi urmă astfel povestea istorisită faţă de coconul Diadem: 

Şi mă parfumă cu mâinile ei, şi arse smirnă sub caftanul meu, şi mă sărută 
cu drag, şi îmi spuse: 

— O, verişorul meu drag, iată ceasul liniştitor. Ia-ţi bărbăţie şi întoarce-te 
la mine potolit şi mulţumit. Şi iacătă că eu însămi îţi urez tihnă sufletului, şi 
nu am să fiu fericită decât de voioşia ta. Dar întoarce-te repede, ca să-mi 
povesteşti cum a fost. Şi au să vină iarăşi zile frumoase pentru noi, şi nopţi 
albe binecuvântate! 

Eu atunci încercai să-mi domolesc bătăile inimii şi să-mi strunesc 
tulburarea; şi îmi luai rămas-bun de la verişoara mea şi plecai. Când ajunsei 
în ulicioara cea adumbrită, mă dusei să şed pe laviţa cu pricina, într-o stare 
de nerăbdare până peste poate. Şi de-abia ajunsei acolo că şi văzui fereastra 
cum se întredeschide; şi numaidecât o ameţeală îmi trecu pe dinaintea 
ochilor. Dar mă îmbărbătai şi mă uitai înspre fereastră; şi o văzui cu ochii 
mei pe copilandră. La vederea acelui chip dumnezeit, mă clătinai şi mă lăsai 
să cad tremurând pe laviţă. Iar fetişcana sta mereu la fereastră să se uite la 
mine cu o strălucire în ochi; şi ţinea în mână la vedere o oglindă şi o 
năframă roşie. În curând, fără a rosti niciun cuvânt, îşi suflecă mânecile, 


dezvelindu-şi braţele până la umeri; pe urmă îşi deschise mâna şi, 
răsfirându-şi cele cinci degete, îşi atinse sânii; pe urmă îşi întinse braţul 
afară pe fereastră ţinând oglinda şi năframa cea roşie; şi de trei ori flutură 
năframa ridicând-o şi lăsând-o în jos; pe urmă făcu schima de a răsuci 
năframa şi de a o împături; apoi îşi plecă îndelung capul către mine şi, 
trăgându-se îndărăt repede, închise fereastra la loc şi pieri. Atâta tot! Şi fără 
a rosti niciun cuvânt. Dimpotrivă! Mă lăsă astfel într-o buimăcire de 
neînchipuit; şi nu mai ştiui dacă trebuie să mai stau ori să mă duc; şi, 
nedumerit, şezui aşa să mă uit la fereastră ceasuri în şir, până la miezul 
nopţii. Atunci, zaif de gânduri, mă întorsei acasă, unde o găsii pe biata mea 
verişoară aşteptându-mă, cu ochii roşii de lacrimile vărsate şi cu chipul 
mohorât de mâhnire şi de deznădejde. Eu atunci, la capătul puterilor, mă 
lăsai să cad jos, într-o stare jalnică. lar verişoara mea, care se grăbise să dea 
fuga spre mine, mă prinse în braţe şi mă sărută pe ochi şi mi-i şterse cu 
colţul mânecii ei şi îmi dete să beau, spre a-mi potoli duhul, un pahar cu 
sorbet înmiresmat cu apă de flori; şi într-un sfârşit mă întrebă cu gingăşie 
despre toată zăbovirea aceea şi despre mohorala de pe chipul meu. 

Eu atunci, măcar că eram sfărâmat de sastiseala mâhnită, îi istorisii totul, 
arătându-i şi schimele necunoscutei cea desfătătoare. Şi verişoara mea 
Aziza îmi spuse: 

— O, Aziz al inimii mele, tâlcul ce se desprinde pentru mine din schimele 
ei, mai cu seamă din schima cu cele cinci degete şi cu oglinda, este că 
tânăra are să-ţi trimită o solie peste cinci zile la boiangiul de la colţul uliţei. 

Eu atunci oftai: 

— O, copilă a inimii mele, fie ca vorbele tale să se adeverească! De 
altminteri, chiar că am băgat de seamă că la colţul uliţei se află prăvălia 
unui boiangiu evreu. 

Pe urmă, nemaiputând să îndur furtuna de amintiri, începui să suspin la 
sânul verişoarei mele Aziza, care nu precupeţi, spre a mă alina, cu vorbele 
cele mai dulci şi mângâierile pline de desfătare; şi îmi spunea: 

— Gândeşte-te, o, Aziz, că de obicei îndrăgostiţii îndură ani şi ani de 
aşteptări, şi se întrarmează cu statornicie multă; da tu, de-abia-i o săptămână 
de când cunoşti chinurile inimii, şi iacătă-te într-o tulburare şi o mâhnire 
fără de pildă! Ia-ţi dârzie, o, fiu al unchiului meu! Şi ridică-te şi mănâncă 
oleacă din bucatele acestea şi bea din vinul pe care ţi-l tom. 

Ci eu, o, tinere doamne al meu, nu izbutii să iau nicio îmbucătură şi nicio 
înghiţitură; ba ajunsei de-mi pierdui şi somnul; şi mă gălbejii de tot şi mă 


schimbai la chip. Întrucât era întâia oară când simţeam pojarul patimii şi 
când gustam din iubirea cea amară şi desfătătoare. 

Încât, de-a lungul celor cinci zile cât dăinui aşteptarea, slăbii amarnic, iar 
verişoara mea, necăjită din pricina mea, nu mă lăsă singur nicio clipită şi îşi 
petrecu zile şi nopţi stând la căpătâiul meu să-mi povestească, spre a mă 
veseli, poveşti cu îndrăgostiţi; şi, în loc să doarmă, veghea asupra-mi; şi o 
prindeam câteodată cum da să-şi şteargă în grabă lacrimile furişe. Într-un 
sfârşit, la capătul celor cinci zile, mă sili să mă scol şi încălzi apă pentru 
mine, şi mă puse să intru în hammamul casei; apoi mă îmbrăcă şi îmi spuse: 

— Du-te repede la întâlnire! Şi facă Allah să răzbaţi la visurile tale şi 
tămăduiască-ţi sufletul cu balsamurile sale! 

Eu atunci zorii să ies şi să dau fuga la prăvălia boiangiului evreu. 

Or, ziua aceea era o sâmbătă; iar evreul, spre paguba mea, nu-şi deschisese 
prăvălia. Cu toate acestea, şezui jos dinaintea uşii prăvăliei şi aşteptai acolo 
până la rugăciunea muezinilor din minarete, la asfinţitul soarelui. Şi cum 
noaptea sporea fără de nicio urmare, mă cuprinse spaima de întuneric şi mă 
hotărâi să mă întorc iarăşi acasă. Şi ajunsei acolo ca un om beat, 
nemaiştiind ce făceam şi ce spuneam. Şi o găsii în odaie pe biata verişoară a 
mea Aziza stând în picioare, cu faţa întoarsă către perete, cu un braţ sprijinit 
pe un dulap şi cu o mână pe inimă; şi suspina cu jale stihuri de dor despre 


dragostea fără noroc. Da de îndată ce îşi dete seama că mă aflam acolo, îşi 
şi şterse ochii cu colţul mânecii şi veni dinainte-mi, străduindu-se să 
zâmbească spre a-mi ascunde durerea ei, şi îmi spuse: 

— O, verişorul meu drag, facă-ţi Allah fericirea cât mai trainică! Pentru 
ce, în loc să te întorci astfel singur, la vreme de noapte, pe ulițele pustii, nu 
ţi-ai petrecut noaptea cu copila aceea, iubita ta? 

Atunci, scos din răbdări şi gândind o clipită că verişoara mea vroia să mă 
ia în zeflemea, o îmbrâncii cu asprime şi într-un chip atâta de repezit, încât 
ea căzu cât era de lungă peste un colţ al divanului şi îşi făcu la frunte o rană 
mare, din care sângele începu să năboiască şiroaie. Atunci biata mea 
verişoara, nici gândind să se înciudeze de răutatea mea, nu rosti niciun 
cuvânt de supărare, şi se ridică liniştită, şi se duse să aprindă o bucată de 
iască, şi îşi şterse rana, şi îşi înfăşură fruntea cu năframa ei; pe urmă şterse 
sângele care pătase marmura şi, ca şi cum nu s-ar fi întâmplat nimic, se 
întoarse lângă mine cu un zâmbet liniştit şi îmi spuse cu cea mai aleasă 
dulceaţă... 


În clipita aceasta a istorisirii sale, Şeherezada văzu că se luminează de ziua şi, sfioasă, se opri din 
vorbele îngăduite. 


Dar când fu cea de a o sută cincisprezecea noapte 


Spuse: 


Şi, ca şi cum nu s-ar fi întâmplat nimic, se întoarse lângă mine cu un 
zâmbet liniştit şi îmi spuse cu cea mai aleasă dulceaţă în glas: 

— O, fiu al unchiului meu, sunt până peste poate de mâhnită că te-am 
supărat cu vorbele mele necuvenite. lartă-mă, mă rog ţie, şi povesteşte-mi 
ce s-a întâmplat, ca să văd dacă nu pot să-ţi aduc alinarea. 

Atunci îi povestii despre nepotriveala în care căzusem şi despre lipsa de 
orice ştire de la necunoscută. Şi Aziza îmi spuse: 

— O, Aziz al ochilor mei, pot, fără de şovăire, să te prevestesc că vei 
răzbate la dorurile tale; întrucât aci nu este decât o încercare pe care copila 
o pune în calea răbdării tale spre a-ţi vedea tăria dragostei şi statornicia faţă 
de ea. Încât, de mâine, grăbeşte-te a te duce să şezi pe laviţă, sub fereastra 
ei, şi neîndoielnic că vei găsi o dezlegare pe pofta dorințelor tale! 

Pe urmă verişoară-mea îmi aduse o tabla încărcată cu farfuriuri pline cu 
bunătăţuri; dar eu împinsei totul cu scârbă, şi toate farfuriurile săriră în sus 
şi se rostogoliră în toate părţile pe covoare. Şi dovedii în felul acesta că nu 
vroiam nici să beau, nici să mănânc. Atunci biata mea verişoară strânse cu 
grijă şi în tăcere cioburile împrăştiate pe jos, şi şterse covoarele, şi se 
întoarse să şadă la picioarele saltelei pe care stam întins; şi nu conteni, cât 
ţinu noaptea toată, să-mi facă vânt cu un vânturar, spunându-mi vorbe 
duioase şi mângâietoare, cu o dulceaţă nemărginită. lar eu gândeam: „Ce 
nebunie-i să fii îndrăgostit!” Într-un sfârşit, dimineaţa se ivi, iar eu mă 
sculai în grabă mare şi mă dusei pe ulicioară, sub fereastra copilandrei. 

Or, de-abia şezusem jos pe laviţă, că fereastra se şi deschise şi dinaintea 
ochilor mei năuciţi se ivi capul cel desfătător al aceleia care era tot sufletul 
meu. Şi îmi zâmbea din toţi dinţii ei cu un zâmbet vrăjitor. Pe urmă pieri o 
clipită, ca să se ivească iar ţinând în mâini o pungă, o oglinjoară, un ghiveci 
cu flori şi o lampă. Şi iacătă ce făcu: mai întâi băgă oglinda în pungă, legă 
punga şi o aruncă în odaie; pe urmă, cu o schimă răpitoare, îşi deznodă 
părul care se prăvăli năvalnic împrejurul ei de sus până jos şi îi ascunse pe o 
clipită chipul; şi-apoi puse lampa în mijlocul florilor, în ghiveci; iar la 
sfârşit luă totul şi pieri. Şi fereastra se închise. Şi inima mea îşi luă zborul 
odată cu fetişcana. Iar starea mea nu mai era o stare. 


Atunci, ştiind din păţaniile de dinainte că era zadarnic să aştept mai mult, 
îmi luai drumul, deznădăjduit şi cu moartea în suflet, înspre casă, unde o 
găsii pe biata mea verişoara plânsă toată şi cu capu-nfăşurat de două 
legături, una peste fruntea rănită, iar cealaltă peste ochii vătămaţi de toate 
lacrimile vărsate câtă vreme lipsisem şi de-a lungul tuturor zilelor acelea de 
mâhnire. Şi, fără să mă vadă, sta cu capul plecat şi sprijinit într-o mână, şi 
se legăna în hangul sfâşietor al stihurilor minunate pe care şi le murmura 
încet-încetişor: 


Mă tot gândesc la tine, Aziz! Spre ce tărâm 
Departe-acum de mine baţi negrul caldarâm? 
Aziz, răspunde-mi: unde te duci, la care prag 
Îţi cauţi alinarea, pribeagul meu cel drag? 
Gândeşte-te, la rându-ți, Aziz, acum, şi tu: 

Să ştii că orişiunde te-ar duce — vrei ori nu — 
Ea, Soarta ce râvneşte la fericirea mea, 

Aziz, O, nicăierea, nicicând nu vei putea 

Să mai găseşti căldura duiosului cămin 

Pe care-Aziza-n suflet ţi-l ridica senin. 

Tu nici n-asculţi, Azize, ce-ţi spun, şi pleci grăbit 
Pe drumul tău, departe de mine, răzleţit. 

Iar ochii mei, pe urma-ţi, pornesc aşa, deodat”, 
Izvorul lor de lacrimi, fierbinte, nesecat. 

Ah, bea tu apa bună şi limpede altunde, 
Astâmpără-ţi pojaru-n frumoasele ei unde, 
Iar mie lasă-mi apa săratului izvor 

Care îmi arde ochii, s-o beau plângând de dor. 
Ah, inimă-a mea tristă, plângi, inimă, mereu! 
Cel drag e dus departe, s-a dus iubitul meu. 
Mă tot gândesc la tine, Aziz: spre ce tărâm 
Departe-acum de mine baţi negrul caldarâm>? 
Aziz, răspunde-mi! Unde te duci, la care prag 
Îţi cauţi alinarea, pribeagul meu cel drag? 


Când sfârşi stihurile, se întoarse şi mă văzu; şi numaidecât se sili să-mi 
ascundă durerea şi lacrimile ei, şi veni la mine şi şezu în picioare o clipită, 
tăcută, fără a putea să îngaime o vorbă, într-un sfârşit, îmi spuse: 


— O, verişorul meu, şezi jos şi povesteşte-mi ce ţi s-a întâmplat de data 
aceasta! 

Şi nu pregetai să-i arăt cu de-amănuntul schimele pline de taină ale copilei. 
Şi Aziza îmi spuse: 

— Bucură-te, o, verişorul meu, întrucât dorurile tale s-au împlinit. Află că 
oglinda băgată în pungă însemnează soarele care apune: schima aceasta te 
pofteşte aşadar să te duci mâine seară la casa ei; păru-i negru desfăcut şi 
învăluindu-i chipul însemnează noaptea care acoperă pământul cu negurile 
ei: schima aceasta este o întărire a celei dintâi; ghiveciul cu flori 
însemnează că trebuie să intri în grădina casei, aşezată în fundul ulicioarei; 
cât despre lampa din ghiveci, însemnează limpede că, odată ajuns în 
grădină, trebuie să te îndrepţi înspre partea unde vei găsi o lampă aprinsă, şi 
să aştepţi acolo venirea iubitei tale. 

Ci eu, dezamăgit până peste poate, strigai: 

— De câte ori m-am amăgit cu tâlcuirile tale anapoda! Allah! Allah! tare 
sunt nenorocit. 

Atunci, Aziza se făcu încă şi mai mângâietoare ca de obicei şi se cheltui 

pentru mine în vorbe dulci şi molcomitoare. Ci nu cuteză să se mişte de la 
locul ei, nici să-mi aducă de mâncat şi de băut, din frică fată de toanele 
mele de mânie şi de năduf. 

Da a doua zi, spre seară, mă hotărâi să încerc ispita şi, mai ales îmbărbătat 
de Aziza, care îmi dădea astfel atâtea dovezi despre dăruirea şi despre 
lepădarea ei de sine desăvârşită, mă sculai şi mă îmbăiai şi, ajutat de Aziza, 
mă îmbrăcai cu haina mea cea mai frumoasă. Da până a mă lăsa să plec, 
Aziza îmi aruncă o privire deznădăjduită şi, cu lacrimi în glas, îmi spuse: 

— O, fiu al unchiului meu, ia bobul acesta de musc safi şi înmiresmează-ţi 
buzele. Pe urmă, după ce o vei fi văzut pe iubita ta şi vei fi având toată 
multumirea la care râvneşti, făgăduieşte-mi, mă rog ţie, să-i prociteşti 
stihurile pe care am să ţi le spun. 

Şi îşi aruncă braţele în jurul gâtului meu şi suspină îndelung. Eu atunci îi 
jurai că am să-i procitesc copilei stihurile cu pricina. Şi Aziza, liniştindu-se, 
îmi prociti stihurile şi mă puse să le mai rostesc o dată înainte de a pleca, 
măcar că nu le pricepeam rostul ori urmarea lor viitoare: 


Oh, pe Allah: voi, cei îndrăgostiţi, 
Spuneţi-mi, când o dragoste-i prea mare, 
Mai poate oare bietu-ndrăgostit 


Să mai găsească undeva scăpare? 


Pe urmă plecai repede şi ajunsei la grădina cu pricina, unde găsii poarta 
descuiată; şi, în fund de tot, era aprinsă o lampă, spre care mă îndreptai prin 
întuneric. 

Când ajunsei la locul unde era lumina aceea, ce minunăţie mă mai aştepta! 
Găsii, într-adevăr, o sală minunată, cu bolta arcuită şi încheiată în vârf cu o 
altă boltă, mai mică şi căptuşită toată cu fildeş şi cu abanos, şi luminată 
frumos de nişte policandre uriaşe de aur şi de nişte lămpi mari de cleştar 
atârnate de tavan cu lanţuri de aur. Şi, în mijlocul acelei săli, un havuz 
împodobit cu învrâstături pistrite şi cu închipuituri împletite de o 
desăvârşire mare, scotea un zvon de ape care numai cu cântecul lor şi te şi 
răcoreau. Chiar lângă havuz, pe o sofra mare de sidef, se lăfăia o sinie de 
argint acoperită cu un ştergar de mătase, iar jos pe covor se odihnea un ol de 
pământ ars şi smălţuit, pe al cărui gât suleget se sprijinea un pocal de cleştar 
şi aur. 

Eu atunci, o, tinere doamne al meu, cel dintâi lucru pe care îl făcui fu de a 
ridica ştergarul de mătase care acoperea sinia cea mare de argint. lar 
lucrurile desfătătoare ce se aflau acolo, încă le mai văd dinaintea ochilor! Se 
aflau, aşadar... 


În clipita aceasta a istorisirii sale, Şeherezada văzu că se luminează de ziuă şi se opri din vorbele 
îngăduite. 


Dar când fu cea de a o sută şaisprezecea noapte 


Spuse: 


Vizirul Dandan îşi urmă astfel, pentru sultanul Daul'makan, povestea pe 
care i-o istorisea frumosul Aziz tânărului şahzade Diadem: 

Se aflau acolo, aşadar, rumeni şi aromiţi, patru pui fripţi, scăldaţi în 
mirodenii rare; se mai aflau acolo patru tăvi de farfuriu întinse, cuprinzând: 


cea dintâi, nişte mahallabia” înmiresmată cu portocale şi presărată cu fistic 
pisat şi cu scorţişoară; cea de a doua, stafide ţinute la plămădit în zeamă de 
zahăr şi apoi uscate şi înmiresmate un pic cu apă de trandafiri; cea de a 
treia, oh! A treia! Nişte baclavale meşteşugit răsucite în foile lor şi tăiate în 
bucăţi de o vrăjitorie fără de asemuire; cea de a patra, nişte cataifuri cu 
zeama bine legată şi gata să plesnească, atâta de îmbelşugat erau îndopate! 
lac-aşa cu jumătate din tabla! Cât despre cealaltă jumătate, se aflau pe ea 


taman poamele cele mai dragi mie: smochine întru totul zbârcite de coapte, 
şi parşive de cât se ştiau de râvnite, chitre, naramze, struguri proaspeţi şi 
banane. Şi totul era despărţit pe soiuri, printre care se vedeau culorile 
florilor de trandafiri, de iasomii, de lalele, de crini şi de zamacadele. 

Eu atunci mă înseninai până peste marginile înseninării, şi le spusei 
mâhnirilor mele să-şi ia zborul, iar bucuriei să se încuibărească în mine. Da 
rămâneam un pic îngrijorat de a nu vedea în locul acela nici urmă de vreo 
făptură vie dintre făpturile lui Allah! Şi, cum nu vedeam nici slujnică, nici 
roabă care să vină să mă slujească, nu cutezai dintru-ntâi să mă ating de 
nimic; şi aşteptai răbduriu sosirea iubitei inimii mele. Da întâiul ceas se 
scurse, şi nimic! Pe urmă cel de al doilea şi cel de al treilea ceas, şi tot 
nimic! Atunci începu să mă încerce amarnic chinul foamei, după ce de atâta 
vreme nu mai mâncasem, stăpânit cum fusesem întru totul de patima mea 
fără de izbăvire; ci acuma, când vedeam începutul acesta de împlinire, pofta 
mi se întorcea, din mila lui Allah, şi mă simţeam îndatorat faţă de biata mea 
Aziza care mereu îmi prorocise izbânda şi îmi tălmăcise întocmai taina 
acestor întâlniri. 

Aşa că, neputând să îndur mai mult foamea aprigă ce mă rodea, mă repezii 
mai întâi asupra cataifurilor cele ispititoare, care îmi plăceau mai mult ca 
orice, şi-mi lunecai pe gâtlej cine mai ştie câte din minunăţiile acelea; ai fi 
zis că fuseseră plămădite cu miresmele din rai de degetele gingaşe ale 
huriilor. Pe urmă pornii asupra bucăţilor topitoare de baclavale zemoase, şi 
îmi îndopai spornic pântecul cu ceea ce mă binecuvântase soarta darnică; pe 
urmă înfulecai tot găvanul cu mahallabiaua albă şi presărată cu fistic pisat, 
şi atâta de răcoritoare pentru inima mea; şi mă hotărâi apoi să trec la pui, şi 
mâncai unul, sau doi, sau trei, sau patru, aşa de iscusită era umplutura 
ascunsă în burta lor, dichisită cu seminţe acrişoare de rodie; după care mă 
întorsei asupra poamelor, ca să mă dedulcesc, şi îmi alintai cerul gurii, 
alegându-le îndelung chibzuit; şi îmi încheiai ospăţul degustând unul, ori 
două, ori trei, ori patru linguri de boabe de rodie, şi îl preamării pe Allah 
pentru milele sale. Şi pusei sfârşit la toate astâmpărându-mi setea din olul 
cel smălţuit, de pământ, fără a mă mai sluji de pocalul cel de prisos. 

Atunci, cu burdihanul umplut, simţii că mă năpădeşte o toropeală adâncă 
şi îmi adoarme toată vlaga; şi de-abia mai avusei putere să mă spăl pe 
mâini, că mă şi prăbuşii lat pe pernele de pe covoare şi mă scufundai într-un 
somn greu. 


Ce s-a petrecut în noaptea aceea?... Tot ceea ce ştiu este că dimineaţa, 
când mă deşteptai sub razele arzătoare ale soarelui, eram întins, nu pe cele 
două chilimuri minunate, ci de-a dreptul pe marmura goală, şi aveam pe 
pielea pântecului un strop de sare şi un pumn de cenuşă. Atunci mă ridicai 
repede şi mă scuturai, şi mă uitai la dreapta şi la stânga; da nu văzui nici 
urmă de făptură vie de jur împrejur. Încât mare îmi fu buimăcirea, şi tot aşa 
şi tulburarea; apoi mă cuprinse căinţa pentru slăbiciunea cărnii mele şi 
pentru puţinătatea mea de tărie la vegheri şi la oboseală. Şi pomii mâhnit 
spre casă, unde o găsii pe biata mea Aziza care se jeluia încetişor şi procitea 
plângând stihurile acestea: 


În lină legănare se-nalţă-o adiere 

Şi vine peste câmpuri spre mine lunecând. 
Ştiuta ei mireasmă de iarbă şi de miere 

Îmi flutură prin plete şi mă cuprinde blând. 


O, vino, adiere duioasă! Păsări cântă. 

E hărăzit de soartă al inimii fior. 

Ah, de-aş putea, iubire, să te cuprind, plăpândă, 
La piept, ca-drăgostitul iubita lui, cu dor! 


Oh, îndulceşte-o clipă cu dulcea-ţi răsuflare 
Şi spulberă în vânturi al chinului temei 
Şi-amarul unei inimi îndrăgostite care 
Se-neacă în durerea nefericirii ei! 


Tu pleci, Aziz, dar mie ce-mi mai rămâne-n urmă 
Din toată bucuria pământului întreg ? 

Când lacrimile-amare răsufletul mi-l curmă, 

Ce rost mai are viaţa, ce drum să mai aleg? 


Ah, cine-mi poate spune că suntem ca doi gemeni 
La suflete? Că ducem la fel povara grea? 

Că inima ta geme şi suferă asemeni, 

În flacăra iubirii arzând cum arde-a mea? 


Dar, când mă văzu, Aziza se ridică repede, ştergându-şi lacrimile, şi mă 
primi cu vorbe de toată dulceaţa şi mă ajută să mă dezbrac de hainele de pe 
mine, pe care le mirosi de mai multe ori, pentru a-mi spune: 


— Pe Allah! o, fiu al unchiului meu, acestea nu sunt miresmele pe care le 
lasă în haine apropierea de o femeie îndrăgostită. Povesteşte-mi, dar, ce s-a 
întâmplat. 

Şi mă grăbii să-i împlinesc voia. Atunci chipu-i se umplu de îngrijorare, şi 
Aziza îmi spuse cu un glas speriat: 

— Pe Allah! o, Aziz, eu nu mai am linişte în privinţa ta, şi tare îmi este 
frică acuma ca necunoscuta aceea să nu te facă să înduri nişte necazuri 
mari. Află că sarea pusă pe pielea ta însemnează că ea te găseşte tare 
searbăd, pe tine, un îndrăgostit atâta de pătimaş, că te-ai lăsat biruit de somn 
şi de oboseală; iar cenuşa însemnează: „Înnegri-ţi-ar Allah chipul! o, tu, cu 
dragostea ta mincinoasă!” Aşa că, Aziz al meu drag, femeia aceea, în loc să 
fie dulce cu oaspetele ei şi să-l trezească binişor, l-a măsurat cu scârbă şi l-a 
făcut să vadă astfel că nu este bun decât să mănânce, să bea şi să doarmă. 
Uf, dezlega-te-ar Allah din dragostea pentru femeia aceea fără milă şi fără 
inimă! 

Atunci, la vorbele ei, mă izbii cu pumnii în piept şi strigai: 

— Eu sunt vinovat, căci, pe Allah! femeia are dreptate, îndrăgostiţii nu 
adorm. Ah, eu, cu greşeala mea, am abătut asupra mea nenorocirea. Fie-ţi 
milă! acuma ce să fac, o, fiică a unchiului meu? ah! spune-mi! 

Or, biata mea verişoară Aziza mă iubea peste măsură; şi fu năpădită de o 
milă până peste poate văzându-mă atâta de pătimit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută şaptesprezecea noapte 


Îi spuse sultanului Şahriar: 


Mi s-a izvodit, o, norocitule sultan, că vizirul Dandan urmă astfel, pentru 
sultanul Daul'makan, istorisirea pe care frumosul Aziz o povestea tânărului 
şahzade Diadem. 

Or, biata mea verişoară Aziza mă iubea peste măsură; şi fu năpădită de o 
milă până peste poate văzându-mă atâta de pătimit, şi îmi răspunse: 

— Pe capul şi pe ochii mei! Ci, o, Aziz, cât de cu mult mai uşor mi-ar veni 
să-ţi fiu de folos dacă bună-cuviinţa mi-ar îngădui să ies din casă, să mă duc 
şi să mă întorc în voie! Ci, gata de măritiş, cum mă aflu, sunt datoare, după 
datinile noastre, să stau neabătut numai în casă. Da tu ascultă-mă cu luare- 
aminte, pentru ca, de departe, să pot să veghez asupra izbânzii tale, de 
vreme ce nu pot să fiu chiar de-a dreptul legătura de înţelegere dintre tine şi 


ea. Aşadar, o, Aziz, întoarce-te iarăşi, în seara aceasta, în acelaşi loc, şi mai 
cu seamă înfrânge-ţi ispita somnului! lar pentru aceasta fereşte-te să 
mănânci ceva, întrucât mâncarea îngreunează simţurile şi le toropeşte. Aşa 
că păzeşte-te straşnic să nu adormi, şi ai s-o vezi cum vine la tine pe la sfert 
de noapte. Şi aibă-te Allah în paza lui şi apere-te de viclenii! 

Eu atunci începui să mă rog să vină noaptea cât mai curând. lar când eram 
gata să ies, Aziza mă mai opri o clipită ca să-mi spună: 

— Te mai îndemn, înainte de orice, ca, după ce copila îţi va fi dăruit 
împlinirea dorințelor tale, să nu uiţi să-i prociteşti stihurile pe care te-am 
pus să le înveţi. 

lar eu răspunsei: 

— Ascult şi mă supun! 

Pe urmă ieşii din casă. 

Când ajunsei în grădină, găsii, ca şi în ajun, sala cea falnică luminată şi, în 
sală, tablalele mari pline cu bucate, cu zumaricale, cu poame şi cu flori. Şi 
de cum îmi ajunse în nări mireasma florilor, şi a bucatelor, şi a tuturor 
acelor bunătăţuri, sufletul meu nu se mai putu stăpâni, şi mă supusei 
gândului său, şi mâncai până la saţ din fiecare soi, şi băui de-a dreptul din 
olul cel mare smălţuit; şi, cum sufletului meu îi plăcea până peste poate 
băutura aceea, băui iarăşi, până ce mi se umflă burta de tot. Atunci fusei 
mulţumit. Ci în curând pleoapele începură să mi se zbată; şi, spre a lupta cu 
somnul, mă străduii să-i deschid cu degetele, dar degeaba. Atunci îmi 
spusei „Am să mă întind oleacă aşa, da fără să dorm, oh! Vreme de o clipă 
să-mi pun capul pe pernă, nu mai mult! Da nu am să adorm, oh! Nu!” Şi 
luai o pernă şi îmi sprijinii capul pe ea. Da fu spre a nu mă mai deştepta 
decât a doua zi, pe lumină; şi mă văzui întins, nu tot în sala cea strălucită, ci 
într-o chichineaţă nevolnică şi care pesemne că le slujea grăjdarilor; şi găsii 
pe pântecele meu un os de picior de oaie, şi o băşică umflată, şi nişte 
sâmburi de curmale, şi nişte boabe de roşcove; şi, alături, două drahme şi un 
cuţit. Atunci, plin de buimăceală, mă sculai şi mă scuturai aprig de toate 
gunoaiele de pe mine şi, mânios de cele ce păţisem, luai de pe jos numai 
cuțitul, şi ajunsei în curând acasă, unde o găsii pe Aziza care murmura 
jalnic stihurile acestea: 


Ah, lacrimi ale ochilor mei, grele, 
Voi sufletul întreg mi l-ați topit 
Şi-aţi mistuit lumina fiinţei mele! 


Iar cel ce mă ucide, cel iubit, 

E tot mai nemilos şi mai posac. 

Ci oare nu-i un vis nemărginit 

Să suferi pentru cel ce ţi-este drag, 
Când e frumos ca soarele senin? 
O, scump Azize, nu mai pot să tac! 
Tot sufletul îmi e de tine plin, 

Tu inima mi-ai învăscut-o-n dor 

Şi mi-ai săpat în ea genuni de chin. 


Eu atunci, încă plin cu totul de ciudă, ca s-o fac să ia aminte la mine, îi 
aruncai câteva vorbe ocărâte. Ci răbdarea ei nu se tulbură şi, cu o dulceaţă 
minunată, îşi şterse ochii, şi veni la mine, şi îşi aruncă mâinile împrejurul 
gâtului meu, şi mă strânse cu putere la pieptul ei, pe când eu dam s-o 
împing, şi îmi spuse: 

— Oh, sărmanul meu Aziz, văd că iarăşi te-ai lăsat furat de somn şi în 
noaptea aceasta! 

lar eu, nemaiputând să zic nimic, mă prăbuşii pe chilim, înăbuşit de ciudă, 
şi aruncai hăt încolo cuțitul pe care îl adusesem. Aziza atunci luă un 
vânturar şi şezu jos lângă mine şi începu să-mi facă vânt şi să mă îndemne 
să-mi întăresc inima şi să-mi spună că totul are să se sfârşească cu bine. Şi, 
la îndemnurile ei, îi înşirai feluritele ciurucuri pe care, când mă 
deşteptasem, le găsisem pe pântecele meu. Pe urmă îi spusei: 

— Pe Allah! grăbeşte-te să-mi lămureşti toate astea! 

Ea îmi răspunse: 

— Ah, Aziz al meu! nu te-am povăţuit eu să te fereşti de primejdia 
somnului, şi să nu te laşi târât de ispita de a mânca? 

Ci eu strigai: 

— Oh, grăbeşte-te să-mi tălmăceşti tâlcurile! 

Ea spuse: 

— Află că băşica umflată însemnează... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, se 
opri din vorbele îngăduite. 


Dar când fu cea de a o sută optsprezecea noapte 


Spuse: 


Află că băşica umflată însemnează că inima ta, măcar că te aflai în casa 
iubitei tale, umblă prin vânturi şi vădeşte puţinătatea înflăcărării tale; 
sâmburii de curmale vor să spună că, asemenea lor, eşti văduvit de dulceaţă, 
întrucât dragostea, care este însăşi măduva inimii, îţi lipseşte cu totul; 


seminţele de roşcov, care este copacul lui Ayub, ” tatăl răbdării, erau acolo 
spre a-ţi aduce aminte de însuşirea de a fi răbduriu, însuşire atâta de scumpă 
la cei îndrăgostiţi; cât despre osul de picior de oaie, acela chiar că nu poate 
fi supus tălmăcirii. 

Eu atunci strigai: 

— Ci, o, Aziza, uiţi de cuțitul cu limba agerită, şi de cele două drahme de 
argint! 

lar Aziza începu să tremure toată şi îmi spuse: 

— O, Aziz, tare îmi este frică pentru tine! Cele două drahme de argint 
închipuiesc cei doi ochi ai ei. Şi prin aceasta vrea să spună: „Mă jur pe 
amândoi ochii mei că, dacă vei mai veni spre a adormi iarăşi, am să-ţi retez 
fără milă gâtul cu cutitul!” O, fiu al unchiului meu, tare mi-e frică! Şi, ca să 
nu te necăjesc, îmi îngrop mereu în mine spaima şi plâng în tăcere, singură 
în casa goală. Şi drept toată mângâierea nu am decât suspinele mele! 

Inima mea atunci se înduioşă de durerea ei şi îi spusei: 

— Pe viaţa mea şi a ta, o, fiică a unchiului meu, care este leacul la toate 
acestea? Ah, ajută-mă să scap din izbeliştea mea fără de scăpare! 

Ea spuse: 

— Cu drag şi cu supuşenie! Da se cere să asculţi de vorbele mele şi să te 
supui întocmai, altminteri nimic nu se poate! 

Eu răspunsei: 

— Ascult şi mă supun! şi mă juruiesc ţie pe capul tatălui meu! 

Atunci Aziza, crezătoare în făgăduiala mea, se învoioşi, şi mă sărută, şi 
îmi spuse: 

— Ei bine, iacătă! Trebuie să dormi aici toată ziua: în felul acesta nu ai să 
mai fii ispitit de somn la noapte. Iar când te vei deştepta, am să-ţi dau chiar 
eu să mănânci şi să bei; şi aşa nu vei mai avea nimic de ce să te temi. 

Aşa că Aziza mă sili să mă culc şi începu să mă mângâie încetişor; şi, sub 
vraja acelei mângâieri duioase, nu întârziai să adorm; şi, la deşteptare, pe 
seară, o văzui şezând tot lângă mine şi facându-mi vânt cu vânturarul. Şi 
văzui că trebuie să fi plâns întruna, căci hainele îi erau ude de lacrimi. 
Atunci Aziza zori să-mi aducă de mâncare, şi îmi punea cu mâna ei 
îmbucăturile în gură, iar eu nu îndeplineam decât truda de a le înfuleca, şi 


tot aşa până ce mă ghiftuii cu totul. Pe urmă îmi dete să beau un găvan cu 


sorbet de finap în apă de trandafiri cu zahăr, care mă învioră de-a binelea. 
Pe urmă îmi spălă mâinile şi mi le şterse cu un ştergar înmiresmat cu musc 
şi mă stropi cu apă îmbălsămată. După care îmi aduse o haină peste poate 
de minunată şi mă îmbrăcă cu ea; şi îmi spuse: 

— De-o vrea Allah, noaptea aceasta are să fie pentru tine noaptea 
împlinirilor! 

Pe urmă, însoţindu-mă până la uşă, adăugă: 

— Da mai cu seamă să nu uiţi ce te-am îndemnat! 

Eu spusei: 

— Ce îndemn? 

Ea spuse: 

— O, Aziz! stihurile pe care te-am pus să le înveţi! 

Ajunsei aşadar în grădină şi, ca şi în nopţile de dinainte, intrai în sala cu 
bolta arcuită şi şezui jos pe chilimurile falnice. Şi cum chiar că eram 
ghiftuit, mă uitai la tablale cu nepăsare, şi începui în felul acesta să veghez 
până spre miezul nopţii. Şi nu vedeam pe nimeni; şi nu auzeam un zgomot. 
Atunci începu să mi se pară noaptea lungă cât un an; da îndurai şi aşteptai 
mai departe. Estimp, trei sferturi din noapte se şi scurseseră, iar cocoşii şi 
începuseră să cânte cei dintâi zori. Aşa că foamea începu să-şi dea ghes; şi 
încet-încet ajunse atâta de straşnică, încât sufletul meu jinduia la bunătăţile 
de pe tablale; şi nu mai putui să-mi înfrân sufletul; pe dată fusei în picioare; 
săltai ştergarele cele mari de pe tablale şi mâncai pe săturate, şi băui o 
stacană, şi pe urmă două stacane, şi până la zece stacane. Atunci capul mi se 
îngreună; ci mă tineam cu străşnicie şi mă îndârjeam şi îmi bâţâiam capu-n 
toate părţile. Da taman în clipita când era gata să mă las biruit de-a binelea, 
auzii ceva ca o zvoană de râsete şi de foşnete de mătase. Şi de-abia avusei 
vreme să sar repede în picioare şi să mă spăl pe mâini şi pe gură, că şi văzui 
perdeaua cea mare din fund cum se dă la o parte. Şi, zâmbitoare şi 
înconjurată de zece roabe tinere, frumoase ca stelele, intră ea. Şi era însăşi 
luna. Şi era îmbrăcată într-o haină de atlaz verde, chindisită toată cu zarafir 
roşcat. Şi doar numai spre a-ţi putea face o închipuire despre ea, o, tinere 
doamne al meu, am să-ţi spun stihurile poetului: 


Iacăt-o! Cu privirea-i mândră, 
Cu chipu-i ca vrăjit — se-arată! 
Prin verdea-i rochie subţire 


Văd sânii izbucnind deodată. 
Iar păru-i, despletit pe umeri, 
Ca o minune-i, revărsată. 

Şi dacă-ntreb ce nume poartă, 
Răspunde: „Sunt aceea care 
Aduce cu privirea-i mândră 
A-ndrăgostiţilor pierzare 

Şi care inima le-o arde 

În flacără fără cruţare”. 

De-i spun de chinurile grele 
Ale iubirii, îmi răspunde: 
„Sunt stânca rece şi văzduhul 
Făr? de răsunete; ci unde 

S-a plâns vreun om că stânca tace 
Sau că văzduhul n-are unde?” 
Ci eu îi spun aşa: „Fecioară, 
Dacă ţi-e inima o stâncă, 
Atunci cu degetele mele, 

Ca Mussa, şi eu, astăzi încă, 
Fac ca din stâncă să ţâşnească 
Izvoarele de apă-adâncă. 


Şi chiar că, o, tinere doamne al meu, cum îi prociteam aceste stihuri, ea 
îmi zâmbi şi îmi spuse: 

— E prea bine! Da cum de ai izbutit de data aceasta să nu te laşi biruit de 
somn? 

lar eu răspunsei: 

— Boarea venirii tale mi-a înviorat sufletul! 

Ea atunci se întoarse spre roabe şi le făcu un semn clipind din ochi; şi 
numaidecât ele pieriră din sală şi ne lăsară singuri. Ea atunci veni să şadă 
lângă mine aproape, şi îşi împinse pieptul spre mine, şi îşi aruncă braţele în 
jurul gâtului meu. lar eu mă repezii pe buzele ei; şi îi muşluii buza de sus, 
pe când ea îmi muşluia buza de jos; pe urmă o cuprinsei pe după mijloc şi o 
îndoii; şi amândoi ne rostogolirăm de-a valma pe chilim. Şi începurăm nişte 
hârjoane amestecate cu sărutări şi cu giugiuleli, cu pişcături şi cu mușcături, 
cu pulpe şi cu picioare svânturate, şi cu zburdături smintite. Şi-aşa, până ce, 
într-un sfârşit, căzu topită în braţele mele, moartă de patimă. Atunci noaptea 


aceea fu o noapte de miere a inimii mele şi o sărbătoare pentru desfătările 
mele, cum spune poetul: 


Ah, veselă-mi fu noaptea şi uşoară, 

Mai desfătată decât orice noapte 

Din câte sorții mi le-ncununară, 

Iar, plină, cupa n-o lăsam să rabde. 

Şi somnului grăii: „Socoţi, tu, oare, 
Acum, că te-ar dori aceste pleoape?” 
Iar coapsele şi dulcile picioare 

Le îmbiem pe rând: „Hai, mai aproape.” 


Dar când dimineaţa veni, cum dam să-mi iau rămas-bun, ea mă mai opri o 
clipită ca să-mi spună: 
— Aşteaptă oleacă! Am să-ţi dezvăluiesc ceva... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută nouăsprezecea noapte 


Spuse: 


Aziz îşi urmă istorisirea astfel: 

Mă mai opri o clipită ca să-mi spună: 

— Aşteaptă oleacă! Am să-ţi dezvăluiesc ceva şi am să-ţi dau o povaţă! 

Atunci, mirat oleacă, şezui, iarăşi jos lângă ea; iar ea desfăcu o năframă şi 
scoase o bucată pătrată de zarpa pe care se afla chindisită gazela dintâi, pe 
care o vezi aici dinainte-ţi, o, tinere doamne al meu. Şi mi-o dărui, spunând: 

— Păstreaz-o cu grijă! Este truda unei fete, prietenă de-a mea, domniţa 
Insulelor Camforului şi Cleştarului. Semnul acesta va fi pentru tine, în 
viaţă, de o însemnătate mare. lar pe deasupra, ţi-o va aminti totdeauna pe 
aceea care ţi l-a dăruit! 

Eu atunci, minunat până peste poate, îi mulţumii cu prisosinţă şi, când îmi 
luai rămas-bun de la ea, atâta de uluit eram de toate câte mi se întâmplaseră, 
că uitai să-i procitesc stihurile pe care mi le spusese Aziza. 

Când ajunsei acasă, o găsii pe biata mea verişoara culcată; chipu-i era 
pecetluit cu semnul unei boli de neabătut; dar când mă văzu că intru în casă, 
făcu o sforţare asupra-şi spre a se ridica şi, cu ochii scăldaţi în lacrimi, se 


târî până la mine, şi mă sărută pe piept, şi mă strânse la inima ei, şi mă 
întrebă: 

— I-ai procitit stihurile? 

Eu atunci rămăsei încurcat şi răspunsei: 

— Ah, am uitat! Şi pricina-i numai gazela chindisită pe zarpaua aceasta! 

Şi aşternui dinainte-i zarpaua şi îi arătai gazela cu pricina. Atunci Aziza nu 
se putu stăpâni mai mult şi izbucni dinaintea mea în hohote de plâns şi, 
printre lacrimi, prociti stihurile acestea: 


Ah! inimă sărmană, spune-ţi: 
Orice prietenie moare, 

Iar despărţirea e sfârşitul 
Oricărei dragoste sub soare! 


Pe urmă adăugă: 

— O, vărul meu, drept semn de bunăvoință, mă rog ţie să nu uiţi data 
viitoare să-i spui stihurile! 

Eu răspunsei: 

— Mai spune-mi-le o dată, întrucât aproape că le-am şi uitat. 

Ea atunci mi le spuse iarăşi, iar eu mi le întipării bine în minte; pe urmă, 
când se făcu seară, îmi spuse: 

— lacătă este ceasul! Călăuzească-te Allah în tihnă! 

Ajungând în grădină, intrai în sală, unde o găsii pe iubita mea aşteptându- 
mi sosirea; şi numaidecât mă luă, şi mă îmbrăţişă, şi mă culcă la sânul ei; pe 
urmă, după ce mâncarăm şi băurăm, ne bucurarăm unul de celălalt din toate 
puterile noastre. Şi-i de prisos a mai da amănunte despre hârjoanele care 
ţinură până dimineaţa. 

De data aceasta nu mai uitai să-i procitesc stihurile Azizei: 


Oh, pe Allah! Voi, cei îndrăgostiţi, 
Spuneţi-mi, când o dragoste-i prea mare, 
Mai poate oare bietu-ndrăgostit 

Să mai găsească undeva scăpare? 


Nu aş izbuti să-ţi povestesc, doamne, urmarea pe care stihurile au stârnit-o 
asupra iubitei mele; tulburarea-i fu atâta de tare, încât inima ei, de care 
spunea că e atâta de aspră, i se zbătu în piept: şi plânse din belşug şi ticlui 
stihurile acestea: 


Mă-nchin potrivnicei alese, 

Cu inima cum alta nu-i — 

Ea toate tainele-mi le ştie, 

Dar nu le spune nimănui! 

Greu suferă-mpărţind cu alta 
Ceea ce-i e mai drag — dar tace. 
Ea ştie preţul suferinţei, 

Îndură, sângeră — şi tace. 


Eu atunci îmi întipării cu grijă în minte stihurile, spre a i le prociti Azizei. 
Şi, când ajunsei îndărăt acasă, o găsii pe Aziza întinsă pe saltele, iar maică- 
mea, care o îngrijea, şedea jos lângă ea. Şi biata Aziza avea pe chip o 
gălbeneală grea; şi era aşa de topită de parcă era leşinată; şi îşi ridică ochii 
cu durere către mine, fără a putea să facă o mişcare. Atunci mama se uită la 
mine cu asprime, clătinând din cap, şi îmi spuse: 

— Ce ocară pe capul tău, o, Aziz! Oare aşa se dă năpustului o logodnică? 

Ci Aziza luă mâna mamei mele şi o sărută, şi-i curmă dojana, spre a-mi 
spune cu glas abia auzit: 

— O, fiu al unchiului meu, ai uitat rugămintea mea? 

Eu atunci îi spusei: 

— Fii liniştită, o, Aziza! I-am procitit stihurile, care au înduioşat-o până 
peste marginile înduioşării, şi într-atâta cât mi-a procitit stihurile acestea. 

Şi îi procitii stihurile cu pricina. lar Aziza, auzindu-le, plânse în tăcere şi 
murmură spusele poetului: 


Cine nu ştie să păstreze-o taină 

Şi nici să-ndure răbdător la greu, 

Din haina neagră-a morții facă-şi haină! 
Iar dacă viaţa mea n-a fost, mereu, 
Decât o grea şi tainică-ndurare, 

Acum, lipsită de iubitul meu 

Şi de cuvântul lui, nu sunt în stare 

Să mai trăiesc. Ah, când voi fi-ntre stele, 
Să-i duci cea mai fierbinte închinare 
Celei ce-a fost pedeapsa vieţii mele! 


Pe urmă adăugă: 


— O, fiu al unchiului meu, mă rog ţie, când ai s-o vezi iarăşi pe iubita ta, 
prociteşte-i şi stihurile de acum! Şi fie-ţi viaţa dulce şi uşoară, o, Aziz! 

Or, când veni noaptea, mă întorsei la grădină, după năravul meu, şi o găsii 
pe iubita mea în sală; şi şezurăm jos amândoi, cot la cot, să mâncăm, să 
bem şi să ne veselim în toate chipurile, pentru ca apoi să ne culcăm, 
înlănţuiţi, până la ziuă. Atunci îmi adusei aminte de făgăduiala ce-i făcusem 
Azizei şi îi procitii iubitei mele stihurile învăţate pe de rost. 

Or, de cum le auzi, deodată scoase un țipăt mare şi se trase îndărăt speriată 
şi strigă: 

— Pe Allah! femeia care a rostit stihurile acestea trebuie să fie moartă la 
ceasul de-acum! 

Pe urmă adăugă: 

— Nădăjduiesc pentru tine că făptura aceea nu îţi este cumva vreo rudă, 
nici soră, nici verişoară! Întrucât, neîndoielnic, îţi spun încă o dată, făptura 
aceea-i acuma în rândul celor morţi! 

Atunci îi spusei: 

— Este logodnica mea, chiar fiica unchiului meu! 

Ci ea strigă: 

— Ce spui tu? Şi pentru ce minţi aşa? Nu este adevărat! Dacă era cu 
adevărat logodnica ta, ai fi iubit-o altminteri. 

Eu spusei iar: 

— Este logodnica mea, Aziza, fiica unchiului meu! 

Ea atunci spuse: 

— Şi de ce nu mi-ai spus? Pe Allah! niciodată nu mi-aş fi îngăduit să-i 
răpesc logodnicul, dacă aş fi avut ştire de legăturile voastre! Ce nenorocire! 
Da ia spune-mi, ea a ştiut de întâlnirile noastre de dragoste? 

Spusei: 

— Hotărât! Şi chiar mi-a tălmăcit semnele pe care mi le făceai! Iar fără ea 
nu aş fi izbutit să ajung la tine! Numai mulţumită poveţelor şi îndemnurilor 
ei bune am putut să ajung la ţintă! 

Ea atunci strigă: 

— Ei bine, numai tu eşti pricina morţii ei! Fie ca Allah să nu-ţi 
prăpădească tinereţea cum ai prăpădit tu tinereţea bietei tale logodnice! Du- 
te aşadar repede să vezi ce este cu ea! 

Eu atunci mă grăbii să plec, cu mintea apăsată de ştirea aceea rea. Şi, 
ajungând la colţul uliţii pe care se afla casa noastră, auzii tipetele de jale ale 


femeilor care se boceau în casă. Iar când le întrebai pe vecinele care intrau 
şi ieşeau, una dintre ele îmi spuse: 

— Au găsit-o pe Aziza, îndărătul uşii de la odaia ei, întinsă moartă! 

Eu atunci mă repezii în casă; şi cea dintâi care mă văzu fu mama mea, care 
îmi strigă: 

— Eşti răspunzător dinaintea lui Allah de moartea ei! Şi povara sângelui ei 
atârnă de gâtul tău! Ah, fiul meu, ce logodnic jalnic ai fost! 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a o sută douăzecea noapte 


Spuse: 


...Ah, fiul meu, ce logodnic jalnic ai fost! 

Şi, pe când mama avea să mă năpădească mai departe cu învinuirile, intră 
tatăl meu; ea atunci, dinaintea lui, tăcu o vreme. lar taică-meu începu să 
facă pregătirile de înmormântare; şi când toţi prietenii şi apropiații se 
strânseră, şi când totul fu gata, începurăm rugăciunile de înmormântare şi 
săvârşirăm slujbele cele mari îndătinate la îngropăciuni, stând vreme de trei 
zile în corturi, la mormântul ei, să citim Sfânta Carte. 

Atunci mă întorsei acasă, lângă maică-mea, şi îmi simţii inima cuprinsă de 
milă după biata răposată. lar maică-mea veni la mine şi îmi spuse: 

— Fiul meu, vreau să-mi spui cu ce ai putut să te faci atâta de vinovat faţă 
de biata Aziza, încât s-o faci să-i plesnească aşa ficatul! Întrucât, o, fiul 
meu, eu degeaba am tot iscodit-o despre pricina bolii ei, că nu a vrut să-mi 
dezvăluiască nimic şi mai ales nu a avut niciodată vreo vorbă rea împotriva 
ta; dimpotrivă! a avut pentru tine, până la sfârşit, numai vorbe de 
binecuvântare. Aşa că, o, Aziz, Allah fie asupra-ţi! Istoriseşte-mi ce i-ai 
făcut acestei sărmane de ai împins-o să moară astfel? 

Şi răspunsei: 

— Eu? chiar că nimic! 

Ci maică-mea stărui şi îmi spuse: 

— Când să-şi dea sufletul, mă aflam la căpătâiul ei. 

Atunci s-a întors către mine, a deschis o clipită ochii şi mi-a spus: „O, 
soţie a unchiului meu, mă rog Domnului să nu ceară seamă nimănui de 
preţul sângelui meu şi să-i ierte pe cei care mi-au chinuit inima! lacătă că 
părăsesc o lume pieritoare pentru alta fără de moarte!” Iar eu i-am spus: „O, 
fiica mea, nu vorbi de moarte! Allah ajute-ţi să te ridici cât mai iute!” Ci ea 


mi-a zâmbit trist şi mi-a spus: „O, soţie a unchiului meu, te rog să-i dai lui 
Aziz, fiul tău, cel din urmă îndemn al meu, rugându-l să nu-l uite! Când are 
să se ducă la locul unde are obiceiul a se duce, să rostească stihurile acestea, 
până a nu pleca de acolo: 


Mai dulce-i moartea şi mai cu priinţă 
Decât amara necredinţă! 


Pe urmă a adăugat: „În felul acesta mă va îndatora faţă de el, şi voi veghea 
asupra lui după moartea mea, precum am vegheat asupra-i pe când eram 
vie!” Apoi a ridicat perna şi de sub pernă a scos un lucru pe care m-a 
însărcinat să ţi-l dau; dar m-a pus să fac jurământ că nu îţi voi da lucrul 
acela decât atunci când am să văd ca te-ai întors la simţăminte mai bune, şi 
că plângi moartea ei, şi că îţi pare rău după ea cu adevărat. Or eu, fiul meu, 
am să-ţi păstrez cu grijă lucrul acela şi nu am să ţi-l dau decât când am să 
văd că îndeplineşti cerința hotărâtă. 

Eu atunci îi spusei mamei mele: 

— Fie! Da ai putea măcar să-mi arăţi acel lucru. 

Ci maică-mea se împotrivi cu hotărâre şi plecă. 

Or, poţi să pricepi, doamne, cât eram pe vremea aceea de bântuit de 
sminteli şi cât de puţin chibzuit eram la minte, de vreme ce nu vroiam să 
ascult nicidecum de glasul inimii mele. În loc s-o plâng pe biata mea Aziza 
şi să port jalea după ea în sufletul meu, nu mă gândeam decât să mă 
veselesc şi să mă desfătez. Şi nimica nu îmi era mai ispititor decât a urma să 
mă duc mai departe la iubita mea. Încât, de-abia se lăsă noaptea, că şi zorii 
a mă întoarce la ea şi o găsii nerăbdătoare să mă vadă de parcă ar fi stat pe 
jar. Şi de-abia intrai, că ea şi alergă la mine şi mi se agăţă de gât şi îmi ceru 
veşti despre verişoara mea Aziza; iar când îi istorisii amănuntele morţii şi 
ale înmormântării, fu cuprinsă de o milă mare şi îmi spuse: 

— Ah, de ce n-am ştiut, înainte de moartea ei, de ajutoarele pe care ţi le-a 
dat şi de dăruirea ei minunată! Şi cum i-aş fi mulţumit şi cum aş fi răsplătit- 
o în toate chipurile! 

Eu atunci îi spusei: 

— Şi mai cu seamă i-a cerut maică-mi să-mi procitească, pentru ca la 
rându-mi să ţi le spun ţie, două stihuri, cele mai de pe urmă vorbe pe care 
le-a rostit: 


Mai dulce-i moartea şi mai cu priinţă 


Decât amara necredinţă! 


Când auzi spusa aceasta, copila strigă: 

— Aib-o Allah întru mila lui! lată că, şi după moarte, îţi stă de mare 
ajutor! Întrucât te scapă, numai cu stihurile acestea, de la pierzarea pe care o 
urzisem asupra ta şi de la capcanele în care chibzuisem să te împing! 

La vorbele acestea ciudate, rămăsei până peste poate de uluit şi mă 
minunai: 

— Ce tot spui tu? Cum adică? Suntem legaţi prin dragoste, şi chibzuiai la 
pierzania mea? Ce-i cu capcanele acelea în care voiai să mă împingi? 

Ea răspunse: 

— Copil mai eşti! o, prostovanule! văd că habar nu ai de toate vicleniile de 
care noi femeile suntem în stare! Da nu vreau să mai stăruiesc. Află numai 
că îi datorezi verişoarei tale scăparea din mâinile mele. Totuşi, nu mă 
dezmint decât dacă te învoieşti să nu mai împărţi niciodată nicio privire şi 
nicio vorbă cu vreo altă femeie afară de mine, fie femeia aceea tânără, fie 
bătrână. Altminteri, vai de tine! Ah, da! vai de tine! Căci nu vei mai avea pe 
nimeni care să te scoată din mâinile mele, întrucât aceea care te îmbărbăta 
cu sfaturile ei e moartă. Aşa că ia aminte bine să nu uiţi de învoiala asta. Şi- 
acuma am a-ţi face o rugăminte! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută douăzeci şi una noapte 


Spuse: 


...Şi-acuma am a-ţi face o rugăminte. 

Eu spusei: 

— Care? 

Ea spuse: 

— Să mă duci la mormântul bietei Aziza, ca să-l văd şi să scriu pe piatra 
care îl acoperă câteva cuvinte de jale. 

Eu răspunsei: 

— O voi face mâine, de-o vrea Allah! 

Pe urmă mă culcai, spre a-mi petrece noaptea cu ea; da necurmat mă tot 
iscodea despre Aziza şi îmi spunea: 

— Ah, pentru ce nu mi-ai dezvăluit că era fiica unchiului tău? 

Eu atunci, la rându-mi, îi spusei: 


— Ba chiar că am uitat să te întreb ce înţeles au stihurile: 


Mai dulce-i moartea şi mai cu priinţă 
Decât amara necredinţă! 


Ci ea nu vroi să-mi spună nimic în privinţa aceasta. 

Dimineaţa, de la cel dintâi ceas, se sculă şi luă o pungă mare plină cu 
dinari şi îmi spuse: 

— Hai! scoală-te şi du-mă la mormântul ei. Întrucât vreau să-i zidesc şi o 
boltă! 

lar eu răspunsei: 

— Ascult şi mă supun! 

Şi ieşii şi pornii înaintea ei; iar ea venea după mine, împărțind săracilor, pe 
tot lungul drumului, dinarii pe care îi scotea din pungă, şi spunea de fiecare 
dată: Pomana este pentru odihna sufletului Azizei! Şi aşa ajunserăm la 
mormânt. Atunci ea se prăbuşi pe marmură şi vărsă lacrimi îmbelşugate. Pe 
urmă scoase dintr-un săculeţ de mătase o daltă de oţel şi un ciocan de aur, şi 
săpă în marmura lucie, cu litere vrăjitoare: 


Trecând pe-aici odată, am stat la un mormânt 
Ce-şi ridica din iarbă şi-şi legăna plăpând, 
Drept, şapte flori, ca neaua, de dediţei în vânt. 
Şi întrebai: „Au cine-i sub piatra neclintită 2” 
Pământul îmi răspunse: ,, Închină-te-o clipită! 
Aici, în tihnă, doarme o fată-ndrăgostită!” 
Strigai: „O, tu, pierită din dragoste, ce stai 
Aci, Allah ajute-ţi să uiţi de-al lumii vai 

Şi hărăzească-ţi locul cel mai slăvit din rai!” 
Vă-acoperă uitarea, sărmani îndrăgostiţi, 

Şi nimeni nu mai vine, cu paşii rătăciţi, 

Să măture ţărâna sub care veştejiţi. 

Eu flori îndrăgostite şi galeşi trandafiri 
Sădi-voi pe mormântul pieritelor iubiri 

Şi voi uda cu lacrimi tulpinele subţiri. 


Apoi se ridică şi aruncă o privire de rămas-bun înspre mormântul Azizei şi 
luă calea îndărăt cu mine către saraiul ei. Şi se făcuse tare duioasă dintr- 
odată; şi în mai multe rânduri îmi spuse: 


— Pe Allah! să nu mă părăseşti niciodată! 

lar eu mă grăbii să-i răspund cu ascultare şi supunere. Şi urmai a mă duce 
la ea mai departe neabătut, în fiece noapte; iar ea mă întâmpina totdeauna 
cu multă voioşie şi căldură, şi nu precupeţea nimic spre a mă desfăta. lar eu 
nu conteneam să trăiesc aşa, să mănânc, să beau, să sărut şi să giugiulesc, să 
îmbrac în fiecare zi haine care de care mai frumoase şi cămăşi care de care 
mai alese, până ce ajunsei până peste poate de gras şi până peste măsură de 
ghiftuit; şi nu mă încerca nici supărare, nici grijă; şi uitai cu totul până şi de 
pomenirea bietei fiice a unchiului meu. Şi rămăsei în starea aceea de 
huzururi de-a lungul unui an întreg. 

Or, într-o zi, la începutul noului an, mă dusesem la hammam şi mă 
îmbrăcasem cu haina mea cea mai făloasă; şi, ieşind de la hammam, 
băusem o stacană de sorbet şi trăsesem pe nas cu nesaţ miresmele alese care 
se revărsau din haina mea îmbibată cu mirozne; şi mă simţeam încă şi mai 
norocit ca de obicei, şi vedeam toate lucrurile în alb împrejurul meu; şi 
pofta de viaţă îmi era dulce peste poate, şi până acolo cât ajunsesem într-o 
stare de beţie care mă uşura până şi de greutatea trupului meu şi mă făcea să 
zburd ca un ins furat de vin. Şi în atare stare mă aflam, când îmi veni dorul 
de a mă duce să-mi revărs sufletul sufletului în sânul iubitei mele. 

Aşa că mă îndreptai către casa ei, când, străbătând o ulicioară numită 
Fundătura Fluierului, văzui că vine spre mine o bătrână care ţinea în mână 
un felinar, spre a-şi lumina drumul, şi o scrisoare strânsă sul. Eu atunci mă 
oprii; iar ea, după ce îmi ură bună pace, îmi spuse... 


În clipita aceasta a istorisirii sale, Şeherezada văzu că se luminează de ziua şi nu vroi să treacă peste 
vorbele îngăduite. 


Dar când fu cea de a o sută douăzeci şi doua noapte 


Spuse: 


lar ea, după ce îmi ură bună pace, îmi spuse: 

— Copilul meu, ştii să citeşti? 

Eu răspunsei: 

— Da, mătuşă! 

Ea îmi spuse: 

— Atunci, mă rog ţie, ia scrisoarea aceasta şi citeşte-mi ce cuprinde. 

Şi îmi întinse scrisoarea; iar eu o luai şi îi citii cuprinsul. Se spunea acolo 
că iscălitorul scrisorii era bine sănătos şi că trimitea sărutările şi temenelile 


sale surorii şi părinţilor săi. Atunci, auzind cele citite, bătrâna îşi ridică 
mâinile către cer şi rosti nişte rugi de îmbelşuare pentru mine, cel care îi 
vestisem o ştire atâta de bună, şi îmi spuse: 

— Ferească-te Allah de toate necazurile, precum mi-ai liniştit tu mie 
inima. 

Pe urmă îşi luă scrisoarea şi îşi urmă drumul. Pe mine atunci mă cuprinse 
o nevoie grabnică şi mă trăsei lângă un zid şi mă uşurai; şi, după ce mă 
scuturai, mă ridicai şi îmi dichisii mantia, şi detei să plec, când o văzui pe 
bătrână că se întoarce şi îmi ia mâna şi şi-o duce la buze şi îmi spune: 

— Doamne, îţi cer iertăciune, dar am a-ţi face o rugăminte şi, de mi-ai 
împlini-o, ai pune vârf la binefacerile tale şi ai fi răsplătit de către Cel- 
Atoaterăsplătitor. Te-aş ruga să mă însoţeşti colea aproape, până la uşa casei 
noastre, ca să mai citeşti o dată, din pragul uşii, scrisoarea, pentru femeile 
din casă; că ele nu au să se încreadă în cele câteva vorbe pe care le-oi 
îndruga eu din scrisoare, mai cu seamă fata mea, care este tare legată de 
fratele ei, iscălitorul scrisorii, care ne-a lăsat spre a pleca într-o călătorie 
neguţătorească de iacătă-s zece ani acuma şi de la care aceasta este cea 
dintâi ştire, după atâta vreme de când îl plângem ca pe un mort. Rogu-mă 
ţie, nu mă lăsa neajutorată! Nici baremi nu ai a te sili să intri, întrucât ai să 
citeşti scrisoarea din afara uşii. Şi-apoi ştii spusele Prorocului (asupra-i fie 
rugăciunea şi pacea!) în privinţa acelora care îşi ajută semenii: „Celui ce îl 
scapă pe un musulman de la o năpastă dintre năpastele de pe lumea aceasta, 
Allah îi va ţine în seamă şi îi va şterge şaptezeci şi două de năpaste dintre 
năpastele de pe lumea cealaltă!” Eu atunci grăbii să mă înduplec la cererea 
ei şi îi spusei: 

— Mergi înaintea mea ca să-mi luminezi şi să-mi arăţi drumul! 

Şi bătrâna o luă înainte; şi, după câţiva paşi, ajunserăm la uşa unui sarai. 

Şi era o uşă falnică, toată căptuşită cu solzi de bronz bătut şi de aramă 
lucie. Eu atunci mă oprii chiar în uşă; iar bătrâna scoase un strigăt de 
chemare în limba persienească. Şi numaidecât, fără a avea răgaz să-mi dau 
seama cum, atâta de iute fu mişcarea, dinaintea mea, pe uşa întredeschisă, o 
copilă sprintenă şi durdulie se ivi zâmbitoare, cu picioarele goale pe 
marmura spălată; şi ţinea în mâini, de teamă să nu şi le ude, pulpanele 
şalvarilor ei ridicate până la jumătatea coapselor; mânecile-i erau de 
asemenea ridicate până deasupra subsuorilor, care se iveau din umbra 
braţelor albe. Şi nu mai ştiui de ce se cădea să mă minunez mai tare: de 
armurii ei, stâlpi de alabastră, ori de braţele-i de cleştar. Gleznele-i gingaşe 


erau cercuite cu zurgălăi de aur împodobiţi cu pietre scumpe, iar la 
încheieturile subţiri ale mâinilor sclipeau două perechi de brățări grele cu 
fel de fel de focuri; la urechi, nişte cercei de margaritare minunate; la gât, o 
salbă din trei rânduri de nestemate rare; peste păr, o năframă dintr-o țesătură 
subţire înstelată cu diamante. Da, amănunt ce mă făcu să prepun că, înainte 
de a ne deschide, trebuie să fi fost pe cale de a se deda la vreo ispravă mai 
degrabă desfătată, şi băgai de seamă că frumoasa-i cămaşă răvăşită ieşea 
din şălvăraşii care erau cu băierile deznodate. Oricum, frumuseţea şi mai 
ales armurii ei minunaţi îmi deteră de gândit până peste poate; şi cugetai 
fără de voia mea la spusele poetului: 


Tânără fecioară, 
Ca să pot privi 
Tainica-ţi comoară, 
Ia apucă şi 

Saltă, ca-ntr-o doară, 
Peste coapse goale, 
Poalele matale, 
Repezind spre mine 
Cupa, mohorâta, 
Ce-o ascunzi atâta 
Şi atât de bine! 


Când mă văzu, copila rămase uluită cu totul, cu o înfăţişare zarifă şi cu 
ochii mari; şi, cu glas dulce, mai desfătător decât toate câte le auzisem în 
viaţa mea, întrebă: 

— O, mamă, acesta-i cel ce ne va citi scrisoarea? 

Şi după ce bătrâna răspunse: „Da!”, copila întinse mâna spre a-mi da 
scrisoarea pe care o luase de la mama ei. Ci, în clipita când mă plecam către 
ea să iau scrisoarea, deodată, cum mă aflam la o depărtare de doi paşi de la 
uşă, mă pomenii împins năprasnic înainte de o împunsătură cu capul dată în 
spatele meu, pe care mi-o alduise bătrâna, şi îmbrâncit în lăuntrul odăii de 
la intrare, în vreme ce bătrâna, mai iute ca fulgerul, se repezi să intre după 
mine şi să încuie grabnic uşa dinspre uliţă. Şi mă văzui astfel prins între 
cele două femei, fără a avea răgaz să judec ce vroiau să-mi facă. Ci nu 
zăbovii a mă lămuri în privinţa aceasta. Într-adevăr... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a o sută douăzeci şi treia noapte 


Spuse: 


Într-adevăr, de cum ajunsei în mijlocul sălii, copilandra, cu o piedică 
aruncată cu mare dibăcie, mă trânti la pământ şi se întinse cât era de lungă 
peste mine, strângându-mă în braţe de să mă înăbuşe. Şi gândii că urma să- 
mi vină moartea, fără de cârtire. Or, nicidecum! Copila, după câteva 
zgâlţâieli anapoda, se ridică pe jumătate, se întoarse pe pântecele meu şi cu 
mâna începu să mă frământe atâta de aprig, şi atâta de îndelung, şi într-un 
chip atâta de smintit, încât îmi pierdui rostul simţurilor şi închisei ochii ca 
un tâmp. Atunci copila se sculă în picioare şi mă ajută să mă ridic; pe urmă 
mă luă de mână şi, urmată de maică-sa, mă pofti să intru, după ce 
străbăturăm un şir de şapte săli şi de şapte odăi, în iatacul în care pesemne 
că locuia. lar eu o urmai aidoma unui om beat, datorită tulburării pe care 
mi-o stârnise cu degetele ei amarnic de dibace. Atunci se opri şi mă pofti să 
şed jos şi îmi spuse: 

— Deschide ochii! 

Şi deschisei ochii şi mă văzui într-o sală mare, luminată de patru 
geamlâcuri arcuite şi atâta de largă cât ar fi putut să slujească de medean de 
călărie la întrecerile dintre călăreţi, şi era toată pardosită cu marmură, iar 
pereţii erau acoperiţi cu farfuriuri viu smălţuite şi logodite cu nişte 
înflorituri de o gingăşie aleasă. Era împodobită cu lucruri frumos lucrate şi 
era îmbrăcată numai în atlaz şi în catifea, la fel ca şi divanurile şi pernele. 
Iar în fundul acelei săli se afla un iatac în care se vedea un pat mare, tot 
numai din aur, cu învrâstări de mărgăritare şi de nestemate, şi chiar că 
vrednic de un sultan precum eşti tu, beizade Diadem! Atunci copila, spre 
marea mea uluială, spunându-mi pe chiar numele meu, îmi zise: 

— O, Aziz, ce-ţi doreşti: moartea sau viaţa? 

Îi spusei: 

— Viaţa! 

Ea urmă: 

— Apoi dacă-i aşa, nu ai decât a mă lua de soţie! 

Ci eu mă împotrivii: 

— Nu, pe Allah! căci decât să mă însor cu o dezmăţată de teapa ta, mai 
degrabă îmi doresc moartea! 

Ea spuse: 


— O, Aziz, crede-mă! însoară-te cu mine, şi astfel te vei descotorosi de 
fata Dalilei-Vicleana! 

Eu spusei: 

— Da cine-o mai fi şi fata Dalilei-Vicleana? Nu ştiu pe nimenea cu atare 
nume. 

Ea atunci începu să râdă şi îmi spuse: 

— Cum adică, Aziz? Nu o ştii pe fata Dalilei-Vicleana? Şi iacătă că a şi 
trecut un an şi patru luni de când îţi este mândruţă! Sărmane Aziz, teme-te, 
oh, teme-te de vicleniile acelei zvânturate pe care Allah s-o bântuie! Chiar 
că nu se află pe pământ suflet mai stricat ca al ei! Câţi oameni omorâţi cu 
chiar mâna ei! Câte fărădelegi săvârşite asupra ibovnicilor ei fără de număr! 
Încât tare mă minunez că te mai văd încă întreg şi teafăr, după atâta vreme 
de când o cunoşti! 

La vorbele acestea ale copilei, mă cuprinse o uluială până peste margini şi 
spusei: 

— O, stăpână a mea, ai putea să mă lămureşti cum ai ajuns să o cunoşti pe 
acea fată şi toate amănuntele acestea de care eu habar nu am? 

Ea răspunse: 

— O cunosc atâta de bine pe cât îşi cunoaşte Ursita hotărârile sale şi 
năpastele pe care le tăinuieşte! Ci până a-ţi da vreo lămurire în privinţa sa, 
vreau să aflu din gura ta istorisirea întâmplării tale cu ea. Căci, încă o dată, 
sunt uimită cu totul de a te vedea ieşit viu din mâinile ei. 

Eu atunci îi povestii fetişcanei tot ce mi se întâmplase cu iubita mea din 
grădină şi cu sărmana Aziza, fiica unchiului meu; iar ea, la numele de 
Aziza, se mili până peste măsură de chinurile ei şi până ce ajunse s-o plângă 
cu lacrimi fierbinţi; şi, în semn de deznădejde fără de leac, îşi plesni 
palmele una de alta şi îmi spuse: 

— Allah să te aline cu milele sale, o, Aziz! Acuma văd limpede că nu îţi 
datorezi scăparea din mâinile fetei Dalilei-Vicleana decât ajutorului bietei 
Aziza! lar acuma, când ai pierdut-o, fereşte-te de tertipurile marghiolitei... 
Ci nu îmi este îngăduit să-ţi dezvăluiesc mai mult: ne leagă o taină! 

Eu spusei: 

— Da, hotărât! toate acestea mi s-au întâmplat cu Aziza! 

Ea spuse: 

— Ah, chiar că astăzi nu se mai află femei atâta de minunate ca Aziza! 

Eu spusei: 


— Pe deasupra, află că, înainte de a muri, m-a povătuit să-i spun iubitei 
mele, cea căreia tu îi zici fata Dalilei, stihurile acestea: 


Mai dulce-i moartea şi mai cu priinţă 
Decât amara necredinţă! 


De-abia rostii eu stihurile, că ea şi strigă: 

— O, Aziz, iacătă chiar vorbele a căror putere te-a mântuit de la o 
pierzanie neabătută. Vie ori moartă, Aziza veghează mai departe asupra ta! 
Ci să-i lăsăm pe cei morţi: ei se află în tihna lui Allah. Noi să ne îngrijim de 
ceasul de faţă: află dar, o, Aziz, că este multă vreme de când dorinţa de a te 
avea mă stăpâneşte cu totul, noapte şi zi; şi de-abia astăzi am putut într-un 
sfârşit să pun mâna pe tine. Şi vezi bine că am izbutit! 

Eu răspunsei: 

— Da, pe Allah! 

Ea urmă: 

— Da tu eşti tânăr, o, Aziz, şi tu nici habar nu ai de toate tertipurile de care 
este în stare o bătrână ca maică-mea! 

Eu spusei: 

— Nu, pe Allah! 

Ea urmă: 

— Supune-te aşadar ursitei tale, şi lasă-te în voia ei: nu vei avea decât să te 
mândreşti cu soţia ta, întrucât, încă o dată, nu vreau să mă leg cu tine decât 
cu senet legiuit dinaintea lui Allah şi a Prorocului său (asupra-i fie 
rugăciunea şi pacea!). Şi atunci toate dorinţele ţi se vor împlini, şi cu asupra 
de măsură: bogății, zarpale frumoase pentru hainele tale, turbane uşoare şi 
fără de pată, toate îţi vor veni fără de nicio osteneală din partea ta; şi 
niciodată nu am să-ţi îngăduiesc să-ţi dezlegi punga, întrucât în casa mea 
pâinea este pururea proaspătă şi pocalul plin. Şi, în schimb, nu am a-ţi cere 
decât numai un lucru, o, Aziz! 

Eu spusei: 

— Care? 

Ea spuse: 

— Acela de a face cu mine aidoma ce face cocoşul! 

Eu spusei, nedumerit: 

— Şi ce face cocoşul? 

La vorbele acestea, copila izbucni într-un icnet de râs hohotitor şi atâta de 
tare de se prăbuşi pe spate; şi începu să ţopăie de veselie, plesnindu-şi 


mâinile una de alta. Pe urmă îmi spuse: 

— Cum adică, tu nu ştii lefteria cocoșului? 

Eu spusei: 

— Nu, pe Allah! habar nu am de atare meserie! Care este? 

Ea spuse: 

— Lefteria cocoşului, o, Aziz, este de a mânca, de a bea şi de a călca 
găinile! 

Eu atunci chiar că rămăsei fâstâcit de-a binelea auzind-o că vorbeşte astfel, 
şi spusei: 

— Nu, pe Allah! habar nu aveam că aceasta ar fi o meserie! 

Ea răspunse: 

— Este cea mai bună, o, Aziz! Cutează, dar! Ridică-te, încinge-ţi mijlocul, 
întăreşte-ţi vânările apoi ţine-te tare, zdravăn şi trainic! 

Şi o strigă pe maică-sa: 

— O, mamă, vino repede! 

Numaidecât o văzui pe maică-sa că vine, urmată de patru martori obşteşti, 
ţinând fiecare câte o lumânare aprinsă, şi păşiră înainte, după salamalecurile 
îndătinate, şi şezură jos roată. 

Atunci copila se grăbi, cumu-i datul, să-şi tragă iaşmacul peste faţă şi să se 
învăluiască în izar. lar martorii deteră ghes să scrie senetul; şi, mărinimoasă, 
binevoi a mărturisi că a primit de la mine o zestre de zece mii de dinari 
pentru toate socotelile trecute ori viitoare; şi se mărturisi ca datomică a 
mea, pe sufletul ei şi dinaintea lui Allah, cu banii aceştia. Pe urmă le dete 
plata îndătinată martorilor care, după salamalecuri, plecară pe unde 
intraseră. Şi maică-sa pieri şi ea la fel. 

Atunci rămaserăm singuri amândoi, în sala cea mare cu patru geamlâcuri 
arcuite. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută douăzeci şi patra noapte 


Spuse: 


Rămaserăm singuri, în sala cea mare cu patru geamlâcuri arcuite. 

Atunci copilandra se ridică, şi se dezbrăcă, şi veni la mine, numai cu 
cămăşuţa cea subţire pe ea. Şi ce cămaşă! Oh, horboţelile! Mai purta încă şi 
şalvarii cei străvezii; da se grăbi a-i face să lunece şi, luându-mă de mână, 


mă duse în fundul iatacului, unde se prăbuşi împreună cu mine pe patul cel 
mare de aur şi, gâfâind, îmi spuse: 

— Acuma ne este îngăduit. Nu este nimic de ruşine în ceea ce este legiuit! 

Şi se întinse, mlădie, şi mă strânse cu totul la ea; pe urmă gemu adânc şi 
apoi se cuprinse ba de o înfiorare şi ba de o marghioleală ispitită; şi, la 
urmă, îşi sumese cămaşa până sus. 

Eu atunci nu mai putui să-mi înfrânez lungile-mi jinduri, şi, după ce-i 
storşii buzele, în vreme ce ea se topea, şi se desfira, şi bătea din pleoape, o 
străpunsei dintr-o parte până în cealaltă. Şi mă încredinţai astfel de 
temeinicia vrăjitoare a spusei poetului: 


Copila cămăşuța-şi scoase 

Şi-atunci putui sui cu drag 
Privirile-mi nesăţioase 

Spre povârnitul ei huceag! 

Înfiorat, văzui intrarea 

La fel de mică şi de grea 

Pe cât mi-era în piept răbdarea, 

Pe cât şi viaţa îmi părea. 

Ci cu năprasnică dârzie 

Pătrund şi jumătate-o-nfrâng. 

Ea, pâlpâind ca o făclie, 

Oftează şi suspină-adânc. 

O-ntreb atunci: „Vrei să-mi spui, poate, 
După ce plângi?” Ea-mi dă răspuns: 
„După cealaltă jumătate, 

Lumină care m-ai pătruns!” 


Într-adevăr, odată lucrul săvârşit pentru întâia oară, îmi spuse: 

— Fă precum ţi-e pofta, sunt roaba ta supusă. Hai! vino! ia-mi-o şi dă-mi- 
o! toată! Ori altfel! Pe viaţa mea şi-a ta! dă-mi-o până nu mă junghii cu 
mâna mea şi să-mi potolesc lăuntrurile! 

Şi n-ar mai fi contenit suspinele şi gemetele, în văpaia săruturilor, a 
icnetelor, a zbuciumărilor şi a zbânţuirilor înnădite, dacă tipetele noastre n- 
ar fi umplut casa şi n-ar fi tulburat toată uliţa. După care dormirăm până 
dimineaţa. 

Atunci, cum mă găteam să plec, ea veni la mine cu un râs telpiz şi îmi 
spuse: 


— Unde te duci? Ori tu crezi, aşa, că uşa de ieşire este tot atâta de larg 
deschisă ca şi uşa de intrare? Aziz, vino-ţi în minţi, Aziz copile! Şi mai cu 
seamă nu mă lua drept fata Dalilei-Vicleana! Ei, da! Grăbeşte a te lepăda de 
atare gând de ocară, Aziz! Sau tu uiţi că îmi eşti legat în chip legiuit prin 
căsătorie cu senet, precum cere Sunnaua? Dacă eşti beat, Aziz, dezbată-te! 
Şi vino-ţi în minţi! Priveşte: uşa de la casa în care ne aflăm nu se deschide 
decât o dată pe an şi numai pentru o zi. Scoală-te, de altminteri, şi du-te să 
te încredinţezi de spusele mele! 

Eu atunci, speriat, mă ridicai şi mă dusei la uşa cea mare; şi, încercând-o, 
văzui că era zăvorâtă, înţepenită, încuiată şi astupată pe deplin. Şi mă 
întorsei la copilă şi îi spusei că într-adevăr lucrul era întocmai. Ea zâmbi, 
înveselită, şi îmi spuse: 

— Aziz, să ştii că aici avem din belşug făină, seminţe, poame proaspete şi 
uscate, rodii cu coaja uscată, unt, zahăr, zumaricale, oi, pui şi alte lucruri 
asemenea, cât să ne ajungă vreme de câţiva ani buni. Pe deasupra, sunt 
acuma tot atâta de încredinţată de şederea ta aici, cu mine, vreme de un an, 
pe cât sunt de faptul că toate acestea se află aici! Aşa că alină-te şi lasă 
chipul şi înfăţişarea aceea poncişe! 

Eu atunci suspinai: 

— Nu se află ajutor şi putere decât întru Allah! 

Ea spuse: 

— Da de ce te plângi, nătărăule? Şi ce ai de suspini, de vreme ce mi-ai dat 
dovezile despre iscusinţa ta în meseria de cocoş despre care chiar ieri am 
chibzuit! 

Şi începu să râdă. Şi începui şi eu să râd. Şi nu mai putui atunci decât să-i 
dau ascultare şi să mă supun cheremurilor ei. 

Aşa că rămăsei în casa aceea să-mi îndeplinesc meseria de cocoş, de a 
mânca, a bea şi a mă drăgosti tare, dârz şi mereu, de-a lungul unui an întreg 
de douăsprezece luni. Încât, la capătul anului, fetişcana fusese bine 
mulţumită şi năştea un copil. Şi numai atunci, pentru întâia oară, auzii 
scârţâitul porţii care ţipa din ţâţânile ei. Iar în sufletul meu scosei un „Ya 
Allah!” adânc, de uşurare. 

Când poarta se deschise, văzui că intră o grămadă de slugi şi de hamali 
care veneau încărcaţi cu merinde proaspete pentru anul următor: poveri 
întregi de zumaricale, de făină, de zahăr şi de alte bunătăţuri de soiul acesta. 
Eu atunci sării şi detei să-mi iau drumul cât mai iute spre uliţă şi spre 
slobozenie. Ci ea mă apucă de poala caftanului şi îmi spuse: 


— Aziz, nemulţumitorule Aziz, aşteaptă măcar până diseară, vremea chiar 
când ai intrat în casa mea acum un an! 

lar eu binevoii să mai rabd. Da de cum veni seara, mă sculai şi pornii către 
poartă. Ea atunci mă însoţi până în prag şi nu mă lăsă să plec decât după ce 
mă puse să jur că am să mă întorc la ea până ce poarta nu va fi încuiată 
iarăşi dimineaţa. Şi-aşa că nu mai aveam cum să nu mă supun, întrucât îi 
juruisem pe Paloşul Prorocului (asupra-i fie rugăciunea şi pacea!), pe Sfânta 
Carte şi pe Pravila Despărţaniei! leşii aşadar într-un sfârşit şi mă îndreptai 
grabnic spre casa părinţilor mei, dar trecând pe la grădina iubitei mele, cea 
căreia noua mea soţie îi zicea fata Dalilei-Vicleana. Şi, spre minunarea mea 
cea mare, văzui că grădina era deschisă ca de obicei şi, în fundul 
tufărişurilor, sta felinarul aprins. 

Atunci mă simtii tulburat amarnic, ba chiar mânios de-a binelea; şi îmi 
zisei în sufletul meu... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută douăzeci şi cincea noapte 


Spuse: 


Atunci mă simtii tulburat amarnic, ba chiar mânios de-a binelea; şi îmi 
zisei în sufletul meu: „lacătă că a şi trecut un an de când lipsesc de aici; şi 
sosesc pe neaşteptate şi găsesc totul ca şi în trecut! Ei bine, Azize, ţi se cade 
ca, până a te duce s-o vezi pe maică-ta, care pesemne că te plânge ca pe un 
mort, să afli ce s-a întâmplat cu iubita ta de demult. Cine ştie ce a mai putut 
să se petreacă de atâta vreme!” Începui numaidecât să merg repede-repede 
şi, ajungând în sala cu tavan arcuit şi cu boltă de abanos şi de fildeş, intrai 
repede înlăuntru. Şi o găsii pe chiar iubita mea şezând ghemuită, cu capul 
plecat pe genunchi, şi cu o mână pe unul din obraji; şi cât se schimbase! 
Ochii îi erau uzi de lacrimi, iar chipu-i era tare trist! Şi deodată mă văzu 
dinaintea ei. Şi tresări, pe urmă încercă să se ridice, dar se prăbuşi îndărăt 
de tulburare. Într-un sfârşit, izbuti să vorbească, şi îmi spuse cu glas 
sugrumat: 

— Mărire lui Allah că te-a adus, o, Aziz! 

Or eu, faţă de toată bucuria aceea neştiutoare de necredinţele mele, chiar 
că rămăsei peste poate de fâstăcit şi îmi plecai capul; şi nu zăbovii a păşi 
către iubita mea şi, îmbrăţişând-o, îi spusei: 

— Cum de ai putut să ghiceşti că voi veni în seara aceasta? 


Ea răspunse: 

— Pe Allah! habar nu aveam de venirea ta. Da, de un an încoace, în 
fiecare noapte te aştept mereu aici, şi plâng singurică şi mă mistui. lată cum 
m-am schimbat de veghi şi de nesomn. Şi stau şi te aştept aşa din ziua când 
ţi-am dăruit caftanul cel nou de mătase şi când te-am pus să-mi făgăduieşti 
că te vei întoarce. Ah, spune-mi, Aziz, care pricină te-a ţinut atâta vreme 
departe de mine? 

Atunci, o, beizade Diadem, de bună-credinţă, îi istorisii cu deamănuntul 
toată păţania mea şi însurătoarea cu copilandra cea cu coapse frumoase. Pe 
urmă îi spusei: 

— De altminteri, trebuie să te prevestesc că nu am decât numai noaptea 
aceasta de petrecut cu tine, întrucât până la ziuă trebuie să fiu îndărăt la 
soţia mea, care m-a pus să mă juruiesc pe cele trei lucruri sfinte! 

Când auzi că sunt însurat, fetişcana păli, pe urmă rămase înmărmurită de 
mânie; şi, într-un sfârşit, izbuti să strige: 

— Ticălosule! eu am fost cea dintâi cu care te-ai petrecut, şi nu îmi 
dăruieşti nici măcar o noapte întreagă? Şi nici mamei tale măcar? Îţi 
închipuieşti oare că şi eu sunt tot atâta de dăruită cu harul răbdării ca 
minunata de Aziza — aib-o Allah întru mila sa! — şi socoţi că şi eu am să mă 
las să mor de jale din pricina necredinţelor tale? A, vicleanule Aziz! acuma 
nimeni nu te mai scapă din mâinile mele. Şi nu mai am nici un temei să te 
crut, pe tine, care acuma ai o soţie şi un copil. Întrucât mie îmi este silă de 
bărbaţii însuraţi; şi nu mă desfat decât cu cei neînsuraţi! Pe Allah! de- 
acuma nu mai mă poţi sluji; nu mai eşti al meu! şi nu vreau să fii nici al 
alteia! Aşteaptă oleacă! 

La vorbele acestea, rostite cu un tâlc cumplit, pe când ochii ei mă şi 
străpungeau, fusei cuprins de o oarecare îngrijorare faţă de ceea ce avea să 
urmeze. Căci deodată, şi până ca eu să fi avut vreme de chibzuit, zece roabe 
tinere, mai voinice ca nişte arapi, tăbărâră pe mine şi mă ţintuiră locului. 
Atunci ea se sculă şi luă un jungher înfricoşător şi îmi spuse: 

— Avem să te înjunghiem cum se înjunghie ţapii prea gonaci! Şi astfel am 
să mă răzbun, şi am s-o răzbun totodată şi pe biata Aziza, pe care ai făcut-o 
să-i plesnească fierea de jalea înăbușită! Aziz, vei muri, fă-ţi mărturia de 
credinţă! 

Şi, spunându-mi vorbele acestea, îşi puse un genunchi pe fruntea mea, în 
vreme ce roabele nu îmi îngăduiau nici măcar să răsuflu. Încât nu mai 
avusei nicio îndoială în privinţa morţii mele, mai ales... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută douăzeci şi şasea noapte 


Spuse: 


Încât nu mai avusei nicio îndoială în privinţa morţii mele, mai ales când 
văzui ce făceau roabele cu făptura mea. Întrucât două dintre ele se aşezară 
pe pântecele meu, două mă ţineau de picioare şi altele două mi se aşezară pe 
genunchi. Atunci ea însăşi se ridică şi, ajutată de alte două roabe, începu să- 
mi tragă pe tălpile picioarelor un potop de lovituri cu varga, de leşinai de 
durere. Atunci pesemne că au contenit o vreme, întrucât mi-am venit în fire 
şi strigai: 

— Vă cer de-o mie de ori mai bine moartea decât schingiuirile astea! 

Ea atunci, ca spre a-mi face hatârul, luă iarăşi jungherul cel înfricoşător şi 
şi-l ascuţi pe papuc şi le spuse roabelor: 

— Întindeti-i pielea de pe gât! 

În chiar clipita aceea, Allah mă îndemnă să-mi aduc aminte deodată 
stihurile din urmă ale Azizei şi strigai: 


Mai dulce-i moartea şi mai cu priinţă 
Decât amara necredinţă! 


La vorbele acestea, fata scoase un țipăt mare de tulburare, pe urmă oftă: 

— Aibă milă Allah de sufletul tău, o, Aziza! L-ai scăpat de la o moarte 
fără de mântuire pe fiul unchiului tău! 

După care se uită la mine şi îmi spuse: 

— Da în ce te priveşte pe tine, care astfel îţi datorezi mântuirea spuselor 
Azizei, să nu te socoţi cumva plătit cu atâta; că mi se cade neabătut să mă 
răzbun pe tine şi pe lepădătura cea dezmăţată care te-a ţinut departe de 
mine; şi pentru acest îndoit ţel am să mă slujesc de mijlocul cel cuvenit, că 
alt mijloc nu este! Hei, voi! 

Şi hăindu-şi astfel roabele, le spuse: 

— Apăsaţi-l bine şi nu-i daţi chip să se mişte şi legaţi-i picioarele vârtos. 

Şi lucrul fu îndeplinit pe dată. Ea atunci se ridică şi se duse să încingă la 
foc o tigaie de aramă roşie în care puse nişte ulei şi nişte brânză moale; şi 
aşteptă să se topească brânza în uleiul clocotit, spre a se întoarce la mine, 
care eram întins pe jos şi ţinut de roabe. Se apropie, şi se aplecă, şi mă 


desfăcu la şalvari; atunci, la atingerea aceea, o înfiorare mare mă străbătu în 
valuri de spaimă şi de ruşine: pricepeam ce avea să se petreacă. Aşa că, 
după ce îmi dezveli vântrele, îmi apucă ouşoarele şi, cu o sfoară ceruită, mi 
le prinse, chiar de la rădăcină, într-un ochete; pe urmă dete cele două capete 
ale sforii la două roabe, cărora le porunci să tragă cu tărie, pe când ea însăşi, 
cu un brici de bărbier în mână, dintr-o zvâcnitură piezişă, îmi seceră 
bărbăţia, pe care şi-o vroise numai a ei. 

Judecă, beizade Diadem, dacă durerea şi deznădejdea nu mă făcură să 
leşin. Tot ce ştiu, după acestea, este că, atunci când mă trezii din leşin, mă 
văzui cu vântrele la fel de neted precum cel al unei femei; iar roabele îmi 
turnau de zor peste rană uleiul clocotit cu brânza topită, care nu zăbovi a-mi 
opri curgerea sângelui. Pe urmă, când isprăviră, fetişcana veni la mine, îmi 
dete un pahar de sorbet ca să-mi sting setea şi îmi spuse cu un glas 
batjocoritor: 

— Întoarce-te acuma acolo de unde ai venit! Nu îmi mai eşti nimic, şi nu 
mai poţi să-mi slujeşti în niciun fel, întrucât singurul lucru de care aveam 
trebuinţă l-am luat! Şi dorinţa mea s-a potolit! 

Şi mă împinse cu piciorul şi mă alungă din casa ei, spunându-mi: 

— Socoteşte-te norocos că încă mai poţi să-ţi simţi capul pe umeri! 

Atunci, cu mare durere, mă târâi până la casa tinerei mele soţii, păşind 
încet-încet; şi, ajuns la poarta pe care o găsii deschisă, intrai pe furiş şi mă 
dusei să cad grămadă pe pernele din sala cea mare. Numaidecât veni în fugă 
soţia mea care, văzându-mă galben de tot, mă cercetă cu luare-aminte şi mă 
sili să-i istorisesc păţania şi să-i arăt trupul meu schilodit. Dar nu mai putui 
să îndur a mă vedea aşa şi mă prăbuşii iarăşi leşinat. 

Când mă trezii din leşin, mă văzui întins în uliţă, la pragul porţii; întrucât 
şi soţia mea, văzându-mă că sunt ca o femeie, mă aruncase afară din casa ei. 

Atunci, într-o stare nevolnică, mă ridicai şi mă târâi spre casa mea, unde 
mă dusei să mă arunc în braţele mamei mele, care de multă vreme mă bocea 
şi nu ştia pe ce meleaguri mă rătăcisem. Mă primi cu hohote de plâns şi mă 
văzu într-o stare de gălbeneală şi de slăbiciune... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Da când fu cea de a o sută douăzeci şi şaptea noapte 


Spuse: 


Mă primi cu hohote de plâns şi mă văzu într-o stare de gălbeneală şi de 
slăbiciune până peste poate, şi plânse şi mai tare. Iar eu, la rândul meu, îmi 
adusei aminte de biata şi dulcea mea Aziza, cea moartă de mâhnire, fără o 
vorbă de dojană; şi, pentru întâia oară, îmi păru rău după ea şi vărsai lacrimi 
de deznădejde şi de căinţă. Pe urmă, când mă mai potolii oleacă, maică-mea 
îmi spuse, cu ochii plini de lacrimi: 

— Bietul meu copil, nenorocirile s-au încuibat în casa noastră; trebuie să-ţi 
dau de ştire despre lucrul cel mai rău: tatăl tău a murit! 

La ştirea aceea, hohotele mă înşfăcară de beregăţi şi rămăsei ţeapăn, pe 
urmă căzui cu faţa la pământ şi şezui toată noaptea aşa. 

Dimineaţa, maică-mea mă sili să mă ridic şi şezu jos lângă mine; ci 
rămăsei țintuit locului, uitându-mă la ungherul în care avea obiceiul să şadă 
biata Aziza, iar lacrimile curgeau în tăcere pe obrajii mei; şi maică-mea îmi 
spuse: 

— Ah, fiul meu, iacătă-s zece zile de când sunt singură în casa goală de 
stăpânul ei, zece zile de când tatăl tău a murit întru îndurarea lui Allah! 

Eu spusei: 

— O, mamă, lasă asta! Acuma sunt plin cu totul numai de gândul la biata 
Aziza; şi nu sunt în stare să-mi închin durerea la alte amintiri afară de ea. 
Ah, biată Aziza, tu cea atâta de părăsită de mine, tu, cea care mă iubeai cu 
adevărat, iartă-i nevolnicului care te-a chinuit, acuma când este pedepsit, şi 
cu asupra de măsură, pentru greşelile şi necredinţele lui! 

Or, maică-mea băgase de seamă întinderea şi adevărul durerii mele, dar 
tăcea; dintru-ntâi, se apucă să-mi oblojească rănile şi să-mi aducă cele cu 
care să-mi capăt îndărăt puterile. Apoi, după ce îmi dete îngrijirile acestea, 
urmă a mă potopi cu dovezile ei de dragoste şi a veghea lângă mine, 
spunându-mi: 

— Allah ne-a binecuvântat, copilul meu, că nu ţi-a fost dat să pătimeşti 
rele şi mai mari, şi că ai scăpat cu viaţă! 

Şi tot aşa, până ce mă întremai de-a binelea, da rămânând tot bolnav în 
sufletul şi în amintirile mele. Maică-mea atunci, într-o zi, după ce 
mâncarăm, veni şi şezu jos lângă mine şi îmi spuse cu glas pătruns: 

— Fiul meu, socot că pentru mine a venit ceasul să-ţi dau semnul de 
rămas-bun pe care l-a încredinţat pentru tine biata Aziza: înainte de a muri, 
mi-a cerut stăruitor să nu ţi-l dau decât atunci când am să văd la tine dovezi 
temeinice de jale după ea şi când am să mă încredinţez că te-ai smuls pe 
deplin din iţele nelegiuite în care erai prins! 


Pe urmă deschise un cufăr şi scoase din el o legătură, pe care o desfăcu, 
spre a da la iveală zarpaua scumpă pe care era chindisită cea de a doua 
gazela pe care o ai dinaintea ochilor tăi, beizade Diadem! Şi vezi stihurile 
acelea care se înlănţuiesc pe marginile ei: 


Cu-amarnic dor de tine eu inima-mi umplui, 

Ci tu cu nepăsare mă frângi şi mă striveşti. 
Veghindu-te, de tine mi-s ochii nesătui, 

Dar tu, dormind, cu visul spre alte zări porneşti. 
Ah, inima-mi încearcă urechii tale reci 

Să-i tot aducâ-aminte ce chinuri mă înving. 

Ci tu pe căi străine de dragostea mea pleci, 
Când sufletu-mi şi ochii de dorul tău se sting. 
Vă rog, surori, pe slava şi mila celui sfânt! 
Când n-oi mai fi, să-mi scrieţi pe piatra de mormânt: 
„O, călător, pe drumul cerescului Părinte, 
Opreşte-te o clipă tăcut şi ia aminte: 

Aci sub lut, în tihna acestei cripte sfinte, 

Se odihneşte-o roabă a dragostei, cuminte!” 


Eu atunci, doamne, la citirea stihurilor, plânsei lacrimi îmbelşugate şi mă 
plesnii peste obraji de durere şi, desfăşurând zarpaua, căzu din ea o foaie de 
hârtie pe care erau înşiruite de chiar mâna Azizei rândurile acestea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută douăzeci şi opta noapte 


Spuse: 


Desfăşurând zarpaua, căzu din ea o foaie de hârtie pe care erau înşiruite de 
chiar mâna Azizei rândurile acestea: 


„O, verişorul meu mult iubit, să ştii bine că mi-ai fost mai drag şi mai 
scump decât chiar sângele şi decât chiar viaţa mea. Încât şi după moartea 
mea am să mă rog mai departe lui Allah să te ajute să propăşeşti şi să 
izbândeşti în toate câte vei fi râvnit. Ştiu că multe nenorociri te vor lovi din 
pricina fetei Dalilei-Vicleana! Să-ţi slujească de învăţătură, şi ajute-ţi să 
smulgi din inima ta dragostea nelegiuită după femei viclene şi să înveţi a nu 


te mai împătimi de ele! Şi binecuvântat fie Allah carele m-a luat la sine din 
vreme, ca să nu mă văd silită a fi martorul chinuit al suferințelor tale. 

Te rog să păstrezi, pe Allah! amintirea aceasta de bun-rămas, zarpaua 
aceasta pe care se află cusută gazela. Ea mi-a ţinut tovărăşie în ceasurile 
când tu lipseai. Mi-a fost trimisa de o fiică de sultan, Sett-Donia, domniţa 
din Insulele Camforului şi Cleştarului. 

Când vei fi covârşit de nenorociri, să te duci s-o cauţi pe domniţa Donia, 
în împărăţia părintelui ei, care se află în Insulele Camforului şi Cleştarului. 
Ci, o, Aziz, să ştii că frumusețea şi nurii fără de pereche ai acelei domniţe 
nu sunt meniţi ţie. Aşa că să nu te aprinzi de dragoste după ea; întrucât ea 
nu va fi pentru tine decât temeiul ce te va izbăvi din mâhnirile tale şi va 
pune capăt zbuciumului din sufletul tău. 

Uassalam, o, Aziz!” 


La citirea scrisorii Azizei, o, beizade Diadem, mă cuprinse un val de 
duioşie încă şi mai tulburător şi plânsei toate lacrimile orbilor, iar maică- 
mea plânse şi ea cu mine, şi tot aşa până la căderea nopţii. Şi rămăsei în 
starea aceea de mâhnire mohorâtă, fără a mă putea vindeca de ea, de-a 
lungul unui an întreg. 

De-abia atunci gândii la plecare, spre a mă duce s-o caut pe Donia, în 
Insulele Camforului şi Cleştarului. lar maică-mea mă îndemna întruna să 
plec, spunându-mi: 

— Călătoria, copilul meu, te va linişti şi îţi va risipi mâhnirile. Şi tocmai 
se află în cetatea noastră o caravană de negustori care se găteşte de plecare; 
lipeşte-te de ea, cumpără de aici mărfuri şi du-te! Pe urmă, peste trei ani, ai 
să te întorci tot cu caravana aceea. Şi vei fi uitat toată jalea care îţi apasă 
sufletul! Iar eu am să fiu fericită atunci văzându-te cu pieptul uşurat iarăşi! 

Aşa că făcui ceea ce îmi spuse maică-mea, şi, cumpărând nişte mărfuri de 
preţ, mă alăturai caravanei şi pornii să călătoresc cu ea peste tot, da fără să 
am îndrăzneala a-mi arăta marfa ca soţii mei. Dimpotrivă; în fiecare zi mă 
aşezam deoparte şi luam zarpaua, amintirea de la Aziza, şi o întindeam 
dinaintea mea, şi mă uitam la ea îndelung şi plângând. Şi starea aceasta ţinu 
aşa până ce, după un an de drumeţit, ajunserăm la hotarele împărăției peste 
care domnea tatăl domniţei Donia. Erau cele şapte Insule ale Camforului şi 
Cleştarului. 

Or, sultanul acelor pământuri, o, beizade Diadem, se numeşte sultanul 
Şahraman. Şi chiar el, într-adevăr, era părintele acelei Sett-Donia, cea care 


ştia să coase cu atâta măiestrie gazelele cu pricina pe zarpalele de mătase pe 
care le trimitea prietenelor ei. 

Ci eu, ajungând la împărăţia sa, cugetai: „O, Aziz, sărmane schilod, la ce 
îţi mai pot sluji de-acuma domniţele şi toate fetişcanele pământului, o, Aziz, 
cel ajuns tot atâta de neted ca vântrele unei femei!” 


În clipita aceasta a istorisirii sale, Şeherezada văzu că se luminează de ziuă şi se opri din vorbele 
îngăduite. 


Dar când fu cea de a o suta douăzeci şi noua noapte 


Spuse: 


„.„..La ce îţi mai pot sluji de-acuma domniţele şi toate fetişcanele 
pământului, o, Aziz, cel ajuns tot atâta de neted ca vântrele unei femei!” 

Da până la urmă, aducându-mi aminte de spusele Azizei, tot mă hotărâi să 
purced la cercetările de trebuinţă şi să caut îndrumările care puteau să-mi 
fie de folos spre a răzbate s-o văd pe fata sultanului. Ci toate strădaniile 
mele se dovediră zadamice; şi nimeni nu ştiu să-mi arate calea pe care o 
căutam. Şi începusem să deznădăjduiesc cu totul, când, într-o zi, cum mă 
preumblam prin grădinile ce înconjură cetatea şi tocmai ieşeam din una ca 
să intru în alta, şi încercam, la priveliştea verdeţei, să-mi uit necazurile, 
ajunsei la poarta unei grădini cu pomi falnici care numai şi cu înfăţişarea lor 
alinau sufletul îndurerat. Iar pe podina de la intrare şedea paznicul cel 
bătrân al grădinii, un preacinstit şeic cu chip blajin, unul dintre aceia pe faţa 
cărora este întipărită binecuvântarea. Atunci păşii înspre el şi, după 
salamalecurile îndătinate, îi spusei: 

— O, şeicule, a cui este grădina aceasta? 

El spuse: 

— A fetei sultanului, Sett-Donia! Poţi chiar, o, flăcău frumos, să intri să te 
preumbli un pic şi să deguşti mireasma florilor şi a ierburilor! 

Eu îi spusei: 

— Cum să-ţi mulţumesc? Ci nu ai putea să-mi îngăduieşti, o, şeicule, să 
aştept, de după vreo tufă de flori, sosirea fetei sultanului, doar ca să-mi 
bucur vederea numai cu o privire pe care să i-o arunc pe sub pleoape? 

El spuse: 

— Pe Allah! asta nu! 

Atunci eu suspinai tare greu; iar el se uită la mine cu duioşie; apoi mă luă 
de mână şi intră cu mine în grădină. 


Şi pomirăm să mergem aşa alături; şi mă duse într-un loc vrăjitor, 
adumbrit de frunze reavăne; şi culese nişte poame, cele mai coapte şi mai 
dulci, şi mi le dete spunându-mi: 

— Răcoreşte-te! Numai domniţa Donia le ştie gustul! 

Pe urmă îmi spuse: 

— Şezi jos! Am să mă întorc! 

Şi mă lăsă singur o vreme, spre a se întoarce aducând un miel fript, şi mă 
pofti să mănânc împreună cu el; şi îmi tăia bucăţile cele mai alese şi mi le 
întindea cu o bucurie peste poate. lar eu eram tare nedumerit de bunătatea 
lui şi nu ştiam cum să-i mulţumesc. 

Or, pe când şedeam aşa mâncând şi tăifăsuind prieteneşte, auzirăm poarta 
grădinii cum se deschide cântând. Atunci şeicul paznic îmi spuse zorit: 

— Repede! Ridică-te şi piteşte-te în tufa aceea. Şi ia seama să nu te 
clinteşti! 

Şi grăbii să-i dau ascultare. 

De-abia mă aciuasem eu în ascunziş, că şi văzui în poarta întredeschisă a 
grădinii cum se iveşte capul unui hadâmb arap care întreabă cu glas tare: 

— O, şeicule paznic, este cineva pe aici? Domnița Donia soseşte! 

El răspunse: 

— O, ceauşule de sarai, nu am pe nimeni în grădină! 

Şi sări să dea fuga şi să deschidă poarta larg. Atunci, doamne, văzui cum 
intră pe poartă Sett-Donia, şi gândii că chiar luna coborâse pe pământ. Şi 
era atâta de frumoasă că rămăsei țintuit locului, năucit, înmărmurit, mort. Şi 
o urmam cu privirea, fără a putea să scot o suflare, în pofida pojarului ce mă 
ardea să-i vorbesc; şi şezui înlemnit în ascunzişul meu, toată vremea cât 
domniţa îşi făcu preumblarea, întocmai precum însetatul din pustie care se 
prăbuşeşte la capătul puterilor pe malul lacului, fără a putea să se mai 
târască până la apa vioară. 

Pricepui atunci, doamne, că nici domniţa Donia, nici oricare altă femeie nu 
mai puteau de-aci înainte să mai pată ceva cu femeia care eram eu acuma. 

Aşteptai, aşadar, ca Sett-Donia să plece, spre a-mi lua bun-rămas de la 
şeicul paznic; şi zorii să mă întorc la caravana de negustori, spunându-mi: 
„O, Aziz, ce ai ajuns, Aziz? O vântre netedă care nu mai e în stare să 
subjuge nicio îndrăgostită! Hai, întoarce-te la sărmana ta maică, să mori 
liniştit în casa văduvită de stăpânul ei! Că viaţa pentru tine de aci înainte nu 
mai are niciun rost!” Şi în pofida tuturor ostenelilor călătoriei pe care o 
făcusem spre a ajunge în împărăţia aceea, deznădejdea mea fu atâta de 


mare, încât nu mai râvnii să pun în fapt îndemnurile Azizei, care mă 
încredinţase că neabătut domniţa Donia avea să fie pentru mine un temei de 
noroc. 

Plecai aşadar cu caravana spre a mă întoarce în ţara mea. Şi aşa ajunsei pe 
pământurile acestea care se află sub puterea sultanului Soleiman-Şah, 
părintele tău, o, beizade Diadem! 

Şi-aceasta-i povestea mea! 


După ce crăişorul Diadem ascultă povestea minunată a lui Aziz şi... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 


POVESTEA CU SULTANUL OMAR AL-NEMAN ŞI CU CEI DOL FII AI SĂI, MINUNAŢII 
SARKAN ŞI DAUL:MAKAN 

ÎNVĂŢĂMINTELE DESPRE CELE TREI PORȚI 

POVESTEA MORȚII SULTANULUI OMAR AL-NEMAN ŞI SPUSELE DE MINUNARE DE DINAINTEA EI 
Spusele copilei dintâi 

Spusele celei de a doua copile 

Spusele celei de a treia copile 

Spusele celei de a patra copile 

Spusele celei de a cincea copile 

Spusele bătrânei 

POVESTEA MĂNĂSTIRII 


POVESTEA FRUMOSULUI AZIZ 


Notes 


Bă A 
Un anacronism, ca multe altele în O mie şi una de nopţi, oraşul Bagdad fiind fondat în anul 
762, deci la 58 de ani după moartea califului Omar Al-Neman. 

Hosroii şi chezarii - adică stăpânitorii persani şi bizantini. 


[-3] 
Indul — India; Sindul - ţinuturile de pe cursul inferior al râului Ind; Habişul - Abisinia; 
Rumul - Grecia; Diar-Bekar - ţara şi oraşul de pe ţărmul drept al Tigrului; Pământurile Negre - 
Sudanul; Seihunul şi Djeihunul - râurile Sâr-Daria şi Amu-Daria. 


[4] 


Numele de Şarkan s-ar tălmăci „Prăpădul a venit”. 


[-5] 


Anul copft - adică socotit după calendarul folosit de copfţi, vechii băştinaşi ai Egiptului. 


| —6] 
Cu numele de Chezareea au existat două oraşe, unul în Palestina (care în anul 1265 a fost 
cucerit de musulmani şi distrus) şi altul în Asia Mică. 


[7] 


Aliteraţiile şi asonanţele acestea provin din respectarea textului arab. 


|—8] 


Daul'makan s-ar traduce „Lumina locului”, iar Nozhatu'zaman „Desfătarea vremurilor”. 


[9] 


Constantinia cea Mare — Constantinopolul. 


| 10| 


Afridun (sau Faridun) a fost în realitate un rege persan care nu a avut nimic de-a face cu 
Constantinopolul. 


[=] 


El-Iskandar Cel-Cu-Două-Coarne - aşa îl numeau arabii pe Alexandru Macedon. 


[+12] 


Adică greceşti. 


[13] 


Miscalul cântărea aprox. 4,5 grame. 


[14] 


Dandan — cuvânt persan însemnând „dinte”. 


[15] 
Magreb — în limba arabă însemnează Apusul, şi în special Nordul Africii: Tunis, Alger, 
Maroc şi Tripoli. 


[18] 


Muniţii. 


[17] 


Una din cele mai frumoase rase de cai din Arabia de Nord şi Centrală. 


| — 18] 


Hazna însemnează „vistierie”, „localul vistieriei”. Aici însă termenul este folosit ca unitate 
de măsură pentru bani, şi anume de o mie de ris (pungi) cu galbeni. 


[+19] 


În traducerea lui M. A. Salie, ca şi în cea a lui Henning, se păstrează numele arab al 
personajului: Zat-at-Davahi. 


| — 20] 


Strigătul de luptă al musulmanilor: „Alah e mare!”. 


[+21] 


În varianta lui M. A. Salie: 


S-o apere, stă însuşi chipu-i frumos, ce-i şterge orice vină, 
Şi inimile tuturora i se supun şi i se-nchină. 

Privind-o doar, cuprins de vrajă, uimitul suflet ars suspină: 
„E luna plină când răsare în noapte revărsând lumină!” 
Însuşi efritul ce-a răpit-o pe Balkis, falnica regină, 

S-ar frânge-ndată uriaşul zărind privirea ei senină. 


(Balkis, după mitologia arabă, a fost regina cetăţii Saba şi soţia regelui Solomon. Ifritul uriaş 
de care este vorba aici a răpit-o cu tron cu tot şi a dus-o dinaintea regelui Solomon. Cf. Coran, 
sura 27, v. 38-39.) 


[+22] 


Dşilicănească, adică de la Dşilic - vechea denumire a oraşului Damasc. 


| — 23] 


Canun — instrument musical cu mai multe strune, un fel de cobza sau de ţiteră. 


| 24] 


La M. A. Salie: 


Ierte-ţi Allah privirea! Cât sânge-a curs şuvoaie 
De dragul ei, şi câte săgeți aruncă, ploaie! 
Sunt fericiţi cei care se frâng de dorul tău, 
Să nu le porţi nici milă şi nici păreri de rău! 
Slăviţi să fie ochii ce nu mai dorm de dor, 
Şi inimile roabe în lanţul tău uşor! 
Ia-mi zilele — stăpâne şi doamne-al meu — de vrei: 
Dezleagă-mă de viaţă sau dăruie-mă ei!! 


| — 25] 


Kusair, poet preislamic de pe la sfârşitul sec. VII. 


| — 26] 
Poetul Djamil ibn Abdalahh al-Udhri (mort la 701), contemporan al lui Kusair. Perechile de 


îndrăgostiţi Djamil-Buseina (sau Basna) şi Kusair-lzzat au devenit celebre în literatura arabă, 
prilejuind multe legende sentimentale. 


[+27] 


În traducerea lui M. A. Salie, aici textul apare mult diferit: „O, beizade, dacă ştii câteva din 
vorbele lui Djamil către Buseina, spune-ni-le.” Şi Şarr-Kan răspunse: „Da, le ştiu pe cele mai 
bune pe toate.” — şi prociti din stihurile acestea: 


Ei spun: „Sfânta luptă, Djamile, s-o-nveţi” — 
Şi-nfrunt frumuseţea luptând îndrăzneţ. 

Cu-o vorbă-a ei caldă spre cer mă ridic; 

De-i cruntă, mă schimbă în biet mucenic, 

Mă tângui: „Buseina, mi-e inima grea, 

Ce-o doare?” Ea spune: „Iubirea, doar ea!” 
Mă tângui: „Mai lasă-mi oleacă de minte!” 
Ea spune: „„Pierdută-i de-aci înainte!” 

Văd bine, Buseina, tu moartea mi-o vrei, 

Şi nu mă pot smulge din cleştele ei. 


Auzind acestea, copila se minună: „Ai fost strălucit, beizade, şi a fost strălucit şi Djamil! Ce 
avea să facă Buseina cu Djamil, când el a spus stihul: «Văd bine, Buseina, tu moartea mi-o 
vrei?» „O, stăpână, răspunse Şarr-Kan, avea să facă cu el precum vrei să faci tu cu mine...” 


| — 28] 


Nume generic, dat tuturor europenilor, prin extensie şi arabizare a vocabulei frânc, adică 
francez. 


| 29] 


Parasanjul (sau farsahul) - veche unitate de măsură pentru lungime. 


| — 30] 


Mariam şi Yuhanna sunt numele creştine Maria (Fecioara) şi Ioan (Botezătorul) arabizate. 


[31] 

Muntele Arafat este alcătuit dintr-un şir de culmi şi de văi, la răsărit de Mecca. Pe acest 
munte, spune datina islamică, atunci când Mahomed s-a retras într-o zi ca să se roage, faţa lui 
a devenit strălucitoare. Acolo pelerinii săvârşesc ritualurile aşa-zise ale „popasului”, în cadrul 
cărora îşi fac cu glas tare rugăciunile şi citesc din Coran. O legendă veche povesteşte că pe 
muntele Arafat, numit Muntele Miluirii, a suit Eva după ce a fost izgonită din Grădina Raiului, 
pentru vina de a fi muşcat din fructul oprit al cunoaşterii; Adam la rându-i, aruncat pe insula 
Ceylon (Sri Lanka), porneşte mânat de dor în căutarea ei, până ce o găseşte în sfârşit. Atunci 
arhanghelul Gavril îi porunceşte să ridice un loc de rugăciune pe Muntele Îndurării, după care 
cei doi vor sălăşlui acolo până la moartea lor. 


| — 32] 
Kaaba este un mic edificiu, de formă cubică, şi constituie principalul sanctuar din moscheea 
de la Mecca. 


| — 33] 


Abraham, personajul din Biblie, patriarh al evreilor şi strămoş al izraeliţilor (prin Isaac, fiul 
său din căsătoria cu Sara) şi al arabilor (prin Ismael, făcut cu slujnica sa Agar). În Coran (cap 
IV, v. 124) se spune: „Allah l-a luat pe Abraham ca prieten”. 


[34] 


Beduinii erau nomazi care locuiau în deşerturile Arabiei. 


| — 35] 


Bucuria-Vremilor. Nuzhat-az-Zaman; Jalea- Vremilor. Gussat-az-Zaman. 


| — 36] 


Galen - (131 - 200), medic grec care a trăit la Roma; Hipocrat din Kos (460-375 î.H.), medic 
grec, „părintele medicinii”, care a scris printre altele şi o suită de Aforisme rămase celebre. 


| 37] 
Ibn al-Bitar, botanist arab-spaniol, care a trăit prin sec. XII-XIII, autor al unui Tratat despre 
leacuri. 


| — 38] 


Abu Ali ibn-Sina-Avicenna (930-1037), filozof şi medic tadjic persan, autor a peste 300 de 
lucrări, printre care şi Canonul medicinii. 


| — 39] 


Şafiiţi — adepţi ai uneia dintre cele patru şcoli de interpretare „ortodoxe” musulmane, al 
cărei fondator a fost Muhammed ibn Idris-aş-Şafii (m. 820). 


| —40] 


Ulema - teolog savant în interpretarea legilor islamice. 


[41] 


Ardeşir este numele pe care l-au purtat trei regi din dinastia Sassanizilor, care a domnit în 
Persia de la 226 până la 661, anul în care statul Sassanid a fost cucerit de arabii califului Omar. 
„Ardeşir, cel de al treilea rege”, cum se spune aici, nu a fost în nici un caz „marele Ardeşir”, 
adică întemeietorul dinastiei Sassanide, cel care a domnit între 226-241, şi care a luat titlul de 
„regele regilor”. 


[+42] 


La M. A. Salie, textul aici este ceva mai explicit: „Şi, să ştii, o Măria Ta, că Ardeşir, cel 
numit şi Djamid-Şedid (cărbune aprins), al treilea dintre împărații persani, a cucerit toate 
olaturile şi le-a orânduit în patru părţi şi şi-a făcut patru inele — câte un inel pentru fiecare parte 
din împărăţia lui. Şi primul inel era inelul mărilor, al străjilor şi al apărării, şi a scris pe el 
„Puterea”; cel de al doilea inel era inelul birurilor şi al strângerii banilor, şi a scris pe el 
“Înflorirea”; al treilea inel era inelul capanelor cu merinde, şi a scris pe el „Belşugul”; iar cel 
de al patrulea inel era inelul jalbelor, şi pe el a scris „Dreptatea”. Şi aceste rânduieli s-au 
statorit şi au dăinuit până la venirea Islamului. 


| —43] 


Marele Kesra — adică Chosroes I Anuşirvan (531-579), rege persan din dinastia Sassanizilor 
(Kesra este arabizarea acestui nume). 


| 44] 


Al-Mansur, cel de al doilea calif din dinastia Abbas, care a cârmuit între 754-755, şi care era 
de o zgârcenie rară. 


[45] 


Abd El-Malek, al cincilea calif omeiad (688-705). 


| —46] 


Omar ibn al-Chattab, cel de al doilea calif „legitim” (a domnit între 634-644), sub 
conducerea căruia arabii au zdrobit statul persan sassanid şi au cucerit Egiptul. De la el a 
rămas o zicală foarte gustată în lumea arabă: „Când nu ştii cum să procedezi, cere sfatul soţiei 
şi procedează exact invers”. Învinuirea ce i se aduce că, la porunca lui, ar fi fost arsă celebra 
bibliotecă de la Alexandria, este neîntemeiată: când arabii au cucerit Egiptul, biblioteca fusese 
expurgată de către ocupanţii de până aci ai Egiptului, fanaticii preoţi bizantini, care 
distruseseră tot ceea ce nu era conform cu bigotismul lor. 


[47] 


La M. A. Salie, fraza de aici este mult dezvoltată: „S-a spus: nu este bogăţie mai mare decât 
înţelepciunea; nu este înţelepciune mai mare decât prevederea şi chibzuinţa; nu este folos pe 
potriva ajutorului de la Cel de sus; nu este negustorie pe potrivă cu faptele cele bune; nu este 
câştig pe potrivă cu darul de la Allah; nu este cucernicie mai presus decât împlinirea 
cuvântului pravilei; nu este ştiinţă pe potrivă cu cugetarea; nu este vitejie mai mare decât 
înfăptuirea celor arătate de dreapta-credinţă; nu este credinţă mai mare decât cumpătarea; nu 
este deşteptăciune mai mare decât smerenia; şi nu este fală mai mare decât ştiinţa. Păstrează 
capul cu ceea ce se află în el, şi trupul cu ceea ce încape în el, şi adu-ţi aminte de moarte şi de 
necazuri.” 


| 48] 


La M. A. Salie se adaugă: „Dreptatea este de trebuinţă în toate lucrurile, până şi robii au 
trebuinţă de dreptate; doar se dau ca pildă şi tâlharii de drum mare, cei care pururea îi necăjesc 
pe oameni: dacă ei între ei nu ar fi drepţi şi nu ar respecta legile lor de împărţire, de bună 
seamă că încârdăşelile lor s-ar spulbera. Vorbind pe scurt, stăpâna virtuţilor este mărinimia şi 
bunătatea; şi ce frumoase sunt spusele poetului: 


Prin daruri şi blândeţe un trib e stăpânit 
De-un tânăr, şi nu-ţi pară prea greu să-i fii leit. 


Iar altul a spus: 


Tăria stă-n blândeţe, mândria în iertare, 
Temeiul în dreptatea faţă de fiecare. 
Cel ce cu bani vrea fala să-şi cumpere, să fie 
Naintea tuturora mereu în dărnicie 


[| —49] 
Ali ben-Abu-Taleb, cel de al patrulea calif „legitim” (656-661), era ginerele profetului 
Mahomed. 


| — 50] 


Au fost doi califi cu numele acesta - aici este vorba de Moavia ibn-Abu-Sufian, primul calif 
din dinastia Omeiazilor, şi a domnit între 661-680. 


[=al] 
Al-Ahiafibn Kais a fost căpetenia puternicei seminţii Banu-Temim pe vremea califatului lui 
Moavia. Porecla de Aba-Bahr însemnează „tatăl mării”. 


| 52] 
La M. A. Salie, pilda este redată altfel: „Când Osman a ajuns calif, a venit la el cu birul 
Ziiad. lar când birul a fost pus în faţa lui Osman, a venit fiul lui şi a luat un dirhem. Şi Ziiad a 
început să plângă; iar Osman l-a întrebat: «Pentru ce plângi?» Şi Ziiad a spus: «Când tot aşa i- 
am adus şi lui Omar birul şi când fiul lui a luat un dirhem, Omar l-a certat şi i l-a luat îndărăt; 
ci fiul tău a luat dirhemul şi nu văd pe nimeni care să-l pună la loc.» Şi Osman a răspuns: «Da 
unde mai întâlneşti tu om asemenea lui Omar?»” 


| 53] 


Hafsa a fost fiica lui Omar şi una dintre soțiile lui Mahomed. 


| — 54] 


Safian, teolog şi ascet, a trăit în secolul al VIII-lea. 


[55] 


La M. A. Salie, sfârşitul spuselor lui ben-Şedad este redat altfel: „...recunoştinţa prevesteşte 
creşterea bunăstării, iar frica de Dumnezeu este cea mai bună agoniseală, precum a spus 
cineva: 


Nu-mi pare fericirea că stă-n averea multă, 
Ferice-i numai omul ce de Allah ascultă. 
Frica de-Allah e bunul cel mai nepieritor — 
Celor ce-l tem, Prea-naltul le dă-napoi cu spor.” 


| — 56] 


Omar ben Abd El-Aziz - Omar al II-lea, calif din dinastia Omeiazilor, a domnit între 717-720; 
era de o cucernicie deosebită. 


57] 

La M. A. Salie, răspunsul lui Omar ben-abd El-Aziz cuprinde o caracterizare succintă a 
califilor care l-au precedat, şi dă un temei mai adânc „pildei”: „Pe urmă, după Mahomed, a 
ajuns calif Abu-Bekr cel Drept, care a lăsat râul aşa cum a fost şi s-a purtat după vrerea lui 
Allah. După el a domnit Omar, care a fost zelosul zeloşilor, cum nu mai poate să fie altul. Dar 
când a ajuns calif Osman, el i-a luat râului un braţ; şi apoi a venit Muavia şi i-a luat şi mai 
multe braţe; şi tot aşa şi lazid, şi fiii lui Marvan: Abd-ali-Melik, ali-Valid şi Suleiman, iar râul 
cel mare a secat. Şi iacătă că puterea a ajuns în mâinile mele, iar eu vreau să fac râul aşa cum a 
fost el înainte. Şi Fatima a spus: «Eu am vrut numai să stau de vorbă cu tine şi să ne lămurim, 
dar dacă aşa sunt cuvintele tale, nu mai am să-ţi spun nimic.» Şi s-a întors la omeiazi şi le-a 
spus: «Culegeţi ceea ce aţi semănat prin înrudirea voastră cu Omar.»” 


| — 58] 


Conform datinei, orice document musulman, fie scrisoare particulară, fie act oficial, începe 
cu formula: „În numele lui Allah, Milostivul şi Îndurătorul”. 


| — 59] 


La M. A. Salie, sultanul Omar Al-Neman îşi încheie scrisoarea cu stihuri: 


Icoana voastră-o port mereu in minte 
Şi mă închin aducerii-aminte. 
De mai trăiesc — nădejdea doar mă ţine 
Şi amintirea care-i vie-n mine. 


| — 60] 


În original: „Kudâia-Fakan”. 


[61] 


La M.A. Salie, poezia sună întrucâtva altfel: 
Fulger iemenit e dorul 
Strâns în inima-mi fierbinte. 
Dragostea-mi ce-a fost aproape, 
Plină cupa mi-o întinde. 
Mi-aminteşte de cel care 
Casa-mi fuse fulgerată. 
O, sclipire tu, de fulger, 
Mai găsi-o-voi odată? 

O, nu mă certaţi! Amarnic 
Domnul prin nevoi mă poartă, 
De când dragostea se duse, 

Şi suspin bătut de soartă. 
Am uitat ce e desfătul, 
De când chinul mă alungă; 
Griji îmi dă să beau din cupă 
Vremea crâncenă şi lungă. 
Şi mă văd, iubire scumpă, 
Mort până s-ajung la tine. 
Vremea, ah! iubirea noastră 
Nu se-ntoarce, nu mai vine, 
Cu odihna fericirii! 
De săgeata otrăvită, 
Cine-l scapă pe străinul 
Cel cu inima rănită? 
Pe Desfatătoarea- Vremii 
O aştept în drum să-mi iasă. 
Cu amarnice mâini grele 
Fiii răului ne-apasă. 


[ — 62] 


La M. A. Salie, se mai cântă un cântec: 


Opreşte-te lângă sălişte, la tabia acum pustie, 
Şi strig-o — poate-ţi va răspunde de undeva şi o să vie. 
Iar dacă dorul tău ca noaptea te va cuprinde-n neagra-i jale, 
S-aprinzi lumina-n bezna deasă cu focul chinurilor tale. 
Nu-i de mirare dacă focul ca şerpii şuieră, că-n loc 
Sărut de flăcări voi culege, sorbit pe buzele de foc. 
O, raiule! Fără de voie sufletul meu te-a părăsit! 
Aştept nestinsa fericire, altfel demult aş fi murit! 


| — 63] 


Lokman cel înţelept, personaj legendar, un fel de Esop arab; cu numele lui este denumit 
capitolul XXXI din Coran, capitol alcătuit în cea mai mare parte din preceptele pe care 
Lokman le-ar fi dat fiului său, şi pe care Mahomed le citează şi le dă ca pildă musulmanilor. 


| 64] 


La M. A. Salie: 


„Foarte bine, a spus Kais*: 

Mi-e silă peste poate de insul ce se-mbie 

La toţi s-arate drumul, dar drumul lui nu-l ştie. 
Şi-averile şi banii-i avem doar ca-mprumut! 
Doar ce-i în noi e-al nostru pe veci, neabătut. 
De-ncepi ceva, şi uşa n-o nimereşti, e rău! 

Dar când purcezi cu bine, vei da de drumul tău! 


*Imru”l Kais - cel mai de seamă poet arab preislamic - aprox. 500-540 poreclit şi „omul cu 
buboi”, prinţ beduin din neam de şefi de trib, autor de kasside, cuprinse în antologia 
Muallakat. 


| — 65] 


La M. A. Salie: 


Cum vrei să fii, aşa fii — Allah e-ndurător. 
Dă-ţi grijile uitării! Şi să nu pui zăpor 
Decât la două rele: Cu-alt Dumnezeu s-asemeni 
Pe-Allah, şi nedreptatea s-o-mprăştii printre oameni. 


Şi ce frumoase sunt spusele poetului: 


De n-ai să-ţi faci din viaţă cucernicia parte, 
Şi-ai să-ntâlneşti cucernici vreodată după moarte, 
Amarnic va să-ţi pară că nu ai fost ca ei, 

Că din cucernicie nu ţi-ai făcut temei. 


| — 66] 


Ahmed ben-Hanbal - fondatorul celei mai conservatoare dintre cele patru curente (şcoli) 
ideologico-juridice ortodoxe musulmane. 


| —67] 

În varianta tradusă de M. A. Salie şi Henning, aici textul conţine o precizare ce face mai 
inteligibil sfârşitul întâmplării: „Şi, sfârşind rugăciunea, prociti următorul stih din Coran: «O, 
voi cei care credeţi! mântuiţi-vă pe voi şi pe cei dragi ai voştri de la focul al cărui combustibil 
sunt oamenii şi pietrele...» şi auzii un zgomot de cădere, a cărui pricină nu o ştiam, şi am 
plecat.” 

Stihul citat din Coran face parte din cap. 60, v. 6. 


| — 68] 


Vezi nota precedentă.Citatul aici este alterat. 


[| — 69] 


Mussa - Moise. 


| —70] 


Fântâna lui Modain ( mai corect: Fântâna Madianiţilor) — Madianiţii erau locuitorii din 
oraşul Madian, în nordul Arabiei, cei care, după Coran, au fost pedepsiţi amarnic pentru 
nesupunerea lor la sfaturile viitorului socru al lui Moise, prorocul Şoaib, cel numit în Biblie 
când Raguel, când „Ietro, preotul din Madian”. 


[71] 


La M. A. Salie, se adaugă: „lar imamul Abu-Hanifa şedea treaz până la miez de noapte; şi un 
ins, trecând pe acolo, l-a văzut şi i-a spus altuia: „Acesta stă treaz toată noaptea” Şi, auzindu-l, 
imamul şi-a zis: «Mi-e ruşine faţă de Allah că mi se pune în seamă ceva ce nu fac.» Şi de 
atunci a stat treaz toată noaptea.” 


72] 


La M. A. Salie: „Ştiu că aceşti bani sunt cuveniţi, da nu vreau ca în inima mea să se strecoare 
dragostea pentru asupritori.” - „Da dacă intri la ei şi cauţi să te fereşti de dragostea pentru ei?” 
spuse trimisul. lar Abu-Hanifa răspunse: „Eu nu sunt încredinţat că, dacă intru în apă, nu o să- 
mi ud hainele. 

Şi iacătă cuvintele lui aş-Şafiia - aibă-l Allah Slăvitul întru milele sale: 


Suflete-al meu, de-ai să-mi asculţi cuvântul, 
Vei fi bogat şi proslăvit de-a rândul: 

Să nu te fure vis şi amăgire! 

Adesea visul duce la pieire! 


Şi iată cuvintele lui Sufian as-Sauri, din povaţa lui către Ali ibn al-Hasan as-Sulami: „Fii 
drept şi păzeşte-te de minciună, de înşelăciune, de făţărnicie şi de trufie, fiindcă Allah, pentru 
fiecare asemenea greşeală, îţi şterge câte o faptă bună. Nu îţi potrivi credinţa după nimeni, fără 
numai decât după aceia care îşi păzesc credinţa; şi să-ţi alegi prieteni de inimă printre cei 
cumpătaţi în viaţa de acum. Adu-ţi mereu aminte de moarte şi roagă-te mereu pentru iertarea 
păcatelor. Roagă-te lui Allah să te ajute în viaţa ce ţi-a mai rămas şi fii sfătuitor sincer pentru 
orice drept-credincios când te întreabă despre credinţă, să nu înşeli un drept-credincios, 
întrucât cine înşală un drept-credincios îl înşală pe Allah şi pe trimisul său. Lasă gâlceava şi 
vrajba; fugi de ceea ce îţi pare îndoielnic, şi vei fi fericit. Roagă-te când îţi merge bine şi stai 
tare în năpastă, şi vei fi îndrăgit de Allah; împodobeşte-ţi gândurile cele de taină, şi Allah îţi va 
împodobi faptele cele văzute; primeşte ruga de iertăciune a celor ce te roagă să-i ierţi şi nu 
purta vrăjmăşie niciunui musulman; apropie-te de cei care se depărtează de tine şi iartă-i pe cei 
care ţi-au greşit, şi vei fi tovarăș cu prorocii; şi lasă-te în voia lui Allah, şi în cele văzute şi în 
cele nevăzute. Teme-te de Allah, aşa cum se teme cel care ştie că va muri şi că va fi luat şi că 
va învia la Judecată şi va sta în faţa Atotputernicului. Şi să ştii că mergi către unul dintre 
aceste lăcaşuri: ori spre raiul cel înalt, ori spre focul cel mistuitor!” 


[73] 


Deilamul - provincie din apusul Persiei (Iranul de azi), mărginită la nord de Marea Caspică. 
Deilamiţii aparţineau grupului turco-tătar, mai degrabă decât Persiei propriu-zise. 


| 74] 


„Suraua (Capitolul) întâi” aici este numită greşit „Suraua Vacii” - căci „Suraua Vacii” este 
cea de a doua sura din Coran, şi cu mult mai lungă (286 versete) - pe când Suraua întâia este 
extrem de scurtă şi se rosteşte de către musulmani în ceasurile grele, ca un mijloc de 
îmbărbătare. 


[73] 


La M. A. Salie, evenimentele continuă astfel: „Şi deodată un călăreț, arcuindu-se minunat, îşi 
tăie cărare prin mijlocul oştii necredincioşilor şi răzbătu, călărind voiniceşte printre nevolnici, 
izbind cu paloşul şi cu sulița, şi aşternu pământul cu capete şi cu trupuri de necredincioşi. Şi 
necredincioşii se înspăimântară de pieirea lor şi îşi plecară grumazurile sub loviturile lui 
ucigătoare - iar el era înarmat cu doua paloşe - cel al ochilor şi cel cu tăişul agerit - şi purta 
două sulițe - sulița cea de lemn şi cea a staturii lui - iar buclele-i îmbelşugate ţineau loc de 
oaste cu mulţi ostaşi, precum a spus despre el poetul: 


Ah, pletele buclate-s frumoase doar atunci 
Când în pojarul luptei se desfaşoară lungi 
Pe umerii de tineri, cu sulițe scăldate 

În sângele acelor cu lungi mustăţi umflate. 


Iar altul spune: 


Strigai deodată cu uimire, când paloşu-şi rotea frumos: 
Ajunge agera-i privire, şi paloşul e de prisos! 

Ci el: „Privirea-i pentru-aceia ce se iubesc până la moarte, 
Iar paloşu-i pentru cei care de dragoste n-avură parte.” 


Şi, văzându-l, Şarr-Kan, strigă: „Mă juruiesc ţie pe Coran şi pe vredniciile Celui 
Atotmilostiv! cine eşti, o, viteaz al vitejilor? Cu faptele tale l-ai bucurat pe Domnul Cel 
Atoaterăsplătitor, carele fiece faptă o cunoaşte, că i-ai pus pe fugă pe oamenii necredinţei şi ai 
fărădelegii.” Şi viteazul strigă: „Aseară te înrudeai cu mine, şi ce repede m-ai uitat!” Şi, 
dându-şi la o parte de pe faţa obrăzarul şi lăsându-şi la vezeală frumuseţea ascunsă, se văzu că 
era Dau-ali-Makan. 


| —76] 


La M. A. Salie: „...şi am auzit cum cineva care se ruga, după ce citise din Coran, spunea 
următoarele stihuri: 


Spun inimii să rabde şi pieptului s-adaste, 
Şi-n suflet mi se varsă o mare de năpaste. 
De nu mai am scăpare, mai bine mor deplin — 
Că e mai bună moartea decât atâta chin. 
La ţara mea vreodată, o, fulger, de-i răzbi, 
Şi-ai mei cu strălucirea lor te vor adumbri, 
Le spune de la mine: «Cum să ne mai vedem? 
Războaiele ne sfarmă, şi zac robit de vremi.» 
Du celor dragi sărutul şi vorba mea de-acum: 
«Zac ferecat cu lanţuri în temniţă la rumi.» ” 


[77] 


Mihrabul este ungherul de rugăciune în care cel ce se roagă şade cu picioarele încrucişate sub 
el şi cu faţa îndreptată spre Mecca. 


| —78] 


La M. A. Salie şi la Henning, se precizează: „şi nu se întrerupea decât pentru a rosti 
Salalamalleikumul de la sfârşitul rugăciunii”- adică a spune formula: „Pacea şi milele lui Allah 
fie cu tine!” formulă cu care se încheie fiecare rakat (rakat fiind totalitatea gesturilor şi a 
exclamaţiilor ce alcătuiesc o rugăciune musulmană). 


[79] 


Adică la Ierusalim. 


| — 80] 


Musulmanii considerau nu numai crucea, ci şi brâul purtat de preoţii creştini drept obiect de 
cult. 


[81] 


Fecioara Maria. 


82] 


Hanna (Anna) — mama Fecioarei Maria. 


| — 83] 


Fântâna Zamzam (sau Zemzeri) - fântâna sacră de la Mecca. 


| 84] 


Antar (sau Antara) - războinic şi poet arab preislamic semilegendar, din sec. VI. 


| — 85] 


La M. A. Salie, lupta este descrisă întrucâtva diferit: „Şi blestematul dete să se întoarcă, 
speriat. lar regele Hardub, văzându-l în starea aceea, veni să-l roage să stea de-o parte şi îi 
spuse: «O, Măria Ta, ieri a fost bătălia ta, astăzi este a mea - nu-mi pasă de vitejia lui.» Şi ieşi 
cu paloşul ascuţit în mână, iar sub el avea un cal aidoma cu Adjar, calul lui Antar, şi era un cal 
cum e corbul, iute precum spunea poetul: 


E-un cal de soi — zboară precum clipita 
De parcă-ar vrea s-ajungă-n zbor ursita. 
Culoarea-i neagră şi mai neagră pare, 
Ca noaptea când se lasă beznă mare. 
Nechezul lui dă spaimă-n toţi nebună, 
Precum detună tunetu-n furtună. 

Cu vântu-n goană lasă-n urmă vântul! 
Nici fulgerul nu l-ar răzbi, nici gândul! 


Pe urmă fiecare se năpusti asupra duşmanului, ferindu-se de lovituri şi vădindu-şi iscusinţele 
pe care le avea în sine, şi ba se repezeau înainte, ba se trăgeau îndărăt, până ce nu le-au slăbit 
piepţii şi nu s-a istovit răbdarea soartei. Şi numai atunci Dau-ali-Makan răcni şi se năpusti 
asupra regelui armean Hardub şi îl lovi cu o lovitură, retezându-i capul şi curmându-i 
răsufletul. Iar necredincioşii, văzând acestea, se repeziră asupra lui Dau-ali-Makan, care îi 
întâmpină cu lovituri năprasnice, slobozind puhoaie de sânge. Iar musulmanii strigară: «Allahu 
akbar!»” 


| — 86] 


La M. A. Salie, vizirul îşi sprijină astfel consolările. „Ce minunate sunt spusele poetului: 


Ceea ce nu e dat să fie n-ai să poţi tu să faci nicicând, 
Dar tot ce trebuie să fie are să fie oarecând. 
Căci tot ce trebuie să fie are să fie nesmintit 
Şi doar cel ce nimic nu ştie rămâne pururea cernit.” 


[ -87] 
Ramadanul (din ramad harr — „arşiţă”, „dogoare”) este cea de a noua lună a anului 
musulman. 


| — 88] 


Kanmakan s-ar putea traduce: „s-a întâmplat ce s-a întâmplat”. 


| —89] 


Yacub este numele arabizat al lui Iacov cel din Biblie, tatăl preafericitului Iosif. 


[90] 


La M. A. Salie, titlul este: Povestea cu Tadj-al-Muluk. 


91] 


La M. A. Salie, versurile spun altceva: 


O, minunată e! Şi salcia 
Se tulbură văzând-o, totdeauna! 
Cu faţa ei să se asemuiască 


Nici soarele nu poate şi nici luna! 
Ah, mierea gurii ei amestecată 
Cu vinul dulce, răpitor de minte! 
Ah, gura ei, ah, gura ei întreagă 


E un şirag de albe mărgărinte! 
Mlădiu-i trup e ca al unei hurii 
Din raiul lui Allah cel răcoros, 
Iar chipu-i e frumos ca o minune, 


Şi ochi-i negri ca de abanos. 
Şi câţi, ah, câţi sunt cei care muriră, 
Pieriţi numai de dorul ei anume! 
Cine-o iubeşte a pornit pe-o cale 


Primejdioasă cum nu-i alta-n lume. 
Eu mai trăiesc — ci ea îmi este moarte — 
Numele ei să nu spun ce mi-a fost! 
Mor fără ea, că fără ea nici viaţa 
Nu mi se pare că mai are rost. 


| — 92] 
M. A. Salie păstrează numele arab original: Tadj-ali-Muluk-Haran - ce s-ar traduce: „cununa 


împărătească” (Tadj-ali-Muluk) — iar Haran, cuvânt persan, echivalent cu arabul Budur, 
însemnează „lună plină”. 


[| — 93] 


La M. A. Salie, sunt alte versuri: 


Prin frumuseţe e urmaşul 
Frumosului Iosif vestit, 

Şi, când îl văd, îndrăgostiţii 
Rămân cu ochiu-nmărmurit 


O, stai cu mine şi priveşte-l — 
Poate pe-obrazu-i, desluşit, 
Semnul califilor vedea-vei: 
Slăvitul prapure cernit! 


Sau cum a spus un alt poet: 


Nu, ochii tăi nu vor vedea vreodată, 
Din câte-s date ochiului să vadă, 
Icoană ca aceasta minunată: 

Pe rumenul obraz al lui, de fată, 
S-adumbră bărbăţia împufată 

Sub ochii-i ca o noapte-ntunecată. 


Sau cum a spus altul: 


Mă mir de aluniţa-i: Se-nchină doar la foc — 
Ca magul, ci nu-i arde obrazul nici deloc! 

Mai de mirat e-adâncul din ochii-i plini de dor, 
Ce-adevereşte semne că-i vajnic vrăjitor. 

Ci nu de puful tânăr lucesc obrajii-i şui, 

Ci de lumina dulce arzând de dorul lui! 


Sau cum a spus altul: 


Mă mir de cei ce-ntreabă: Oare pe ce pământ 
Se află apa vieţii şi scocul ei cel sfânt? 

Că iat-o: e pe gura acestui cerb duios, 

Cu buzele ca mierea şi puful mătăsos. 

Şi m-ar mira ca Musa, de-ar fi întâlnit în cale 
Izvoru-acesta cândva, să-i mai fi dat ocoale! 


| — 94] 
În traducerea lui M. A. Salie, aici este intercalat ca subtitlu numele povestirii ce urmează: 
Povestea cu îndrăgostitul şi cu îndrăgostita. 


| — 95] 


La M. A. Salie, frumosul Aziz nu leşină, ci spune următoarele versuri: 


De mult ne-am despărţit, cu spaima-n noi, 
Şi lacrimile-mi curg din ochi şuvoi. 
De-atunci singurătatea-n juru-mi creşte 
Şi nu mai am nici suflet, nici nădejde. 

Ah, de-aş putea nainte-i să mă-nchin, 
Cu vorba-i să mă mântuie de chin! 


[| 96] 


La M. A. Salie, versurile sună altfel: 


Când va afla tămăduire sărmanu-mi suflet chinuit? 
Pleiadele-mi sunt mai aproape decât cea care m-a iubit. 
Cu despărţiri, cu chin, cu jale, cu dor şi cu iubire iar, 
Cu amânări, cu amăgire se trece viaţa in zadar. 
Nici dragostea nu mă învie, nici despărţirea nu-mi dă moarte! 
Măcar că nu suntem aproape, nu suntem totuşi nici departe! 
Nu te înduri nici să mă judeci şi nici să-mi dărui îndurare. 
Să mă ajuţi nu vrei, iubito, şi nici să fug nu am scăpare. 
Şi toate căile-s închise iubirii care-o port în piept, 
Şi nu mai ştiu acum nici măcar spre care zare să mă-ndrept. 


97] 


La M. A. Salie, se adaugă: „...şi începu să plângă şi să se jeluiască, spunând stihurile acestea: 


Nu-l dojeni, o, nu! Vezi bine că orişicum ocara-l doare! 
Eu am spus numai adevărul, ci nimenea nu-mi dă crezare 
Voinţei lui Allah supunu-i în valea lumii luna mea! 

Din trup sub bolta-nchisă-n mine, de acolo răsare ea. 
M-am despărţit de ea. Mai bine de viaţă m-aş fi despărţit, 
Dar nu de ea, vai, nu! Alături de ea, aşa m-aş fi dorit! 

La despărţiri, cu zorii-aproape, mi-a stat alături uşurel. 
Curgeau val lacrimile mele şi lacrimile ei la fel. 

Jur pe Allah! nu mint. Se rupse în vremea grea de despărţire, 
Firavu-mi văl de apărare... Acum strâng ruptele lui fire. 
Spre răul nostru neagra soartă trudi cu patimă şi jind, 
Răpindu-mi fericirea toată şi fericirea ei răpind. 

Cu chinuri ne-a umplut pocalul până la gură, soarta rea, 
Şi-a trebuit să beau pocalul, aşa cum l-a băut şi ea!” 


| — 98] 


La M. A. Salie, se adaugă: „...şi spuse următoarele versuri: 


De-auzi cumva: „Eşti slobod în iubire!” 
Răspunde: „Minţi! lubirea-i amăgire, 
Iar amăgirea duce la ocară.” 

Şi-i drept — aşa spun datinele doară, 
Ce nu te-nşală, de le-nţelegi bine. 

Zi, dacă vrei: chin dulce, ori suspine 
Lăuntrice, ori silnică osândă, 
Răzbun, sau fericire, sau osândă, 

Ce sufletu-l vrăjeşte sau ucide — 

Vai, mă-ncâlcesc în vorbe încâlcite! 
Şi totuşi vremea dragostei e-un praznic, 
Când gura râde fără-a şti de paznic, 

Şi adierea ei desăvârşită 

Înmiresmează totu-ntr-o clipită 
Şi-alungă răul ce-ar vrea să ne-afunde! 
Şi-n suflete spurcate nu pătrunde! 


| 99] 


La M. A. Salie, se rosteau stihurile acestea: 


E mare dorul unei beduine 
Când singură-i departe-n ţări străine 
Şi plânge după salcia pletoasă 
Şi mirtul din Arabia de-acasă. 


Când vede călători trecând pe cale, 
Le-aprinde focul cu nestinsa-i jale, 
Cu lacrimile din iubirea-i grea 
Burdufurile li le umple ea. 


Ci dragostea ei, cât ar fi de mare, 
Nu-i chip cu-a mea cumva să se măsoare! 
Dar cel pe care-atâta îl iubesc 
Socoate că e lucru nefiresc 


Şi mă socoate rea şi vinovată 
Pentru iubirea mea adevărată. 


| — 100] 


La M. A. Salie: „...Şi rosti aceste distihuri: 


În norii zilelor să sufli - şi-au să se-mprăştie odată. 
Şi-n casa grea de gânduri negre pictorul tău să nu se-abată. 
Sunt multe lucruri anevoie pe lume de înfăptuit, 
Dar după ele se arată apoi şi ceasul fericit.” 


[—101] 


Mahallabia — prăjitură pe bază de amidon, lapte şi orez pisat. 


| — 102] 


Ayub este numele arabizat al lui Iov, personajul din Biblie, cel care a îndurat cele mai grele 
necazuri fără a se răzvrăti împotriva lui Dumnezeu. 


| — 103] 


Finapul sau gingifarul (Zizyphus jujuba) este un arbust cu fructe comestibile. 


